
„Ah! Cine va elibera spiritul nostru de lanţurile grele ale logicii?” 
André Gide, Les nouvelles nourritures terrestres (1935) 
 
Înainte de toate, cum este şi firesc, vom încerca să spunem care sunt motivele 
pentru care am ales acest subiect care poate părea puţin neobişnuit. Pentru că nu este un 
subiect previzibil, aceasta îl face să fie cu atât mai incitant şi cu atât mai greu de abordat. 
Totuşi, tocmai faptul că studiul nostru se doreşte a fi de (re)actualizare, este un motiv în 
plus pentru a-l duce la bun sfârşit. Iar această (re)actualizare se dezvoltă în trei direcţii pe 
care cercetarea noastră le va cuprinde: în primul rând această aducere în prezent şi 
revizitarea a suprarealismului are un caracter  inovator (aduce o perspectivă nouă asupra 
fenomenului studiat, în cazul nostru - suprarealismul), unul transformator (modifică 
atitudinea cititorului asupra obiectului cercetat prin contribuţiile pe care le aduce şi prin 
noile abordări pe care le propune) şi acela de a aduce o schimbare relevantă în acest 
domeniu, adică ne propunem să demonstrăm că nu se poate vorbi despre mişcarea 
suprarealistă fără a aduce în discuţie, alături de psihanaliză, psihiatrie, logica non-
aristotelică, alchimie, ocultism, mitologie etc. şi descoperirile din fizica modernă care au 
alimentat, cel puţin în aceeaşi măsură, spiritul creator şi ludic al acestui curent 
avangardist. De asemenea, noutatea cercetării noastre vine şi din faptul că relaţia dintre 
ştiinţa modernă şi suprarealism va fi studiată prin prisma metodologiei transdisciplinare, 
ea însăşi o revoluţie, dar în plan metodologic de această dată. 
Mai precis, vrem să subliniem că subiectul nostru de cercetare nu putea fi cuprins 
decât prin acest tip de cercetare, tocmai pentru că trebuie creată o punte de legătură între 
ştiinţa modernă şi mişcarea suprarealistă. Un prim element de legătură îl constituie 
factorul istoric. Din punct de vedere diacronic, mişcarea suprarealistă şi descoperirile de 
la începuturile ştiinţei moderne au loc cam în acelaşi interval de timp: Max Planck, unul 
din fondatorii mecanicii cuantice, introduce în 1900 cuantele de energie, Albert Einstein 
face cunoscută, în 1905, teoria restrânsă a relativităţii şi, în 1916, teoria generală a 
relativităţii, iar André Breton, delimitându-se de mişcarea DADA, publică Primul 
manifest al suprarealismului (1924). Al doilea element de legătură îl constituie factorul 
sincronic, fiindcă teoriile lui Einstein, ca şi descoperirile din fizica cuantică, au 
revoluţionat domeniul ştiinţific, la fel cum mişcarea suprarealistă a revoluţionat lumea 

artei, motiv pentru care Gaëtan Picon afirma că „suprarealismul a fost, în istoria artei şi 
literaturii, cea mai importantă mişcare din secolul al XX-lea”1. Aşadar, din punct de 
vedere sincronic vom urmări modul în care anumite idei, concepţii şi reprezentări au 
circulat din sfera revoluţiei ştiinţifice din fizică spre sfera revoluţiei artistice, urmărind 
atât sursa acestora, canalul de receptare şi modul în care au fost valorificate de artiştii şi 
scriitorii suprarealişti. Desigur că aceştia din urmă nu vor recurge mereu la surse 
ştiinţifice directe, prilej cu care ne vom referi adesea şi la filosofia ştiinţei dezvoltată pe 
marginea noutăţilor din ştiinţa modernă, referindu-ne în special la filosofii Stéphane 
Lupasco şi Gaston Bachelard. Dar, aici instrumentele pe care ni le oferă 
transdisciplinaritatea îşi vor dovedi măiestria şi capacitatea de a aduce la lumină noi 
perspective de cercetare. Transdisciplinaritatea, fiind prin excelenţă o metodologie a 
punţilor dintre discipline, o metodologie a dialogului,  se va dovedi a fi o cale regală în 
cercetarea celor două domenii ale cunoaşterii umane.  
Metodologia transdisciplinară se referă (1) la ceea ce se află, în acelaşi timp, atât 
între discipline, (2) cât şi înăuntrul diverselor discipline, (3) dar şi dincolo de orice 
disciplină, de aceea ne vom folosi de metodologia transdisciplinară pentru a ajunge la 
această viziune tri-unitară despre suprarealism. În acest context, putem spune că revoluţia 
care a avut loc în fizica cuantică raportat la fizica clasică, este tot atât de importantă ca 
revoluţia pe care arta de tip avangardist (şi implicit literatura) o reprezintă faţă de arta/ 
literatura tradiţională. În domeniul fizicii, la nivel macrofizic, lumea noastră este 
caracterizată de continuitate, separabilitate, determinism şi simetrie; aceste caracteristici 
se reflectă în logica clasică şi în literatura tradiţională (este cunoscută continuitatea dată 
de cele trei unităţi – de loc, de timp şi de acţiune –, separabilitatea care se reflectă în 
puritatea speciilor şi a genurilor literare, determinismul de la nivel narativ şi simetria care 
caracterizează orice operă clasică). Gândirea artistică a depăşit paradigma tradiţională o 
dată cu manifestarea curentelor de avangardă, iar suprarealismul este considerat apogeul 
acestor mişcări artistice inovatoare. Şi, dacă la nivel microfizic, lumea noastră este 
caracterizată de discontinuitate, inseparabilitate, indeterminism cuantic şi rupturi de 
simetrie, atunci în concepţia suprarealistă, discontinuitatea se manifestă pornind de la 
negarea literaturii înseşi până la discontinuitatea semantică sau ortografică din poeme, 
                                               
1 Vezi Gaëtan Picon, Le surréalisme, Editions d‟Art Albert Skira, Genève, Suisse, 1995. 

inseparabilitatea face să nu mai existe genuri literare strict încadrabile, indeterminismul 
face ca orice urmă de progresivitate sau cauzalitate să dispară, iar ludicul, bizarul, 
ostentativul şi spontaneitatea din creaţiile suprarealiste nu lasă loc nici unei simetrii, cel 
puţin nu în sensul obişnuit al cuvântului. Prin urmare, există o analogie semnificativă, pe 
de o parte, între grila de lectură specifică gândirii artistice tradiţionale şi domeniul fizicii 
clasice, iar, pe de altă parte, se pot stabili analogii şi între viziunea suprarealistă asupra 
lumii şi ideile puse în circulaţie de ştiinţa modernă. Basarab Nicolescu sublinia că 
„simultan cu apariţia fizicii cuantice apare şi arta abstractă”2, iar Marcel Raymond 
observa că sentimentul relativităţii domina viziunea artistică, aşa cum reiese din Les pas 
perdus: „André Breton precizează: «este inadmisibil ca un om să lase o urmă a trecerii 
sale pe acest pământ». Aşadar, totul are preţ, nimic nu are preţ. «Ce înseamnă frumos? Ce 
înseamnă urât? Ce înseamnă mare, puternic, slab? Cine e Carpentier, Renan, Foch? Nu 
ştiu. Cine sunt eu? Nu ştiu. Nu ştiu, nu ştiu, nu ştiu». În aceste cuvinte ale lui Georges 
Ribemont-Dessaignes, Breton e fericit să salute un act de extremă umilitate. A emite o 
judecată oarecare înseamnă a voi să deosebeşti adevărul de minciună, ceea ce dovedeşte o 
înfumurare ridicolă, căci contradicţia nu e posibilă. Tot atunci, Einstein ne invită să 
considerăm că totul e relativ în ceea ce priveşte circumstanţele, omul, şi că nimic pe lume 
nu are nici cea mai mică importanţă” 3. 
 
                                               
2 Basarab Nicolescu, în „Stéphane Lupasco şi lumea artei”, din volumul În oglinda destinului. Eseuri 
autobiografice, Editura Ideea Europeană, Bucureşti, 2009, p. 52. 
3 Marcel Raymond, De la Baudelaire la suprarealism,  traducere de Leonid Dimov, studiu introductiv de 
Mircea Martin, Editura Univers, Bucureşti, 1998, p. 240. 

În mod esenţial, metodologia transdisciplinară are la bază trei piloni: existenţa 
mai multor niveluri de realitate, principiul terţului inclus (reprezentat simbolic mai sus) şi 
principiul complexităţii. Un nivel de realitate reprezintă un ansamblu de sisteme invariant 
la acţiunea unui număr de legi generale. De asemenea, două niveluri de Realitate sunt 
diferite dacă, trecând de la unul la celălalt, există o ruptură, o discontinuitate a legilor şi a 
conceptelor fundamentale. De aici rezultă că nivelul microfizic şi nivelul macrofizic sunt 
două niveluri diferite de realitate, dat fiind faptul că aceste două niveluri sunt guvernate 
de legi diferite, ba chiar opuse, contradictorii.  De asemenea, arta de tip tradiţional şi arta 
de tip avangardist reprezintă două niveluri de realitate total diferite. De exemplu, dacă 
raportăm cauzalitatea locală a lumii clasice la cauzalitatea globală a lumii cuantice, sau 
figura elitistă a artistului de tip tradiţional în raport cu cea a artistului avangardist, anti-
academic, care pornea de la premisa că oricine poate face literatură, avem o 
discontinuitate clară a legilor şi a conceptelor de bază şi, prin urmare, cele două tipuri de 
literatură reprezintă două niveluri de Realitate.  

Din punctul de vedere al logicii terţului inclus, A reprezintă tipul de literatură 
tradiţională, non-A reprezintă tipul de literatură avangardistă, iar T este suprarealitatea, 
care nu este nici literatură, nici non-literatură, deşi are elemente specifice literaturii, dar şi 
elemente literare pe care le elimină sau le depăşeşte, reuşind să ofere o nouă perspectivă 
asupra literaturii, asupra artei şi, în fond, asupra capacităţii umane infinit creatoare: 
„Cred, scrie Breton în Primul manifest al suprarealismului4, în rezolvarea viitoare a celor 
două stări în aparenţă atât de contradictorii, cum sunt visul si realitatea, într-un fel de 
realitate absolută, într-o suprarealitate, dacă o putem numi astfel”. Irina Mavrodin într-un 
articol despre dadaism şi suprarealism se referă atât la acea trăsătură contradictorie a 
suprarealismului de a nega tradiţia şi de a instaura, în acelaşi timp, o nouă tradiţie, cât şi 
la capacitatea infinit inovatoare pe care suprarealismul a deschis-o şi care se manifestă 
chiar şi în zilele noastre: „Revendicându-si precursori ca Dante, Shakespeare, Rimbaud, 
Lautrémont, Gérard de Nerval, Apollinaire (însuşi termenul de „suprarealism” este 
împrumutat dintr-un text al acestuia), mişcarea suprarealistă nu numai că se integrează 
programatic într-o mare tradiţie, dar şi propune grila unei lecturi de tipul „modernii, 
precursori ai clasicilor”, care deschide conceptul de (dadaism +) suprarealism către un 
(dadaism +) suprarealism „sans rivages”, sub semnul căruia încă stăm (şi vom sta încă 
multă vreme probabil), fără să conştientizăm îndeajuns acest lucru. Şi nu este vorba aici 
de ceea ce numim epigonism, ci, dimpotrivă, de o fertilizare fără precedent a actului 
creator care, prin suprarealism, se deschide în toate şi spre toate sensurile”5. 
În ceea ce priveşte complexitatea mişcării suprarealiste, aceasta vine din 
explorarea profunzimilor, a psihicului uman
6
 şi din depăşirea logicii binare, conform 
căreia literatura se opunea anti-literaturii. Suprarealitatea, fiind într-o stare de conciliere 
(starea T) a literaturii şi a anti-literaturii, deschide noi orizonturi în poezie şi pictură, ceea 
ce face din suprarealism o mişcare de străbatere simultană a nivelurilor de Realitate şi a 
                                               
4 André Breton, Primul manifest al suprarealismului, în Avangarda artistică a secolului XX de Mario de 
Micheli, traducere de Ilie Constantin, Editura Meridiane, Bucureşti, 1968, p. 294 
5 Irina Mavrodin, Viaţa conceptelor: dadaism, suprarealism (II), în revista „Convorbiri literare”, nr. 11 
(109) / noiembrie 2004, p. 18. 
6 Deocamdată amintim doar faptul că, în lucrarea sa Universul psihic (traducere de Vasile Sporici, Editura 
Institutul European, Iaşi, 2000), Lupasco va pune în analogie legile lumii cuantice cu legile psihicului 
uman. 

nivelurilor de percepţie, până la supra-realitatea care generează noi modalităţi de 
explorare a Subiectului creator şi noi modalităţi de înţelegere a Obiectului artistic. La 
acest nou nivel de Realitate, suprarealismul dă un nou sens imaginaţiei şi conţinuturilor 
inconştientului.  
Dacă suprarealismul s-a dezvoltat ca o reacţie împotriva „raţionalismului”, 
pozitivismului, realismului, logicii şi credinţei în progres care defineşte secolul al XIX-
lea, aceasta s-a întâmplat fiindcă susţinătorii acestei mişcări de avangardă îşi propuneau 
să depăşească graniţele dintre raţional şi iraţional şi să exploreze resursele şi energiile 
revoluţionare ale visului, halucinaţiilor şi libidoului. Influenţaţi de idei simboliste, cum ar 
fi existenţa unei misterioase afinităţi între sunete şi simţuri, afinitate de tip sinestezic, dar 
şi de teoria lui Freud despre inconştient în care André Breton vede izvorul imaginaţiei 
creatoare, suprarealiştii practică dicteul automat şi asociaţia de imagini aleatorii pe care le 
combină cu scopul de a crea imagini surprinzătoare. Prin urmare, la nivelul Subiectului 
creator, suprarealismul propune implicit un nou tip de raţionalism, care să nu mai fie 
limitat de prejudecăţile şi clişeele specifice raţionalului obişnuit, iar la nivelul Obiectului 
artistic libertatea viziunii suprarealiste generează un nou tip de artă, guvernată de un nou 
tip de coerenţă atât la nivelul formei, cât şi la nivelul conţinuturilor. 
În viziunea suprarealiştilor, criza în care se afla cultura occidentală în acel 
moment nu putea fi depăşită decât printr-o reevaluare a valorilor la fiecare nivel al fiinţei 
umane, inspiraţi fiind pe de o parte de descoperirile psihanalitice ale lui Freud, iar pe de 
altă parte de ideologia marxistă. Atât în poezie, cât şi în artele plastice, această revizuire 
apărea ca fiind rezultatul punerii în practică a unor tehnici neconvenţionale, iar celebra 
„écriture automatique” reprezenta apogeul acestui tip de preocupări. Poeţii parizieni care 
au stat la baza viziunii suprarealiste au fost  André Breton, autorul celebrului Manifeste 
du surréalisme (1924), şi Louis Aragon, cu eseul său intitulat Une vague de rêves 
(octombrie 1924), iar publicaţia în care artiştii suprarealişti îşi vor face cunoscute 
creaţiile va apărea, două luni mai târziu, sub numele de La Révolution surréaliste.  
Atât poeţii, cât şi artiştii suprarealişti dădeau expresie inconştientului prin 
sugestive, deşi indefinite, imagini biomorfice sau prin imagini de un realism fotografic, 
dar care erau mutate din contextul lor obişnuit şi restructurate vizual într-un cadru 
paradoxal sau şocant. De aceea, adjectivul „suprarealist” va ajunge să desemneze orice 

imagine sau viziune care depăşeşte limitele imaginaţiei obişnuite, declanşând o stare în 
care se amestecă surprinderea, bizarul şi fantasticul. Punând accentul pe conţinut şi pe 
libertatea formelor, suprarealismul a oferit o alternativă semnificativă artei moderne, 
curentul cubist prin excelenţă formalistic fiind responsabil în mare parte pentru 
perpetuarea conţinutului de tip tradiţionalist în pictura modernă. 
În aceeaşi ordine de idei, un alt aspect pe care vrem să-l amintim aici este faptul 
că abordarea transdisciplinară a suprarealismului presupune o perspectivă 
pluridisciplinară şi interdisciplinară, relevând, pe de o parte, relaţia dintre suprarealism şi 
celelalte domenii ale cunoaşterii, iar pe de altă parte, transferul metodelor de cunoaştere 
din alte sfere ideatice în literatura suprarealistă. Dacă materia primă a poetului şi a 
omului de ştiinţă sunt sistemele de semne, vom încerca atunci să schiţăm, folosindu-ne de 
metodologia transdisciplinară, care este raportul dintre poezie şi ştiinţă, sau, ca să dăm şi 
un exemplu mai particularizat, dintre poetica suprarealistă şi fizica cuantică, dar şi cum 
sunt structurate şi cum comunică între ele nivelurile de Realitate şi nivelurile de 
percepţie, atât în planul discursului ştiinţific, cât şi în planul discursului liric. Dintr-o 
perspectivă pluridisciplinară, suprarealismul poate fi studiat prin prisma istoriei literare şi 
artistice, a istoriei mentalităţilor, a psihanalizei, a structurilor antropologice ale 
imaginarului, a poeticii şi poieticii, a lingvisticii şi pragmaticii.  
Din prisma lingvisticii, suprarealiştii renunţă la semnele de punctuaţie şi 
ortografie, la majuscule şi la alăturările obişnuite de cuvinte din aceeaşi sfera semantică, 
se folosesc de mijloacele tipografice pentru a crea diferite efecte vizuale şi înlătură orice 
urmă de limitare pe care le-ar putea-o impune cineva sau ceva. Suprarealismul este, într-
un fel, şi o filozofie a libertăţii, a exprimării libere în sensul necenzurat al cuvântului, 
după cum subliniază Paul Eluard: „Cuvântul limită este un cuvânt orb, omul are doi ochi 
pentru a vedea lumea.” Însă, spiritul creator şi ludic merge până la a crea o etimologie 
neobişnuită a cuvintelor, aşa cum procedează Jacques Prévert când dezvăluie sensul 
revoluţiei suprarealiste folosindu-se de alte două cuvinte definitorii pentru această viziune 
asupra lumii: „Rêve + Evolution = Révolution”. 
În sfera structurilor antropologice ale imaginarului, suprarealiştii creează noi 
mituri şi credinţe cum ar fi de exemplu Marile Transparenţe, fiinţe supranaturale a căror 
manifestare depinde de comportamentul nostru, spune „Papa suprarealismului”. De la 

predilecţia iniţială pentru miturile inconştiente şi personale, suprarealiştii vor trece treptat 
spre un onirism exacerbat. Din perspectiva interdisciplinarităţii, cel mai uşor se poate 
observa că metoda dicteului automat este un automatism pur mintal, actul de a scrie într-
o stare de pasivitate care să favorizeze ignorarea oricăror restricţii de tip logic, moral 
religios etc. Această stare de absolută autenticitate provine din metoda asociaţiei libere 
din concepţia psihanalitică freudiană. Dar, diferenţa dintre cele două tehnici este totuşi 
vizibilă: pentru metoda lui Freud este semnificativă noţiunea originară care a declanşat 
asocierea, în timp ce pentru suprarealişti este exact invers, fiindcă asta ar însemna să 
îngrădeşti exprimarea liberă a spiritului uman. Se pot distinge astfel două tipuri de 
interdisciplinaritate: prima, care urmează un model aplicativ (prin care metoda folosită de 
psihanaliza freudiană este transformată în metodă generatoare de opere de artă), iar cea 
de-a doua urmează modelul epistemologic, dat fiind faptul că analiza atitudinii şi a 
creaţiilor suprarealiste cu ajutorul instrumentelor folosite de psihanaliză ne poate conduce 
spre o cunoaştere mai intimă a acestui curent avangardist. 
Din aceste motive, lucrarea noastră se va deschide cu un capitol despre exegeţii 
străini şi români care s-au ocupat în treacăt sau aprofundat de raportul dintre suprarealism 
şi ştiinţa modernă, urmărind să definim stadiul în care se află cercetările pe acest subiect, 
după care ne vom familiariza cu influenţele pe care fizica modernă le-a avut în sfera 
filosofiei ştiinţifice – demers ce ne va favoriza înţelegerea operei lui Stéphane Lupasco, 
epistemolog pe care îl considerăm un precursor al cercetării de tip transdisciplinar. Cel 
de-al treilea capitol va fi o introducere teoretică în principiile metodologiei 
transdisciplinare, iar în următoarele cinci capitole vor fi analizate operele literare sau 
artistice ce le-am considerat ca fiind reprezentative pentru raportul dintre curentul artistic 
suprarealist şi ştiinţa modernă.  

De-a lungul timpului au văzut lumina tiparului mai multe lucrări cu un grad 
ridicat de interdisciplinaritate sau de pluridisciplinaritate, lucrări care vizau în mod direct 
relaţia dintre ştiinţele exacte şi ştiinţele umaniste, dintre ştiinţă şi literatură, lucrări care 
au pregătit cumva terenul abordării de tip transdiciplinar şi pe care, din acest motiv, le 
considerăm reprezentative pentru a înţelege cercetarea transdisciplinară şi la care ne vom 
raporta pentru a ne face propriul demers mai accesibil şi mai convingător.  
Astfel, începând cu cea de-a doua jumătate a secolului al XX-lea, interesul pentru 
relaţia dintre artă/ literatură şi ştiinţă a intrat în sfera de interes a mai multor cercetători, 
dintre care amintim pe cei mai importanţi: Linda Dalrymple Henderson (The Fourth  
Dimension and Non-Euclidean Geometry in Modern Art), Leonard Shlain (Art & 
Physics: Parallel Visions in Space, Time, and Light), Margery Arent Safir (Melancholies 
of Knowledge: Literature in the Age of Science), Arthur I. Miller (Einstein, Picasso: 
Space, Time, and the Beauty That Causes Havoc), Peter L. Galison, Gerald Holton şi 
Silvan S. Schweber (Einstein for the 21
st
 Century: His Legacy in Science, Art and 
Modern Culture), J. R. Leibowitz (Hidden Harmony: The Connected Worlds of Physics 
and Art), P.U.P.A Gilbert şi Willy Haeberli (Physics in the Arts) sau Gavin Parkinson 
(Surrealism, Art and Modern Science: Relativity, Quantum Mechanics, Epistemology). 
Dintre autorii amintiţi mai sus, pe patru dintre ei îi vom trata mai pe larg, 
considerând că lucrările lor sunt fundamentale pentru înţelegerea raportului complex 
dintre ştiinţa modernă şi arta/ literatura modernă de la începutul secolului al XX-lea: 
Linda Dalrymple Henderson este probabil prima cercetătoare de la nivel mondial care 
studiază sistematic rolul important jucat de a patra dimensiune, de noile geometrii, de 
teoria relativităţii în configurarea imaginarului artistic modern timpuriu. Leonard Shlain 
surprinde modul în care imaginaţia artiştilor care au revoluţionat domeniul picturii 
anticipează printr-o reprezentare vizuală legile care în domeniul fizicii capătă forma unor 
ecuaţii celebre ca şi pictorii evocaţi de cercetătorul american. Dacă lucrarea Lindei 
Dalrymple Henderson avea în centru modul în care descoperirile ştiinţifice au stimulat 
inovaţiile artistice, Leonard Shlain ne arată cum imaginarul artistic completează şi face 
mai accesibil imaginarul ştiinţific. Aceste două studii ne demonstrează că, în realitate, 
dintr-o perspectivă transdisciplinară ideile noi circulă atât dinspre fizică spre artă/ 
literatură, cât şi dinspre artă/ literatură spre ştiinţă, lucru ce nu este posibil decât prin 

crearea unor punţi transdisciplinare prin care disciplinele umaniste pot comunica cu 
disciplinele exacte. De asemenea, aceste cercetări au pregătit terenul unor studii mai 
aplicate şi mai specializate în cadrul raportului complex dintre artă/ literatură şi ştiinţă, 
aşa cum ne demonstrează Arthur I. Miller şi Gavin Parkinson. 

1.1. Teorii ştiinţifice şi viziuni artistice despre a patra dimensiune la începutul 
secolului al XX-lea 
 
Lucrarea
7
 Lindei Dalrymple Henderson arată în mod concludent că teoriile despre 
a patra dimensiune şi căutările spirituale constituie unul din pilonii fundamentali în 
dezvoltarea artei moderne, dacă nu chiar factorul-cheie al acestei evoluţii. Cartea ne oferă 
configuraţia interpretărilor strict formaliste ce au animat istoria artei mdoerne, subliniind 
că o lungă perioadă de timp din istoria artei omite, conţinutul metafizic al picturii 
moderne timpurii. Şi, dacă luăm în considerare acest fapt, se pune întreabrea dacă nu 
cumva traiectoria artei care a dus la arta contemporană nu este cumva mult mai 
consistentă şi mai bogată în semnificaţii decât se spune de cele mai multe ori. Artişti ca 
Brice Marden, Agnes Martin, Astrid Colomar, Anne Truitt şi alţii ale căror opere de artă 
sunt pline de profunzime spirituală nu sunt mult mai legaţi, mai degrabă decât diferiţi, de 
patrimoniul artistic al modernismului. 
 Studiul cercetătoarei americane porneşte de la observaţia că în primele trei decenii 
ale secolului al XX-lea, cea de-a patra dimensiune era un subiect care îi interesa pe artiştii 
din toate marile curente ale artei moderne:  fie că era vorba de cubismul analitic şi sintetic 
(Duchamp, Picabia sau Kupka), de futurismul italian, futurismul rus, suprematism, 
cosntructivism, dadaism, de membrii mişcării De Stijl sau artiştii moderni americani din 
cercurile lui Alfred Stieglitz, Walter Arensberg, Alfred Kreymborg sau Man Ray. Dacă 
apariţia fovismului şi a expresionismului german au precedat primele aplicaţii artistice 
ale lumii multidimensionale de către cubişti, trebuie remarcat că însuşi Matisse a 
manifestat un interes pasager faţă de acest subiect. De asemenea, şcoala germană 
Bauhaus nu era străină de această idee, iar Kandinsky luase şi el la cunoştinţă de existenţa 
ideeii de spaţiu-timp pe care Einstein o făcea din ce în ce mai cunoscută. Nu în ultimul 
rând, suprarealismul va fi şi el interesat de această idee nouă: „Deşi la sfârşitul anilor ‟20 
cea de-a patra dimensiune temporală din teoria relativităţii înlocuise deja în mintea 
oamenilor mult mai populara idee a celei de-a patra dimensiuni spaţiale, dar încă o 
mişcare va explora totuşi o a patra dimensiune spaţială (şi geometria non-euclidiană): 
                                               
7 Linda Dalrymple Henderson, The Fourth Dimension and Non-Euclidean Geometry in Modern Art, 
Princeton University Press, 1983. 

suprarealismul francez. Deşi se interesau de teoriile lui Einstein, André Breton şi pictorii 
din grupul său din perioada 1930-1940 au păstrat multe din implicaţiile pre-einsteiniene 
ale celei de-a patra dimensiuni şi ale geometriei non-euclidiene”8 
 Geometria non-euclidiană nu a asimilat niciodată pe scară largă popularitatea pe 
care a atins-o cea de-a patra dimensiune şi nici nu a avut parte de atâtea interpretări 
negeometrice. Prin urmare, şi seria artiştilor şi scriitorilor interesaţi de geometria non-
euclidiană este considerabil mai redusă: Duchamp, cubiştii Metzinger şi Gleizes, poetul 
rus Khlebnikov, pictorul El Lissitzky, Benjamin de Cassares, Tristan Tzara, René 
Daumal
9
 şi, apoi, suprarealiştii. Pentru fiecare dintre aceştia geometria non-euclidiană 
reprezenta o formă de libertate, pregătind terenul pentru o alternativă la un nou tip de 
spaţiu, la o nouă dimensiune a spaţiului. De fapt, recunoaşterea relativităţii cunoaşterii a 
fost cea care a dat o mare libertate gândirii filosofice şi artistice de la începutul secolului 
al XX-lea, iar ideea celei de-a patra dimensiuni i-a încurajat pe artişti să se delimiteze de 
realitatea vizuală şi să respingă sistemul ce se baza pe o unică perspectivă care de secole 
definea lumea ca fiind tridimensională. Desigur că şi resurecţia filosofiei idealiste de la 
sfârşitul secolului al XIX-lea oferea un suport ideatic artiştilor care afirmau existenţa unei 
dimensiuni superioare, a unei realităţi cu patru dimensiuni, pe care numai ei o pot intui şi 
revela. Printre cei care împărtăşesc această viziune se numără cubiştii, Kupka, futurişti ca 
Boccioni sau Severini, Kazimir Malevici şi colegii săi ruşi, Modrian şi Van Doesburg, 
motiv pentru care vor opta pentru o artă abstractă. Stilul lipsit de concreteţe al lui 
Malevici a fost direct influenţat de existenţa unei a patra dimensiuni, dar atât la Kupka, 
cât şi la Modrian ea era o prelungire a credinţelor lor teosofice. Chiar dacă termenul de „a 
patra dimensiune” nu apare în scrierile timpurii ale lui Kandinsky, credinţa în 
dimensiunile superioare se susţine fiind promovată în epocă mai ales de teosofia creştină 
a lui Rudolf Steiner, care avea şi un puternic accent antimaterialist. Picabia şi Larionov se 
numără şi ei printre cei care identifică abstractizarea totală în artă cu a patra dimensiune.  
                                               
8 Linda Dalrymple Henderson, op.cit., p. 339. 
9 René Daumal îşi subintitulează Muntele analog „roman de aventuri alpine, non-euclidiene şi simbolic 
autentice” (s.n.). Vezi René Daumal, Muntele analog, prefaţă de Basarab Nicolescu, traducere de Marius-
Cristian Ene, notă biobliografică de Petrişor Militaru, Editura Niculescu, 2009. 

 Dar, într-un mod foarte interesant cea de-a patra dimesiune a avut diferite 
interpretări şi din partea pictorilor care nu respingeau experienţa vizuală în totalitate. 
Asociată iniţial cu geometria faţetată şi cu perspectiva multiplă a cubiştilor, cea de-a patra 
dimensiune va fi, pe rând, identificată cu gravitaţia (Duchamp, Schamberg), cu 
antigravitaţia (Malevici, Lissitzky, Van Doesburg), cu spiralele (Boccioni, Severini), cu 
tărâmul vid platonic al cubismului sintetic, dar şi „forma semnificantă” şi tactilă a artei 
lui Cézanne. Datorită elementului temporal din filosofia hiperspaţială, mişcarea a devenit 
un atribut important a celei de-a patra dimensiuni – după cum ne demonstrează atât 
studiile despre mişcare ale unor artişti ca Duchamp, Kupka şi Boccioni, cât şi arta 
abstractă a lui Malevici, a lui Lissitzky şi a lui Van Doesburg, dar şi în arhitectura lui Van 
Doesburg sau Fuller ori filmele lui Bruguière sau Eisenstein. 
 Duchamp are o viziune complexă asupra celei de-a patra dimesiuni. El adaugă 
umbre, oglinzi şi imagini virtuale vocabularului dimensiunii a patra, dacă iniţial 
împărtăşea împreună cu ceilalţi cubişti credinţa idealistă în cea de-a patra dimensiune, 
Duchamp devine treptat mai analitic în sensul că spaţiul n-dimensional şi geometria non-
euclidiană vor juca rolul unor stimuli care îl vor ajuta să treacă dincolo de pictura 
tradiţională şi îl vor face să exploreze inter-relaţiile dintre dimesiuni  sau chiar să 
reexamineze natura perspectivei tridimensionale. Ca şi Jarry, Duchamp va găsi că este 
subversiv să explorezi noile geometrii care pot cuprinde simultan mai multe „adevăruri”, 
dar cel mai important rămâne faptul că cea de-a patra dimensiune răspunde nevoii sale 
fundamentale de a avea o alternativă recunoscută în plan obiectiv pentru viziunea sa 
idealistă despre o dimensiune superioară ce servea drept suport pentru naşterea artei 
abstracte şi, implicit, a unui nou „limbaj” artistic. Semnificativ este că atunci când 
Kupka, Weber sau Pawlowski vorbeau despre un nou limbaj care va fi folosit în viitor, ei 
se foloseau pentru a-şi argumenta discursul critic la adresa realităţii cu trei dimensiuni de 
argumentele lui P.D. Ouspensky contra logicii clasice şi raţiunii pozitiviste, iar acest 
curent antiraţional se regăsea şi în spatele susţinerii noilor geometrii de Kruchenzkh, de 
dadaişti şi, bineînţeles, de suprarealişti. Oricât de subversivă la adresa raţiunii sau idilică 
ar fi fost viziunea despre acest adevăr mai înalt, „cea de-a patra dimensiune” a 
reprezentat motivul „raţional” de a explora noi modalităţi de exprimare în artă, literatură 
şi muzică şi era cumva justificarea pentru experimentele artistice care aveau loc în epocă. 

În acelaşi timp, redescoperirea „celei de-a patra dimensiuni” aduce în atenţia noastră 
legătura dintre avangarda artistică şi opera unor deschizători de drumuri ca Gertrude 
Stein sau Edgar Varèse. Plecând de la o semnificaţie geometrică, un concept pur spaţial 
folosit de Poincaré, această nouă dimensiune a fost apoi asociată timpului în filosofia 
hiperspaţiului la Hinton, Bragdon sau Ouspensky şi a suferit în continuare o mulţime de 
interpretări artistice. 
Referindu-se întotdeauna la o dimensiune mai înaltă a spaţiului, „cea de-a patra 
dimensiune” a cuprins de fiecare dată când a fost invocată, în proporţii diferite, atât 
semnificaţii geometrice, dar şi mistice, spaţiale sau temporale. Ca şi în cazul lui Van 
Doesburg, în cele din urmă a fost filosofia hiperspaţiului, cu elementul său temporal ca 
un mijloc spre un spaţiu superior, care s-a amestecat mult mai uşor cu teoria relativităţii a 
lui Einstein. Iar când popularizarea teoria relativităţii a consacrat, în 1920, timpul ca a 
patra dimensiune şi Einstein a devenit omul de ştiinţă şi filozoful suprem, atât Poincaré 
cât şi o cea de-a patra dimensiune pur geometrică au fost în mare parte uitate curând de 
către public şi artişti deopotrivă. În general, în anii 1930-1940 numai artiştii cu un 
caracter oarecum mistic sau, ca în cazul suprarealiştilor, cu o atitudine antiraţională vor 
continua să creadă în validitatea unei a patra dimensiuni spaţiale, în contrast cu teoria 
relativităţii. 
Cu toate acestea, dacă în 1930, pe scară largă, dezbaterea referitoare la natura 
celei de-a patra dimensiuni a luat sfârşit, aceasta noţiune, împreună cu geometriile non-
euclidiene, a jucat un rol vital în dezvoltarea artei moderne şi a teoriilor ştiinţifice. Prin 
redescoperirea surselor contemporane pe această temă şi, în special, prin restabilirea 
importanţei unor personalităţi precum Poincaré sau Hinton, viziunea noastră despre 
începutul secolului al XX-lea se îmbogăţeşte în mod considerabil. Mai important, odată 
ce impactul artistic al geometrii noi este înţeles, arta şi critica literară a epocii moderne 
timpurii recapătă o unitate şi un nivel de semnificaţie care a fost uitată de multă vreme. 
 Începând cu anii „30 cel puţin doi factori au militat împotriva interesului artistic în 
interpretarea spaţială a celei de-a patra dimensiuni. În afară de redefinirea celei de-a patra 
dimensiuni ca timp, în teoria relativităţii, teoria formalistă a artei a descurajat din ce în ce 
mai mult prezenţa unui spaţiu superior în pictura modernă. Chiar Van Doesburg, ultimul 
mare apărător al celei de-a patra dimensiuni a avut grijă să evite violarea suprafaţei 

bidimensionale a pânzelor lui şi a găsit alte mijloace, cum ar fi diagonala, pentru a sugera 
o dimensiune mai înaltă. Astfel, atunci când Manifeste Dimensioniste a fost publicat la 
Paris, în 1936, a adunat o serie de semnături de la Joan Miró şi Hans Arp la Moholy-
Nagy, Duchamp, Picabia şi Kandinsky, fiind pur şi simplu un ecou al convingerilor 
generalizate anterioare, reformulate în terminologia de spaţiu-timp. 
Scris de pictorul Charles Sirato, Manifeste Dimensioniste a fost publicat de 
Revista N + 1 în 1936, iar în el teoriile lui Einstein sunt citate ca fiind unul dintre 
impulsurile care a generat „dimensionismul”:  
„Animate de o noua concepţie a lumii, artele aflate într-o fermentare colectivă 
(Întrepătrunderea Artelor) au început să se mişte. Şi fiecare dintre ele a evoluat cu o nouă 
dimensiune. Fiecare dintre ele a găsit o formă de exprimare inerentă în dimensiunea 
imediat superioară, materializând importantele consecinţele spirituale ale acestei 
schimbări fundamentale. Astfel, tendinţa constructivistă obligă:  
I. Literatura să se despartă de linie şi să intre în plan: caligrame , tipograme, 
planism, poeme electrice. 
II. Pictura să părăsească avionul şi să intre în spaţiu: pictura în spaţiu, 
compoziţii poli-materiale, constructivismul, construcţii spaţiale, obiecte 
suprarealiste. 
III. Sculptura să abandoneze spaţiul închis, imobil şi mort, adică, spaţiul 
tridimensional al lui Euclid, cu scopul de a cuceri în planul exprimării artistice 
spaţiul tetradimensional al lui Minkovsky.  
La început sculptura „solidă” (sculptura clasică) s-a rupt şi a introdus în sine 
„golul” sculptat şi determinat din spaţiul interior – şi apoi mişcarea – s-a transformat pe 
sine: sculptura scobită, sculptura deschisă, sculptura mobilă, obiecte motorizate.”10 
Acest manifest era semnat de Ben Nicholson, Alexander Calder, Vincent 
Huidobro, Kakabadze, Kobro, Joan Miro, Moholy-Nagy, Antonio Pedro, Arp, P. A. 
Birot, Camille Bryen, Robert Delaunay, Cesar Domela, Marcel Duchamp, Kandinsky, 
                                               
10 Fragmentul din Manifeste Dimensioniste este citat de Linda Dalrymple Henderson, op.cit., p. 341. 
Manifeste Dimensioniste poate fi găsit în revista plastique no. 2 (vara lui 1937), ediţia a III-a, Morphème, 
Paris 1965, sau în cartea lui George Waldemar Kotchar et la peinture dans l'espace, Galerie Percier, Paris 
1966. 

Fred Kann, Kotchar, Nina Negri, Mario Nissim, Fr. Picabia, Prampolini, Prinner, 
Rathamann, Ch. Sirato, Sonia Delaunay şi Sophie Taeuber Arp. 
 Cu toate că predicţia lui Sirato referitoare la o nouă artă, cosmică a avut puţine 
ecouri la acea dată componenta mistică a Manifeste Dimensioniste reflectă ceea ce avea 
să devină firul principal de continuitate cu gândirea trecutului despre a patra dimensiune. 
Cu excepţia suprarealiştilor, pictorii care sunt receptivi la modul de lucru specific anilor 
‟30 – este vorba de abstractizarea geometrică – nu manifestă decât foarte rar interes 
pentru cea de-a patra dimensiune, doar dacă filozofia lor personală este înclinată spre 
spiritualitate sau misticism. 
În afară de suprarealişti, pictorii care lucrau, în anii 1930, în alte moduri decât 
cele tradiţionale, urmăreau realizarea unor reprezentări bazate pe captări de tip geometric 
ceea ce ne arată un interes extrem de rar, în istoria artei, pentru dimensiunea 
tetradimensională. Excepţie au făcut numai acei artişti a căror filozofie personală era 
înclinată spre spiritualitate sau misticism. La sfârşitul anilor „20 şi începutul anilor ‟30 se 
publică o serie de surse relevante pentru reinterpretarea filosofică a hiperspaţiului, în 
lumina teoriei relativităţii, iar cel mai important dintre aceste texte a fost cel al 
simbolistului Maurice Maeterlinck – La Vie de l'espace, un rezumat remarcabil al 
literaturii din secolul al XX-lea despre cea de-a patra dimensiune. În lungul capitol 
intitulat „La Quatrieme Dimension” el se referă la aproape toţi cei care au scris despre 
acest subiect, de la Hinton, Pawlowski şi Ouspensky la Jouffret, Poincare şi Boucher, 
citează abundent din cartea Space, Time and Gravitation a lui A. S. Eddington, iar în ceea 
ce priveşte teoria lui Einstein susţine că aceasta este numai un aspect al celei de-a patra 
dimensiuni. Ca şi Pawlowski înaintea sa, Maeterlinck refuză să renunţe la asocierile 
idealiste sau chiar mistice ale celei de-a patra dimensiuni spaţiale în favoarea celei de-a 
patra dimensiuni temporale. 
În continuarea tradiţiei lui Jarry11 şi lui Duchamp, André Breton a găsit în noile 
geometrii argumentul ideal pentru o nouă „suprarealitate”. Apariţia lui Einstein şi a 
teoriei relativităţii nu a însemnat pentru el negarea semnificaţiilor anterioare ale noilor 
                                               
11 Referitor la aprecierea lui Jarry de către suprarealişti vezi lucrarea Annei Balakian de mai jos şi cea a lui  
Maurice Nadeau, The History of Surrealism, traducere de Richard Howard, The MacMillan Co., New 
York, 1945, pp. 72-73. 

geometrii. În schimb, teoria relativităţii adaugă pur şi simplu o definiţie secundară, 
temporală la cea de-a patra dimensiune ba, în opinia sa, a adus în discuţie şi mai multe 
idei indeterminabile despre natura realităţii. Ca şi artiştii de la începutul secolului al XX-
lea, Breton a moştenit neîncrederea generaţiei simboliste faţă de lumea exterioară12, deşi 
principala sursă pentru teoria suprarealistă a lui Breton a fost analiza inconştientului la 
Freud, o mare parte din viziunea teoreticianului suprarealist reflectă ascocieri anterioare 
gândirii psihanalitice care trimit la dimensiuni mai înalte precum şi la geometria non-
euclidiană. 
În acelaşi timp, Breton a continuat atacul iniţiat de dadaism împotriva logicii şi 
raţiunii într-o manieră asemănătoare argumentelor lui Ouspensky pentru o nouă 
antilogică tetradimensională. Mai mult, el era interesat în mod special de spiritism şi 
misticism ca mijloace de comunicare cu inconştientul. Încă din 1922, Breton şi colegii lui 
au experimentat de mai multe ori transa de tip spiritist ca o alternativă la vise şi la dicteul 
automat pentru a scăpa de controlul raţiunii13. 
Fondatorii geometriei non-euclidiane, printre care se număra şi Lobachevsky, 
erau implicaţi în acest atac al suprarealiştilor atât asupra logicii şi raţiunii în anul 1936. 
Este anul în care apare eseul „Supraraţionalismul” al lui Gaston Bachelard care a apărut 
în primul şi singurul număr al publicaţiei Inquisitions, editată, printre alţii, de Tristan 
Tzara. Gauss rezumă astfel concepţia lui Bachelard: „Acest refuz turbulent al minţii de a 
accepta ceea ce este dat, de a nu înlocui niciodată cu propriile sale interpretări mintale, a 
fost numit de Gaston Bachelard supraraţionalismul. Acest termen indică starea generală 
de spirit în care mintea se presupune ca este eliberat de la restricţiile logica şi de propriile 
capricii. Supraraţionalismul îşi datorează originea descoperirii lui Lobatchewsky – 
geometria non-euclidiană. Timp de secole, un raţionalism călit a avut în mod repetat 
axiome şi postulate ale geometriei euclidiene, fără să vadă că acestea pot fi respinse în 
mod liber aşa cum au şi fost acceptate în mod liber. Geometria lui Lobatchewsky 
                                               
12 Pentru importanţa influenţei simboliste în opera lui Breton şi a altor suprarealişti vezi Anna Balakian, 
Literary Origins of Surrealism: A New Mysticism in French Poetry, New York University Press, New 
York, 1947. 
13 Vezi William A. Camfield, Picabia: His Art, Life and Times, Princeton University Press, Princeton, New 
Jersey, p. 184. Acesta este considerat cel mai amplu studiu despre pictorul suprarealist Francis Picabia. 

dialectizează geometria şi astfel se repun în discuţie toate aspectele fundamentale, 
provocând mintea umană să se ridice deasupra lor şi să se elibereze ea însăşi de propria 
nechibzuinţă”14.  
Argumentând că raţiunea umană trebuie să fie readusă la funcţia sa de 
„agresivitate turbulentă”15, Bachelard citează geometria non-euclidiană ca fiind una 
dintre sursele „supraraţionalismului”. André Breton şi pictorii din cercul său împărtăşeau 
viziunea lui Bachelard. Entuziasmul acestora legat de geometria non-euclidiană, vazută 
ca un argument în plus pentru respingerea convenţiilor de la nivel mintal, se reflectă în 
titlurile unor lucrări de Yves Tanguy – Punctul de întâlnire al paralelor16,  Divizibilitate 
nedefinită (Anexa 1) sau de Max Ernst – Tânăr intrigat de zborul unei muşte non-
euclidiene
17
 (Anexa 2).  Geometria non-euclidiană era pentru artiştii suprarealişti o formă 
de libertate, o formă de a exprima la nivel geometric ideea că lucrurile nu sunt atât de 
stricte şi de absolute cum le concepea gândirea de tip aristotelic. De exemplu, în 
geometria euclidiană două linii paralele nu se întâlnesc niciodată, dar Yves Tanguy are 
această pictură care încalcă tocmai această lege geometrică arhicunoscută: Le Rendez-
Vous des Paralleles (The Meeting of Parallel Lines). Tanguy face parte din acea 
categorie din pictori avangardişti cărora le face plăcere să se joace cu teme preluate din 
geometrie, sugerând că putem să ne imaginăm două paralele care se întâlnesc sau să 
dividem o linie, un plan sau un spaţiu de câte ori vrem ca lucrarea sa din 1942, 
Divizibilitate nedefinită. 
                                               
14 Charles Edward Gauss, The Aesthetic Theories of French Artists, The Johns Hopkins Press, Baltimore, 
1973, p. 87. 
15 Gaston Bachelard, „Supraraţionalismul”, în Dialectica spiritului ştiinţific modern, volumul I, traducere 
de. Vasile Tonoiu, cu studiu introductiv de Vasile Tonoiu, Editura Ştiinţifică şi enciclopedică, Bucureşti, 
1986, p. 261. 
16 Yves Tanguy, Le rendez-vous des parallèles/ The Meeting-Place of Parallels (1935), Kunstmuseum 
Basel. 
17 Max Ernst, Young Man Intrigued by the Flight of a Non-Euclidean Fly, început în 1942, colecţie privată, 
Zurich. 

Chiar faimosele ceasuri moi din Persistenţa memoriei (1931) au o rezonanţă non-
euclidiană. În cartea sa din 1935, Cucerirea iraţionalului18, Dali vorbeşte despre ceasurile 
sale în timp ce subliniază diferenţa dintre geometria euclidiană şi cea non-euclidiană, 
făcând trimitere, în acelaşi timp, la teoriile lui Einstein: „Dacă grecii, aşa cum am spus-o 
mai înainte, şi-au materializat psihologia şi sentimentele lor euclidiene în claritatea 
nostalgică şi divină a sculptorilor lor, Salvador Dali, în 1935, nu se mai mulţumeşte să 
facă antropomorfismul acestei angoasante şi colosale probleme: spaţiu-timpul einsteinian, 
nu se mai mulţumeşte să-i facă aritmetica libidinoasă, nu se mai mulţumeşte, vă repet, să 
facă din toate acestea carne, ci face din ele brânză, căci să fiţi convinşi că faimoasele 
ceasuri moi ale lui Salvador Dali nu sunt altceva decât un camembert paranoico-critic, 
moale, extravagant, al timpului şi spaţiului”19. Constatând sursa lor imediat vizuală într-o 
simplă farfurie de brânză Camembert, Dali a descris ceasurile aflate într-un plin proces de 
topire ca fiind reprezentarea vizuală a spaţiului-timp. 
În scrierile sale Breton se referă mult mai precis la dimensiune spaţială mai înaltă 
din pictura suprarealistă. În eseul din 1939, Tendinţele cele mai recente din pictura 
suprarealistă, Breton afirmă că există un nou curent în pictură care combină interesul 
reînnoit pentru automatism cu problema mult mai mare a descrierii de dimensiune 
spaţiale mai înalte. Dintre aceşti tineri artişti, scrie Breton, „Dacă, atunci când se 
aventurează în domeniul ştiinţific, precizia limbajului lor este oarecum nesigură, nu poate 
fi negat faptul că aspiraţia lor comună fundamentală este aceea de a trece dincolo de 
universul cu trei dimensiuni. Deşi era unul din leitmotivele cubismului în perioada sa 
eroică, trebuie să admitem că această întrebare se pune ea însăşi într-o manieră mult mai 
exactă o dată cu introducerea noţiunii de spaţiu-timp în fizică de către Einstein. 
Necesitatea unei reprezentări expresive a universului tetradimensional se observă în 
special la Matta (peisaje cu mai multe orizonturi), la Onslow Ford sau la Dominguez, 
care motivat de preocupări similare, îşi bazează acum toate cercetările sale în domeniul 
                                               
18 Salvador Dali, „Cucerirea iraţionalului”, în Da. Revoluţia paranoico-critică. Arhanghelismul ştiinţific, 
prefaţă de Robert Descharnes, traducere din franceză de Mioara Izverna, Editura EST, p. 250. 
19 Salvador Dali, op.cit., p. 263. 

sculpturii pe obţinerea unor suprafeţe litocronice…”20. La subsololul aceluiaşi text 
Breton citează: „Anumite suprafeţe, pe care le numim litocronice, deschid o fereastră 
spre lumea stranie a celei de-a patra dimensiuni, constituind un fel de 
solidificare…(Sabato and Dominguez)”21. 
 Referirea lui Breton la cea de-a patra dimensiune cubistă asociată cu citatul din 
textul „La Petrification du temps” (1942) de Oscar Dominguez nu face decât să confirme 
cele două accepţii ale celei de-a patra dimensiuni acceptate de suprarealişti: prima, 
accepţiunea spaţială, tradiţională, cea mai des întâlnită, care posedă o încărcătură mistică 
şi iraţională şi accepţiunea temporală, cea asociată teoriei relativităţii, care îi interesa de 
asemenea pe pictori în ciuda faptului că ei continuau să trateze spaţiul-timp ca şi cum ar 
fi avut patru dimensiuni spaţiale – este cazul lui Van Doesburg şi, pentru o vreme, al lui 
El Lissitzky. Pe aceeaşi linie, Oscar Dominguez care experimenta în domeniul sculpturii 
era fascinat de viaţa obiectelor în timp.  
Scrierile lui Dominguez despre a patra dimensiune sunt cele mai ştiinţifice dintre 
cele ale teoreticienilor suprarealişti: introducerea ideii de suprafeţe litocronice din 
„Pietrificarea timpului” ne arată o înţelegere profundă a teoriei relativităţii precum şi 
faptul că el cunoştea analogia bidimensională care a fost o componentă frecventă în 
discuţiile timpurii despre cea de-a patra dimensiune. Dar din 1942, Dominguez va deveni 
mai interesat de suprafeţele litocronice în sine, decât de teoretizarea acestora. 
Semnificativ rămâne faptul că Dominguez recunoaşte timpul ca fiind fundamental 
definitoriu pentru a patra dimensiune, ceea ce îl apropie de filosofia hiperspaţiului, iar 
                                               
20 Des tendances les plus récentes de la peinture surréaliste (1939), în André Breton, Le Surréalisme et la 
peinture, 2ème Edition, Ed. Brentano, New York,  1945, p. 152.  
21 „Să ne imaginăm pentru o clipă orice corp tridimensional, un leu african de exemplu, între două 
momente ale existenţei sale. Între leul L0 sau leul la momentul t=0, iar leul L1 sau leul final este localizat 
într-o infinitate de lei africani, de diverse aspecte şi forme. Acum dacă luăm în considerare ansamblul 
format de toate punctele unui leu corespunzătoare tuturor momentelor şi tuturor poziţiilor sale, atunci dacă 
trasăm suprafaţa parcursă vom obţine un super-leu în desfăşurare înzestrat cu caracteristici morfologice 
extrem de delicate şi de nuanţate. La asemenea suprafeţe vom da numele de litocronice”. Vezi Oscar 
Dominguez, „La Petrification du temps”, în La Conquete du monde par I'image, Editions de la Main a 
Plume, Paris, 1942, citat de Lucy R. Lippard, în Surrealists on Art, Prentice-Hall edition, Englewood Cliffs, 
New Jersey, 1970, p. 109. 

descrierea sa se aplică cel mai bine unor lucrări precum aceea a lui Boccioni – Forme 
unice de continuitate în spaţiu (Anexa 5), mai degrabă chiar decât „obiectele 
suprarealiste” ale lui Dominguez (Anexa 6). 
Matta s-a alăturat mişcării suprarealiste în 1937, după ce lucrase deja câţiva ani la 
biroul arhitectului Le Corbusier. Împărtăşind cu prietenul său Gordon Onslow-Ford 
dorinţa de a explora propria lume interioară, Matta a fost atras de orientarea freudiană a 
suprarealiştilor, fiind interesat atât de partea mistică, cât şi de cea ştiinţifică a celei de-a 
patra dimensiuni. Pictorul de origine chiliană a început să cerceteze lumea 
multidimensională într-un mod luxuriant şi organic, fiind influenţat de abstractizarea 
biomorfică a lui Tanguy, pe de o parte, şi de picturile „cosmice” (Anexa 7) ale lui 
Dominguez, pe de altă parte. Astfel, influenţat şi de prietenia cu Duchamp, la începutul 
anilor ‟40 reprezentările lui Matta cu nebuloase spaţiale au început să cuprindă şi 
elemente lineare şi angulare ca în lucrarea  Ameţeala lui Eros (Anexa 4). 
Deşi nu este atât de cunoscută precum lucrările amintite până acum Moartea lui 
Euclid (Anexa 8) a lui Barnett Newman reprezintă o respingere generalizată a oricărui tip 
de geometrie nefiind un omagiu adus geometriei non-euclidiene aşa cum ar putea părea. 
În mod previzibil, următoarea generaţie de artişti (cei născuţi în jurul anului 1905), 
subliniază Linda Dalrymple Henderson, din care fac parte şi susţinătorii expresionismului 
abstract, nu au fost interesaţi şi nici conştienţi de rolul important pe care noile geometrii 
l-au jucat în opera artiştilor din modernitatea timpurie.  
În plus, preocuparea modernistă pentru exprimarea unor dimensiuni superiore 
celor trei clasice a încetat treptat să mai fie unul din idealurile pictorilor, iar la sfârşitul 
anilor ‟60 mişcarea minimalistă alungase orice urmă de reprezentare a iluziei spaţiale în 
pictura modernă. După această perioadă de hiat, o serie de individualităţi, atât din rândul 
artiştilor, cât şi al matematicienilor, au împărtăşit dorinţa de a da o formă vizuală celei 
de-a patra dimensiuni spaţiale. Un proiect colectiv22 coordonat de Thomas Banchoff şi 
Charles Strauss de la Departamentul de Matematici al Universităţii din Brown împreună 
cu David Brisson de la Şcoala de Design din Rhode Island a avut ca rezultat crearea unor 
                                               
22 Vezi volumul coordonat de Thomas Banchoff şi Charles Strauss, Hyper graphics: Visualizing Complex 
Relationships in Art, Science and Technology, tipărit de American Association for the Advancement of  
Science, 1978. 

imagini tetradimensionale pe ecranul unui computer de o complexitate şi o acurateţe 
(Anexa 9) care nu putea fi imaginată de artiştii de la începutul secolului al XX-lea. 
 Iar la sfârşitul anilor ‟70, pictorul Tony Robbin publică un articol despre interesul 
pentru complexitatea spaţială la pictorii contemporani23. Robbin crede în realitatea 
spaţială patru-dimensională, iar picturile sale sunt destinate a fi metafore pentru 
complexitatea de spaţiu-timp din lumea secolului al XX-lea. În timp ce cubiştii, în 
explorarea lor a celei de-a patra dimensiuni a spaţiului, au introdus mai multe puncte de 
vedere, aceste opinii au fost totuşi reprezentate în imagini unificate. Opera lui Robbin, 
însă, reprezintă o ruptură definitivă cu reprezentările din trecut. Deşi este un cititor 
constant al lucrărilor de ştiinţă, Robbin afirmă clar că scopul lucrărilor sale este dincolo 
de matematică şi fizică: „Artiştii care sunt interesaţi de cea de-a patra dimensiune spaţială 
nu sunt motivaţi de dorinţa de a ilustra noile teorii din fizică, nici de dorinţa de a rezolva 
probleme matematice. Noi suntem motivaţi de dorinţa de a completa experienţa noastră 
subiectivă prin inventarea unor noi aptitudini conceptuale şi estetice. Nu suntem mai 
puţin surprinşi să vedem că fizicienii şi matematicienii lucrează simultan la o metaforă 
paradoxală pentru spaţiul în care experienţa tridimensională este rezolvată numai cu 
ajutorul unei a patra dimensiuni spaţiale. Lectura istoriei culturii ne-a arătat că în 
dezvoltarea noilor metafore spaţiale, artiştii, fizicienii şi matematicienii ţin pasul.24” 
De altfel, Tony Robbin chiar va publica o carte
25
 în care relevă acest lucru: o 
istorie revizuită a matematicii şi o istorie revizuită a artei în care investighează modele 
diferite de a patra dimensiune şi modul în care acestea sunt aplicate în artă şi fizică. 
Robbin explorează distincţia între faliile spaţiale, între model şi proiecţie, între model şi 
umbră, comparând istoria acestora şi utilizările lor, corecte sau greşite, în discuţiile 
obişnuite. Noutatea studiului său o reprezintă, pe de o parte, argumentul că Picasso s-a 
folosit de un model proiectiv pentru a inventa cubismul şi că Minkowski a avut în minte o 
proiecţie tetradimensională atunci când a structurat teoria restrânsă a relativităţii. Discuţia 
                                               
23 Tony Robbin, „The New Art of 4-Dimensional Space: Spatial Complexity”, in Recent New York Work, 
Artscribe, Londra, No. 9 (1977), pp. 19-22. 
24 Tony Robbin, op.cit., p. 20 
25 Tony Robbin, Shadows of Reality: The Fourth Dimension in Relativity, Cubism, and Modern Thought, 
Yale University Press, 2006. 
 29 
este adusă până în prezent cu o expunere a modelului de proiecţie, în cele mai creative 
idei despre spaţiu din domeniul matematicii contemporane, cum ar fi twisters, quasi-
cristale, şi topologie cuantică. Robbin clarifică aceste concepte noi cu desene şi diagrame 
uşor de înţeles, subliniind rolul semnificativ pe care îl are geometria proiectivă în 
dezvoltarea ideilor matematice curente, deşi a fost mult timp trecută cu vederea, iar 
aceasta se datorează şi ataşamentului nostru la modelul de faliere ce este în esenţă un bloc 
conceptual care împiedică progresul în înţelegerea modelelor contemporane de spaţiu-
timp. Tot aici, Robbin oferă o analiză fascinantă a modului în care ideile proiective sunt 
sursa celor mai interesante dezvoltări actuale din artă, matematică, fizică sau vizualizare 
computerizată. 
În acest fel, studiul Lindei Dalrymple Henderson ne arată într-o perspectivă 
diacronică istoria receptării celei de-a patra dimensiuni în arta de la începutul secolului al 
XX-lea când percepţia acesteia  era una intuitivă şi ţinea exclusiv de spaţiu, trecând prin 
momentul descoperirii teoriei relativităţii care răstoarnă concepţia artistică demonstrând 
că are o natură temporală şi până în prezent când iată că un artist precum Tony Robbin 
ajunge să studieze gândirea proiectivă de tip geometrică şi să ofere un corespondent 
vizual al diferitelor concepte din matematică şi fizică reuşind astfel să le ofere o 
alternativă celor nespecializaţi în aceste domenii dar care vor să fie la curent cu evoluţia 
lor, subliniind în acelaşi timp rolul creator pe care capacitatea mentală de a proiecta şi 
reprezenta îl poate juca în continuare în diferite domenii ale cunoaşterii. 

1.2. Dionisos vs. Apollo sau despre cum poate viziunea artistică să anticipeze 
gândirea ştiinţifică 
 
Practicând timp de 38 de ani meseria de chirurg la California Pacific Medical 
Center, Leonard Shlain este de asemenea unul dintre cei mai cunoscuţi gânditori şi 
pedagogi contemporani americani. Printre cele mai cunoscute lucrări ale sale se numără 
Art & Physics: Parallel Visions in Space, Time, and Light (1991, reeditată în 2007), The 
Alphabet Versus the Goddess: The Conflict Between Word and Image (1989), Sex, Time, 
and Power: How Women's Sexuality Shaped Human Evolution (2004) sau Finding 
Balance: Reconciling the Masculine/Feminine in Contemporary Art and Culture (2006). 
Ipoteza de la care porneşte Leonard Shlain este că din moment ce arta 
interpretează lumea vizibilă, iar fizica cercetează mecanismele nevăzute ale acestei lumi 
sau legile care guvernează din spate planul vizibil, atunci arta şi fizica ne apar ca fiind 
două tărâmuri opuse în plan epistemologic. Însă, prin acest studiu diacronic asupra celor 
două domenii ale cunoaşterii, Shlain se opreşte asupra punctelor de intersecţie dintre 
acestea, scoţând la iveală uimitoare corelaţii şi similitudini care există între ele şi care nu 
au fost luate în considerare până la momentul apariţiei acestei lucrări. Aventura sa începe 
în 1979, când revizitează împreună cu fiica sa de doisprezece ani Muzeul de Artă 
Modernă din New York. Fetiţa recunoaşte cu inocenţa caracteristică vârstei că „nu se 
prinde”. Tocmai această observaţie şi faptul că, în acea perioadă în care vizita muzeul 
citea diferite lucrări de popularizare a ştiinţei moderne îl face pe Shlain să facă analogii 
între diferite episoade din istoria artei şi descoperirile din domeniul ştiinţelor exacte. 
Arta & fizica: viziuni paralele în spaţiu, timp şi lumină26 este probabil prima 
lucrare care arată în mod explicit felul în care fizica şi arta se pot completa pentru a avea 
o cunoaştere integrală, nefragmentată asupra lumii: dacă ştiinţa ne ajuta sa înţelegem cum 
funcţionează lumea, atunci arta ne ajută să interpretăm ceea ce înseamnă realitate. Altfel 
spus, o dată cu fiecare descoperire ştiinţifică, oamenii de ştiinţă gândesc lumea într-un 
mod diferit. Ecuaţiile sau experimentele ştiinţifice ce exprimă gândurile lor pot declanşa 
astfel revoluţii culturale sau pot schimba modul în care vedem noi înşine natura 
                                               
26 Leonard Shlain, Art & Physics: Parallel Visions in Space, Time, and Light, William Morrow and 
Company,  New York, 1991. 

înconjurătoare. În acelaşi timp, artiştii pot vedea şi auzi lumea dintr-o nouă perspectivă, 
iar modalitatea în care ei transformă percepţiile lor în note armonioase sau liniile trasate 
pe pânză îi ajută pe ceilalţi să experimenteze o reordonare a simţurilor capabilă să 
trezească în receptor emoţia sau înţelesul latent din opera artistică. 
De-a lungul istoriei, modul de gândire al artiştilor despre lumină, spaţiu şi timp au 
instituit un nou model mintal care a generat acele tipuri de întrebări ce au condus la 
configurarea unor noi paradigme ştiinţifice. Leonard Shlain analizează şi compară teoriile 
lui Leonardo cu mecanica newtoniană, subliniind similitudinile dintre impresionism şi 
fizica cuantică şi încearcând să explice misiunea estetică lui Monet şi cadrul intelectual al 
lui Einstein în modul în care oricine le poate înţelege. O mare parte din carte este despre 
pictura europeană, având capitole dedicate explorării conexiunilor dintre sculptură, 
muzică, teatru şi literatură. 
Deşi Einstein şi-a publicat teoria restrânsă a relativităţii în 1905, iar Hermann 
Minkovski a folosit-o câţiva ani mai târziu pentru a defini ce-a de-a patra dimensiune, 
ambele idei au rămas în completă izolare faţă de marele public până în 1919. Foarte 
puţini au luat cunoştinţă despre contribuţia lui Minkovski, parţial şi din cauză că acesta a 
murit de apendicită în 1909, înainte să se poată bucura de rezultatul cercetării sale. În 
următorii ani, reflecţiile celor doi oameni de ştiinţă au ieşit din atenţia publicului, de 
aceea foarte puţini oameni din afara cercului restrâns al fizicienilor au înţeles ceva legat 
de efectul vizual şi temporal al teoriei relativităţii sau de implicaţiile continuumului 
spaţiu-timp. 
Aceste două noi moduri de a gândi au căpătat forţă din nou în 1919, când Arthur 
Eddington a confirmat teoria generală a relativităţii. Pentru a face cunoscute teoriile sale, 
Einstein a scris două cărţi pentru cititorul nefamiliarizat cu fizica teoretică, Teoria 
telativităţii (1918) şi Evoluţia fizicii (1938), dar şi aşa conceptele lui Einstein erau foarte 
dificile, deoarece el nu avea la dispoziţie limbajul necesar pentru a construi imagini 
mentale. În acest punct, subliniază Leonard Shlain, intervine rolul artei, fiindcă teoria 
relativităţii, psihanaliza şi suprarealismul fac parte din acelaşi zeitgeist. 

Sigmund Freud propunea, în capitolul al şaptelea din Interpretarea viselor27 
(1900), existenţa unui monstru nevăzut care controlează în mod subversiv din spatele 
acţiunilor controlate ce au loc în timpul zilei. El identifică această fantomă cu 
inconştientul şi spune că visele reprezintă calea regală spre acesta. Semnificativ este 
faptul că în timpul visului, secvenţele temporale se succed într-un mod neobişnuit, iar 
spaţiul din vis nu se supune nici el axiomelor din geometria euclidiană. Acelaşi lucru îl 
putem afirma şi despre spaţiul-timp din teoria relativităţii a lui Einstein. Depăşirea 
timpului liniar, a legii cauzalităţii şi a oricăror bariere de tip raţional şi explorarea 
inconştientului sunt exact acele idei care i-au interesat pe suprarealişti. 
De exemplu, unul dintre artiştii care au înţeles limitele legilor lui Newton este 
Giorgio de Chirico, cunoscut drept fondatorul mişcării pittura metafisica din 1917 şi 
ulterior adept al mişcării suprarealiste. De Chirico a distorsionat spaţiul, dar folosind o 
metodă diferită faţă de predecesorii săi: el schimbă perspectiva exagerând adâncimea 
pânzelor sale, făcându-le să pară mult mai adânci decât erau în realitate, astfel încât multe 
din lucrările sale par să fie rezultatul unei imagini de la capătul unui telescop. În ceea ce 
priveşte depăşirea convenţiilor temporale, el foloseşte pentru aceasta peisaje onirice, 
figuri enigmatice care lasă umbre de o lungime paradoxală sub un cer de nuanţe 
nemaivăzute.  
Exceptând intervalul dintre două sunete, schimbarea umbrei datorită mişcării de 
rotaţie a pământului este singurul indicator important că timpul trece. În consecinţă, 
schimbarea luminii din timpul zilei şi a lungimii umbrei sunt singurele mijloace sigure de 
a marca trecerea timpului. Oricine se trezeşte din somn într-o cameră de hotel şi se uită 
pe geam după un somn adânc, îşi va da seama după cerul albastru că este miezul zilei, iar 
dacă este mai roz, oranj sau spre roşu, că este răsăritul sau apusul. Dacă cerul este innorat 
şi nu poate fi detectată nici un fel de umbră, este imposibil să ne dăm seama de timp fără 
ajutorul unui ceas. De Chirico a înţeles că umbra este legată inevitabil de percepţia 
timpului iar în lucrarea Nostalgia infinitului (1914), umbrele lungi sugerează răsăritul sau 
apusul, însă lumina aspră, umedă, de peste turnul kafkian, ne trimit mai degrabă cu 
gândul la amiază. Cerul este de un verde închis, aşa cum nu putem vedea decât în foarte 
                                               
27 Sigmund Freud, Interpretarea viselor, volumul al doilea din „Opere esenţiale”, traducere de Roxana 
Melnicu, Editura Trei, Bucureşti, 2010. 

rare condiţii atmosferice. Lumina vidă şi caustică este cumva incompatibilă cu steagurile 
care flutură în ceea ce pare să fie mai degrabă un peisaj vid. Toate aceste elemente 
alăturate nu fac decât să îl pună pe privitor în situaţia de a-şi pune întrebări legate de 
percepţia sa asupra timpului. Pictorul italian foloseşte o serie de iluzii optice şi în lucrarea 
Misterul şi melancolia unei străzi (1914) unde, culoarea cerului, înclinarea umbrelor şi 
natura luminii îl induc în eroare pe orice privitor care caută indicii despre momentul 
temporal evocat. În Enigma unei ore (1912), o persoană solitară stă într-o piaţă având o 
serie de arcuri de coloană în fundal. Pe faţa clădirii din fundal se vede un ceas care arată 
2:55, din moment ce pare a fi zi, privitorul poate presupune că este 2:55 p.m., însă umbra 
lungă pe care o lasă personajul din tablou nu o poate lăsa decât la răsărit sau la apus. De 
Chirico nu avea cum să ştie pe atunci că Gustav Kramer, un biolog, va demonstra în 1949 
că păsările sunt capabile să străbată distanţe vaste în timpul migraţiei, ghidându-se după 
culoarea cerului, intensitatea luminii şi unghiul soarelui pentru a îşi da seama de poziţia 
lor în timp şi spaţiu. Totuşi, artistul italian intuieşte cumva că există o strânsă relaţie între 
culoare, umbră şi lumină şi poziţionarea noastră în timp şi spaţiu. Aşadar, de Chirico este 
primul artist care a folosit trenuri, ceasuri şi rigle în mai multe din lucrările sale. Ceasul şi 
rigla sunt instrumentele de bază pentru a măsura timpul şi spaţiul. Einstein a răsturnat 
veridicitatea acestor două sisteme prin teoria restrânsă a relativităţii şi a demonstrat nu 
numai că valorile lor se schimbă, ci ele însele se schimbă la viteze foarte mari. În toate 
exemplele sale, Einstein foloseşte trenul ca modalitate ipotetică de transportare. Deşi nu 
există nici un indiciu că pictorul italian de origine greacă ar fi cunoscut teoria lui 
Einstein, existenţa celor trei elemente (ceasul, rigla şi trenul) este o coincidenţă 
interesantă, mai ales că Rene Magritte, el însuşi interesat de teoria relativităţii, va declara 
mai târziu: „de Chirico a fost primul pictor care s-a gândit să vorbească în pictură despre 
altceva decât de pictură.”28 
Desigur că Leonard Shlain nu este primul care abordează acest subiect, există 
istorici ai culturii precum O.B. Hardison sau o serie de istorici sau teoreticieni ai artei 
care, în ultimii 500 de ani, au remarcat că a existat o sincronicitate între revoluţiile 
artistice, culturale şi cele sociale sau cele din ştiinţă şi tehnologie. Dar, cercetătorul 
american merge dincolo de aceste sincronizări dintre evoluţia în plan artistic şi cea din 
                                               
28 Harry Torczyner, Magritte: Ideas and Images, Harry N. Abrams, New York, 1977, p. 93. 

plan ştiinţific, fireşti în fond, şi evidenţiază că procesele specifice nivelului artistică joacă 
un rol destul de important în procesele ştiinţifice, iar cele două modalităţi de cunoaştere – 
artistică şi ştiinţifică – nu numai că sunt complementare, ci corespund celor două 
emisfere cerebrale de la nivelul inteligenţei umane. 
Shlain prezintă dovezi sale că artiştii au creat limbaje simbolice care au schimbat 
istoria şi au inspirat oameni de ştiinţă pentru a crea noi cadre simbolice, cum este fizica: 
„În cazul artelor vizuale, în plus faţă de iluminarea, imitarea şi interpretarea realităţii, o 
parte dintre artişti creează un limbaj simbolic pentru lucruri pentru care nu există încă 
cuvinte. Aşa cum Sigmund Freud în Civilizaţia şi Angoasa acesteia compară progresul 
unei întregi civilizaţii cu evoluţia unui individ, eu propun ca inovaţiile radicale din artă 
întruchipează etapele pre-verbale ale unor noi concepte care care vor schimba în cele din 
urmă o civilizaţie…”29.  
Conform interpretărilor lui Shlain asupra istoriei artei introducerea perspectivei în 
arta occidentală de Giotto şi Alberti prefigurează descoperirile lui Galileo Galilei, operele 
lui Leonardo DaVinci a pregătit terenul pentru cercetările lui Newton, iar experimentele 
spaţiale ale lui Manet şi cele temporale ale lui Monet par să fie o modalitate pregătitoare 
pentru ceea ce se va se va numi teoria relativităţii. Spre finalul cărţii, autorul 
concluzionează că arta şi fizica reprezintă două modalităţi de a înţelege lumea, o pereche 
de discipline complementare. Orice înclinare a balanţei ar duce fie la „somnul raţiunii”, 
fie la dezechilibrul prezis de William Blake de la sfârşitul epocii industriale. Unul din 
meritele lui Schlain este capacitatea acestuia de a vedea în iraţional un nou tip de 
coerenţă, de acţiunea afectivă a naturii umane, de inspiraţie şi care generează acea parte a 
unei civilizaţii care se naşte tot ceea ce ţine de sfera vizionară şi intuitivă a umanităţii. 
Capacitatea artiştilor de a reprezenta universal, afirmă Shlain, i-a stimulat pe 
oamenii de ştiinţă să găsească argumente pentru propriilor lor teorii. Originalitatea 
acestui demers constă în faptul că Leonard Shlain afirmă cu îndrăzneală şi convingere că 
arta a fost întotdeauna o forţă nerecunoscută, dar puternică care a jucat un rol orientativ 
din spatele ştiinţei, mai degrabă decât să fie un fel de comentariu secundar al acesteia. În 
finalul acestei cercetări, autorul lansează o nouă teorie asupra motivului pentru care 
oamenii au, de fapt, două creiere diferite. Shlain juxtapune două exemple din istoria artei 
                                               
29 Leonard Shlain, op.cit., 427. 

cu două episoade din istoria ştiinţei şi un pattern pare să se repete cu fermitate: 
descoperirile vizionare ale anumitor artişti par să-i fi pregătit, inclusiv pe oamenii de 
ştiinţă, pentru schimbările de la nivelul gândirii pe care savanţii urmau să le introducă în 
planul global al gândirii: „Artistul, cu puţină sau nici un fel de ştiinţă a ceea ce este pe 
cale să aibă loc în domeniul fizicii, reuşeşte să evoce imagini şi metafore care sunt izbitor 
de potrivite atunci când sunt conectate la cadrul conceptual al revizuirilor din fizică de 
mai târziu ce se referă la ideile noastre despre realitatea fizică”30. 
Teoria lui Schlain despre diferenţa şi complementariatea celor două emisfere 
cerebrale se dezvoltă şi capătă noi semnificaţii în Alfabetul versus zeiţă: conflictul dintre 
cuvânt şi imagine, o cercetare care se bazează pe diferite corelaţii istorice şi culturale 
extinse pentru a-şi sprijini teza sa ce porneşte din perioada primatelor şi merge până la 
momentul apariţiei şi dezvoltării internetului. În viziunea lui Leonard Shlain scrierea 
alfabetică a dus unele beneficii societăţii occidentale, dar există şi o partea întunecată a 
acesteia: din momentul în care cultura umanităţii a devenit o cultură a scrisului prin 
excelenţă, o cultură în care individul este dominat de emisfera stângă a creierului, ea a 
„favorizat subliminal o viziune patriarhală”31 în detrimentul valorilor spirituale de tip 
feminin. Referindu-se la diferite culturi occidentale, studiul lui Shlain explorează istoria 
lumii şi religiilor pentru a ilustra modul în care gândirea scrisă favorizează un grad ridicat 
de intoleranţă, motiv pentru care una din  subtemele cărţii este dedicată consecinţelor pe 
care gândirea lineară, reducţionistă şi abstractă, specifică emisferei stângi a creierului, a 
permis dezvoltarea unei societăţi în care au fost posibile suicidul în grup, persecutarea pe 
motiv religios şi vânătoarea de vrăjitoare. Actul de învăţare a limbajului scris, susţine 
cercetătorul american, stimulează emisfera stângă a creierului uman, care guvernează 
gândirea liniară şi abstractă şi din cauza faptului că majoiritatea activităţii noastre ţine de 
acest tip de gândire, procesele specifice gândirii holistice şi vizuale ce corespund 
emisferei drepte a creierului sunt mult mai puţin stimulate şi folosite, creând o dominantă 
în viaţa noastră psihică, dominantă care dacă este dusă la extremă poate avea efecte 
distructive atât la nivel individual, cât şi social. Dacă acceptăm ideea că abstractizarea 

31 Vezi capitolul „Right Brain/ Left Brain”, în Leonard Shlain, Alphabet Versus the Goddess: The Conflict 
Between Word and Image, Viking Press, New York, 1989, p. 19. 

liniară este o trăsătură masculină, iar că vizualizarea holistică este feminină, restul teoriei 
decurge de la sine. Din această perspectivă, el explică şi reorientarea spre vizual din 
cadrul societăţii dominată de un pattern masculin, dar care inevitabil îşi îndreaptă 
privirea spre televiziune, spre film sau spre spaţiul virtual, ceea ce face ca statutul femeii 
să crească din ce în ce mai mult pentru a reveni la echilibrul dintre yin şi yang, prezent 
încă din cele mai vechi culturi ale umanităţii. 
Alte exemple de lucrări de artă în care sunt ecouri ale teoriei relativităţii sunt 
Persistenţa memoriei (1931) şi Crucificarea (1954) ale lui Dali, Timpul imobilizat (1935) 
şi Sera (1939) ale lui Magritte sau Cascada (1961), Banda lui Möbius II (1963) şi Cer şi 
apă I (1938) ale lui M.C. Escher. Despre Dali şi Magritte vom vorbi în două capitole 
separate pe parcursul acestei lucrări. Deşi artistul german M.C. Escher nu a fost un mebru 
al mişcării suprarealiste, dexteritatea cu care foloseşte anumite efecte optice în lucrările 
ne aminteşte de cei doi pictori suprarealişti precizaţi anterior. Celebritatea lui Escher pare 
să vină din capacitatea sa de a manipula elementele care alcătuiesc perspectiva unei 
lucrări de artă.  
La prima vedere Cascada (Anexa 14) reprezintă imaginea unei clădiri construite 
cu o apă curgătoare care se varsă la vale din partea de jos a unei cascade în jurul unei căi 
până când ajunge la partea de sus a cascadei, unde cade înapoi în partea de jos, refăcând 
ciclul. Calea pe care o ia apa ia pare să se diminueze la distanţă, mai degrabă decât să 
mergă până la partea de sus a cascadei, deoarece indicaţii subtile sunt folosite pentru a 
spori efectul de înălţime. Acest lucru permite curgerea apei întotdeauna în pantă, deşi 
sfârşeşte mai sus decât a început. Indicaţiile care sunt folosite pentru a spori acest efect 
includ perspectivă liniară, a mărimea, textura. O indicaţie foarte importantă mai ales 
pentru figurile liniare este legată de legea Gestalt a lui Prägnanz, în care obiectele sunt 
grupate pentru a atinge o cât mai mare simplitate a formei. Dacă vom lua un cub ca 
exemplu vom observa cum acesta poate fi folosit pentru a crea crea iluzia de adâncime 
(Anexa 15). Figura este interpretată ca o cutie din moment ce este un obiect mult mai 
simplu decât cu orice alt obiect plan sau combinaţie de obiecte care pot fi formate din 
figură. Nici un alt indiciu nu este prezent în această figură şi, totuşi, reprezentare 
tridimensională este aproape convingătoare. Cubul este ambiguu datorită lipsei de 
adâncime ce nu este indicată de legea Gestalt a lui Prägnanz. Două orientări diferite ale 

cutiei pot fi văzute datorită capacităţii mintale de a modifica reprezentare tridimensională. 
De cele mai multe ori, noi ne uităm la o parte a cutiei. În alt caz, ne uităm de jos în sus la 
cutie. În alt caz, în care au fost utilizate interpunerea, textura, dimensiunea, umbra, atunci 
această ambiguitate este rezolvată. 
Dacă ne uităm apoi la tridentul bidirecţionat (Anexa 15) sunt folosite numai 
interpunerea şi legea Gestalt a lui Prägnanz. Interpunerea este limitată la partea dreaptă 
de sus a figurii. Deci, aceasta este suficient pentru a face această întreagă figură să pară 
tridimensională. Această iluzie poate fi sporită prin adăugarea altor indicii, cum ar fi 
gradientul textura şi umbra, dar se poate şi fără ele. Aceste două repere sunt necesare 
pentru o iluzie. Fără legea lui Prägnanz figura ar părea bidimensională şi fără interpunere 
ar fi imposibil de desenat.  
Un alt aspect important este perspectiva liniară. Cel mai bun exemplu în acest 
sens este acela în care două trenuri paralele care par să se întâlnească în depărtare. . Un 
desen care prezintă linii paralele care se întâlnesc în depărtare  dau senzaţia de adâncime, 
datorită acestui efect. Escher foloseşte perspectiva liniară pentru a pune în aplicare ideea 
că apa curge la distanţă, mai degrabă decât în sus. 
Mărimea este şi ea foarte importantă pentru perceperea distanţei. Mărimea 
relativă a două obiecte este determinată de acela pe care îl vedem ca fiind mai aproape. 
Astfel, măsura familiară a unui obiect este influenţat de distanţa la care este pus. De 
exemplu, imaginea de aceeaşi mărime a unui elefant şi a unui şoarece va apărea ca şi cum 
elefantul ar fi mult mai departe decât şoarecele. Escher foloseşte acest tip de indicaţie în 
Cascada. Iluzia de apă curgătoare la distanţă este întărită de scădere în lăţime şi 
diminuarea dimensiunilor zidariei cu care se închide. Figura geometrică de deasupra 
cascadei este de asemenea mai mică decât o cale identică pe calea cascadei. Aceasta 
întăreşte în continuare efectul. 
 Textura din imagine se referă la textura suprafeţei care devine aproape grosieră 
mai aproape de observator şi mai fină când este mai departe de observator. Imaginile pot 
exploata această situaţie pentru a crea iluzia de adâncime. Textura cărămizilor care sunt 
mai aprope de izvorul de sus al apei este mai fină pe măsură ce şuvoiul urcă spre partea 
superioară a cascadei, subliniind acest efect. 

În ceea ce priveşte umbra, ea poate, de asemenea, crea iluzia de adâncime. Ea ne 
dă informaţii despre ale acelui obiect care sunt în interior şi dă impresia de soliditate. 
Regiunile întunecare sunt interpretate ca fiind mai departe de sursa de lumină decât 
regiunile luminate. Iar dacă lumina este considerată că vine de deasupra şi de dincolo de 
observator în majoritatea cazurilor regiunile întunecate par să fie mai îndepărtate. Această 
sumă de contraste determină magnitudinea adâncimii reprezentate în această imagine. 
Folosind aceste efecte Escher pune sub semnul întrebării ceea ce la prima vedere 
părea foarte clar: înţelegerea formei şi a naturii tridimensionale, sugerând că poate fi 
vorba de o altfel de geometrie. Iar Banda lui Möbius II (Anexa 16) deşi spaţiu-timp nu 
are legătură directă cu banda lui Möbius, reprezentarea vizuală a lui Escher ne poate da o 
ideea asupra unităţii spaţiu-timp, tocmai datorită faptului că de oriunde ar începe călătoria 
pe această bandă ajungem la punctul de unde am pornit. Ne putem imagina pe de o parte 
dimensiunea spaţială tridimensională, iar pe partea cealaltă a benzii dimensiunea 
temporală fiindcă acestea nu sunt decât două feţe parţial separate ale aceleiaşi realităţi, 
ale continuumului spaţiu-timp. 
Leonard Shlain asociază existenţa celor două faţete cu diferite concepte precum 
tao din filosofia chineză care presupune o unitate a contrariilor, subliniind că atât teoria 
relativităţii, cât şi principiul complementarităţii al lui Bohr trimit la modalitatea în care 
partea şi contra-partea sunt reconciliate într-o buclă fără început şi fără sfârşit. În Cer şi 
apă I (Anexa 17), figurile repetitive de peşti, păsări, broaşte sau salamandrele suferă în 
centrul lucrării o transformare treptată care iese la iveală în partea cealaltă a tabloului. 
Printr-o grafică mută şi elegantă, Escher respinge logica aristotelică: dacă A este un 
peşte, B este o pasăre şi A nu sunt B, atunci A nu poate fi B. Escher vizează tocmai 
această dihotomie dacă/ atunci şi face vizibil ceea ce fizicienii exprimă cu ajutorul 
ecuaţiilor. Einstein şi Minkowski ar putea spune că dacă peştii reprezintă spaţiul şi 
păsările reprezintă timpul, în spaţiu-timp ele sunt interschimbabile.  
 
*** 
O altă cercetătoare din domeniul ştiinţelor umaniste care a manifestat o 
deschidere metodologică de tip transdisciplinar este Margery Arent Safir, a cărei 
activitate din ultimele două decenii ani s-a focalizat pe interacţiunea dintre cunoaştere şi 

imaginaţie atât în ştiinţă, cât şi în literartură. La nivel mondial Margery Arent Safir este 
cunoscută ca profesoară de literatură comparată la Universitatea Americană din Paris, 
fiind autoarea unor lucrări precum Nuanţe ale pământului: Poezia lui Pablo Neruda 
(împreună cu Manuel Duran), O femeie de litere, Melancoliile cunoaşterii (coordonator) 
şi Arhipelag (o traducere a romanului aparţinând lui Michel Rio), dar şi organizatoare a 
unor colocvii în care se reunesc figuri remarcabile din lumea ştiinţei şi a artei, atât din 
Europa cât şi din Statele Unite. 
 Semnificativă pentru cercetarea nostră rămâne lucrarea sa Melancoliile 
cunoaşterii: literatura în era ştiinţei, unde, folosindu-se de intrumententele oferite de 
critica literară şi de metodologia interdisciplinară, coordonatorea proiectului reuneşte 
eseuri ale unor oameni de ştiinţă, sociologi şi critici literari care dezbat opera literară a 
romancierului francez Michel Rio. Astfel, participarea mai multor specialişti care 
studiază acelaşi fenomen dau acestei cercetări şi un caracter pluridisciplinar: printre 
autorii acestui studiu se numără Stephen Jay Gould, biolog de renume mondial şi autor al 
unor cărţi pe teme ştiinţifice devenite celebre; James Ritter, cel care a îngrijit 
manuscrisele rămase ale lui Einstein, fiind el însuşi fizician şi istoric al ştiinţei; Michel 
Pastoureau, cel mai celebru istoric al Evului Mediu din Franţa; Joaquin Galarza, 
antropolog mexican şi descoperitor al pictogramelor aztece ca sistem de scriere 
(„Champollion al literelor aztece”, cum îl numesc colegii săi de breaslă); Christian Metz, 
semiolog de talie mondială şi fondator al semiologiei cinematografice, precum şi literaţi 
ca Michel Rabate, James Swenson şi Margery Arent Safir. După cum se poate observa, în 
acest mod se creează o punte între discipline şi metodologii, ajungându-se la performanţa 
în care specialiştii în ştiinţe exacte şi în ştiinţe sociale s-au alăturat criticilor literari pentru 
a cerceta opera scriitorului francez Michel Rio, prilej pentru a reflecta asupra locului pe 
care îl ocupă literatura ca discurs intelectual în cadrul unei epoci dominată de ştiinţă. 
Margery Arent Safir argumentează în Introducerea acestui studiu că scopul unei 
astfel de cercetări este unitatea cunoaşterii, care este una din ţintele oricărui demers cu 
caracter transdisciplinar: „Ce dobândeşte un biolog evoluţionist din vedea unei teorii, pe 
care el însuşi a scris-o, ca om de ştiinţă 'tradus' de un autor de ficţiune? Care este 
percepţia acestei cunoaşteri ştiinţifice şi matematice modificată de inserţia sa într-o operă 
de ficţiune, acolo unde ea însăşi devine ficţiune? Cum operează diferite corpuri ale 

cunoaşterii asupra aceluiaşi corp al ficţiunii? Care este reacţia unui specialist într-o 
anumită disciplină când vede faptele obiective acţionând asupra unui individ care simte, 
când cunoaşterea apasă asupra vieţii unui individ? Care este efectul asupra cunoaşterii 
lumii de către om, unde cunoaşterea nu numai că precede, dar chiar operează asupra 
cărnii şi sângelui, suferinţelor şi dorinţelor, temperamentului şi fricii? Ca şi ficţiunile lui 
Michel Rio, această culegere îşi propune să ajungă o gramatică  comprehensivă, o 
retorică unificată a logicii şi sensibilităţii umane, a mitologiilor şi melancoliilor 
cunoaşterii”32.  
 Fiind în acelaşi timp un studiu de literatură comparată, literatură franceză, critică 
literară, filosofia limbajului şi filosofia ştiinţei, Melancoliile cunoaşterii oferă o descriere 
care se adresează unor nespecialişti a celor mai importante schimbări ştiinţifice ale 
secolului, într-un limbaj accesibil şi puse în relaţie cu subiecte specifice disciplinelor 
umaniste. Cartea este un foarte bun exemplu pentru a observa modul în care descoperirile 
ştiinţifice sunt integrate în discursul literar, într-un mediu de tip umanist care se află atât 
în afara teoriei ştiinţifice, cât şi în afara laboratorului ştiinţific. De asemenea, cartea 
prezintă o mostră a unei noi metodologiii care de arată cum pot conlucra 
interdisciplinaritatea şi pluridisciplinaritatea, criticând într-un mod detaşat celelalte forme 
metodologice convenţionale şi inerţiale din câmpul cercetării umaniste. Acest gen de 
abordare nu este numai o lucrare savantă de critică literară ce analizează opera unui 
scriitor francez consacrat, dar aduce în atenţia publicului un nou tip de ficţiune în cadrul 
literaturii contemporane, contribuind în mod fundamental la reînoirea mijloacelor de 
analiză literară şi de explorare a unor noi tărâmuri ale ficţiunii. 
 În 2000, Margery Arent Safir a coordonat o nouă lucrare33 despre raportul dintre 
ştiinţă/ tenhnologie şi artă/ literatură, iar, în prezent, lucrează la un studiu de mare 
întindere despre viziunea asupra ştiinţei şi asupra imaginaţiei în operele de artă ale 
atuorilor americani şi europeni din secolele al XIX-lea şi al XX-lea.  
 
                                               
32 Margery Arent Safir, Melancholies of Knowledge: Literature in the Age of Science, Colecţia „The 
Margins of Literature”, Suny series, State University of New York Press, 1999, p. 4. 
33 Vezi Margery Arent Safir, Connecting Creations: Science-Technology-Literature-Arts, : Centro Gallego 
de Arte Contemporáneo, Santiago de Compostela, 2000. 
 41 
 
1.3. Picasso şi Einstein - continuumul spaţiu-timp şi simultaneitatea geometrică 
cubistă 
 
    Arthur I. Miller, profesor la University College London, analizează 
similitudinile dintre viaţa şi opera lui Albert Einstein şi cele ale lui Pablo Picasso, într-un 
studiu comparativ care îi are în centru pe cel mai important om de ştiinţă şi pe cel mai 
important artist ai secolului trecut, în viziunea sa. Einstein şi Picasso au trecut simultan 
prin perioade în care au dat dovadă de cea mai mare creativitate în circumstanţe extrem 
de asemănătoare: apogeul îl reprezintă pentru cele două mari personalităţi teoria restrânsă 
a relativităţii a lui Einstein, respectiv lucrarea Les Demoiselles d’Avignon (Anexa 18) a 
lui Picasso. În plus, se pare că îi interesau, în fond, aceleaşi probleme: simultaneitatea, 
dar şi natura spaţiului şi a timpului. Un alt aspect interesant este că în momentul în care ei 
au dat aceste lucrări uimitoare nu erau în vârstă, ba chiar erau destul de tineri, 
necunoscuţi, săraci şi „predispuşi la tot felul de necazuri”. 
O paralelă între cele două perioade de mare creativitate (primele două decade şi 
jumătate ale secolului al XX-lea) ne dezvăluie mai multe puncte comune ale celor doi 
gânditori: imagini ale naturii creativităţii artistice şi ştiinţifice şi a modului în care 
cercetarea a fost efectuată la frontiera comună dintre artă şi ştiinţă. La începutul secolului 
trecut când totul părea posibil, Einstein şi Picasso nu făceau p separare clară între viaţa 
personală şi viaţa profesională, astfel încât tot ceea ce numim modern are ca sursă acelaşi 
cuptor alchimic. Nu ne interesează motivul pentru care au făcut Einstein şi Picasso 
descoperirile lor, ci modul în care au ajuns acolo. Psihologul de artă Rudolf Arnheim 
referindu-se la felul în are putem înţelege ce se întâmplă în momentul în care o operă de 
artă este creată spunea: „Putem asculta ceea ce artistul ne spune despre sine însuţi”34, iar 
acest răsouns este valabil şi pentru a înţelege descoperirile oamenilor de ştiinţă. 
John Richardson, biograful lui Pablo Picasso, citează un comentariu de-al Dorei 
Maar, cea mai sensibilă amantă a pictorului în care ea vorbeşte despre perioada 
postcubistă, dar afirmaţia sa se aplică foarte bine şi la perioada în care acesta descoperă 
cubismul: „Există cinci factori care determină modul său de a trăi şi, prin urmare, stilul 
                                               
34 Rudolf Arnheim, Toward a Psychology of Art, University of California Press, Los Angeles, 1972, p. 14. 

său: femeia de care era îndrăgostit, poetul sau poeţii care îi serveau drept catalizatori, 
locul unde locuia, cercul de prieteni care îi furnizau admiraţia şi înţelegerea care 
niciodată nu i-au ajuns suficient şi căţelul care era însoţitorul său permanent”35. 
Aceşti factori existau în viaţa lui Picasso în 1904, în luna mai, cand el s-a mutat 
pe strada Ravignan 13, unde a închiriat o casă dărăpănată din cartierul Montmartre 
cunoscut ca Bateau Lavoir. În vara lui 1907 el a lucrat Les Demoiselles d'Avignon, una 
din cele mai cunoscute picturi din secolul al XX-lea. Având în vedere că mulţi dintre 
prietenii artişti sau scriitori ai lui Picasso avea deja o oarecare notorietate, nici unul dintre 
aceştia nu părea pregătit pentru ceea ce urma să se ivească în iulie 1907 din atelierul 
celebrului pictor cubist. Exceptând partea cu câinele, descrierea făcută de Dora Maar se 
poate aplica şi lui Einstein: în toamna lui 1905 el a întâlnit-o pe Mileva s-a mutat într-o 
cameră îngesuită de la etajul trei pe Kramgasse 49, în vechiul centru al Bernei, în Elveţia. 
În general, istoricii artei spun că rădăcinile cubismului se regăsesc în Paul 
Cézanne şi în arta primitivă. Dar această perspectivă pierde din vedere extraordinarele 
descoperiri din ştiinţă, matematică şi tehnologie care au contribuit şi ele la dezvoltarea 
mişcărilor de avangardă. Din moment ce se ştie că rădăcinile ştiinţei nu sunt exclusive în 
ştiinţă, de ce sursele celor mai influente mişcări din secolul al XX-lea ar fi exclusive la 
nivel artistic? Prin lărgirea perspectivei, din care privim originea lucrării Les Demoiselles 
d'Avignon, înspre ştiinţă, matematică şi tehnologie nu facem decât să ne apropiem de 
tensiunile interioare ale artistului.  
Astfel o punere în paralel a celor două biografii nu face decât să exploreze mai 
profund climatul intelectual de la începutul secolului trecut, o era în care geniul nu s-a 
mai exprimat în plenitudinea sa din timpul Renaşerii. Teoria relativităţii şi Les 
Demoiselles d'Avignon reprezintă două din schimbările majore care au schimbat calea 
urmată de civilizaţia noastră. În epicentru acestor extraordinare transformări era 
dezbaterea despre reprezentare şi abstractizare. În artă exista o puternică controversă 
legată de configurare şi perspectivă ce a ocupat centrul scenei artistice încă din Renaştere 
până ce a fost adusă forţat în postimpresionismul lui Paul Cézanne. Noile descoperiri din 
tehnologice precum aeroplanul, telegrafia la distanţă sau automobilele au schimbat 
viziunea oamenilor despre spaţiu şi timp. Imaginile multiple ale pionierilor 
                                               
35 John Richardson, A Life of Picasso: Volume I (1881-1906), Random House, New York, 1996, p. 39. 

cinematografiei, Eadward Muybridge şi Étienne-Jules Marey, au dus la schimbarea 
perspectivei temporale datorită cadrelor succesive sau ale unui singur cadru ale unui film, 
cu scopul de a avea diferite perspective asupra unor cadre în serie. Descoperirea razelor 
X din ştiinţă a făcut ca interiorul şi exteriorul să devină ambiguu, opacul să devină 
transparent iar distincţia dintre două şi trei dimensiuni s-a înceţoşat şi mai tare. 
Radioactivitatea, cu aparenta sa nelimitată cantitate de energie, părea să sugereze că 
spaţiul este plin de raze alpha, beta, gamma sau X care sunt peste tot şi care traversează 
tot. Mai abstract decât atât, matematicienii vorbeau despre exoticele noi geometrii care 
putea fi reprezentate în mai multe dimensiuni decât trei. Oamenii erau fascinaţi de ideea 
de a patra dimensiune cu implicaţiile sale de mişcare în spaţiu sau timp.  
Desigur că toate aceste descoperiri se discutau în ziare, reviste sau cafenele sau 
chiar în scrieri filosofice elegante scrise de gânditori ca Henri Bergson sau Henri 
Poincaré. În acelaşi timp aceste subiecte erau dezbătute şi într-un grup de prieteni 
cunoscut sub numele de la bande à Picasso care se întâlneau în atelierul său pe a cărui 
uşă scria Rendezvous des poètes. Acest grup cuprindea poeţi, pasionaţi de ocultism şi de 
fantezii literare avangardiste printre numărându-se Alfred Jarry care publicase un fel de 
parabole despre geometria non-euclidiană, despre cea de-a patra dimensiune şi despre 
călătoriile în timp. Tot atunci, un alt grup care îşi spunea „Olympia Academy” se întâlnea 
la Berna pentru a aceleaşi idei noi. Astfel, Picasso la Paris şi Einstein la Berna atrăgeau şi 
îi făceau să graviteze în jurul lor pe artiştii şi intelectualii interesaţi de marile frământări 
artistice şi epistemologice ale vremii. 
 Dialogul şi dorinţa de cunoaştere care se manifesta în aceste grupuri era o 
atmosferă revoluţionară şi dorinţa de a schimba şi de a inova se afla în centrul 
preocupărilor lor. Alături de evoluţiile în matematică, ştiinţă şi tehnologie trebuie 
menţionată şi încărcătura conceptuală a obiectelor specifice artei africane, care a 
contribuit şi ea la eliberarea de modalităţile precedente de a gândi lumea. Toţi cei 
implicaţi în dezvoltarea cubismului ca aventură intelectuală erau de acord că scopul 
specific al acestuia era de a reduce formele dintr-o pictură la geometrie. Explorarea 
spaţiului de către Picasso în lucrarea sa revoluţionară Les Demoiselles d'Avignon implica 
noţiunea de spaţiu patru-dimensional de care îi vorbise Maurice Princet, un actuar de 
asigurări care era interesat de matematicile superioare şi făcea mebru à la bande Picasso. 

 Cei doi au făcut cunoştinţă prin intermediul lui amantei necredincioase Alice 
Géry, care a fost o perioadă implicată într-o relaţie şi cu Picasso. Deşi nu era o figură 
centrală în grupul lui Picasso, Princet era văzut adesea cu ei la cafenele, participa la 
sesiunile de haşiş şi a viszitat Bateau Lavoir într-o perioadă critică ca primăvara lui 1907, 
când Picasso lucra la Les Demoiselles d'Avignon. El asculta adesea discursurile despre 
geometria non-euclidiană şi a patra dimensiune pe care Princet le spicuia din cartea lui 
Poincaré, La Science et l'hypothèse, care era foarte cunoscută printre intelectualii vremii. 
Dacă Bergson scria poetic despre timp şi simultaneitate, Jarry folosea un stil fantastico-
subversiv, Poincaré, prin Princet, este cel care va furniza informaţii mai obiective despre 
simultaneitate şi geometria non-euclidiană. 
 Poincaré reprezintă un punct de intersecţie în demersul nostru, fiindcă în 1904 
Einstein citea traducerea germană a cărţii La Science et l'hypothèse şi era inspirat de 
îmbinarea armonioasă dintre matematică, filozofie şi ştiinţă. Aşadar discursul 
multidisciplinar al lui Poincaré a reprezentat unul din factorii care l-au făcut pe Picasso să 
gândească geometria ca fiind limbajul noii arte, dar, în acelaşi timp, se pare că a 
reprezentat o sursă de inspiraţie şi pentru Einstein.  
 Astfel, în jurul anului 1905, Picasso şi Einstein, stimulaţi de atmosfera 
revoluţionară intelectuală şi de cercetarea lui Poincaré, vor explora fiecare în felul său o 
nouă perspectivă asupra spaţiului şi timpului. Marea lecţia a lui Einstein, cuprinsă în 
teoria restrânsă a relativităţii, ţine de regândirea celor două noţiuni fundamentale pentru 
raţiunea umană – de spaţiu şi de timp –, dar şi de faptul că nu putem avea încredere în 
propriile simţuri. Din acest unghi de vedere, arta şi ştiinţa apar ca mijloace de a explora 
lumea de dincolo de aparenţe, de dincolo de percepţie. Orice percepţie directă este 
considerată acum înşelătoare şi dezamăgitoare. Aşa cum teoria relativităţii răstoarnă 
statutul absolut al spaţiului şi timpului, cubismul lui Georges Braque şi Picasso 
detronează perspectiva în artă. 
 Abordarea lui Einstein despre spaţiu şi timp nu a fost iniţial una matematică. 
Unele noţiuni de estetică au fost importante pentru descoperirea sa din 1905 şi o nouă 
înţelegerea a luminii, iar apoi teoria generală a relativităţii a cuprins şi problema 
gravitaţiei. Cercetările lui Picasso despre spaţiu nu erau artistice în sensul strict al 

termenului, aşa cum se observă din interesul pentru subiectele cu caracter ştiinţific. Noua 
estetică din Les Demoiselles d'Avignon a fost reducerea formelor la o viziune geometrică. 
 Influenţa lui Cézanne asupra lui Picasso a fost una complexă, în sensul că a fost 
mai puţin semnificativă pentru conceperea lucrării Les Demoiselles d'Avignon, decât 
pentru evoluţia sa ulterioară. De o mare importanţă era maniera îndrăzneaţă în care 
Cézanne realiza o ambiguitate spaţială prin uzitarea unor mijloace de prim plan şi de plan 
secund într-un fel în care planurile fuzionau cu obiectele integrate şi cu spaţiul tabloului. 
Această manieră se numeşte „traversare” sau „transbordare”. Apoi, Cézanne a mers mai 
departe cu structurarea picturilor sale astfel încât să creeze mai multe perspective care se 
shimbau în funcţie de unghiul de vedere din care privim pictura. Această capacitate de a 
crea mai multe perspective presupunea cel puţin o înţelegere intuitivă a relaţiilor spaţiale 
care sunt la limita geometriei. Credem că din acest motiv Picasso se referă la Cézanne ca 
fiind unicul său maestru36, fiind considerat părintele artei moderne. 
Rolul lui Cézanne l-a jucat pentru Einstein fizicianul olandez H.A. Lorentz, 
despre care Einstein a spus „Pe nici un om nu îl admir atât de mult ca pe el, aş putea 
spune, că îl iubesc”37. Deşi Cézanne a făcut marele salt de a elibera arta de perspective 
unică, el rămâne cumva înrădăcinat în secolul al XIX-lea. În mod similar a procedat şi 
Lorentz când a formulat teoria fenomenelor electromagnetice şi totuşi nu a putut 
prevedea relativitatea spaţiului şi a timpului. Einstein şi Picasso au reuşit, în schimb, să 
treacă dincolo de aparenţe şi să descopere ceva totalmente nou. Nici măcar stilul de 
muncă al celor doi nu diferea în mod fundamental din moment ce ambii vor evoca aceste 
vremuri ca fiind dominate de singurătatea efortului creator: „Am trăit acea singurătate 
care este dureroasă în tinereţe, dar delicioasă în anii maturităţii”38, va spune Einstein, iar 
                                               
36 Ca şi Matisse, Picasso îl aprecia foarte mult pe Cézanne: „El era singurul şi unicul meu maestru! Nu crezi 
că i-am privit cu atenţie lucrările? Am petrecut ani de zile studiindu-le… Cézanne! El era acelaşi pentru noi 
toţi – era ca un tată. Ne proteja.”, în Dore Ashton, Picasso on Art: A Selection of Views, Penguin Books, 
Middlesex, Anglia, 1977, p. 162. 
37 În scrisoarea către Jacob Laub din 19 mai 1909, Berna. 
38 Albert Einstein, Out of My Later Years, ediţie revizuită, Castle Books, Canada, 2005, p. 32. 

Picasso se va referi la această perioadă caracterizând-o printr-o „nemaipomenită 
singurătate”39.  
 În ciuda caracterului revoluţionar al descoperirilor lor, cei doi au subliniat că vin 
în continuarea contribuţiilor unor maeştri din trecut cum ar fi Cézanne, El Greco, 
Gauguin Ingres sau aspectul conceptual al artei primitive care tindea spre geometrizare, 
în cazul lui Picasso, şi Lorentz, Ernst Mach, David Hume, Immanuel Kant sau Poincaré, 
în cazul lui Einstein. Dar şi tehnologia a jucat un rol destul de important pentru viziunea 
lui Picasso dacă este să ţinem cont de faptul că se folosea de fotografii ca modele pentru 
picturile sale şi era interesat de cinematografie. Pentru Einstein tehnologia l-a ajutat în 
descoperirea teoriei restrânse a relativităţii din 1905 prin schiţele dinamurilor electric şi 
prin problemele ridicate de telegrafia fără fir. 
     Totuşi, la început, operele lor seminale au fost de neînţeles. Faptul că Einstein a 
descoperit ceva nou nu va fi evident pentru toată lumea decât în 1911. Dacă teoria 
relativităţii a fost apreciat înainte de această dată, ea ar fi fost apreciată, în cea mai mare 
parte, din motive greşite. Să nu uităm că Einstein a lucrat din 1902 până în 1909 la 
Oficiul Federal Elveţian de Brevete şi a primit prima sa poziţie academică, pe baza 
rezultatelor cercetării sale care nu avea nimic de a face cu teoria relativităţii. Reacţia 
iniţială faţă de Les Demoiselles d'Avignon a celor trei membri ai la bande à Picasso a fost 
o tăcere jenantă, iar o vizualizare ulterioară a lui Braque l-a scandalizat pe acesta. În 
toamna anului 1907 pictura lui Picasso a fost pusă de o parte şi nu a mai arătat-o până în 
1916. Lucrarea nu a fost recunoscută ca având ceva revoluţionar până la începutul anilor 
1920. La fel cum numai Einstein a înţeles lucrarea sa din 1905 despre electrodinamică ca 
fiind o contribuţie conceptuală majoră, aşa s-a întâmplat şi cu picture lui Picasso. 
 Vieţile personale ale lui Picasso şi Einstein sunt pline de asemănări şi deosebiri 
care reflectă mediul social şi intelectual în care trăiau. Publicarea recentă a scrisorilor de 
dragoste dintre Einstein şi iubita sa de la colegiu, Mileva Maric, ne arată o parte 
necunoscută a personalităţii sale. În 1909, Mileva, soţia lui Einstein începând cu 1902, 
era într-o postură defavorbilă faţă de amanta lui Picasso de atunci, Fernande Olivier. Dar, 
                                               
39 Vezi Timothy Anglin Burgard, Picasso and Appropriation, în The Art Bulletin, Vol. 73, numărul 3 / 
septembrie 1991, pp. 479-494. 

la fel ca Picasso cu Fernande, Einstein a învăţat să valorifice capriciile Milevei iar 
pasiunea din viaţa sa i-a oferit dinamica afectivă necesară pentru marile lui descoperiri. 
 Razele X, radioactivitatea şi scrierile lui Poincaré erau subiecte familiare mai 
multor artişti în jurul anului 1911 care au fost influenţaţi de ele şi care au condus la ivirea 
primelor raze de cubism ce erau formulate cu intenţia de a devia de la celebra 
„figurativitate” cubistă. Un reprezentativ timpuriu al acestui trend este Wassily 
Kandinsky, care în 1910 este autorul primei picturi non-figurative. Kandinsky se număra 
printre acei artişti care erau interesaţi de echivalenţa dintre masă şi energie, raze X sau 
radioactivitate pe care ei o luau ca dovadă a faptului că, în ultimă instanţă, totul este 
amorf. În timp ce arta se îndrepta spre o etapă mult mai abstractă, fizica, în paralel, 
mergea spre geometrizarea spaţiului şi a timpului din teoria generală a relativităţii din 
1915 şi această tendinţă s-a accentuat o dată cu dezvoltarea teoriei cuantice începând cu 
1920. Oricum Picasso nu a fost niciodată tentat să se îndrepte spre o abstractizare pură, 
iar Einstein nu era deloc încântat de gradul ridicat de abstractizare pe care îl atinsese 
fizica cuantică. Fiecare dintre eu va pierde controlul cu propria revoluţie la care 
participase în mod fundamental. 
 Arthur I. Miller este de părere că în loc să ne referim la un fel de interacţiune 
dintre artă şi ştiinţă ar fi mai potrivit să vorbim despre idei care îi preocupau atât de 
artişti cât şi de oamenii de ştiinţă. Vechea căutare a artei şi a ştiinţei avea de găsit acum 
acum noi reprezentări pentru fenomenele de dincolo de aparenţe. Acest efort se 
concentrează chiar la începutul momentului creator când „graniţele dintre discipline se 
dau la o parte şi noţiunile de estetică ating apogeul”40, afirmă profesorul de istoria ştiinţei 
într-un spirit pur transdisciplinar subliniind că acest efort nu poate fi decât rodul unei 
gândiri creatoare.  
 Structura cărţii lui Arthur I. Miller este una simetrică şi uşor de urmărit: el dedică 
biografiilor celor două personalităţi câte trei capitole, focalizate în jurul anilor 1905 şi, 
respectiv, 1907. Anii de formare, care se referă la educaţie, mediu social şi intellectual 
din timpul tinereţii sunt subiectul capitolelor doi şi trei, dat fiind faptul că bazele acestei 
                                               
40 Vezi primul capitol al acestei cărţi intitulat „The World as One”, în Arthur I. Miller, Einstein, Picasso: 
Space, Time, and the Beauty That Causes Havoc, Basic Books - a member of Perseus Book Group, New 
York, 2002, p. 6. 

cercetări, despre care am vorbit anterior, sunt stabilite încă din primul capitol al cărţii. 
Apoi, în următoarele două capitole suntem familiarizaţi descoperirile din ştiinţă, tehnică 
şi matematică, din a doua decadă a secolului trecut, care au influenţat avangardele, în 
general, şi care au contribuit la tipul de reprezentare folosit în Les Demoiselles d'Avignon. 
Spre finalul anului 1907 Picasso îl întâlneşte pe Georges Braque şi, în acelaşi interval de 
timp, se bucură de avantajele şi experimentele pe care i le poate oferi fotografia41. 
 În capitolul al şaselea sunt descrise condiţiile în care Einstein a descoperit teoria 
restrânsă a relativităţii, iar cercetătorul American ne atrage atenţia şi de această dată de 
rolul pe care Poincaré îl joacă în cariera celor doi. Prezenţa elementului tehnologic are 
impact asupra lui Einstein, cât şi asupra avangardelor care se folosesc de ceasuri, de 
semnale electromagnetice sau de diferite elemente specifice dinamurile electrice pentru a 
face opere de artă. Anul 1907, discutat în capitolul al şaptelea al lucrării, este un fel de al 
doilea annus mirabilis pentru Einstein, dat fiind faptul că el a extins teoria sa din 1905 
pentru a cuprinde şi problema gravitaţiei. Înţelegerea modului în care s-au născut şi s-au 
dezvoltat două modalităţi de a vedea lumea, una ştiinţifică şi una artistică, dar şi a 
legăturilor dintre ele ne demonstrează că arta şi ştiinţa evoluează şi comunică în paralel: 
„Lucrurile pe care Picasso le putea vedea erau lucruri care aveau propria lor realitate, 
realitate nu a lucrurilor văzute, ci a lucrurilor care există”42 – spune Gertrude Stein, iar 
afirmaţia sa se poate aplica foarte bine şi la opera ştiinţifică lui Einstein. 
 Partea cea mai reuşită a acestui studiu, vizibilă în special în capitolul opt al cărţii, 
rămâne modul în care Arthur I. Miller analizează în paralel cele două biografii folosindu-
se de instrumentele teoriilor ştiinţifice cognitive (cognitive scientific theories), cum este 
de exemplu analiza modului în care informaţia reţinută în memorie este reţinută de 
gândirea inconştientă sau conceptele preluate din psihologia de tip Gestalt. „Am scris 
Einstein, Picasso… pentru iubitorii de artă şi ştiinţă practicată la cel mai fundamental şi 
pasionant nivel, pentru cei pasionaţi de gândirea ce traversează disciplinele şi, în general, 
pentru cititorii interesaţi de drama creativităţii la nivel înalt. Ne întrebăm adesea ce se 
                                               
41 Anne Baldassari de la Muzeul Picasso din Paris este cea care a făcut public existenţa a peste 5000 de 
documente fotografice în arhiva lui Picasso dintre care mai mult de 100 preced anul 1920, iar primele 
fotografii datează din 1901. 
42 Apud. Arthur I. Miller, op.cit., p. 8. 

întâmplă în momentul în care totul se adună la un loc pentru a da naştere la idei 
extraordinare. Cum se întâmplă? Cum ies la iveală gândurile care merg dincolo de ceea 
ce ne este la îndemână? Răspunsul la aceste întrebări cere un mod multidisciplinar de a 
gândi şi o analiză care devine din ce în ce mai importantă dat fiind faptul că limitele 
dintre discipline sunt din ce în ce mai neclare. Speranţa mea este că această carte va 
contribui la dezvoltarea acestei metode aparţinând gândirii secolului al XXI-lea, prin 
demonstraţiile sale spectaculoase şi va putea fi o piatră de temelie în înţelegerea nivelului 
înalt de creativitate al lui Einstein şi Picasso”43. Credem că această concluzie a lui Arthur 
I. Miller nu face decât să sugereze şi să anticipeze modul în care metodologia 
transdisciplinară îşi înţelege să îşi îndeplinească menirea spre unitatea cunoaşterii şi spre 
descoperirea unor modalităţi de înţelegere a artei, a ştiinţei şi a lumii. 
 
 
 
 
 
 
 
 
 
 
 
 
 
 
 
 
 
                                               
43 Idem. 

1.4. Artă şi epistemologie: receptarea teoriei relativităţii şi a mecanicii cunatice în 
arta/ literatura suprarealistă 
 
Cercetătorul englez Gavin Parkinson este licenţiat al Universităţii din Manchester 
(1996) unde a terminat ulterior şi masteratul (1997), iar doctoratul l-a finalizat în 2000, 
sub îndrumarea lui Christopher Green de la The Courtauld Institute. Între 2004-2007 a 
fost lector pe istoria artei la Oxford şi, din 2008, predă un curs despre arta europeană şi 
cultura vizuală din secolul al XX-lea la instituţia de la care a primit titlul de doctor în 
istoria artei. 
Suprarealism, artă şi ştiinţă modernă: teoria relativităţii, mecanica cuantică şi 
epistemologie
44
 este o carte, în cea mai mare parte a ei, structurată cronologic. Primul 
capitol afişează o cale de la limbile conceptuale şi implicaţiile de cunoaştere a teoriei 
relativităţii şi a mecanicii cuantică până la suprarealism. Autorul stabileşte termenii prin 
care noua fizică, împreună cu acei gânditori care a trecut-o în continuarea unei tradiţii 
filozofice încă supusă cartezianismului, a fost comunicată intelectualilor, scriitorilor şi 
artiştilor vorbitori de limba franceză între anii 1920 şi 1930. Din această cauză Gavin 
Parkinson se opreşte să discute asupra locului pe care fizica în conştiinţa intelectualilor 
francezi de până la începutul anilor 1930, realizând şi o scurtă analiză a recenziilor despre 
filozofie şi psihologie. Deşi primele două treimi din acest capitol reprezintă secţiunea cea 
mai grea de citit, pentru orice cititor pasionat de lecturile neştiinţifice va fi probabil 
capitolul cel mai recompensator, fiind conceput cu scopul de a depăşi barierele mentale 
din mintea lectorului atunci când asociază două domenii precum arta şi ştiinţa. 
Al doilea capitol al acestei lucrări este dedicat aproape în exclusivitate 
teoreticianului-şef al suprarealismului, începând cu analiză din care reiese că originile 
suprarealismului se datorează, în mare parte, şi+ teoriei relativităţii. Deşi receptată foarte 
bine la începutul anilor 1920, interesul lui Breton pentru teoria relativităţii a slăbit apoi, 
urmând să revină în centrul atenţiei sale în anii 1930, când afirmă chiar că este un teren 
de cercetare având poate foarte mult de oferit suprarealismului. Autorul socoteşte acest 
reînnoit entuziasm prin mijlocul unei comparaţii între scrierile lui Bachelard şi eseul lui 
                                               
44 Gavin Parkinson,  Surrealism, Art and Modern Science: Relativity, Quantum Mechanics, Epistemology, 
Yale University Press,  2007. 

Breton, „Criza obiectului” din 1936. Din moment ce nici o altă lucrare a lui Breton nu 
împărtăşeşte nici acelaşi entuziasm manifestat cu referire la încercările ştiinţifice, nici o 
asemenea anxietate venită din dorinţa de a găsi un teren comun al teoriei ştiinţifice şi al 
poeziei, motiv pentru care „Criza obiectului” ca fi uzitat de cercetătorul englez şi ca 
studiu de caz. 
Aceste prime două capitole, şi o anumită parte al treilea, sunt menite să răspundă 
direct la întrebarea care guvernează cumva aventura acestei cărţi: cum ar putea 
suprarealismul, care din primele sale zile şi-a datorat existenţa, identitatea şi vitalitatea 
continuă unui angajament anti-pozitivist cu lumea, să fie interesat într-un câmp de teorie 
şi experimentare care în mod tradiţional îşi bazează cunoştinţa pe un mod strict empiric 
de investigare? Fără nici o îndoială gândul că suprarealismul obişnuia să valorifice idei 
din fizică pare să fie, la început, o exagerare sau o speculaţie. Din acest motiv, prima 
parte din această carte îşi propune să dea un sens acestei juxtapunere ce pare iniţial 
neobişnuită. 
Dar surprinzătoare este, de asemenea, şi asocierea literaturii suprarealiste cu 
mişcarea politică. Colaborarea cu Frontul Popular şi relaţia cu Partidul Comunist Francez 
ne arată că politicile au intrat, pentru o vreme, în centru de interes al mişcării 
suprarealiste franceze şi de aceea se poate spune că a existat un context socio-politic în 
care fizica modernă va fi explorată de adepţii suprarealismului. Fizicienii de stânga Jean 
Perrin şi Paul Langevin sunt figurile centrale ale peisajului politic de atunci care au 
diverse modalităţi de contact cu suprarealismul. Astfel, studiul de caz în jurul căruia se 
structurează cel de-al treilea capitol îl reprezintă singurul număr din revista Inquisitions 
(iunie 1936) în care un grup de foşti suprarealişti au încercat să trianguleze 
suprarealismul lor rezidual cu politica Frontului Popular şi cu progresul surprinzător al 
fizicii. Bachelard a publicat „Le Surrationalisme” în Inquisitions, iar acest eseu filosofic 
este un bun pretext pentru Gavin Parkinson să îşi extindă discuţia asupra relaţiei 
filosofului ştiinţei cu suprarealismul, dar într-un anumit context politic. Mai precis, 
suprarealismul şi-a schimbat baza ideologică înaintea începutului celui de-al doilea război 
mondial, pierzându-şi încrederea în capacitatea comunismului de a aduce o schimbare 
fundamentală în lume şi, în final, nu a făcut decât să îi dea acestuia o mai mare încredere 
în alchimie, magie şi ocultism, şi chiar în noile descoperiri ale fizicii. 

Exprimându-şi interesul lor pentru fizica modernă la mai multe niveluri de teorie 
şi practică, suprarealiştii făceau, în mod curent, recurs la ceea ce în termeni francezi 
poartă numele de vulgarisation, în mod special aceea a astrofizicianului Arthur 
Eddington, îndrăgit de către public pe plan internaţional pentru combinaţia lui de 
rigurozitate şi isteţime. În centrul celui de-al patrulea capitol se află figura lui Georges 
Bataille, care nu a fost niciodată membru al grupului suprarealist, dar a rămas, mai mult 
sau mai puţin, în orbita sa pentru perioada pe care o cercetăm. Cel mai mult ne intereseaz 
textul lui Bataille, „Corps célestes” (1938) care îşi are originea în schiţarea unei mecanici 
celeste de către Eddington în lucrarea sa Rotation of the Galaxy (1930). În mod 
extravagant şi ca un adevărat inamic al seriozităţii, Bataille concepe comportamentul 
corpurilor cereşti ca un spectacol orgiastic, dionisiac, ca într-o lectură din Nietzsche, din 
care nu puteau lipsi sacrificiile şi ritualurile sacre. Examinând cele două teorii în mod 
radical diferite şi ireconciliabile despre corpurile celeste, Gavin Parkinson formulează 
prin antiteza Eddington-Bataille o modalitate de a vindeca căderea înapoi în misticism 
printr-o conciliere între ordine şi hazard, între raţiune şi fantezie, într-o configurare critică 
care pune cele două viziuni macrofizice în complementaritate, subliniind nevoia artistică 
a de a echilibra cartezianismul exacerbat. De asemenea, alte paralele fructuoase se 
stabilesc între primele texte ale lui Bataille şi scrierile din 1930 despre artă ale criticului 
Carl Einstein şi ale istoricului religiilor Henri-Charles Puech, care insistă că o revoluţie în 
la nivelul cunoaşterii a avut loc cu ajutorul teoriei relativităţii, mecanicii cuantice şi a 
psihanalizei. 
În cel de-al cincilea capitol, Parkinson comentează „anti-ocularcentrismul” 
promulgat de Carl Einstein şi Puech în proto-postmodernul lor text despre fragmentarea 
internă şi externă, despre dispersiunea şi dislocarea posibilităţilor descriptive care ne 
oferă o schiţă teoretică menită să încadreze pictura lui Matta din anii 1940. Autorul este 
preocupat aici, în cea mai mare parte, de interesul trezit de particulele fizice şi mecanica 
cuantică unor artişti, dintre care cazul lui Wolfgang Paalen este, de departe, cel mai 
interesant. Prin urmare, Parkinson analizează arta sa şi ideile exprimate în „manifestul” 
său major intitulat cât se poate de sugestiv „Artă şi Ştiinţă” (1942). În finalul acestui 
capitol, autorul se întoarce către Max Ernst pentru a arăta felul în care suprarealismul 

poate, într-adevăr, să fie înrudit cu ştiinţa modernă în lumina mecanicii cuantice. Breton a 
fost primul care a făcut o legătură apropiată între propria sa teorie poetică şi teoria 
relativităţii care era la modă în 1921 când el a scris şi despre colajele lui Ernst. Ulterior, 
Ernst crea pe baza ultimele descoperiri ale teoriei cuantice în timp ce ele erau anunţate în 
jurnalul său ştiinţific - Die Naturwissenschaften.  
Nu putea lipsi din discuţia despre ştiinţa modernă şi arta suprarealistă referirea la 
arta şi scrierile lui Salvador Dali, care s-a format în spiritul inovaţiilor şi particularităţilor 
introduse în fizică de către teoria relativităţii încă de la momentul când a intrat în 
gruparea suprarealistă şi a început să-şi formuleze metoda „critico-paranoică” în 1929. 
Ultimul capitol al cărţii Gavin Parkinson surprinde modul în care scrierile lui Dali din 
anii „30 se leagă de conceptele fundamentale din fizică şi psihanaliză. Atât Dali, cât şi 
Roger Caillois au avut relaţii controversate cu mişcarea suprarealistă şi în opera lor se 
reflectă că fizicii modernă şi cea de-a patra dimensiune au semnificaţii polivalente în 
mediul suprarealist. În ceea ce priveşte receptarea fizicii nucleare, în timp ce Dali se 
entuziasma asupra fizicii atomice şi mecanicii cuantice, cu tot zelul infatuat de o 
convertire religioasă în anii 1950, o atitudine antagonistă a fost înaintată de către 
suprarealişti către fizică în era războiului rece. Desigur că părerea lui Breton din 1952 
despre pictura suprarealistă, fizica modernă şi epistemologie s-a cristalizat tot în acest 
mediu socio-politic tensionat şi instabil. 
Astfel, se poate spune că diferitele studii despre suprarealism au rafinat şi nuanţat 
receptarea acestei mişcări, făcând referire atât la teoriile cât şi istoriile psihanalizei, ale 
medicinii, ale etnologiei, ale avangardei, ale literaturii şi artei moderne, dar şi a 
romantismului, simbolismului, hegelianismului sau marxismului. Însă, în ultimii ani, 
cercetătorii au început să ia în considerare entuziasmul suprarealiştilor pentru fizica 
modernă, considerând acest fapt ca fiind tot o trăsătură definitorie a teoriei şi practicilor 
artistice dintre cele două războaie mondiale. Din această perspectivă, este uşor să ne dăm 
seama că obiectivul fundamental al studiului Suprarealism, artă şi ştiinţă modernă: 
relativitate, mecanică cuantică, epistemologie este să ofere prima istorie, analiză şi 
interpretare cu caracter aproape exhaustiv, despre neobişnuita joncţiune dintre arta 
suprarealistă şi ştiinţa modernă. Cartea lui Gavin Parkinson porneşte de la următoarea 
observaţie: chiar în aceeaşi perioadă, cea dintre cele două războaie mondiale, lua naştere 
 54 
şi se dezvolta suprarealismul şi, în acelaşi timp, au avut mari descoperiri şi în domeniul 
fizicii. Prin prisma modului în care suprarealiştii receptează noile descoperiri ştiinţifice, 
această carte reprezintă prima cercetare sistematică din perspectiva istoriei, teoriei 
receptării şi hermeneuticii a relaţiei dintre suprarealism şi teoria relativităţii, precum şi 
dintre suprarealism şi mecanica cuantică – pentru a numi numai două dintre descoperirile 
care au revoluţionat ştiinţa modernă. Luând în considerare mai ales deceniul cuprins între 
1920-1930 şi mergând până în perioada războiului rece, Gavin Parkinson se referă, mai 
întâi, la descoperirile din fizica modernă care au avut loc în primul sfert al secolului XX, 
integrand aici contribuţiile unor cercetări precum Max Planck, Niels Bohr, Albert 
Einstein, Louis de Broglie, Werner Heisenberg, Max Born, Paul Dirac sau Erwin 
Schrodinger, înainte de a ne oferi o privire de ansamblu, în şase capitole, asupra modului 
în care fizica modernă a fost înţeleasă din punct de vedere filosofic, politic, teoretic, 
analogic, metaforic, poetic, literar sau vizual, de către diferiţi artişti care făceau parte din 
grupul suprarealist din Paris sau erau interesaţi de acest curent artistic. În acest context, 
Parkinson ne oferă o nouă grilă de lectură asupra artei şi literaturii suprarealiste, 
referindu-se la scriitori şi artişti reprezentativi pentru curentele artistice de avangardă, 
cum sunt André Breton, Georges Bataille, Salvador Dali, Roger Caillois, Max Ernst, 
Wolfgang Paalen, Roberto Matta, René Crevel sau chiar Tristan Tzara. 
 După cum ne putem da seama, suprarealismul a apărut în timpul celei mai 
spectaculoase perioade din istoria fizicii şi, în acelaşi deceniu, şi-a definit identitatea prin 
André Breton şi Philippe Soupault, care au publicat atât volumul de versuri Câmpurile 
magnetice (1919), primul text scris folosind tehnica suprarealistă a „dicteului automat”, 
cat şi cele două manifeste ale lui Andre Breton (din 1924 şi cel din 1929-30) care erau 
traversate de receptarea teoriei relativităţii şi a descoperirilor revoluţionare din teoria 
cuantică. Totuşi, această coincidenţă istorică nu a trecut complet neobservată: au fost 
câţiva exegeţi, precum Michael Carrouges în André Breton şi conceptele fundamentale 
ale suprarealismului (1974), care au subliniat faptul că suprarealismul a fost interesat de 
tot ceea ce ţinea de domeniul ştiinţific sau experimental. Carrouges a fost primul care a 
relaţionat ideile lui Gaston Bachelard ca filosof al ştiinţei şi cele ale fizicianului Louis de 
Broglie cu poetica suprarealistă, de Broglie fiind una din figurile centrale ale mecanicii 
cuantice. După Carrouges, poezia suprarealistă şi limbajul matematic al fizicii cuantice 

au în comun simbolismul lipsit de reprezentarea naturalistică, ceea ce este o intuiţie a 
autorului fără a avea ca suport o teorie a cunoaşterii. Dar, orice istoric de după Foucault 
recunoaşte valoarea situării operelor artistice sau a textelor în graniţele unui câmp 
epistemic, o mişcare de care Breton însuşi era conştient, după cum subliniază  Gavin 
Parkinson. În schimb, dacă paralele speculative între suprarealism şi fizica modernă s-au 
tot făcut fie de suprarealişti, fie de diferiţi exegeţi, studiul de faţă ţine cont şi de 
fundamentele istorice ale obiectului cercetat şi de coordonatele epistemologice ale epocii. 
După observaţiile lui Corrouges privind relaţia dintre arta suprarealistă şi fizică, 
cercetarea a fost continuată de Virginia Pallott Williams în Suprarealismul, filosofia 
cuantică şi primul război mondial (1980) şi de Linda Dalrymple Henderson, care în 
articolul Cea de-a patra dimensiune şi geometria non-euclidiană în arta modernă (1983) 
reevaluează impactul asupra artei al geometriei non-euclidiene şi al spaţiilor abstracte, 
uneori mistice ce cuprind mai mult de trei dimensiuni.  Parkinson realizează o examinare 
a receptării de noi descoperiri în fizică de către suprarealişti şi de susţinătorii acestei 
mişcări, de aceea va începe prin a descoperi conexiunile empirice dintre cele două 
domenii şi se va folosi de ele pentru a propune diferite legături epistemologice între 
ştiinţă, artă şi literatură. În mod evident Bachelard şi De Broglie sunt importanţi pentru 
studiul lui Parkinson, dar aceştia vor fi integraţi mai degrabă în sfera istorico-
epistemologică a cercetării, fiindcă chiar dacă observaţiile lor pornesc de la idei 
obiective, pur ştiinţifice, impactul lor asupra artei vine mai degrabă din noutatea şi 
prospeţimea pe care aceste idei o aduc şi la nivelul teoriei cunoaşterii, în general.  
Deşi implicaţiile epistemologice pe care le-a avut teoria relativităţii şi mecanica 
cuantică au fost iniţial recunoscute doar de către o parte dintre fizicieni, epistemologia 
care a rezultat de aici a devenit cunoscută marelui public prin scrierile de filozofie a 
ştiinţei şi istoria ştiinţei, un rol important avându-l în acest sens Stéphane Lupasco (pe 
care din nefericire Parkinson îl omite), Gaston Bachelard şi Louis de Broglie. Parkinson 
dă studiului său structură cronologică: primul capitol vorbeşte de conceptele cheie şi 
implicaţiile epistemologice ale noii fizici, iar al doilea capitol este dedicat lui Breton şi 
aduce în prim plan o schiţă a acestuia din care se poate deduce că originile 
suprarealismului se datorează, mai mult decât părea la prima vedere, şi teoriei 
relativităţii. Cu toate că la începutul anilor „20 Breton era preocupat de această teorie, 

interesul lui scade treptat, urmând ca în anii ‟30 să considere din nou fizica modernă ca 
unul din domeniile care are multe de oferit suprarealismului. Cercetătorul englez explică 
entuziasmul reînnoit al teoreticianului suprarealismului folosindu-se de o analiză 
comparatistă a eseurilor lui Bachelard de filozofie a ştiinţei şi a eseului lui Breton - Criza 
obiectului (1936). În acest punct, miza cercetării lui Parkinson este sintetizată într-o 
interogaţie fundamentală de la finalul celui de-al treilea capitol: „Cum ar putea 
suprarealismul, care din primele sale zile şi-a datorat existenţa, identitatea şi vitalitatea 
continuă unui angajament anti-pozitivist cu lumea, să îşi tragă seva dintr-un câmp de 
teorie şi experimentare care în mod tradiţional îşi bazează cunoştinţele pe un mod strict 
empiric de investigare?”  
Pe de altă parte, textele critice din acest studiu cuprind analize complexe ce au în 
centru şi alte creaţii reprezentative pentru poetica suprarealistă corelate cu diferite lucrări 
ştiinţifice ce au contribuit în mod fundamental la dezvoltarea mişcării. Iată câteva 
exemple de astfel de studii comparatiste edificatoare: textul Corpuri celeste (1938) al lui 
Georges Bataille şi schiţa lui Arthur Eddington - Rotaţia galaxiei (1930), ideile criticului 
de artă Carl Einstein şi a istoricului religiilor Henri-Charles Puech şi imaginile proto-
postmoderne al unei fragmentări interne şi externe, dispersiunea şi dislocarea 
posibilităţilor descriptive dintr-o schiţă teoretică în care pictura lui Roberto Matta din anii 
‟40, trimiteri la manifestul Artă şi Ştiinţă semnat de Wolfgang Paalen, jurnalul ştiinţific al 
lui Max Ernst, intitulat chiar Naturwissenschaften (1934) şi, desigur, textele şi lucrările 
lui Dali care era fascinat de particulele atomice şi de structura ADN-ului, în aceeaşi 
măsură ca şi de credinţa catolică sau geometria sacră. În concluzie, cartea lui Parkinson 
nu este o lucrare de epistemologie sau o încercare de a evalua diferenţele sau 
similitudinile dintre artă şi ştiinţă, ci îşi propune să ofere o istorie a receptării fizicii 
moderne de către artiştii şi scriitorii suprarealişti. Nici măcar parţial, arta şi literatura 
suprarealiste nu sunt (şi nici nu pot fi!) o ilustrare a unor teorii sau descoperiri ştiinţifice, 
însă între imaginarul ştiinţific şi cel artistic există punţi (de tipul celor existente în 
metodologia transdisciplinară) ce ne pot facilita aprofundarea universului artistic, cel 
puţin, dacă nu chiar epistemologic. 

2. DE LA „PARADOXURILE” DIN FIZICA MODERNĂ  
SPRE O NOUĂ LOGICĂ NON-ARISTOTELICĂ 

2.1. Stéphane Lupasco: când experienţa microfizică deschide noi orizonturi gândirii 
umane 
 
Dacă în capitolul anterior, ne-am referit la diferitele perspective din care a fost 
abordată relaţia dintre mişcarea suprarealistă şi ştiinţa modernă, de această dată ne vom 
opri atenţia asupra începuturilor fizicii moderne. Descoperirile din fizica modernă de la 
începutul secolului XX se referă, în genere, la domeniul subatomic al fizicii cuantice 
(1900), la teoria restrânsă a relativităţii (1905) şi la teoria generală a relativităţii (1916). 
Aceste descoperiri revoluţionare au contribuit la dezvoltarea unor noi perspective în 
domeniul filosofiei ştiinţei, după cum se poate remarca în opera filosofică a lui Stéphane 
Lupasco (1900 - 1988) şi în cea a lui Gaston Bachelard (1884-1962). Figura lui Stéphane 
Lupasco este importantă pentru lucrarea noastră din mai multe puncte de vedere: în 
primul rând ne dezvăluie modul în care descoperirile din fizica modernă au avut impact 
în plan filosofic, în al doilea rând ne vom opri asupra conceptelor de „discontinuitate” şi 
„terţ inclus” pentru a înţelege în ce măsură aceste descoperiri ştiinţifice au fost fecunde în 
plan filosofic şi au făcut din Lupasco un precursor al metodologiei transdiciplinare 
(fiindcă ulterior aceleaşi descoperiri din ştiinţa modernă au dus la apariţia 
transdisciplinarităţii, o adevărată metodologie a dialogului dintre diferitele domenii ale 
cunoaşterii) şi, în al treilea rând, ne va interesa componenta estetică („logica artei”) a 
operei lupasciane („logica artei”) care a fost receptată favorabil în rândul unor 
contemporani suprarealişti precum André Breton sau Salvador Dalì, personalităţi artistice 
ce ocupă un loc semnificativ în studiul nostru.  
 Din aceste motive vom porni aventura noastră în lumea cuantică de la înţelegerea 
a ceea ce este o „cuantă”. Explorarea lumii cuantice a început în 1900 când Max Planck a 
făcut descoperirea sa teoretică: studiind radiaţiile corpului negru, a ajuns la o concluzie 
şocantă din punctul de vedere al fizicii clasice: necesitatea de a introduce cuantele de 
energie. Adică, la nivel subatomic, energia variază prin multipli întregi de o anumită 
cantitate pe care le numim cuante elementare de acţiune (acţiune înseamnă, în acest 
context, energie înmulţită cu un timp). Deci o cuantă este un fel de unitate fundamentală 
a acestor lumi cuantice care ne arată că energia variază prin multipli întregi, nu altfel. Şi 
aşa, datorită faptului că energia variază prin multipli întregi, apare dintr-odată acest 

„arcan major” al lumii cuantice: discontinuitatea. Discontinuitatea se referă la faptul că 
între doi multipli ai cuantelor elementare de acţiune nu există nimic. În mod normal 
această discontinuitate se explică într-un limbaj ştiinţific, adică matematic. Problema 
apare atunci când, ca şi pentru alte aspecte ale fizicii cuantice, vrem să traducem aceste 
fapte în limbajul nostru cotidian, mai precis în limbajele lumii macrofizice  
Însă, dat fiind faptul că discontinuitatea este foarte dificil de explicat în termeni 
non-matematici, vom recurge la următoarea analogie (un fel de non-imagine dacă o 
raportăm la organele noastre de simţ): „Imaginaţi-vă un copac, iar pe o ramură se află o 
pasăre. O priviţi şi, deodată o vedeţi dispărând această pasăre şi, în aceeaşi clipă,  fără a 
trece prin nici un punct intermediar, pasărea s-a materializat pe o altă ramură.45” Aceasta 
este discontinuitatea. Dacă încercăm să ne imaginăm chiar în această încăpere, două 
puncte separate printr-o anumită distanţă, atunci între aceste două puncte nu se află nici 
un obiect. Nu există nici obiecte, nici dumneavoastră, nici obiectele care sunt în această 
încăpere, nici particule, nici măcar vid. Nimic. În acest fel trebuie înţeleasă 
discontinuitatea cuantică, fiindcă la acest nivel, vidul este, de fapt, literalmente „plin”: 
plin de vibraţii care sunt determinate de legi precise şi verificate din punct de vedere 
experimental, în precizia lor extremă, ca o consecinţă a acestor legi cuantice. Acest vid 
vibrează de o asemenea manieră încât, prin legi cuantice ca, de exemplu, existenţa 
materiei şi a anti-materiei, creaţia şi anihilarea perpetuă a perechilor de particule, numite 
virtuale (virtuale în sensul că nu sunt încă extrase din acest vid cuantic la realitate, adică 
se pot „vedea” în acceleratoarele de particule).  
Evident, în cele mai mici regiuni ale spaţiului există o activitate care depăşeşte 
orice imaginaţie posibilă: deplasări, viteze, incomparabile cu cele cu care suntem 
obişnuiţi în lumea noastră, o continuă creaţie şi anihilare a materiei şi a anti-materiei, o 
continuă creaţie a acestor particule care aşteaptă, într-un fel, să treacă la realitate. Iar 
această trecere se face furnizând energie acestui vid cuantic, adică exact ceea ce se face 
prin acceleratoarele de particule. Există chiar mai mult de atât, în aceste fluctuaţii 
aleatoare există o armonie, care acolo atinge dimensiunile poetice, care face ca 
                                               
45 Exemplul este dat de Basarab Nicolescu, în Valea Uimirii - Lumea Cuantică, dialog între Michel Camus 
şi Basarab Nicolescu pentru radio France Culture. Întregul dialog este transcris pe internet la adresa 
http://www.caravancafe-des-arts.com/Basarab-Nicolescu-Le-Monde-quantique.htm 

fluctuaţiile vidului să conţină, în mod potenţial, în ele tot universul. În teoriile actuale, tot 
ceea ce se petrece, tot ceea ce s-a petrecut în lumea cuantică în primele momente ale big-
bangului, determină apariţia planetelor, a galaxiilor, şi chiar a noastră. 
De altfel, dacă ar fi să dăm un exemplu de discontinuitate chiar din propria 
noastră viaţă, poate că exemplu cel mai accesibil îl reprezintă discontinuitatea stărilor de 
conştiinţă: cu toţii ştim că între momentele de veghe şi cele de adormire există aceste 
momente de discontinuitate pe care le putem observa cu rigurozitate în propria noastră 
funcţionare. Aceste momente fac parte din viaţa noastră psihică, dar noi nu suntem atunci 
nici în lumea viselor şi nici în lumea conştiinţei. 
O altă noţiune importantă pentru fizica cuantică este aceea de „particulă” – vom 
vorbi aici despre ea deoarece o vom mai întâlni folosită pe parcursul acestei lucrări. În 
fizica modernă, mai exact în teoria cuantică a câmpurilor, există aspecte compatibile dar 
şi contradictorii care sunt numite câmpuri - acestea umplu, de o manieră continuă, spaţiul. 
Particulele sunt pulsaţii sau vibraţii ale acestor câmpuri, care se materializează prin 
anumite caracteristici: masă, spin şi multe alte caracteristici pe care le fizicienii le numesc 
numere cuantice. Deocamdată, nu ştim dacă aceste particule sunt în număr finit sau 
infinit. Prin urmare, particulele sunt cuantificări ale câmpurilor, adică apar ca şi cuante 
ale câmpurilor. Iaraşi dacă ne raportăm la fizica clasică este o descoperire destul de 
uimitoare, pentru că în lumea noastră, tot ceea se află în jurul nostru (scaune, mese, 
galaxii, planete, noi înşine), trei particule sunt suficiente pentru a construi lumea: 
protonii, neutronii şi electronul. Şi cu toate acestea fizicienii cuantici au descoperit şi alte 
sute de particule. Iar aceste particule sunt interesante, pentru că poartă în ele toată 
informaţia propriilor lor interacţiuni fizice. Iar aceste interacţiuni principale generatoare 
de forţe sunt patru (tare, electromagnetică, slabă, şi gravitatională) şi poartă în ele înseşi 
„secretul” universului. 
Vidul cuantic de care am vorbit a scos din ecuaţie vechea noţiune de „eter” şi a 
înlocuit-o cu o realitate mai bogată, o realitate care include abstracţiunile ca fiind o 
dimensiune a acestei realităţi. Precizăm că înţelegem prin cuvântul realitate tot ceea ce 
rezistă raţionalizării noastre, reprezentărilor noastre, fie ele şi abstracte. Fiindcă realitatea 
poate fi măsurată, tradusă în termeni de consecinţe fizice: de exemplu, s-au măsurat 
consecinţele fluctuaţiilor cuantice, deci ceea ce este mai „real” în această lume dar simplu 

spus, este un real mult mai larg decât cel imaginat de înţelegerea clasică, de fizica clasică. 
Iar această realitate, include abstracţia ca o dimensiune a realităţii şi acest lucru este 
foarte important pentru analizele operelor literare şi artistice la care ne vom referi 
ulterior. 
De asemenea, fizica cuantică ne aduce la cunoştinţă o altă idee care poate părea 
paradoxală prin prisma logicii clasice: principiul non-separabilităţii. Acesta afirmă că 
dacă două particule au interacţionat la un moment dat atunci ceea ce i se va întâmpla 
uneia dintre aceste particule, în mod automat şi instantaneu, va resimţi şi cealaltă 
particulă. Pentru cei care au tendinţa de a separa totul, de a separa obiectele între ele, de a 
se separa de lume, de a se separa de ceilalţi, acest principiu poate părea straniu. Dar în ce 
constă non-separabilitatea? Non-separabilitatea a fost descrisă într-un mod foarte clar de 
către Bernard d‟Espagnat46. Într-un limbaj simplu non-separabilitatea poate fi explicată 
astfel: să presupunem că am pus în contact două particule, să zicem doi fotoni, şi apoi îi 
separăm. Într-un astfel de caz, potrivit tuturor regulilor fizicii clasice, dacă apoi facem 
experienţe în două locuri diferite asupra acestor două particule, trebuie să existe acolo 
independenţă totală prin raport cu rezultatele pe care trebuie să le obţinem. Aceasta este 
una din „dogmele” esenţiale ale fizicii clasice. Dar, în fizica cuantică nu este aşa, în 
sensul în care putem îndepărta aceste particule; putem să le îndepărtăm la distanţe 
enorme chiar, ele se comportă ca şi cum ar forma un tot, un ansamblu, un singur sistem. 
Dar acest fapt pune în discuţie tocmai evidenţa furnizată de organele de simţ, fiindcă a 
fost dovedit şi, din punct de vedere teoretic şi din punct de vedere experimental. 
În mod evident aceste aşa-zise paradoxuri sfidează principiile logicii clasice, 
logicii binare şi ne trimit cu gândul la povestea sufitului Attar care vorbeşte de Valea 
Uimirii unde „este noapte şi zi în acelaşi timp”. În Dialogul păsărilor, Attar vorbeşte 
despre un grup de păsări care au plecat în căutarea regelui lor uitat. După teribile 
încercări, ajung înaintea ultimei văi care este valea Uimirii. Şi în această vale a uimirii, 
este noapte şi zi totodată, este cald şi frig totodată, vedem şi nu vedem totodată, suntem şi 
nu suntem în acelaşi timp. Lucrurile există şi nu există, ca într-un fel de vale a 
contradicţiei. În acest spaţiu mentalul este în derută pentru că este pus în faţa unor 
                                               
46 Vezi Bernard d‟Espagnat, A la recherche du réel: le regard d'un physicien, Editura Gauthier-Villars, 
Paris, 1979. 

contradicţii. Efectiv, această vale este un model pentru ceea ce se petrece în natură la 
nivelul lumii cuantice unde contradicţiile ni se prezintă, nu pentru a se anihila, nu pentru 
a se autodistruge, ci pentru a coexista într-o realitate mai bogată, de o mai mare 
complexitate. 
Despre aceste paradoxuri cuantice s-a scris şi s-a vorbit mult. Basarab Nicolescu 
afirmă că „nu există paradox cuantic, nu există decât paradoxuri ale lumii noastre”47 sau 
altfel spus lumea cuantică este foarte coerentă, dar paradoxurile apar în momentul 
traducerii dintr-o lume în alta fiindcă ne aşteptăm ca limbajul fizicii clasice să poată 
cuprinde şi legile lumii cuantice, ceea ce este destul de dificil. De fapt, noi înşine suntem 
cei care traduc ceea ce pune în discuţie tocmai logica şi anume normelor de adevăr. Este 
evident că orice ştiinţă, orice discurs, orice acţiune se bazează pe o anumită logică, dar 
aceasta nu înseamnă că legile fizicii clasice care sunt specifice nivelului macrofizic sunt 
aceleaşi şi la nivel cuantic, deci fiecare dintre cele două niveluri va avea logica sa 
proprie. Din această perspectivă, există o soluţie relativ simplă ceea ce am numit 
probleme de paradoxuri cuantice. Această soluţie simplă, trece prin abandonarea uneia 
dintre axiomele logicii clasice: axioma terţului exclus, care spune că nu poate exista un al 
treilea termen „T” care să fie în acelaşi timp A şi non-A, ceva şi contrariul său simultan. 
Dar dacă luăm exemplul corpusculilor şi al undelor de la nivel microfizic noi ştim că 
aceste două particule sunt radical diferite, sunt total opuse sunt ca A şi non-A din logica 
clasică. Şi totuşi când facem o experienţă, ceea ce vedem manifestându-se, este fie 
aspectul ondulatoriu al unei particule, fie aspectul corpuscular, fie cele două în acelaşi 
timp. Acest fapt este cel care ne uimeşte, şi astfel ajungem din nou la Valea Uimirii. Cum 
pot exista acolo două lucruri radical diferite, incompatibile care sunt adevărate în acelaşi 
timp? Una dintre soluţii, una foarte simplă, este aceea de a introduce un al treilea termen, 
în exemplul nostru, o nouă entitate cuantică, pe care o cunoaştem deja după nume: 
cuanta. Cuanta este în acelaşi timp undă şi corpuscul sau, mai exact, nu este nici undă, 
nici corpuscul. Cuanta este ceva mai bogat care, o dată măsurat prin aparatul 
experimental, se arată fie ca undă, fie ca şi corpuscul. Dacă acest al treilea termen este 
                                               
47 Vezi Basarab Nicolescu, Valea Uimirii - Lumea Cuantică, dialog între Michel Camus şi Basarab 
Nicolescu pentru radio France Culture. Întregul dialog este transcris pe internet la adresa 
http://www.caravancafe-des-arts.com/Basarab-Nicolescu-Le-Monde-quantique.htm 

cuanta de la nivelul lumii microfizice, atunci, la nivelul logicii, epistemologul Stéphane 
Lupasco a introdus dimensiune T., un fel de identitatea contradictoriilor care stă la baza 
unui nou tip de logică non-artistotelică: logica terţului inclus. 
În acelaşi an în care Planck făcea cunoscută pentru prima dată cuanta de energie 
se năştea la Bucureşti Ştefan  Lupaşcu. El era membrul unei familii aristocratice din zona 
Moldovei. Tatăl său era avocat şi politician, iar mama sa era pianistă şi discipolă a lui 
César Franck. Din 1916, familia s-a stabilit la Paris, iar tânărul Lupasco a absolvit Le 
Lycée Buffon (1920), urmând să studieze la Sorbona (1924-1927) filosofia, biologia şi 
fizica, (cu Louis de Broglie) având grijă în acelaşi timp să aibă şi noţiuni de drept. 
Observăm că încă din perioada studenţiei Lupasco îşi manifestă spiritul transdiciplinar 
neoprindu-se asupra unei singure specializări şi sugerând prin participarea la cursurile 
unor discipline diferite că se poate crea o punte între aceste discipline. Interesul pentru 
poezie şi estetică se finalizează deocamdată cu publicarea primului şi unicului său volum 
de versuri, Dehors..., care apare în 1926 la Paris. 
 Tânărul Lupasco a participat din plin la viaţa artistică şi intelectuală din 
Parisul anilor ‟20-‟30, având ocazia să interacţioneze cu diferiţi artişti şi gânditori din 
acea vreme. În 1935, îşi încheie teza de doctorat sub conducerea lui Abel Rey. Lucrarea 
se numea Du devenir logique et de l'affectivité şi va fi publicată în două volume: Le 
dualisme antagoniste et les exigences historiques de l'esprit (I) şi Essai d'une nouvelle 
théorie de la connaissance (II). Tot în 1935 publică o lucrare complementară tezei de 
doctorat, intitulată La physique macroscopique et sa portée philosophique48. În Du 
devenir logique et de l’affectivité, Lupasco meditează asupra consecinţelor teoriei 
relativităţii restrânse  a  lui  Einstein  (printre care se numără caracterul  contradictoriu  al  
spaţiului  şi  timpului)  şi  aici formulează, pentru prima dată, principiul dualismului  
antagonist, împreună cu noţiunile de actualizare şi potenţializare. 
În 1940, Lupasco publică Experienţa microfizică şi gândirea umană, la Fundaţia 
Regală pentru Literatură şi Artă, iar peste un an ea va apărea şi în Franţa - L'expérience 
                                               
48 Stéphane Lupasco, Du devenir logique et de l'affectivité, Vol. I – „Le dualisme antagoniste et les 
exigences historiques  de l'esprit”, Vol. II – „Essai d'une nouvelle théorie de la connaissance”, Jean Vrin, 
Paris, 1935; 2ème édition: 1973 (teză de doctorat); La physique macroscopique et sa portée philosophique, 
Jean Vrin, Paris, 1935 (teză complementară). 

microphysique et la pensée humaine (P.U.F., Paris, 1941). În această lucrare sunt 
asimilate şi generalizate  consecinţele fizicii cuantice la nivel epistemologic, transpuse 
într-o veritabilă viziune sui-generis asupra lumii. Astfel, conceptul de identitate a unei 
particule, în sensul clasic al termenului, nu mai este valabil în lumea cuantică. Pe de altă 
parte, relaţiile de incertitudine ale lui Heisenberg sunt interpretate  de  Lupasco  în  sensul  
că  actualizarea  poziţiei  spaţiale  a  microsistemului determină potenţializarea 
impulsului acestuia, după cum actualizarea localizării temporale implică potenţializarea 
mărimii energiei. În aceeaşi ordine de idei, B. Nicolescu afirmă că relaţiile de 
incertitudine ale lui Heisenberg ar trebui denumite „relaţii de certitudine”, deoarece 
permit  calculul  riguros  al  coordonatei  sau  impulsului  microsistemului. 
În 1946, va fi numit cercetător la C.N.R.S., iar un an mai târziu va vedea lumina 
tiparului volumul Logique et contradiction. În 1951 publică Le principe d'antagonisme et 
la logique de l'énergie - Prolégomènes à une science de la contradiction, în pune în 
relaţie pentru prima dată principiul antagonismului cu un nou tip de logică, o logica sa 
non-aristotelică, a terţului inclus. O dată cu apariţia cărţii Les trois matières (1960), 
Lupasco devine cunoscut plan internaţional şi începe să fie tradus în spaniolă, germană, 
italiană, portugheză şi română. După această dată Lupasco publică încă nouă cărţi: 
L'énergie et la matière vivante (1962); Science et art abstrait (1963); La tragédie de 
l'énergie (1970); Qu'est-ce qu'une structure? (1971); Du rêve, de la mathématique et de 
la mort (1971); L'énergie et la matière psychique (1974) ); Psychisme et sociologie 
(1978) ); L'univers psychique (1979) şi L'homme et ses trois éthiques, scrisă în colaborare 
cu Solange de Mailly-Nesle şi Basarab Nicolescu. 
Prima etapă a gândirii filosofice a lui Lupasco49, aşa cum reiese din Du devenir 
logique et de l’affectivité (1935), se fundamentează pe caracterul contradictoriu al 
spaţiului şi timpului din teoria restrânsă a relativităţii (1905) expusă de Albert Einstein şi 
în această lucrare Lupasco îşi conturează principiul dualismului antagonist. Conceptele 
de actualizare şi potenţializare sunt şi deja prezente. În a doua etapă, corespunzătoare 
lucrării Experienţa microfizică şi gândirea umană (1940), după cum ne dăm seama şi din 
titlu porneşte de la legile fizicii cuantice pentru a construi o viziune epistemologică 
cuantică asupra întregii lumi: dacă în lumea particulelor contradicţia între identitate şi 
                                               
49 Vezi Basarab Nicolescu, subcapitolul „Natură şi contradicţie” din capitolul 9, op.cit., p. 256. 

non-identitate este acceptată, înseamnă că ea poate deschide noi perspective 
epistemologice la nivelul fiinţei umane şi la cel al lumii. Descoperirile din ştiinţă nu pot 
rămâne în separate de cunoaşterea filosofică: „nici o teorie, nici o doctrină, nici o 
concepţie […] nu mai este cu adevărat posibilă ignorând datele experienţei ştiinţifice, 
care copleşeşte totul şi, pe de altă parte, nu ne putem deloc inspira din achiziţiile teoretice 
ale cunoaşterii constituite, pentru că ele nu mai răspund unei asemenea cerinţe…”50. În 
realismul clasic computerele comunică în 0 şi 1, iar în termeni logici principiul terţului 
exclus este un principiu fundamental al gândirii în general, care afirmă că un enunţ nu 
poate fi decât adevărat sau fals în acelaşi timp şi sub acelaşi raport, o a treia posibilitate 
fiind exclusă. În realismul cuantic, logica este una a contradicţiei dinamice care atribuie 
un al treilea termen, numit terţul inclus (T), starea T în care termenul este simultan A şi 
non-A. 
În prezent Stéphane Lupasco este prezentat în dicţionare sau enciclopedii ca 
filosof neo-raţionalist care a dezvoltat o logică non-aristotelică. Viziunea sa filosofică are 
la bază logica dinamică a contradictoriului (cunoscută şi sub numele de onto-logică) care 
se fundamentează pe următoarele concepte-cheie: antagonism dinamic, omogenizare, 
eterogenizare, actualizare şi potenţializare.  
Putem avea o altă viziune asupra structurii ternare a filosofiei lui Lupasco dacă 
ţinem cont de noţiunile de omogenizare şi de eterogenizare. Omogenizarea este un 
proces îndreptat spre identic, spre o acumulare nesfârşită a tuturor sistemelor într-o 
aceeaşi stare, spre o dezordine totală, spre „moartea concepută ca o non-mişcare”51. Sursa 
din domeniul fizici al noţiunii de omogenizare este al doilea principiu al termodinamicii 
(numit şi principiul lui Camot-Qausius) care arată că, pentru un sistem macrofizic închis, 
există o sporire a entropiei, o creştere a dezordinii, o degradare a energiei în căldură. De 
exemplu, în lumea microfizică, omogenizarea guvernează evoluţia particulelor, cum sunt 
fotonii, care nu se supun principiului excluderii al lui Pauli: particulele se pot acumula la 
infinit într-o aceeaşi stare cuantică. În acest punct al discuţiei Basarab Nicolescu 
surprinde esenţa demersului filosofic al epistemologului de origine română: „Astfel, 
                                               
50 Stéphane Lupasco, L’Expérience microphysique et la pensée humaine, PUF, Paris, 1941, p. 1. 
51 Basarab Nicolescu, „Dialectica ternară a realităţii”, în Ce este realitatea? Reflecţii în jurul operei lui 
Stéphane Lupasco, traducere din limba franceză de Simona Modreanu, Editura Junimea, Iaşi, 2009, p. 33. 

universul moare în lumină - scrie Lupasco. Ar trebui adăugat: dacă n-ar exista 
contradicţia”52. În ceea ce priveşte eterogenizarea, ea este un proces îndreptat către 
diversitate, iar ca şi concept are la bază principiul excluderii al lui Pauli, care acţionează 
ca dinamism de individuaţie. Astfel, o dacă ne imaginăm o eterogenizare absolută atunci 
ne dăm seamă că ea nu poate conduce decât spre o ordine statică din care lipseşte orice 
mişcare, deci spre moarte printr-o diferenţiere extremă. Pentru ca mişcarea să fie posibilă, 
pentru ca evoluţia şi involuţia să fie posibilă, trebuie ca omogenul şi eterogenul să 
coexiste, adică pentru ca „dinamismele să poată fi antagoniste, trebuie ca natura lor 
energetică să participe concomitent la omogen şi eterogen”53. Ceea ce însemnă că 
antagonismul eterogenizare-omogenizare este un dinamism organizator, prin urmare 
structurant. În consecinţă, omogenizarea şi eterogenizarea din filosofia lupasciană se 
găsesc într-o relaţie de antagonism energetic. 
Structura ternară a sistematizărilor energetice se manifestă prin structurarea a trei 
tipuri de materii, dar care nu sunt izolate, separate: macrofizică, biologică şi cuantică 
(microfizică sau psihică). Materia nu se îndreaptă de la o stare neînsufleţită pentru a se 
înălţa, prin biologic, de la un tip de complexitate la altul şi să ajungă apoi la psihic, sau 
chiar dincolo de el. Acestea sunt trei aspecte constitutive şi divergente ale sale, iar cea de-
a treia, materia macrofizică, nu este o sinteză a celorlalte două ci „mai curând lupta lor, 
conflictul lor inhibitor”54. Aşadar în perioada ultimă a creaţiei sale filosofice, opera lui 
Lupasco capătă aspectul unei logici axiomatice care se fundamentează pe trei orientări 
privilegiate: o dialectică a omogenizării, o dialectică a eterogenizării şi o dialectică 
cuantică. Lupasco foloseşte termenul de tridialectică pentru a caracteriza structura 
gândirii sale filosofice, iar acest termen exprimă perfect esenţa ternară, tripolară (omogen 
- eterogen - starea T) a oricărei manifestări a Realităţii, coexistenţa acestor trei aspecte 
inseparabile în orice dinamism accesibil. cunoaşterii logice, raţionale. La prima vedere, s-
                                               
52 Basarab Nicolescu, „Dialectica ternară a realităţii”, în op.cit., p. 34. 
53 Stéphane Lupasco, „Logica contradicţională a identităţii şi diversităţii”, în Logica dinamică a 
contradictorului, cuvânt înainte de Constantin Noica; selecţie, traducere din limba franceză şi postfaţă de 
Vasile Sporici, Editura Politică, Bucureşti, 1982, p. 119. 
54 Vezi eseul Cele  trei  materii, operă de maturitate filosofică care a impresionat foarte mulţi gânditori ai 
vremii, unul dintre aceştia, Claude Mauriac, considerându-l „Discursul asupra metodei din timpurile 
noastre”, în articolul „Un evenement: Les trois matières”, apărut în „Le Figaro”, 9 noiembrie 1960. 

ar putea vorbi de trei logici, dar e vorba mai curând de trei orientări privilegiate ale uneia 
şi aceleiaşi logici. Bogăţia şi profunzimea acestei logici non-aristoteliene este dată şi de 
înrudirea, bogată în consecinţe, între principiul terţului inclus şi gândirea simbolică sau 
de contribuţia epistemologului dezvoltarea gândirii sistemice. 
Astfel, principiul universal care dă naştere şi susţine orice sistem dinamic este 
energia antagonismului ce se manifestă prin două tendinţe principale, aflate în opoziţie, 
inseparabile şi permanente: pe de o parte non-contradicţia, omogenizarea şi identitatea, 
iar, pe de altă parte, contradicţia, eterogenizarea şi diversitatea. Prin prisma acestei grile 
de gândire, realitatea este definită în ansamblu de trei mari genuri de sisteme energetice 
(ceea ce i-a determinat pe unii exegeţi să numească sistemul filosofic lupascian ca 
energetism monist): al lumii macrofizice, al lumii biologice şi al lumii microfizice. 
Fiecare dintre cele trei sisteme energetice se diferenţiază de celălalt prin tendinţa de baza 
care domină în acel plan: lumea macrofizică este dominată de tendinţa de omogenizarea, 
lumea biologică este dominată de tendinţa de eterogenizarea, lumea microfizică 
(incluzând aici şi nivelul neuropsihic) în care una dintre cele două tendinţe este într-o 
stare simultană de semiactualizare şi semipotenţializare reciprocă şi relativă.  
Lupasco, a valorificat faptul că „fizica cuantică posedă germenul unei revoluţii 
conceptuale fără precedent în epoca modernă”55, adică pe lângă faptul că legile din lumea 
cuantică ne modică modul în care percepem lumea ci ne descoperă noi perspective asupra 
potenţialul care există în natură, dar şi în noi înşine - fapt ce modifică perspectiva asupra 
locului pe care omul îl ocupă omul în univers – acesta fiind şi una din semnificaţiile 
pentru care cartea premiată de Academia Franceză se numeşte chiar Noi, particula şi 
lumea: cunoaşterea legilor din lumea microfizică (a particulelor deci) ne aduce informaţii 
noi referitoare la acest nivel, dar ne deschide şi noi orizonturi despre noi înşine şi despre 
lume, în sens macrofizic. Întemeietorii fizicii cuantice (Max Planck, Albert Einstein, 
Niels Bohr, Werner Heinsenberg, Wolfgang Pauli, Erwin Schrödinger, Enrico Fermi, 
Paul Dirac, Max Born, Louis de Broglie) au dezbătut felul în care rezultatele generale din 
fizica modernă se răsfrâng asupra cunoaşterii umane în general şi cum ar putea fi ele 
integrate în discursul filosofic contemporan – demers care este în centrul filosofiei 
                                               
55 Basarab Nicolescu, capitolul 9 „De la terţul inclus la ontologie”, din Noi, particula şi lumea, traducere 
din limba franceză de Vasile Sporici, Editura Junimea, Iaşi, 2007, p. 251. 

lupasciene. Din acest punct de vedere Basarab Nicolescu
56
 ne atrage atenţia că filosofia 
lupasciană se situează „sub semnul unei discontinuităţi duble”: în primul rând cu gândirea 
filosofică a predecesorilor care este guvernată de zodia continuităţii ce este adânc 
înrădăcinată în gândirea umană de secole, iar, în al doilea rând, discontinuitate în raport 
cu tradiţia. Cele două tipuri de discontinuitate se vor observa mai bine dacă vom urmări 
cele trei etape fundamentale ale operei filosofice în discuţie, punctând, în acelaşi timp 
modalitatea în care Lupasco face trecerea de la fizica cuantică la ontologie prin prisma 
epistemologiei, apariţia logicii terţului inclus, relaţia dintre terţul inclus şi logica non-
contradicţiei, raportul terţului inclus cu nivelurile de Realitate. 
În concluzie, principiul „dualismului  antagonist” şi cel al „terţului inclus” îi vor 
permite lui Basrab Nicolescu să dezvolte ideea nivelelor de Realitate care este unul din 
cei trei piloni fundamentali ai metodologiei transdisciplinare. De asemenea, ţinem să 
subliniem că vocaţia transdisciplinară a lui Stéphane Lupasco este întărită şi de faptul că 
în 1987 el devine membru fondator al Centre International de Recherches et Études 
Transdisciplinaires (C.I.R.E.T.). Datorită ideilor noi pe care le punea în circulaţie 
viziunea filosofică şi estetică a lui Lupasco va fi apreciată de-a lungul timpului de atât 
către oamenii de ştiinţă şi filosofi ca Bernard d'Espagnat, Basarab Nicolescu, Edgar 
Morin, Gilbert Durand sau Thierry Magnin cât şi artişti precum Salvador Dali57, Georges 
Mathieu, André Breton, Henri Michaux
58
 sau Michel Camus, după cum vom avea ocazia 
să observăm  şi în următoarele etape ale cercetării noastre.  
 
 
 
 
                                               
56 Vezi Basarab Nicolescu, capitolul 9 „De la terţul inclus la ontologie”, op.cit., p. 253. 
57 Pe lângă aristocratul român Matyla Ghika, autorul celebrei lucrări Le nombre d'or. Rites et rythmes 
pythagoriciens dans le développement de la civilisation occidentale. Tome 1 - Les Rythmes. Tome 2 - Les 
Rites, lucrare  precedată de o scrisoare a lui Paul Valéry, (Editura Gallimard, 1931), Salvador Dali îl 
aprecia foarte mult şi pe Lupasco, pe care îl considera filosoful său favorit, motiv pentru care l-a invitat în 
emisiunea „O mie şi una de viziuni ale lui Dali”, înregistrată pe data de 19 februarie 1978 şi realizată de 
Brigitte Derenne şi Robert Descharnes. 
58 Vezi Henri Michaux, Connaissance par les gouffres, Collection „Poésie”, Editura Gallimard, 1988. 

2.2. Originalitatea viziunii estetice a lui Stéphane Lupasco 
 
Artiştii suprarealişti par să fie printre primii care sunt receptivi la logica 
antagonismului a lui Lupasco, iar ca exemplu am luat deja unul din primele alineate care 
deschid Al doilea manifest al suprarealismului (1930) în care Breton nu face decât să 
spună că există un punct mintal în care se întâlnesc contrariile care în mod normal sunt 
percepute doar ca elemente oponente şi care este corespondentul în teoria suprarealistă a 
stării T din filosofia lupasciană. În acelaşi timp, este clar că terţul născut din intersectarea 
contrariilor, nu există pe acelaşi nivel de realitate pe care erau cele două elemente 
contradictorii, ci pe un nivel superior: dacă separarea contrariilor are loc în realitatea 
obişnuită, în planul gândirii binare clasice, al dialecticii, unitatea contrariilor are loc în 
supra-realitate, în planul gândirii de tip cuantic, al „trialecticii”după cum o numea 
Lupasco. Relaţia lui Breton cu Lupasco este una complexă şi cuprinde mai multe aspecte, 
aşa cum reiese din studiul lui Basarab Nicolescu dedicat filosofului de origine română59. 
Pe de altă parte, nu trebuie să scăpăm din vedere că nu numai Breton era interesat 
de logica antagonistă şi de principiile mecanicii cuantice implicit, dar şi Lupasco era 
interesat de lumea artei, participa la evenimentele artistice contemporane şi avea propria 
sa teorie estetică pe care o descrie în capitolul „Logica artei sau experienţa estetică”60. În 
concepţia lui Lupasco arta reprezintă căutarea „contradicţiei logice esenţiale”, iar estetica 
„germenul sau copilăria ştiinţei cuantice”, o „conştienţă a conştiinţei”. În consecinţă arta 
unei epoci date utilizează materialul cognitiv al etapei respective, iar istoria artei se 
grefează „pe istoria cunoaşterii, adică pe devenirea logică”. Credinţa lui Lupasco este că 
arta „va înflori cu mai multă amploare către încheierea unei perioade «utilitare», 
respectiv a unei dezvoltări logice a cogniţiei”, idee care este în total acord cu viziunea lui 
Breton pe care am amintit-o mai sus. 
În afară de André Breton, Georges Mathieu, Karel Appel şi Salvador Dalì, artişti 
care au fost influenţaţi de gândirea lupasciană, Stéphane Lupasco i-a cunoscut şi pe 
                                               
59 Basarab Nicolescu, Stéphane Lupasco şi lumea artei, în revista Contemporanul, anul XVIII, numărul 3 
(660), Bucureşti, martie 2007, pp. 7-8. 
60 Ştefan Lupaşcu, Logica artei sau experienţa estetică, în Logică şi contradicţie, traducere de Vasile 
Sporici, Editura „Ştefan Lupaşcu”, Iaşi, 2005, pp. 133-152. 

Benjamin Fondane (pe care îl considera „cel mai inteligent om pe care l-am cunoscut”), 
Emil Cioran, Benjamin Peret, Tristan Tzara şi Pablo Picasso, pentru a enumera numai o 
parte dintre scriitorii şi artiştii pe care i-a cunoscut.  
Revenind la filosofia lui Lupasco, trebuie spus că inspirat de revoluţia ştiinţifică, 
el propune o logică a contradictoriului, conform diviziunii ontologice a devenirii în trei 
materii (fizică, biologică şi psihică), pe baza proporţiei de virtualitate şi de actualitate a 
dinamismului actual-virtual care explică firea contradictorie, energetică a entităţilor ce 
fac parte din aceste trei tipuri de materii. Astfel, starea dinamică şi evoluţia acesteia este 
formalizată cu ajutorul valorilor şi operatorilor corespunzători stărilor ontologice (A, 
actual, P, potenţial, T, terţiar). Dincolo de actual şi potenţial, se află celălalt aspect al 
lumii, afectivitatea, care este nesupus devenirii – deci în principiu alogic, dar Lupasco 
observă o corelaţie între prezenţa afectivităţii şi configuraţiile contradictorii ale logicului, 
numită paralelism logico-afectiv, motiv pentru care s-a spus că filosofia lui poate fi 
considerată o ontologie formală procesualistă. Având aceste idei fundamentale în minte 
vom înţelege de ce logica eticii este o cercetare a non-contradicţiei prin faptul că ea ne 
pune mereu să alegem fie pe „da”, fie pe „nu”, şi reprezintă, în acelaşi timp, rădăcina 
acelei disjuncţii relative care ajunsă la un anumit nivel de „echilibru disimetric” prin care 
dă naştere ştiinţei. De asemenea, eticul are o anumită influenţă şi la nivelul afectivului, 
fiindcă „afectivitatea dureroasă” este cea care este evitată în planul etic, care este asociat 
mereu cu o stare afectivă plăcută care ajunge până la urmă să devină un vid afectiv.  Din 
acest punct de vedere, putem observa că în timp ce eticul ocoleşte cu desăvârşire 
afectivul, arta se dezvoltă din pasiuni şi emoţii, din care îşi extrage rădăcinile şi pe care le 
hrăneşte la rândul ei prin noi forme de expresie, din ce în ce mai sofisticate sau mai 
complexe, fără a-şi pierde prin toate aceste diversificări caracterul universal. 
În viziunea lui Lupasco, logica esteticii poate evolua şi poate fi orientată numai în 
sensul opus logicii eticii, adică opusul proceselor raţionale sau iraţionale, prin urmare 
antagonic oricărui proces de non-contradicţie. Logica esteticii este cea care face pasul de 
la non-contradictoriu la contradictoriu: am putea spune că logica esteticii este cea care se 
întoarce cu faţa spre contradicţie. De aceea, Lupasco va spune că pentru a avea acces la o 
experienţă estetică, fie în calitate de creator, fie în calitate de spectator, este nevoie să te 
sustragi oricărei activităţi, fiind de ajuns capacitatea de a contempla. Iar capacitatea de a 

contempla înseamnă pentru Lupasco stoparea dezvoltării unuia sau altuia dintre cele două 
dinamisme antagoniste, dintre cele două deveniri ale logicului, dezvoltare ce reprezintă 
însăşi acţiunea. Acest proces de dezvoltare nu poate fi oprit, la rândul lui, decât tot printr-
o devenire contradictorie care urmează să fie dezvoltată de asemenea. Această dezvoltare 
se numeşte în termenii lui Lupasco „proces cuantic” şi el ne conduce direct în inima 
contradicţiei. Aşadar, a te sustrage acţiunii şi a declanşa în acelaşi timp procesul cuantic, 
adică un alt tip de acţiune, înseamnă „a inaugura procesul de cunoaştere a cunoaşterii”61. 
Pentru Lupasco, orice eveniment estetic este o cunoaştere a cunoaşterii sau o 
conştiinţă a conştiinţei, la fel cum a desena un leu înseamnă atât perceperea de către 
conştiinţă nu a unui leu, ci a conştiinţei unui leu. Fie că este vorba de un poet, un 
romancier, un pictor sau un muzician, ei trebuie să îşi cristalizeze conştiinţa nuanţelor 
lirice, a personajelor, a destinelor, a dinamicii psihologice, a imaginii şi a formelor, a 
spectacolului, a acelor ritmuri pe care conştiinţa le păstrează şi care formează chiar 
conştiinţa noastră. În funcţie de nivelul de dezvoltare a devenirilor ce urmează să dea 
naştere, în timp, unei arte sau alteia, cunoaşterea cunoaşterii va fi o „configuraţie 
statistică”, care va cuprinde un număr diferit de conştiinţe ale conştiinţei sau de 
cunoaşteri ale cunoaşterii. De fapt, noi nu deţinem decât „micile percepţii”, după cum le 
numea Leibniz, conştiinţa ritmurilor amintite mai sus, ci nu conştiinţa conştiinţei. 
Diferenţa dintre un pictor şi un privitor este următoarea: dacă un pictor descrie un peisaj, 
el este conştient de această conştiinţă în mod inconştient, fiindcă se sustrage acţiunii şi îşi 
focalizează atenţia spre o anumită nuanţă de roşu, sau de albastru, spre o anumită formă 
sau linie, devenind astfel conştient de ele; privitorul în schimb vede peisajul la fel de bine 
ca şi pictorul, dar, de fapt, el nu este conştient de ceea ce vede, deoarece atunci când 
privitorul se află în plină acţiune, el vede propria conştiinţă. 
Pentru Lupasco, a contempla echivalează cu a pătrunde în sfera cunoaşterii 
cunoaşterii, din perspectiva căreia conştiinţa conştiinţei nu reprezintă decât ceea ce am 
putea considera o etapă iniţială. Contemplarea, adică cunoaşterea cunoaşterii, este 
posibilă din punct de vedere logic numai prin procesul care duce la contradicţie, 
                                               
61 Stéphane Lupasco, „Logica artei sau experienţa estetică”, în Logica dinamică a contradictoriului, cuvânt 
înainte de Constantin Noica, selecţie traducere din limba franceză şi postfaţă de Vasile Sporici, control 
ştiinţific şi note de Constantin Enescu, Editura Politică, Bucureşti, 1982, p. 360. 

împotriva celor două procese raţionale şi iraţionale care conduc la non-contradicţie şi în 
concluzie, doar spre conştient şi subconştient. Această descriere caracterizează cel mai 
bine fenomenul estetic. 
În lucrările despre spaţiu, artistul va pune timp; în materia brută, el va pune viaţă; 
în reprezentările statice, el va pune mişcare (pictură, sculptură); iar în marea diversitate 
va crea un element redundant, de cele mai multe ori sub forma unui ritm (muzică, dans). 
Întotdeauna un artist va opune devenirii generatoare de conştiinţă identificatoare o 
devenire generatoare de conştiinţă diversificatoare, dar şi invers. În funcţie de devenirea 
cu care are de a face, el va trebui să genereze celălalt tip de devenire, care joacă rolul de 
proces cuantic, iar operele de artă devin astfel „soiuri de cuante”. 
Cu toate că aceste „soiuri de cuante” nu sunt decât nişte lumi artificiale, ele nu 
reprezintă mai mult decât oricare altă lume existenţială sau logică, căreia i se atribuie 
calitatea de adevăr. Opera de artă este considerată o ficţiune tocmai datorită faptului că 
este contradictorie, deci, ea se sustrage uneia sau alteia dintre acele deveniri care duc la 
noncontradicţie şi prin urmare care duc la adevăr sau realitate. În mod evident, opera de 
artă are ceva din „tărâmul neadevărului”, dacă este să ne gândim la faptul că ea poate fi 
simultan o marmură statică şi o femeie care dansează sau o diversitate mare de sunete 
care este de scurtă durată şi o operă muzicală care vrea să dăinuie în timp. Din 
perspectiva acestei logici integrale, arta nu are cum să fie nici o cercetare a adevărului şi 
nici a realului (fie el raţional sau iraţional), ci o cercetare a falsului considerat ca fiind o 
calitate de contradicţie logică existenţială imanentă existentului. Dacă ne imaginăm cum 
o femeie sculptată s-ar transforma în mod miraculos într-o femeie reală, atunci ea ar 
înceta să mai fie o operă de artă: „Un tablou viu n-ar înlocui niciodată o frescă, n-a putut 
fi vreodată operă de artă”62. 
Dar, definind arta ca şi cercetare a neadevărului, Lupasco nu vede acest cuvânt ca 
fiind sinonim cu negaţia şi irealitatea, cum ar fi în logica clasică. În acest caz, falsul este 
contradicţia negaţiei şi a afirmaţiei, contradicţia non-identităţii şi a identităţii, care le 
defineşte şi le coordonează. Arta nu poate fi, prin urmare, nici realul, deoarece realitatea 
este „aspectul ordinii logice antagoniste virtualizate”, deci obiectivizate, nici irealul, 
deoarece irealitatea este „aspectul ordinii logice contradictorii actualizate”, deci 
                                               
62 Stéphane Lupasco, op. cit., p. 362. 
 73 
subiectivizate. Opera de artă este „o contradicţie care se afirmă”, ceea ce împiedică 
existenţa simultană a actualizării şi a virtualizării, motiv pentru care subiectul tinde să se 
contopească cu obiectul într-o experienţă estetică şi, invers, obiectul tinde să se confunde 
cu subiectul, astfel încât subiectul şi obiectul tind să dispară, iar o operă va avea un nivel 
estetic cu atât mai ridicat cu cât va fi mai puţin obiectivă şi mai puţin subiectivă în acelaşi 
timp sau, şi mai precis, va fi concomitent „semisubiectivă” şi „semiobiectivă”, jumătate 
reală şi jumătate ireală, ca orice ficţiune. 
Dar acest ideal polarizat, continuă Lupasco, nu este unul posibil pentru artă 
deoarece el aparţine „ştiinţei cuantice”  sau „ştiinţa posibilă a falsului” care îl orientează 
şi îl îngăduie. De aceea, vom spune că ceea ce reprezintă etica pentru cele două tipuri de 
ştiinţe ale contradicţiei (ştiinţa raţionalului şi ştiinţa iraţionalului), reprezintă estetica faţă 
de „ştiinţa posibilă a falsului”: este izvorul acestui „elan logic”, impulsul iniţial al 
acestuia şi îşi păstrează calitatea de estetică numai atâta timp cât rămâne în această fază 
de incipit, de initio, ceea ce face ca estetica să fie mai mult o conştiinţă a conştiinţei decât 
o cunoaştere a cunoaşterii.  
Dată fiind această structură logică a artei, ne putem da seama că arta se naşte 
dintr-un impuls spre libertate şi necondiţional, fiindcă zonele de necondiţionalitate se 
nasc din contradicţie ca fals, un conflict logic existenţial în care se reflectă conştiinţa 
prizonieră a universalului şi a necesităţii (ce se referă la raţiunie, identitate ş.a.m.d.), dar 
şi inconştientul este prizonier, înţeles ca actualizare a particularului şi a întâmplătorului 
(ce se referă la iraţional, diversitate ş.a.m.d.). Şi din moment ce numai conştiinţa este 
interesată, o conştiinţă a conştiinţei este dezinteresată, ceea ce face ca arta să fie „o 
libertate a indiferenţei”63.  
Aşa se face că o conştiinţă liberă să fie universală, necesară ca rezultat al libertăţii 
inconştientului său de a fi particular şi aleatoriu, va inhiba acest tip de devenire printr-o 
conştiinţă a iraţionalului şi întâmplătorului cu ajutorul unui subconştient ori a unui 
complex de actualizări ale raţionalului, ale necesităţii şi ale universalului. În acest caz, 
artistul va încerca să ocolească raţionalitatea conştiinţei sale cu ajutorul iraţionalităţii, a 
particularului şi a întâmplătorului, dar nu pentru a înlocui pe prima cu acestea din urmă ci 
pentru a ajunge în acel punct antagonist capabil să îl elibereze de sub dominanta 
                                               
63 Stéphane Lupasco, op. cit., p. 363. 
 74 
amândurora, capabil să îl pună în prezenţa unei necondiţonări mereu relativă şi fără de 
care existenţa însăşi încetează deoarece libertatea riguroasă înseamnă moartea logicului. 
Aşa se explică faptul că în orice experienţă estetică străluceşte un ideal al morţii, o 
dorinţă de disoluţie imposibilă, un fel de iluzie a libertăţii totale. 
Finalitatea fără scop a artei de care vorbea Kant, jocul ce caracterizează orice 
fenomen estetic este, pentru Lupasco, „o luptă, un conflict în sine”: arta surprinde această 
luptă contradictorie în care elementele antagoniste alcătuiesc jocul şi îşi inhibă unul altuia 
dinamismul. Din acest punct de vedere, dinamismele contradictorii sunt ca nişte cauze 
finale fără scop, şi fără eficienţă – scopul unuia este respins de scopul celuilalt, şi, 
bineînţeles, eficienţa unuia este respinsă de eficienţa celuilalt. Astfel devine clar că 
adevărul realităţii (fie că este al identităţii necesare şi universale), fie că este al diversităţii 
particulare şi contingente (şi adevărul irealităţii), fie că este al diversităţii, fie că este al 
identităţii, vine din posibilitatea unuia dintre dinamismele antagoniste de a se actualiza pe 
seama virtualităţii celuilalt cu ajutorul noncontradicţiei. Fiind un mănunchi de virtualităţi, 
opera de artă reprezintă o „cuantă contradictorie” în care se ciocnesc dinamismele 
antagoniste, fiind rezultatul logicii posibilului polarizat de posibilul pur sau falsul absolut 
sau ideal, cum îl mai numeşte Lupasco. 
Istoria artei se va structura deci în funcţie de istoria cunoaşterii, adică pe 
devenirea logică, mai exact pe acea fază a acestei deveniri în care are loc o regresie a 
noncontradicţiei. Evoluţia artei va avea perioade de dezvoltare mai mult sau mai puţin 
spectaculoase, în funcţie de stadiul acestei deveniri logice. Pe scurt, cu cât cunoaşterea 
este mai dezvoltată, cu atât arta este mai puţin posibilă, fiindcă cunoaşterea se 
împotriveşte posibilităţii cunoaşterii cunoaşterii. Dar dacă cunoaşterea slăbeşte prea mult, 
în mod necesar va exista şi mai puţină cunoaştere a cunoaşterii, deoarece aceasta implică 
în mod evident cunoaştere.  
Arta se va dezvolta cel mai mult către sfârşitul unei evoluţii utilitare, al unei 
deveniri logice a cunoaşterii, fiindcă în acest fel va exista materia necesară pentru o 
conştiinţă a conştiinţei datorată apropierii iminente a etapei de stagnare a cunoaşterii şi a 
crizei care începe odată cu ea, declanşând orientarea cuantică a cunoaşterii cunoaşterii. 
Dar şi cunoaşterea cunoaşterii va intra în declin atunci când această perioadă de criză va 
bate pasul pe loc şi va absorbi cunoaşterea din care este alcătuită conştiinţa conştiinţei 

sale. În cazul în care în etapa de criză se dezvoltă o ştiinţă a crizei, ceea ce este posibil 
prin însăşi structura logicului, arta nu va mai apărea ci ar lăsa locul filosofiei critice sau 
metafizicii, în viziunea lui Lupasco, fenomenul estetic este una dintre etapele structurale 
si motrice ale devenirii spiritului uman, o etapă inerentă structurii şi mecanismului însuşi 
al logicului. Viaţa unui om este străbătută de „scânteieri estetice” care însoţesc mereu 
aspiraţiile şi idealurile. Arta reprezintă etapa conceptuală a logicului, imanenţa 
contradictorie a acestuia, loc al contradicţiei tot mai acute a extensiunii şi 
comprehensiunii, a necesităţii şi întâmplării, a universalului şi particularului. Dacă Hegel 
vedea în artă sinteza generalului şi a particularului, pentru Lupasco, ea este cea mai mare 
ruptură, fiind coexistenţa incompatibilă a tezei şi a antitezei, inhibând transcendenţele 
non-contradictorii pe care teza şi antiteza le exprimă, este imanenţa logicului. Momentul 
estetic coincide cu momentul conceptual al imanenţei logicului, cu momentul conştiinţei 
conştiinţei. 
Aceste afirmaţii pun într-o nouă lumină înţelegerea simbolului şi a genezei 
discursului, deoarece simbolul este simultan o conştiinţă a conştiinţei şi ficţiune, care este 
contradictorie şi falsă. Simbolul implică o conştiinţă a conştiinţei, pe care o reprezintă un 
lucru semnificat. Dacă ne-am afla în faţa unei turme de oi, această mulţime reprezintă 
conştiinţa mea. Dar, fiindcă eu nu sunt conştient de ea, de mulţime ca mulţime, trebuie să 
o raportez la o unitate sau diversitatea sa să o raportez la o identitate. Ori invers, dacă mă 
aflu în faţa unei identităţi. Prin urmare, privitorul trebuie să fie sediul a două conştiinţe 
contradictorii. Momentul în care el realizează aceasta, este exact momentul conceptual şi 
estetic al logicului: când omul a desenat un cerb într-o peşteră, el este sediul unui 
asemenea moment – pe de o parte, desenul său este un simbol al cerbilor (raportarea la o 
unitate) pe care i-a văzut, iar pe de altă parte este un simbol al cerbului (raportare la 
identitate).  
Omul capătă în acest fel conştiinţa diversităţii cerbilor, deci îşi trezeşte conştiinţa 
conştiinţei sale ca diversitate a cerbilor prin conştiinţa identităţii cerbului, deci prin 
conştiinţa ca identitate a cerbului şi invers. În această imagine simbolică coexistă 
concretul particular, adică trăitul ca particularitate şi diversitate şi concretul general, 
adică trăitul ca generalitate şi identitate. Această imagine este misterioasă deoarece ceea 
ce este explicabil şi explicat transcende contradicţia. Ceea ce reuşeşte să respingă o 

valoare logică în favoarea valorii antagoniste care naşte non-contradicţia. A răspunde la o 
problemă care indică prezenţa unei contradicţii înseamnă a depăşi contradicţia şi a 
deschide calea spre noncontradicţie, adică spre adevărul realităţii şi adevărul irealităţii, 
fapt ce explică de ce mitul este o nonexplicaţie şi încetează să fie un mit când devine un 
mister. În acest fel, orice stare estetică este mitică şi misterioasă prin însăşi „esenţa sa 
logică”, iar orice stare mitică este o stare estetică şi orice mister reprezintă un mit. Din 
mit se nasc orientările contradictorii şi imanente ale momentului estetic.  
Orice mit, fabulă, simbol sau alegorie sunt non-explicaţii, iar prin natura lor nu 
pot fi realităţi, nici irealităţi, fiindcă nu sunt adevărate, ci sunt ficţiuni în care cele două 
adevăruri, al identităţii şi al non-identităţii, generalul şi particularul, necesarul şi 
întâmplătorul, afirmativul şi negativul, spaţialul şi temporalul, coexistă ca virtualităţi 
contradictorii, ca posibilităţi antagonice. Oricine îşi dă seama că mitul nu este nici 
realitate nici irealitate, ci ceva între ele, nici obiectiv nici subiectiv, ci se află undeva între 
subiect şi obiect „oarecum interior ambelor; iar impresia de imanenţă care se adaugă la 
aceasta derivă din faptul că tocmai contradicţia care constituie structura mitului, a 
oricărei stări estetice, este imanenţa logicului, adică a existentului”64.   
Lupasco afirmă că însăşi sursa limbajului este una onomatopeică şi metaforică în 
acelaşi timp, este ca un mit sonor. La început, semnul verbal nu este nici creaţie, nici 
expresia oarbă a unei cauzalităţi anatomice mecanice, ci este o criză estetică, o întrebare 
pentru sine, un mit în ultimă instanţă. Momentele estetice sau mitice sunt cu atât mai 
scurte cu cât una sau alta dintre cele două deveniri inversate ale non-contradicţiei se 
dezvoltă mai uşor şi mai repede în dauna perechii sale antagoniste. Din moment ce 
contradicţia proiectează acţiunea în etică, dacă este suficient de puternică, ea se va 
prelungi în cunoaştere şi în fiinţă, iar mitul va fi întrebuinţat, va fi utilizat şi starea 
estetică va înceta să existe ca atare. În acest caz, exemplul artei propagandistice, în 
serviciul unei morale sau unei politici, este mai mult decât edificator şi conduce inevitabil 
la dispariţia artei. La fel şi în cazul limbajului, acelaşi proces al transcenderii non-
contradictorii, deci utilitare, îi va smulge acestuia natura sa mitică, enigmatică, estetică. 
Şi, în acest fel, se vor naşte limbile, care pot fi, la rândul lor, raţionale sau iraţionale, în 
                                               
64 Stéphane Lupasco, op. cit., p. 370. 

funcţie de valoarea de identitate sau de non-identitate pe care devenirea civilizaţiilor o 
face conştientă şi cognoscibilă. 
Discursul estetic, ca devenire verbală a falsului sau a metaforei onomatopeice, în 
care cuvântul este o cuantă verbală şi fraza o configuraţie fonetică a contradicţiei, va fi 
depăşit fie printr-un discurs raţional, fie iraţional, mai exact printr-o devenire lingvistică 
în care identitatea, extensiunea şi sinteza predomină, sau în care diversitatea, 
comprehensiunea şi analiza vor conta. Discursul estetic prin excelenţă, mai ales poezia, 
este mai puţin virtual, mai actual decât discursul clar, conştient şi cognitiv, dar şi mai 
puţin actual, mai virtual decât logosul trăit sau subiectivizat prin actualizare. Orientarea 
fenomenului estetic lingvistic constă în a opera o manevră opusă celei care generează 
unul sau altul din cele două discursuri care tind spre non-contradicţie şi reuşind astfel să 
le reducă pe amândouă la jumătatea drumului dintre virtualizare şi actualizare „într-o 
coexistenţă contradictorie” din ce în ce mai precisă şi mai dificilă. 
Dacă în etică ne aflăm în planul non-contradicţiei, în estetică ne situăm în planul 
contradicţiei, al conştiinţei conştiinţei, iar cele două valori logice vor fi aparente, prezente 
şi vor determina valorile estetice. Frumosul este de fapt contradictoriul, coexistenţa din ce 
în ce mai contradictorie a celor două valori logice dar în sens opus faţă de bine, care 
reprezintă mereu non-contradicţia valorilor logice prin actualizarea uneia şi virtualizarea 
celeilalte. Din punct de vedere estetic, frumosul reprezintă răul, iar urâtul, adică lucrul cel 
mai puţin estetic cu putinţă, va reprezenta tocmai ceea ce este binele în plan etic, adică 
non-contradicţia, echilibrul cel mai disimetric al celor două valori, diversitatea cea mai 
haotică, analiza tot mai contingentă şi anarhică, timpul cel mai dezordonat. 
Pe de altă parte, există un anumit tip de stranietate al artei care este resimţit, de 
pildă, atunci când ea, fără a părăsi lumea noastră afectivă, conduce către un gen de 
experienţă mistică, aşa cum este cea a iubirii. Ce se întâmplă de fapt într-o asemenea 
experienţă? După cum spune Lupascol, „în timp ce în viaţă este ocolită durerea, în 
ficţiunea artei, în acest univers pe jumătate real, ea este dorită şi invocată; alergăm la 
spectacolul dramatic, vrem să ne înspăimântăm şi să suferim la o tragedie de 
Shakespeare, ne place să plângem citind o carte etc.”65. Însă emoţia şi suferinţa pe care 
                                               
65 Stéphane Lupasco, op. cit., p. 383. 

arta le face posibile nu vin oricum, ci urmează să le aştepţi cu destulă răbdare, „ca şi cum 
afectivitatea ar fi oferită de cine ştie ce stare de graţie aleasă şi cu totul misterioasă”66. 
Dacă procesul etic poate şi trebuie să se lipsească de afectivitate, arta, pe lângă 
aparatul contradictoriu şi antagonist de natură pur logică ca să reprezinte ceva din punct 
de vedere estetic mai are nevoie de această încărcătură afectivă. Afectivitatea, care dă 
conţinutul pur al artei, cu toate că este străină în ea însăşi de formele logice, ea vine totuşi 
împreună cu aceste forme, ca şi cum s-ar chema în ascuns una pe cealaltă. În definitiv, 
poate fi văzută ca un fenomen indeterminat, deoarece se dovedeşte a fi ceva fără relaţie, 
în sine sau nemijlocit.: „Singur datul afectiv îşi este suficient sieşi – prin natura sa riguros 
singulară – şi nu se raportează decât la el însuşi”67. În consecinţă, el nici nu afirmă, nici 
nu neagă; „se poate spune deci la fel de bine că nu există, în sensul exact pe care-l dau 
verbului a exista”68. Nu se supune succesiunii temporale, nici ordinii de tip spaţial, nu 
impune o natură a sa şi nici o provenienţă anume. «El nu devine în el însuşi; îşi impune 
prezenţa sub mii de nuanţe, desigur, ce sunt tot atâtea prezenţe care nu se succed [...], ci 
se substituie unele pe altele, căci datul afectiv este extratemporal, după cum este 
extraspaţial; nu creează el oare impresia, când suntem sediul lui, că nu mai sfârşeşte şi că 
nu va sfârşi niciodată?”69. 
Frumuseţea, contingentă şi totuşi atemporală în acelaşi timp, nu se trage de 
nicăieri şi nu conduce nicăieri sub aspect intenţional, dar cu toate acestea, duce cu sine 
însemnul ca atare al fiinţei. În mod cert există ceva indeterminat şi liber în fluxul 
afectivităţii, care se anunţă ca trăire pură, fără o provenienţă a sa. Viaţa noastră afectivă 
are nevoie în mod constant de frumos ca fond al ei şi se hrăneşte din frumos, cu cele mai 
profunde tensiuni sau acte care-i sunt proprii.  
În concluzie, Lupasco vorbeşte despre după tipuri de logică: o logică a acţiunii, al 
cărui rezultat este etica, plasată chiar la ieşirea din opoziţie a celor două deveniri 
antagoniste, înţeleasă ca un preludiu al filosofiei şi al ştiinţei, şi o logică a artei, al cărui 
rezultat este estetica, dar şi o logică de tip mistic care se întemeiază pe experienţa 
                                               
66 Idem. 
67 Stéphane Lupasco, op. cit., p. 379. 
68 Stéphane Lupasco, op. cit., p. 380. 
69 Idem. 

dragostei. Atunci când arta nu se continuă cu etica, şi acţiunea visată, dar nici cu 
cunoaşterea, prin urmare nu dezertează de la misiunea sa specifică, nepărăsind nici locul 
său din universul logico-afectiv, ea îl transcende în mod straniu şi se continuă în 
experienţa dragostei, îngroşând misterul de la nivelul logicii afective. Dacă omul n-ar fi 
decât o experienţă etică şi cognitivă, adică doar o experienţă logică, ce cuprinde întreaga 
sa lume interioară şi exterioară, atunci n-ar mai exista acea căutare a afectivului care stă 
la baza oricărei experienţe estetice. Dacă în viaţă omul ocoleşte durerea, în ficţiunea artei 
care este pe jumătate real şi pe jumătate ireal, durerea este invocată şi dorită, fiindcă ea 
provoacă emoţia, fiindcă ea poate fi generatoare de opere de artă. Din această 
perspectivă, putem spune că universul artei este unul tragic, iar comicul nu este decât o 
artă degradată în care vedem eticul triumfând asupra artei. 
Dar pentru a percepe emoţia unei tragedii de Shakespeare de exemplu, trebuie să 
trăieşti voluntar suferinţa şi emoţia ca şi cum acestea ar veni ca un har, ca şi cum 
afectivitatea ar fi oferită dintr-un alt plan şi printr-o anumită graţie şi pe o cale cu totul 
misterioasă. Logicul pur şi fiinţa afectivităţii, conţinătorul pur şi conţinătorul pur, dau 
impresia că ar trebui ca unul să se retragă pentru ca să se poată ivi celălalt însă, cu toate 
acestea, arta în esenţa sa nu face decât să ne sugereze că unul îl cheamă pe celălalt într-un 
dinamism contradictoriu continuu. 

3.1. Disciplinaritate, multidisciplinaritate, interdisciplinaritate şi 
transdiscisciplinaritate 
 
 
Din punct de vedere istoric, „transdisciplinaritate” este un concept apărut la 
începutul anilor ‟70 în operele unor cercetători diferiţi, precum psihologul elveţian Jean 
Piaget, filosoful şi sociologul francez Edgar Morin şi astrofizicianul austriac Eric Jantsch. 
Din punct de vedere etimologic, Basarab Nicolescu, ţinând cont de sensul prefixului 
„trans-”, defineşte transdisciplinaritatea ca fiind ceea ce se află în acelaşi timp între 
discipline, înăuntrul disciplinelor şi dincolo de orice disciplină. La modul cel mai 
general, finalitatea transdisciplinarităţii este înţelegerea lumii prezente, iar unul dintre 
imperativele sale este unitatea cunoaşterii. 
Din punctul nostru de vedere, transdisciplinaritatea este în primul rând o 
necesitate, în al doilea rând o soluţie şi, în al treilea rând, o metodologie bazată pe 
principii ştiinţifice care poate să deschidă noi perspective, indiferent de disciplina de la 
care porneşte cercetarea transdisciplinară.  
Ca necesitate, transdisciplinaritatea este strâns legată de declinul civilizaţiilor, 
subliniază Basarab Nicolescu. Trecând de explicaţiile şi scuzele care se pot găsi post-
factum, este uşor să ne dăm seama că de la factorii cei mai semnificativi până la cei mai 
puţin semnificativi, de la marile state şi naţiuni până la indivizi, nici unul nu pare dispus 
şi capabil să acţioneze împotriva acestui declin. Decalajul care caracterizează 
mentalitatea oamenilor şi necesităţile interne de dezvoltare a unui anume tip de societate 
însoţeşte întotdeauna decăderea unei civilizaţii este sursa acestui declin al civilizaţiilor. 
Iar cauza acestui decalaj pare să fie faptul că totul se petrece ca şi cum cunoştinţele şi 
învăţăturile pe care o civilizaţie nu încetează să le acumuleze nu ar putea fi integrate în 
fiinţa interioară a celor ce compun acea civilizaţie. Trebuie subliniat încă de la început că 
una din ideile fundamentale ale transdisciplinarităţii este că fiinţa umană este cea care se 
află sau ar trebui să se afle în centrul oricărei civilizaţii demne de acest nume, iar 
conştientizarea acestui lucru pare a fi o soluţie la decalajul care precedă declinul oricărei 
civilizaţii. 

În aceeaşi ordine de idei, acest decalaj trebuie să ţină cont de creşterea fără 
precedent a cunoştintelor în epoca noastră şi de problema adaptării mentalităţilor la aceste 
cunoştinţe. Această problemă este fundamentală pentru fiinţa umană deoarece extinderea 
continuă a civilizaţiei de tip occidental la scară planetară ar face ca prăbuşirea sa să 
echivaleze cu o catastrofă planetară. 
Din perspectiva gândirii clasice (una bazată pe principiul non-contradicţiei) nu 
există decât două variante de ieşire dintr-o situaţie de declin al unei civilizaţii: întoarcerea 
la o presupusă "vârstă de aur" sau revoluţia socială. Dacă ne gândim la prima variantă, 
vom constata că întoarcerea la o vârstă de aur nu a fost încercată din cauza faptului că 
această vârstă nu a fost regăsită. Cu toate că se presupune că vârsta de aur ar fi existat în 
vremuri îndepărtate, în mod evident ea ar trebui dublată de o revoluţie spirituală 
individuală, o adevărată reflecţie a revoluţiei sociale din exterior. Orice manifestare 
religioasă de tip fundamentalist din vremurile actuale nu face decât să simuleze 
agresivitatea şi să caricatureze ideea de revoluţie interioară. 
În secolul trecut s-a experimentat deja revoluţia de tip social, iar rezultatul 
acesteia se vede cu ochiul liber: omul nou este o fiinţă goală pe interior (ce aminteşte de 
oamenii coajă din romanul alegoric Muntele Analog al lui René Daumal), deprimată şi 
din această cauză fascinată de tot soiul de terapii la modă. 
Din această perspectivă, Transdisciplinaritatea. Manifest reprezintă cea de-a treia 
soluţie a unei civilizaţii aflate în declin. Problema armonizării mentalităţii oamenilor cu 
nivelul de cunoştinţe prezent este una destul de dificilă datorită numărului mare de 
discipline existente şi a specializărilor excesive. Tocmai de aceea transdisciplinaritatea 
apare ca fiind o necesitate a unităţii cunoaşterii dată fiind existenţa unui număr foarte 
mare de discipline, dar şi o soluţie, o cale de dialog între acestea. Idealul omului 
renascentist, fie el şi Pico de la Mirandola, este imposibil în zilele noastre tocmai din 
cauza numărului extraordinar de mare de discipline care se predau în şcoli. În prezent, 
sunt situaţii în care unui specialist îi vine greu să înţeleagă rezultatele obţinute de alt 
specialist din aceeaşi disciplină. Faptul că există sute de discipline face imposibil dialogul 
dintre un fizician teoretician al particulelor cu un neurofiziolog, un matematician cu un 
poet, un biolog cu un economist, un politician cu un informatician, dincolo de nişte 
generalităţi mai mult sau mai puţin banale.  

În acest turn Babel al disciplinelor, un neofit nu are nici o şansă să se înţeleagă cu 
un savant din altă disciplină folosind drept mijlocitor limbajul disciplinar. Basarab 
Nicolescu îşi imaginează un Pico de la Mirandola al vremurilor noastre sub forma unui 
super-computer în care s-ar putea memora toate cunostintele din toate disciplinele. Dar 
acest super-computer deşi ar şti totul, el nu ar înţelege nimic. Cu atât mai tragic este că 
nici utilizatorul său nu ar fi într-o situaţie diferită: acesta ar putea avea acces instantaneu 
la orice rezultat din oricare disciplină dar ar fi incapabil să-i priceapă semnificaţiile şi cu 
atât mai puţin să facă legăturile între rezultatele diferitelor discipline. 
Marele risc al acestui proces de babelizare ar putea conduce la distrugerea 
propriei noastre existenţe deoarece este un factor de decizie ce riscă să devină din ce în ce 
mai incompetent. Una din sfidările de prim ordin este, de pildă, cea de ordin etic, care 
cere din ce în ce mai multe competenţe, iar suma celor mai buni specialişti din nişte 
domenii nu poate genera decât o incompetenţă şi mai mare, dat fiind faptul că suma 
competenţelor nu este competenţa. Dacă ne vom situa, de exemplu, în plan tehnic şi ne 
imaginăm suma intersecţiilor diferitelor domenii tehnice, ne vom da seama că aceasta 
este mulţimea vidă, deoarece numai factorul de decizie (fie el individual sau colectiv) 
poate să ia în calcul toate datele problemei examinate. 
Dat fiind această situaţie, putem să afirmăm că pentru a ajunge la un nivel de 
înţelegere suficient de înalt ca  să putem crea un dialog între diferitele discipline, trebuie 
generate punţi între diferitele discipline, iar această necesitate, din punct de vedere 
metodologic, s-a concretizat prin apariţia, la mijlocul secolului al XX-lea, a 
pluridisciplinarităţii şi a interdisciplinarităţii.  
Aşadar şi din punct de vedere istoric, dar şi din punct de vedere semantic, este 
important să înţelegem mai întâi rolul disciplinarităţii, pluridisciplinarităţii şi a 
interdisciplinarităţii. Cuvântul „disciplinaritate” înseamnă  
a) „al unei discipline”, ca în sintagma „probleme disciplinare” sau  
b) „legat de un anumit domeniu particular de studiu, relaţionat cu o anumită 
disciplină”, ca în sintagma „specializare disciplinară”,  
iar din punct de vedere metodologic se referă la metodele şi instrumentele specifice unei 
discipline. Din acest motiv, pentru a trece dincolo de abordările particulare, s-a născut 
nevoia de pluridisciplinaritate şi de interdisciplinaritate.  În termenii specifici 

transdisciplinarităţii, cercetarea disciplinară se referă cel mult la unul şi acelaşi nivel de 
realitate, de fapt, de cele mai multe ori ea se referă doar la fragmente ale unuia şi 
aceluiaşi nivel de realitate. Limitarea la un singur nivel de realitate o putem pune în 
analogie cu un om într-o cameră: cunoaşterea sa va fi limitată la acea cameră sau 
disciplină. Apoi, vazând-o din exterior, poate culege mai multe informaţii despre camera 
sa, decoperă date noi, vizitează şi camerele/ disciplinele vecine şi poate împrumuta 
metode sau instrumente care îi folosesc în camera sa (interdisciplinaritate) sau poate lua 
un obiect pe care îl poate trece prin camere şi condiţii diferite pentru a afla mai multe 
lucruri despre acel obiect (multidisciplinariate). 
Din această analogie în care casa reprezintă cunoaşterea umană, iar camerele sunt 
diferite domenii ale cunoaşterii sau discipline se poate deduce că interdisciplinaritatea 
constă în transferul metodelor dintr-o disciplină într-alta, astfel încât se disting trei grade 
de interdisciplinaritate

: 
a) un grad aplicativ, ca în cazul metodele fizicii nucleare care o dată transferate 
în medicină duc la apariţia unor noi tratamente contra cancerului; 
b) un grad epistemologic, ca în cazul în care dreptul ca disciplină generează 
analize interesante în epistemologia dreptului; 
c) un grad generator de noi discipline, în cazul în care transferul metodelor 
matematicii în domeniul fizicii a generat fizica matematică, al metodelor din 
fizica particulelor în astrofizică a dat naştere cosmologiei cuantice, al 
matematicii în studierea fenomenelor meterologice sau de bursă a generat 
teoria haosului, al informaticii în artă a dus la arta informatică. 
În ceea ce priveşte pluridisciplinaritatea, aceasta se referă la studierea unui obiect 
dintr-una şi aceeaşi disciplină prin intermediul mai multor discipline în acelaşi timp. De 
exemplu, un tablou de Salvator Dali poate fi studiat din perspectiva istoriei artei 
intersectată de aceea a fizicii, chimiei, istoriei religiilor, istoriei Europei si geometriei 
sacre. De asemenea, filosofia postmodernă poate fi studiată din orizontul filosofiei 
încrucişat cu acela al fizicii, economiei, psihanalizei ori literaturii şi, în acest fel, obiectul 
                                               
70 Basarab Nicolescu, Transdisciplinaritatea. Manifest, ediţia a II-a,  traducere din limba franceză de Horia 
Mihail Vasilescu, Editura Junimea, Iaşi, 2007. 

destiant cercetării pluridisciplinare va ieşi astfel mai îmbogăţit în urma încrucişării mai 
multor discipline.  
Trebuie subliniat faptul că atât interdisciplinaritatea, cât şi pluridisciplinaritatea, 
depăşesc limitele disciplinare însă finalitatea lor rămâne de asemenea înscrisă în 
cercetarea disciplinară, deoarece rezultatele se reflectă la nivelul unei singure discipline. 
În acelaşi timp, al treilea grad de interdisciplinaritate generează explozia disciplinară din 
zilele noastre. 
În mod evident, cunoaşterea obiectului obţinută în mod disciplinar este adâncită 
de un aport pluridisciplinar fecund. Cercetarea pluridisciplinară aduce un supliment sau o 
completare a disciplinei vizate, indiferent că este vorba de istoria artei sau filosofia ca în 
exemplele de mai sus, dar acest supliment se află în slujba exclusivă a disciplinei 
respective, deci demersul pluridisciplinar se revarsă peste limitele disciplinelor dar şi 
finalitatea sa rămâne înscrisă în cadrul cercetării disciplinare. 
Din raţionamentul expus până aici rezultă că transdisciplinaritatea, aşa cum ne 
arată prefixul specific „trans-” se referă ceea ce se află simultan: 
a) între discipline, 
b) înăuntrul diverselor discipline, 
c) dar şi dincolo de orice disciplină. 
Dacă este să ne raportăm la analogia noastră cu omul şi casa, putem spune că 
omul nostru poate avea acces printr-o cunoaştere de tip disciplinar la raportul dintre 
diferitele camere care alcătuiesc casa (a), la esenţa şi rolul fiecăreia dintre camere (b), dar 
şi la ceea ce poate să vadă pe fereastră, la ceea se află de jur împrejurul casei sale sau, 
mai bine zis, dincolo de ea (c). Ca metodologie, transdiciplinaritatea se bazează pe 
dialogul dintre discipline, pe punţile care se pot crea între acestea cu scopul de a cuprinde 
unitatea cunoaşterii, Obiectul în ansamblul său (casa ca întreg, din exemplul nostru), 
unitate care o dată cunoscut în planul Obiectului cunoscut se poate reflecta şi în planul 
Subiectului cunoscător. Desigur că abordarea transdisciplinară nu este cea mai uşoară 
abordare posibilă din punct de vedere  metodologic, dar dat fiind motivele expuse aici ea 
devine în mod clar indispensabilă în zilele noastre. Iar, pentru a avea o perspectivă 
transdisciplinară este nevoie de depăşirea gândirii de tip clasic. 

Poate părea paradoxal, dar din punctul de vedere al gândirii clasice, nu existã 
nimic, cu stricteţe nimic între discipline, în interiorul disciplinelor şi dincolo de 
discipline. Spaţiul în cauză este vid, complet vid, aşa cum înţelege fizica clasică vidul. 
Dacă vom renunţa la viziunea piramidală a cunoaşterii, gândirea clasică consideră că 
fiecare fragment al piramidei, generat explozia disciplinară, este o piramidă întreagă; iar 
fiecare disciplină afirmă că domeniul pertinenţei sale este nesfârşit. Pentru gândirea 
clasică, transdisciplinaritatea este o absurditate căci nu are obiect, în sensul că nu are 
nişte limite de tipul pe care îl are o disciplină, ca şi cum o cameră ar putea avea 
complexitatea unei case sau o disciplină ar putea cuprinde complexitatea cunoaşterii 
umane în general. Pe de altă parte, pentru transdisciplinaritate, gândirea clasică nu este 
absurdă dar câmpul său de aplicaţii este considerat restrâns, în sensul în care gândirea 
clasică se poate aplica cunoaşterii umane până la un anumit nivel de cunoaştere şi 
înţelegere. 
În prezent, transdisciplinaritatea a devenit un concept recunoscut la nivel mondial, 
formându-se şi o structură instituţională. Astăzi există un Grup de Reflecţie asupra 
transdisciplinarităţii, pe lângă UNESCO, şi un Centru Internaţional de Cercetare şi Studii 
Transdisciplinare. În plus, în 1994 a fost adoptată şi o cartă a transdisciplinarităţii, cu 
ocazia primului Congres Mondial al Transdisciplinarităţii, desfăşurat în Portugalia, în 
noiembrie 1994. 
Una dintre personalităţile care au avut un rol fundamental în afirmarea 
conceptului de transdisciplinaritate este fizicianul şi scriitorul român Basarab Nicolescu. 
El este, împreună cu René Berger, scriitor, filozof şi istoric al artei elveţian, co-fondator 
al grupului de reflecţie de pe lângă UNESCO. De asemenea, este preşedinte fondator al 
CIRET şi fondator şi director al colecţiei Transdisciplinarité de la Éditions du Rocher, 
unde a fost publicată, în 1996, lucrarea La transdisciplinarité. Manifeste.   
Una din lucrările fundamentale pentru orice cercetare transdiciplinară, La 
transdisciplinarité. Manifeste (1996), a fost tradusă şi în limba română, în 2007 la editura 
Junimea din Iaşi. Această lucrare a fost publicată în cadrul colecţiei intitulate chiar 
„Studii transdisciplinare”, colecţie coordonată de Tiberiu Brăilean, în cadrul căreia au 
văzut lumina tiparului, în acelaşi an 2007, alte două lucrări ale lui Basarab Nicolescu: 
Noi, particula şi lumea (1985), care a fost premiată de Academia Franceză, după apariţia 

sa la editura Le Mail, şi Teoreme poetice (1994), la editura Rocher cu o prefaţă de Michel 
Camus. Aceste trei cărţi reprezintă un fel de triadă fundamentală pentru orice cercetător 
care vrea să aplice metodologia transdisciplinară:  Transdisciplinaritatea. Manifest 
reprezintă cadrul teoretic şi contextul psihologic, filosofic, ştiinţific şi social în care a 
apărut şi s-a dezvoltat ideea de transdisciplinaritate, stabilind liniile directoare ale 
cercetării transdisciplinare; Noi, particula şi lumea este o aplicaţie exemplară a 
principiilor cercetării de tip transdisciplinar pe care însuşi autorul lor le teoretiza în 
lucrarea anterioară; Teoremele poetice este o cartea diafană, scrisă sub forma unor 
străfulgerări care au ceva din spiritul sutrelor indiene sau ale koanului zen şi care 
concentrează într-o serie de aforisme poetice experienţele fundamentale ale lui Basarab 
Nicolescu, fie că este vorba de transdisciplinariate sau terţul tainic inclus, de nivelurile de 
realitate sau de sensul lumii, de poetica cuantică sau de raţiune, despre Dumnezeu sau 
despre eul propriu. Aceste trei lucrări, plus celelalte studii în care autorul aprofundează 
descoperirile sale teoretice (amintim numai pe cele dedicate lui Jakob Bohme şi Stéphane 
Lupasco) fac din Basarab Nicolescu principalul fondator al gândirii transdisciplinare din 
secolul al XXI-lea, noua revoluţie de la nivel metodologic care a apărut la aproximativ un 
secol după revoluţia avangardistă, a descoperirii teoriei relativităţii şi a fondării fizicii 
cuantice.  
Responsabilitatea cu care autorul îşi asumă propriul demers transdisciplinar este 
remarcabilă şi denotă profesionalism şi o mare capacitate de înţelegere a lumii prezente:  
Basarab Nicolescu ţine să sublinieze, în preambulul manifestului transdisciplinar că, în 
ciuda faptului că a contribuit din plin la mai multe iniţiative transdisciplinare colective, 
„manifestul” este scris în numele său propriu şi nu angajează decât propria sa conştiinţă. 
Un alt aspect semnificativ este motivul pentru care a ales forma de manifest: 
subliniind că aceasta nu este „o cedare în faţa tentaţiei derizorii de a elabora o nouă „tablă 
de porunci” sau de a anunţa apariţia unui remediu-miracol al tuturor relelor de pe lume”. 
Dimpotrivă, argumentul său pentru alegerea acestei forme este următorul: „forma 
axiomatică a unui manifest permite înţelegerea intuitivă a ceea ce ar putea fi de neînţeles 
sau inaccesibil în mii de tratate savante referitoare la acelaşi subiect. Cele două sau trei 
manifeste care au avut un impact planetar au reuşit să reziste scurgerii timpului datorită 

tocmai acestui caracter axiomatic. Prin urmare, transdisciplinaritatea – având prin propria 
ei natură un caracter planetar – reclamă la rândul său existenţa unui manifest”. 
Această lucrare începe cu un avertisment: „mâine va fi prea târziu”. 
Avertismentul se referă la faptul că, deşi acumularea actuală de cunoştinţe nu are 
precedent în istoria omenirii, omul înţelege din ce în ce mai puţin cine este cu adevărat. 
Progresul ştiinţei din ultimul secol, care a adus două revoluţii, revoluţia cuantică şi 
revoluţia informatică, nu a modificat aproape cu nimic vechea viziune asupra lumii. 
Umanitatea nu s-a modificat semnificativ, dar deţine, pentru prima dată în istoria sa, 
posibilitatea de a se autodistruge integral. 
Umanitatea la momentul actual se confruntă cu  un pericolul triplu: material, 
biologic şi spiritual. Armele nucleare acumulate la suprafaţa planetei noastre pot să o 
distrugă de mai multe ori, ca şi cum o singură dată nu ar fi de ajuns. Pe plan biologic 
putem modifica patrimoniul genetic al speciei noastre, intervenind în străfundurile fiinţei 
noastre biologice fără să cunoaştem cu adevărat răspunsurile la marile întrebări care o 
privesc. Pe plan spiritual, printr-o conjugare a corpului nostru cu maşina informatică ne 
putem modifica senzaţiile până la crearea unei realităţi virtuale, pe care o percepem mai 
adevărată decât realitatea organelor noastre de simţ. Ca urmare, a apărut un instrument de 
manipulare a conştiinţelor la scară planetară, care, folosit în scopuri imorale, ar putea 
duce la autodistrugerea spirituală a speciei noastre. Gândirea clasică şi-a demonstrat 
limitele evidente în momentul în care a avut loc ceea ce am numit revoluţia cuantică. 
Aceasta nu numai că a revoluţionat întreaga fizică, ci a schimbat în profunzime viziunea 
asupra lumii. Concepte atotputernice până atunci, precum cel de continuitate, cauzalitate 
locală, determinism sau obiectivitate, au fost zguduite din temelii. 
De asemenea, transdisciplinaritatea propune o nouă formă de umanism, 
transumanismul. Acesta oferă fiecărei fiinţe umane capacitatea de maximă dezvoltare 
culturală şi spirituală, prin căutarea a ceea ce există în, printre şi dincolo de fiinţele 
umane, a ceea ce s-ar putea numi Fiinţa fiinţelor. Accentul nu mai cade pe organizarea 
ideală a umanităţii, ci pe o structură flexibilă şi orientată către întâmpinarea complexităţii. 
Carta Transdisciplinarităţii, redată în anexa de la finalul cărţii, carta redactată de Lima 
de Freitas, Edgar Morin şi Basarab Nicolescu în 1994, reafirmă avantajele unei atitudini 
transdisciplinare. De exemplu, conştientizarea de către fiecare fiinţă umană a faptului că 

locuieşte pe Terra duce spre o fiinţă transnaţională care exclude ideea de război. 
Demersul transdisciplinar nu crede că vreo cultură este privilegiată în raport cu celelalte 
şi, prin atitudinea deschisă faţă de mituri şi faţă de religii, exclude atât conflictele 
culturale, cât şi războaiele religioase. Articolul 13 al Cartei Transdisciplinarităţii afirmă: 
„etica transdisciplinară respinge orice atitudine ce refuză dialogul şi dezbaterea, 
indiferent de originea acestei atitudini – fie ea de ordin ideologic, scientist, religios, 
economic, politic, filozofic. Cunoaşterea împărtăşită ar trebui să ducă la o înţelegere 
împărtăşită, fondată pe respectul absolut al diversităţilor colective şi individuale, unite 
prin viaţa comună pe una şi aceeaşi planetă”. 
Actualitatea manifestului scris de Basarab Nicolescu vine din faptul că ne 
propune o soluţie pentru impasul în care lumea se află în acest moment, impas cauzat în 
primul rând de ruptura dintre o cunoaştere din ce în ce mai bogată şi o fiinţă interioară 
din ce în ce mai săracă. Prin transdisciplinaritate, acest decalaj între cantitatea de 
cunoaştere acumulată şi nivelul de fiinţă poate fi corectat, omul contemporan ridicându-
se la speranţele care au fost investite în el. Lectura manifestului transdisciplinarităţii 
poate reprezenta un prim pas făcut de fiecare dintre noi pentru a rezolva, pe planul 
propriei fiinţe, această problemă complexă. 

3.2. Rolul fundamental al nivelelor de realitate şi cunoaşterea in vivo 
 
Am văzut deja că Basarab Nicolescu oferă un nou tip de gândire, care face exact 
obiectul manifestului lui, iar acest tip de gândire are ca trăsături fundamentale rigoarea, 
deschiderea şi toleranţa. De asemenea, prin atitudinea transreligioasă pe care o propune, 
face imposibil orice război religios. Prin educaţia pe care o propune, o educaţie integrală, 
adresată totalităţii deschise a fiinţei umane şi nu doar uneia din părţile sale – de obicei, 
intelectul – transdisciplinaritatea permite naşterea unui nou tip de umanism. 
Transdisciplinaritatea se diferenţiază radical de disciplinaritate, de pluridisciplinaritate şi 
de interdisciplinaritate. Faţă de cercetarea disciplinară, care se referă cel mult la unul şi 
acelaşi nivel de realitate – atunci când nu se referă doar la fragmente ale acestuia – 
transdisciplinaritatea se preocupă de dinamica provocată de acţiunea simultană a mai 
multor niveluri de realitate. 
Transdisciplinaritatea se sprijină pe trei piloni: existenţa mai multor niveluri de 
realitate şi a mai multor niveluri de percepţie, logica terţului inclus şi principiul 
complexităţii:  
a) există mai multe niveluri de realitate, iar acestea devin accesibile cunoaşterii 
umane datorită existenţei mai multor niveluri de percepţie. Aceste niveluri de percepţie 
permit o viziune din ce în ce mai generală, unificatoare, cuprinzătoare a realităţii, fără ca 
vreodată să ajungă să o epuizeze complet. 
b) logica terţului inclus contrazice o axiomă a logicii clasice. Aceea că nu se poate 
afirma în acelaşi timp validitatea unui lucru şi contrariul său: A şi non-A. Axioma terţului 
inclus spune că se poate afirma în acelaşi timp validitatea unui lucru şi contrariul său. 
Ceea ce părea opus pe un singur nivel de realitate, se dovedeşte unit pe un alt nivel de 
realitate. Logica terţului inclus îşi găseşte ilustrarea în existenţa particulei cuantice 
descoperite de fizica cuantică. Fizica clasică admitea doar două feluri de obiecte, bine 
diferenţiate: corpusculele şi undele. Particula cuantică ignoră această împărţire, fiind, în 
acelaşi timp, şi corpuscul, şi undă sau, altfel spus, nici corpuscul, nici undă. Ea este o 
unitate a contradicţiilor. 
c) principiul complexităţii este un al treilea pilon pe care se sprijină 
transdisciplinaritatea. Complexitatea s-a instalat pretutindeni de-a lungul secolului al XX-

lea. De exemplu, fondatorii fizicii cuantice se aşteptau ca numai câteva particule 
fundamentale să descrie întreaga complexitate fizică, dar această viziune a fost spulberată 
atunci când, datorită acceleratoarelor de particule, au fost descoperite sute de particule. 
Complexitatea universului este pusă în evidenţă de fizica şi cosmologia cuantică, nefiind 
însă vorba de complexitatea unui coş de gunoi, deoarece relaţia dintre infinitul mic şi 
infinitul mare este guvernată de o coerenţă uimitoare. 
Am spus în subcapitolul anterior că pentru gândirea clasică, dintre discipline si de 
dincolo de discipline este gol, dar în prezenţa mai multor niveluri de Realitate, spaţiul 
dintre discipline şi de dincolo de discipline este plin, aşa cum vidul cuantic este plin de 
toate potenţialităţile: de la particula cuantică la galaxii, de la cuarc la elementele grele ce 
condiţionează apariţia vieţii în Univers. Structura discontinuă a nivelurilor de Realitate 
determină structura discontinuă a spaţiului transdisciplinar care, la rândul său, explică de 
ce cercetarea transdisciplinară este radical distinctă de cercetarea disciplinară, fiindu-i 
totodată complementară. Cercetarea disciplinară se referă cel mult la unul şi acelaşi nivel 
de Realitate; de alfel, cel mai ades, ea se referă doar la fragmente ale unuia si aceluiaşi 
nivel de Realitate. În schimb, transdisciplinaritatea se preocupă de dinamica provocată de 
acţiunea simultană a mai multor niveluri de Realitate. Descoperirea acestei dinamici trece 
în mod necesar prin cunoaşterea disciplinară. Transdisciplinaritatea, fără a fi o nouă 
disciplină ori o nouă superdisciplină, se hrăneşte din cercetarea disciplinară care, la 
rândul său, este limpezită într-o manieră nouă si fertilă de cunoaşterea transdisciplinară. 
în acest sens, cercetările disciplinare şi transdisciplinare nu sunt antagoniste ci 
complementare. 
În lucrarea sa, Noi, particula şi lumea71 (prima ediţie franceză a fost publicată în 
1985), Basarab Nicolescu ne îndreaptă atenţia asupra consecinţelor epistemologice ce 
derivă din revoluţia cuantică. Primele capitole servesc drept o introducere esenţială în 
universul cuantic, fără simplificări inutile, ce se găsesc în majoritatea cărţilor de 
popularizare a ştiinţei. Debutul fizicii cuantice ţine de descoperirea cuantei elementare de 
acţiune, de către Max Planck, la data de 14 decembrie 1900: „Cuanta lui Planck introduce 
                                               
71 Basarab Nicolescu, Noi, particula şi lumea, traducere de Vasile Sporici, Editura Junimea, Iaşi, 2007. 

o structura discretă, discontinuă a energiei. Vechiul concept atotputernic de continuitate 
fusese zdruncinat şi, o dată cu el, înseşi bazele a ceea ce se considera ca fiind realitate”72.  
Conceptele de continuitate si cauzalitate locală, profund legate între ele73, 
constituiau fundamentele realismului clasic. Noţiunea de continuitate este sprijinită de 
organele noastre senzoriale, ajutându-ne să recompunem un tablou exhaustiv al realităţii, 
în timp ce cauzalitatea locală este legată de raţionalitate şi separabilitate.  „Pentru a 
înţelege întreaga stranietate a ideii de discontinuitate, să ne închipuim o pasăre ce sare din 
ramură în ramură, fără să treacă prin nici un punct intermediar”74. Raţionalitatea noastră 
mediană (care se bazează pe o echivalare dintre datele senzoriale si propria percepţie) 
este incapabilă să conceapă o situaţie de acest gen – anticipând, asta înseamnă că există o 
cezură între nivelul de Realitate macrofizic şi cel cuantic. Celălalt concept-cheie clasic, 
cauzalitatea locală are la bază o altă obişnuinţă a raţionalităţii noastre: cea de a discerne, a 
clasa, a separa.  Este mai uşor să preiei dominaţia asupra unui obiect, a-l cunoaşte în 
sensul hard al cartezianismului, daca îl desparţi în suma determinatelor sale. În acest 
sens, Basarab Nicolescu observă că lanţul de cauzalitate fundamentează gândirea 
raţională. Pentru a înţelege sensul neseparabilităţii cuantice, este citat Bernard 
d‟Espagnat, care defineşte astfel conceptul: „Prin neseparabilă trebuie să înţelegem că, 
dacă vrem să concepem în această realitate părţi localizabile în spaţiu, atunci dacă unele 
din aceste spaţii au interacţionat după anumite moduri definite într-un timp în care ele 
erau apropiate, vor continua să interacţioneze...”75. Neseparabilitatea poate fi recunoscută 
şi din punct de vedere cosmologic, deoarece „toate părţile universului nostru au fost în 
contact la începutul big-bang-ului”76.  
Ambiţia majoră a fizicienilor constă în unificarea interacţiunilor într-o singură 
teorie, ideea dominantă a unificării fiind căutarea simetriei. Abdus Salam, laureat al 
premiului Nobel în 1979, remarca in L’Unité des quatre energies de l’univers: „Toate 
formele de energie se reduc în esenţă la una singură. Formele care s-au manifestat – cele 
                                               
72 Basarab Nicolescu, op.cit., p. 13. 
73 Basarab Nicolescu, op.cit., p. 15. 
74 Basarab Nicolescu, op.cit., pp. 13-14. 
75 Basarab Nicolescu, op.cit., p. 30. 
76 Idem. 

ale interacţiunii electromagetice, tari, slabe şi gravitaţionale - sunt toate manifestarea unei 
singure forme de energie.”77. Unificarea interacţiunilor slabe şi electromagnetice a fost 
formulată în 1967 de Abdus Salam si Steven Weinberg, fiind confirmată prin 
descoperirea bosonilor verticali în 1983-1984. Teoriile de grand-unificare, propuse de 
Howard Georgi şi Sheldon Glashow în 1977, încearcă să lege trei interacţiuni: 
electromagnetică, slabă şi tare. Numita unificare are loc „la o energie fabuloasă (de 1015 
ori mai mare decât energia corespunzând masei protonului). […] Această energie 
corespunde unei distanţe infime (10-29 cm): dacă protonul ar fi la fel de mare ca Soarele, 
aceasta scară de unificare ar fi cea a unui fir de praf”78. Există doua opţiuni, pe care 
Basarab Nicolescu le aminteşte: fie se descoperă o teorie de unificare generală, care va 
cuprinde şi interacţiunea gravitaţională, fie unificarea are o limită, dată de 
incompleitudine.  
Câteva consideraţii despre rolul fizicii în raport cu celelalte discipline sunt utile 
pentru înţelegerea principiilor care stau la baza transdisciplinarităţii: “Fizica este o ştiinţă 
tânără: ea nu apare ca disciplină distinctă decât în jurul anului 1500, o dată cu Renaşterea. 
Totuşi, câteva secole mai târziu, la începutul celui de-al treilea mileniu, are pretenţia să 
dobândească statutul unei teorii a Totului. […] Ambiţia este clară: construirea unei teorii 
simple si fără parametri liberi care ar reprezenta, în asociere cu matematica, fundamentul 
conceptual al piramidei tuturor disciplinelor ştiinţifice”79  Sfântul Graal al fizicienilor, ca 
să folosim celebra expresie a lui Leon Lederman din The God Particle, ar fi unificarea 
teoriei relativităţii generale cu cea a mecanicii cuantice. Este interesantă această pretenţie 
a fizicii în plin post-modernism, în care accentul se pune pe fragmentare, disipare si 
super-specializare, deoarece, de exemplu, pretenţiile filosofiei, sunt mult mai modeste: pe 
de o parte, disciplina filosofiei seamănă cu istoriografia, colecţionând într-un mod mai 
degrabă necritic si declamativ diversele tematizări ale “adevărului, binelui sau 
frumosului”, izolându-le din contextul temporal şi mai ales, dezgolindu-le de relevanţa pe 
care o au faţă de contextul prezent, iar, pe de altă parte, filosofia prezintă distinctive 
caracteristici de subordonare, părând uneori că vrea să devină o ramură a retoricii (sau a 
                                               
77 Apud. Basarab Nicolescu, op.cit., pp. 66-67. 
78 Basarab Nicolescu, op.cit., p. 70. 
79 Basarab Nicolescu, op.cit., p. 82. 

unei gândiri bazate obsesional pe comunicare, argumentare juridică sau politica). Astfel, 
filosofia este fie demonetizată, devenind o colecţie de adevăruri convenabile, aproape 
triviale, fie comercializată, căutând să supravieţuiască în mediul academic, prin diferite 
compromisuri oferite de teoria comunicării ce pare o disciplină la modă. Fizica nu vrea să 
abdice de la teleologia sa ambiţioasă şi este susţinută şi de rezultatele sale practice, care 
sunt mai greu de evaluat în disciplinele umaniste.  
Datorită complexităţii fizicii cuantice şi a posibilităţilor epistemologice ce 
decurg din revoluţia cuantică, Basarab Nicolescu speculează că „fizică fundamentală 
[…]  pare a-şi schimba natura, ca disciplina. Ea se orientează tot mai mult spre un 
domeniu de interfaţă între matematică si metafizică“80. Filosoful-fizician observă, de 
asemenea, următorul aspect:  „Este totuşi paradoxal sa remarcăm că fizica cuantică ocupa 
un loc cu totul neînsemnat în gândirea sistemică actuală…”. Datorită super-specializării, 
există un adevărat divorţ între discipline, de aceea dialogul dintre o filosofie a ideilor 
(concepută ca o radiografiere a mentalului) şi fizică, biologie sau matematică este deseori 
refuzat. Bineînţeles, este mult mai comod ca o singură disciplină sa deţină un adevărat 
monopol al realităţii, decizând că toate celelalte discipline sunt aproximări discursive sau 
traduceri inoportune ale realităţii date – ceea ce duce la o autocraţie disciplinară, ce 
exclude din start orice conversaţie între diversele ramuri ale ştiintei. Poate aceasta este 
miza viziunii nicolesciene: demonstrând că nivelul de Realitate cuantic deschide drumul 
spre o nouă fizică, ceea ce este o evidenţă istorică, se induce ipoteza transdisciplinarităţii 
ca o metodologie, care poate înlocui auto-limitarea mono-disciplinară, ceea ce este un 
fapt predictibil.  
Un concept esenţial, introdus de Basarab Nicolescu, pe care l-am uzitat deja în 
lucrarea noastră este cel de nivel de Realitate. Întâi trebuie amintită distincţia dintre Real 
şi Realitate: ”Realul însemna ceea ce este, în timp ce Realitatea este legată de rezistenţa 
în experienţa noastră umană. Realul este, prin definiţie, ascuns pentru totdeauna, în timp 
ce Realitatea este accesibilă cunoaşterii noastre”81. O diferenţă importantă şi destul de 
neaşteptată venind de la un om de stiinţă, care ar putea opta, prin natura ocupaţiei sale la 
o închidere sistematică faţă de sfera sacrului: „problema sacrului, inţeleasă ca prezenţă a 
                                               
80 Basarab Nicolescu, op.cit., p. 102. 
81 Basarab Nicolescu, op.cit., p. 141. 

ceva de domeniul realului ireductibil in lume, este inevitabilă pentru orice abordare 
raţională a cunoaşterii”82.  Nivelurile de Realitate, radical diferite de nivelurile de 
organizare, sunt „un ansamblu de sisteme aflate mereu sub acţiunea unui număr de legi 
generale: de pildă, entităţile cuantice sunt supuse legilor cunatice, care sunt [...] diferite 
de legile lumii macrofizice. Înseamnă că două niveluri de Realitate sunt diferite dacă, 
trecând de la unul la altul, exista o ruptură a legilor şi o ruptură a conceptelor 
fundamentale”83. Reţinem ideea de cezură, de discontinuitate dintre nivelurile de 
Realitate, care ne va fi utilă şi în exemplificarea logicii lupascience şi amintim că există 
(cel puţin) trei asemenea niveluri: „nivelul macrofizic, nivelul microfizic şi ciber-spaţiul-
timpul”84.  
În acest subcapitol, vom vorbi despre modelul de realitate transdisciplinar 
pornind de la conceptul de bază al transdisciplinarităţii – acela de niveluri de realitate. 
Incompatibilitatea dintre mecanica cuantică şi cea clasică a condus inevitabil la 
necesitatea de a lărgi domeniul de înţelegere a realităţii, prin abandonarea ideii clasice de 
existenţă a unui singur nivel de realitate. Din punct de vedere pragmatic, realitatea 
reprezintă tot ceea ce rezista experienţelor, reprezentărilor, descrierilor şi imaginilor 
noastre, precum şi formalismului matematic creat de mintea umană. În fizica cuantică 
formalismul matematic este inseparabil legat de experiment, iar acesta rezista în măsura 
în care este autoconsistent şi poate integra toate datele experimentale fără să distrugă 
autoconsistenţa. Din punct de vedere ontologic, natura este o imensa şi inepuizabila sursă 
de necunoscut care justifică existenta ştiinţei. Realitatea nu este numai o construcţie 
sociala ce reprezintă consensul comunităţii, adică un acord intre subiecţi sau un acord 
inter-subiectiv. Dar, de asemenea, realitatea are şi o dimensiune trans-subiectivă, care se 
află dincolo de subiecti, şi care apare atunci când un fapt experimental simplu năruieşte o 
teorie ştiinţifică.  
Desigur că se poate face distincţie între real (ceea ce este) şi realitate (cea care 
este conectată la rezistenţa experienţei noastre umane). Realul este, prin definiţie, 
întotdeauna învăluit, în timp ce realitatea poate fi accesibilă cunoaşterii umane. În acest 
                                               
82 Basarab Nicolescu, op.cit., p. 143. 
83 Basarab Nicolescu, op.cit., p. 145. 
84 Basarab Nicolescu, op.cit., p. 142 

context, Basarab Nicolescu defineşte un nivel de realitate ca un ansamblu de sisteme 
invariant faţă de acţiunea unui număr de legi generale, cum ar fi, de exemplu, entităţile 
cuantice care se supun legilor cuantice ce sunt într-o contradicţie radicală cu legile lumii 
macroscopice. Aceasta înseamnă că, în cazul în care doua niveluri ale realităţii sunt 
diferite, la trecerea de la unul la celălalt apare o neconcordanţă şi o ruptură în conceptele 
fundamentale corespunzătoare fiecărui nivel.  
Discontinuitatea prezentă în lumea cuantică este prezentă şi în structura 
nivelurilor de realitate şi o întâlnim în coexistenţa dintre lumea macrofizică şi cea 
microfizică.  Nivelurile de realitate sunt radical diferite faţă de nivelurile de organizare 
definite în abordarea sistemică şi nu presupun o ruptura de conceptele fundamentale: un 
anumit număr de niveluri de organizare aparţin doar unuia şi acelaşi nivel de realitate. Nu 
există discontinuitate între nivelurile de organizare aparţinând unui nivel de realitate. 
Nivelurile de organizare corespund diferitelor aranjamente ale aceloraşi legi 
fundamentale, în timp ce nivelurile de realitate sunt generate prin acţiunea coerentă a 
unor ansambluri de legi radical diferite.  
Nivelurile de realitate şi nivelurile de organizare oferă posibilitatea unei noi 
taxonomii pentru cele opt mii de discipline academice existente până în prezent. Multe 
discipline pot coexista într-un singur nivel de realitate chiar dacă corespund unor niveluri 
de organizare diferite. De exemplu, economia marxistă şi fizica clasică aparţin aceluiaşi 
nivel de realitate, în timp ce fizica cuantică şi psihanaliza aparţin unui alt nivel de 
realitate. Datorita conceptului de nivel de realitate, realitatea capătă o structură 
multifuncţională si multireferenţială. Nivelurile de realitate sunt cele care permit 
definirea noţiunilor utile, cum sunt nivelurile de limbaj, niveluri de reprezentare, niveluri 
de materialitate sau niveluri de complexitate.  
Realitatea comportă, în viziunea lui Basarab Nicolescu, un anumit număr de 
niveluri. Evident, exista coerenta între diferitele niveluri de realitate pe care o observăm 
în cele din urmă chiar în lumea naturală. De fapt se pare ca există o vasta autoconsistenţă 
în evoluţia universului, de la mica infinitate la marea infinitate, de la infinitatea scurtă la 
infinitatea largă: o variaţie foarte mică a constantei de cuplaj a interacţiunii tari dintre 
particulele cuantice ar putea conduce, la scara universului, fie la conversia întregului 
hidrogen în heliu, fie la inexistenţa în natura a unor atomi mai complecşi decât carbonul. 

Sau altă constatare, o variaţie foarte mică a constantei de cuplaj gravitaţional ar conduce 
fie la planete efemere, fie la imposibilitatea formării planetelor. În plus, în acord cu 
teoriile actuale ale cosmologiei, universul pare să fie capabil să se autocreeze fără vreo 
intervenţie externă. Un flux informaţional este transmis în mod coerent de la un nivel de 
realitate la alt nivel de realitate, în acest univers fizic al nostru.  
De altfel, fiecare nivel de realitate are propria sa asociere de spaţiu-timp. Astfel 
nivelul de realitate clasic este asociat matricei spaţiu-timp cu patru dimensiuni, în timp ce 
nivelul de realitate cuantic este asociat cu mai mult de patru dimensiuni. Cea mai 
sofisticată şi promiţătoare teorie în ceea ce priveşte unificarea tuturor interacţiunilor 
fizice este teoria M („M” de la „membrană”), unde spaţiu-timpul trebuie să aibă 11 
dimensiuni: o dimensiune a timpului şi zece dimensiuni ale spaţiului.  
Supertensiunea, entitate fundamentala a unei teorii noi,  modifica într-o manieră 
interesantă concepţia noastră despre realitatea fizică. Supertensiunea se întinde în spaţiu 
şi în consecinţă, din punct de vedere logic, este imposibil să defineşti unde şi când au 
interacţionat aceste supertensiuni. Aceasta caracteristică este în spiritul mecanicii 
cuantice. Pe de alta parte dimensiunea lor finita implică o limită a posibilităţii noastre de 
a explora realitatea. Convenţia noastră antropomorfică referitoare la distanţă nu este 
aplicabilă prea departe. Nici universul, nici orice altă entitate din el nu are vreo 
însemnătate pentru noi peste aceasta limită. În sfârşit dimensiunile spaţiale sunt de două 
feluri: mari, vaste, vizibile (în trei dimensiuni aşa cum percepem noi spaţiul propriu) şi 
mici, autoîmpachetate, invizibile.  
Astfel, apare un nou principiu al relativităţii desprins din modelul lui Basarab 
Nicoelscu de realitate: nici un nivel de realitate nu reprezintă un loc privilegiat din care se 
pot înţelege celelalte niveluri de realitate. Un nivel de realitate este ceea ce este, deoarece 
celelalte niveluri există simultan cu el. Cu alte cuvinte modelul de realitate propus este 
unul non-ierarhic. Nu exista un nivel fundamental, dar absenţa acestei primordialităţi nu 
înseamna ca există o dinamică anarhică. Primordialitatea este înlocuita de dinamica 
unitară şi coerenţa a tuturor nivelurilor de realitate care sunt deja descoperite şi vor fi 
descoperite în viitor.  
Fiecare nivel de realitate este caracterizat de propria sa incompletitudine: legile 
care se aplică într-un nivel sunt o parte din ansamblul legilor care se aplică tuturor 

nivelurilor de realitate. Aceasta proprietate este în acord cu teorema lui Gödel referitoare 
la aritmetică versus toate celelalte teorii matematice care conţin aritmetica. Teorema lui 
Gödel spune ca un sistem axiomatic excesiv de bogat în axiome conduce la rezultate fie 
contradictorii, fie ambigue.  
Dinamica nivelurilor de realitate devine clară prin intermediul a trei teze 
formulate de fizicianul Walter Thirring:  
a) legile aplicabile unui nivel inferior nu sunt complet determinate de legile nivelului 
superior, din acest motiv noţiunile prezente în gândirea clasică ca fundamentale şi 
accidentale trebuie reexaminate: ceea ce este considerat fundamental la un anumit 
nivel poate apărea ca accidental la un nivel superior, iar ceea este considerat 
accidental sau de neînţeles la un anumit nivel poate sa apărea ca fundamental la 
un nivel superior.  
b) legile unui nivel inferior depind mai mult de circumstanţele lor extreme decât de 
legile nivelului superior, astfel încât legile unui anumit nivel depind esenţial de 
configuraţia locală la care se referă, ceea ce îi dă autonomie locală nivelului de 
realitate respectiv; totuşi, există anumite ambiguităţi interne în ceea ce priveşte 
legile nivelului inferior care au fost rezolvate prin luarea în consideraţie a legilor 
de ordin superior; autoconsistenţa acestor legi le reduce ambiguitatea; 
c) ierarhia legilor a avansat concomitent cu universul însuşi, deci asistam la naşterea 
legilor o dată cu dezvoltarea universului, fiindcă aceste legi au preexistat ca 
posibilităţi, de la începutul universului, dar pe parcurs, evoluţia universului a 
actualizat aceste legi, actualizând totodată şi ierarhia lor.  
Zona dintre diferitele niveluri de realitate şi zona de dincolo de toate aceste 
niveluri de realitate este de fapt o zona a non-rezistenţei pentru experimentele, 
reprezentările, descrierile şi imaginile noastre ca şi a formalismele matematice create de 
noi. Aceasta zonă de transparenţă se datorează limitărilor impuse de corpul şi simţurile 
noastre, indiferent că instrumentele de măsura ar putea prelungi organele noastre de simţ. 
De aceea noi putem deduce ca “distanţa”, înţelegând prin aceasta distanţa topologică 
dintre nivelurile extreme ale realitatii, este finită. Dar aceasta distanţă finită nu înseamnă 
că şi cunoaşterea finită. Ca şi în cazul segmentului considerat dintr-o linie dreaptă, care 

conţine un număr infinit de puncte, tot aşa şi distanţa topologică finită poate corespunde 
unui număr infinit de niveluri de realitate.  
Obiectul este definit, în viziunea lui Basarab Nicolescu, prin ansamblul de 
niveluri de realitate şi zona de non-rezistenta complementară lor. Trebuie observate 
diferenţele care există între abordarea nicolesciană a realităţii şi cea a lui Bernard 
d‟Espagnat. Pentru d‟Espagnat este de fapt numai un singur nivel de realitate, realitatea 
empirică împrejmuită de o zonă difuză, a non-rezistenţei, care corespunde unui real 
ascuns. Realul ascuns este, prin definiţie, non-rezistent, de aceea nu există caracteristici 
ale nivelului de realitate.  
Inspirat din fenomenologia lui Edmund Husserl, Basarab Nicolescu afirmă că 
diferitele niveluri de realitate sunt accesibile cunoaşterii umane datorită existentei 
diferitelor niveluri de percepţie, care sunt într-o corespondenţă biunivocă cu nivelurile de 
realitate. Aceste niveluri de percepţie permit, în mod general, unificarea viziunii asupra 
realităţii, fără ca procesul să fie exhaustiv. Coerenta nivelurilor de percepţie presupune, 
ca si în cazul nivelurilor de realitate, o zona de non-rezistenta a percepţiei.  
Ansamblul nivelurilor de percepţie şi zona lor complementara de non-rezistenta 
constituie, în abordarea mea, subiectul. Cele doua zone de non-rezistenţă, ale obiectului şi 
subiectului, trebuie să fie identice pentru ca fluxul de informaţie să fie capabil să circule 
în mod coerent între obiect şi subiect. Aceasta zonă de non-rezistenta corespunde celui de 
a treilea termen, cel de interacţiune, între subiect şi obiect, care nu poate fi redus nici la 
obiect şi nici la subiect. De aceea, abordarea transdisciplinară a triadei subiect - obiect - 
interacţiune este diferită de abordarea clasica binară dintre subiect şi obiect.  
Capitolul „Viziunea realităţii şi realitatea viziunii”, din Noi, particula şi lumea, 
este deosebit de folositor datorită faptului că el constituie o bună introducere în 
problematica inspiraţiei ştiinţifice, o tematizare la fel de izbutită ca şi aceea oferita de 
Koestler in Lunaticii. Gerolamo Cardano, cel care a descoperit numerele imaginare în 
secolul al XIV-lea era astfel caracterizat de Lombroso in Omul de geniu: „El avea 
facultatea de a percepe ca obiecte adevărate şi reale toate fantomele ce i se iveau în 
imaginaţie.”85. Jacques Hadamard observa în Essai sur la psychologie de l’inventon dans 
le domain mathematique, că numerele imaginare păreau mai “apropiate de nebunie decât 
                                               
85 Basarab Nicolescu, op.cit., p. 163. 
 100 
de logică”, cu toate acestea ele au “iluminat întreaga matematică”86. Sunt menţionate, de 
asemenea, cazurile lui Poincaré (“Ceea ce vă va şoca mai întâi sunt aceste aparenţe de 
iluminare subită, semne vădite ale unei îndelungate munci inconştiente…”87) şi 
Hadamard („Calea cea mai scurtă şi mai bună între două adevăruri din domeniul realului 
trece adesea prin domeniul imaginarului”88). Basarab Nicolescu sintetizează datele într-o 
idee directoare: ” Există un fel de privire ce vede acolo unde conştiinta care veghează 
este oarbă. Paradoxal, efortul logic conştient barează calea acelei priviri, iar când 
încetează, informaţia atât de căutată ţâşneşte instantaneu”89. 
De asemenea, lipsa dialogului dintre ştiinţă şi religie ocupă un loc special în 
Noi, particula şi lumea: „Ştiinţa fundamentală are […] aceleaşi rădăcini ca şi religia sau 
arta sau mitologia. Dar, treptat, interogaţiile acestea au fost considerate tot mai 
neştiinţifice şi gonite în infernul iraţionalului. […] Era de ajuns să postulezi legi venite de 
nu se ştie unde. […] Totul era deci determinat, chiar predeterminat. Ipoteza Dumnezeu nu 
mai era necesară”90. Omul de ştiintă devine ”un tehnician al cantitativului”, 
determinismul şi logica terţului exclus constituind semnele unei ”noi barbarii” (expresia 
ii apartine lui Michel Henry), absenţa unei corespondenţe dintre ştiintă şi cultură (dintre 
rationalismul scentist si raţionalismul cultural lărgit) fiind enunţată de Weinberg. O 
nuanţare a gradelor de iraţionalitate, furnizată de Gilles Gaston Granger este utilă în acest 
context: exista „trei tipuri de iraţional: iraţionalul ca obstacol […], iraţionalul ca recurs 
ca mijloc de reînnoire şi de prelungire a actului creator şi, în sfârşit, iraţionalul prin 
renunţare, corespunzând unei adevarate respingeri a raţionalului”91. 
Pentru formularea unei viziuni cuantice a lumii, există trei direcţii principale, 
reprezentate de Bohr (epistemologie bazată pe principiul complementarităţii), de 
Korzybski (fondatorul unei logici non-aristotelice) şi de Stéphane Lupasco, filosof român 
de expresie franceză, deşi puţin cunoscut în mediul academic românesc, el este creatorul 
                                               
86 Apud. Basarab Nicolescu, op.cit., p. 162 
87  Basarab Nicolescu, op.cit., p. 168. 
88 Basarab Nicolescu, op.cit., p. 167. 
89 Basarab Nicolescu, op.cit., p. 169. 
90 Basarab Nicolescu, op.cit., p. 191. 
91 Basarab Nicolescu, op.cit., p. 209. 

unei noi logici non-aristotelice, numită de el logica antagonismului energetic92. Principiul 
terţului inclus (”există un al treilea termen T care este în acelaşi timp A şi non-A”) este 
dezvoltat de Basarab Nicolescu, prin inserarea conceptului de nivel de realitate şi are o 
teleologie inspirata: „Terţul inclus logic lupaşcian este folositor pe planul lărgirii clasei 
de fenomene susceptible de a fi înţelese raţional”93.  
Ultimul capitol al cărţii Noi, particula şi lumea, intitulat Cunoaştere in vitro şi 
in vivo, subliniază noutatea metodologiei transdisciplinare în raport cu orizontul 
pluridisciplinarităţii şi cel al interdiscipliniratităţii. Pluridisciplinaritatea şi 
interdisciplinaritatea rămân circumscrise teritoriului disciplinar, pe când 
transdisciplinaritatea „priveşte, cum o indică prefixul trans-, ceea ce este în acelaşi timp, 
înăuntrul diferitelor discipline şi dincolo de orice disciplină”94. De transdisciplinaritate 
sunt legate, de asemenea, acţiunea mai multor niveluri de realitate, terţul inclus lupaşcian 
şi corespondenţa dintre Subiect şi Obiect. Sunt amintite, de asemenea diverse 
experimente în educaţie, bazate pe conexiunea dintre identitate şi alteritate sau ceea ce 
numim „a se recunoaşte pe sine în persoana Celuilalt”95  
 
 
 
 
 
 
 
 
 
 
 
 
                                               
92 Basarab Nicolescu, op.cit., p. 254. 
93 Basarab Nicolescu, op.cit., p. 294. 
94 Basarab Nicolescu, op.cit., p. 320. 
95 Basarab Nicolescu, op.cit., p. 338. 

4.1. O paralelă inedită: estetica suprarealistă a lui André Breton şi logica artei a lui 
Stéphane Lupasco  
 
În urma procesului de documentare care a precedat redactarea acestui capitol al 
lucrării, s-a cristalizat o observaţie care, tocmai prin faptul că este surprinzătoare, merită 
să o amintim încă de la început: în ciuda faptului că există o serie de lucrări despre opera 
lui André Breton

 care se referă la originalitatea şi complexitatea acesteia, tocmai aceste 
două trăsături îl pun în dificultate pe orice cercetător care îşi propune să aibă acces la 
esenţa operei teoretice şi literare a scriitorului francez. Din acest motiv, deşi este 
recunoscută valoarea sa în cadrul istoriei literaturii şi artei occidentale, se poate uşor 
observa că alţi autori din aceeaşi perioadă, care nu au avut o contribuţie atât de 
consistentă şi spectaculoasă la dezvoltarea literaturii şi artei de la începutul secolului al 
XX-lea, au parte de mult mai multă atenţie din partea exegeţilor. Cum s-a ajuns în această 
situaţie? Răspunsul este pe cât de simplu, pe atât de nuanţat: credem că nivelul ridicat de 
noutate şi de complexitate al gândirii lui Breton a făcut ca opera sa să nu fie la fel de 
accesibilă ca a altor gânditori şi artişti din aceeaşi perioadă. Demersul nostru va gravita în 
jurul acestui răspuns ce va fi dezvoltat prin argumente şi exemple, menite să arate că 
discursul lui Breton pune în relaţie idei, sentimente şi impulsuri ce ţin de domenii ale 
cunoaşterii care până în acel moment erau înţelese ca fiind strict independente unul faţă 
de celălalt şi orice asociere a lor ar fi fost percepută ca fiind stranie, sau, mai rău, ca 
inutilă.  
În acest context, al transgresării prejudecăţilor, tradiţiilor artistice, convenţiilor 
literare şi a creării unor noi modalităţi de generare a unei opere literar-artistice, vrem să 
subliniem faptul că metodologia transdisciplinară este cea mai potrivită să ne ajute în 
                                               
96 J. H. Matthews, în „Prefaţa” la André Breton: sketch for an early portrait, subliniază faptul că există 
puţine cărţi în limba engleză care îi sunt dedicate lui André Breton, motiv pentru care scopul cercetătorilor 
este să aducă la lumină în labirintul gândirii lui Breton, „semnificaţia operei sale originale şi impactul 
ideilor sale asupra culturii din secolul al XX-lea”, demers ce nu este posibil decât prin înţelegerea evoluţiei 
gândirii lui Breton în timpul celei mai intense perioade din viaţa sa, anume aceea în care a fost liderul 
mişcării suprarealiste în Franţa.  Cartea lui J. H. Matthews a fost publicată la John Benjamins Publishing 
Company, Amsterdam/ Philadephia, în anul 1986. 

cercetarea noastră fiindcă ea este prin excelenţă domeniul punţilor dintre discipline, 
dintre diferitele domenii ale cunoaşterii, ceea ce face ca abordarea noastră să fie una 
originală, dat fiind faptul că depăşeşte graniţele unei lucrări ştiinţifice tradiţionale şi îşi 
fundamentează demersul critic pe un efort intelectual asumat.  
Metodologia transdisciplinară va fi uzitată în continuare pentru a putea surprinde 
articulaţiile unde gândirea artistică a lui Breton se intersectează cu gândirea ştiinţifică, 
motiv pentru care va trebui să identificăm etapele (în perspectivă diacronică) şi faţetele 
(în perspectivă sincronică) ce definesc viziunea sa despre literatură şi artă. Pentru aceasta 
este important să avem în vedere, încă de la început, care sunt aceste domenii ale 
cunoaşterii umane din care concepţia suprarealistă despre literatură, artă şi lume îşi 
extrage seva. O parte din aceste rădăcini ale mişcării suprarealiste au fost deja explorate 
de diferiţi exegeţi la care ne vom referi pe parcurs şi cuprinde domenii mai noi sau mai 
vechi care ţin de profunzimile fiinţei umane. Printre domeniile vechi ale cunoaşterii se 
numără mitologia (mitul androginului, Marile Transparenţe) şi arta magică (Novalis) 
alchimia şi ocultismul (tarot, simboluri precreştine, Osiris ca simbol al înţelepciunii ce 
trebuie resuscitat de Isis, femeia capabilă să retrezească această înţelepciune), artă 
primitivă (în special cea din Oceania), iar printre domeniile noi ale cunoaşterii care îi 
interesau pe suprarealişti se numără psihanaliza (Freud, Lacan), literatura (Lautréamont, 
Rimbaud, Novalis şi Baudelaire), artaeuropeană (Hieronymus Bosch, James Ensor, Pieter 
Bruegel), dar  şi ştiinţa modernă (Louis de Broglie, Henri Poincaré, Gaston Bachelard, 
Stéphane Lupasco).   
Început ca o modalitate de investigaţie a imaginilor poetice şi a limitelor 
limbajului poetic, suprarealismul ca mişcare de idei, de creaţie artistică şi de acţiune 
socială s-a bazat în mod explicit pe descoperirile lui Freud97 care vor fi folosite pentru a 
                                               
97 Termenul de „psihanaliză” („psycho-analyse”) a fost folosit pentru prima dată de Sigmund Freud, în 
articolul Ereditatea şi etiologia nevrozelor (L'hérédité et l'étiologie des névroses) publicat în limba 
franceză, în 1896. În prezent psihanaliza este unul dintre principalele curente ale psihologiei moderne, 
având o largă influenţă asupra altor discipline. Ca şi concept psihanaliza are trei accepţiuni a) mijloc de 
investigaţie a proceselor psihice ce constă, în principal, în punerea în evidenţă a semnificaţiei inconştiente a 
cuvintelor, acţiunilor şi a altor producţii imaginare (vise, fantasme, obsesii, deliruri etc.) ale unui subiect, 
bazându-se în principal pe asocierile libere ale subiectului; b) metodă psihoterapeutică bazată pe acest mod 
de investigare şi având ca specific interpretarea controlată a rezistenţei, transferului şi dorinţei; c) un 

dezvolta o nouă teorie a limbajului şi creativităţii, dar. în ultima perioadă a 
suprarealismului, Breton va fi influenţat mai mult de dialectica hegeliană şi materialismul 
istoric marxisto-leninist. 
André Breton a studiat medicina şi psihiatria, iar în primul război mondial a lucrat 
departamentul de neurologie al unui spital din Nantes
98
, unde i-a întâlnit pe Jacques 
Vaché
99
 (un mare admirator al lui Alfred Jarry) a cărui atitudine anti-socială şi de dispreţ 
pentru valorile artistice tradiţionale l-au influenţat pe teoreticianul suprarealismului. În 
această perioadă Breton observă pacienţii de la spital, iar studiile de psihologie şi 
neurologie din această perioadă îl vor influenţa cel puţin la fel de mult în teoriile sale 
literare şi sociale ca şi oamenii remarcabili pe care i-a întâlnit. 
În ceea ce priveşte psihanaliza, trebuie să spunem încă de la început că pentru 
Freud ea reprezenta un procedeu de cercetare a proceselor psihice, o tehnica terapeutică 
cu aplicabilitate în cazuri de isterie (spasmofilie), nevroze anxioase, fobii, obsesii, 
perversiuni sexuale
100
 etc. Metoda folosită era asocierea liberă, prin care subiectului i se 
cerea să relateze tot ce îi venea în minte în legătură cu un element dat sau în mod 
spontan. Tehnica asocierii libere
101
 a fost introdusă progresiv între anii 1892-1898, pe 
măsură ce Freud a constatat dezavantajele celorlalte metode, iar între 1895-1897 el a 
creat teoria seducţiei infantile, conform căreia, la baza tulburărilor psihice ar sta 
evenimente traumatice de natură sexuală prin care subiectul a trecut în copilărie. Freud a 
descoperit ulterior că, de cele mai multe ori, în tulburările psihice nu avem de-a face cu 
                                                                                                                                            
ansamblu de teorii psihologice  şi psihopatologice în care sunt sistematizate rezultatele obţinute prin 
metoda psihanalitică de investigare şi tratament (conform Jean Laplanche, J.-B. Pontalis, Vocabularul 
psihanalizei, Editura Humanitas, traducere de Radu Clit, Alfred Dumitrescu, Vera Sandor şi Vasile Dem. 
Zamfirescu, 1994).  
98 André Breton în Scriitori francezi, coordonator Angela Ion, Editura Ştiinţifică şi Enciclopedică, 
Bucureşti, 1978, p. 52. 
99 Jacques Vaché s-a sinucis la vârsta de 24 de ani, iar scrisorile sale din timpul războiului, adresate lui 
Breton sau altora, au fost publicate în volumul intitulat Lettres de guerre (1919), pentru care Breton a scris 
patru eseuri introductive. 
100 Sigmund Freud, „Trei eseuri asupra teoriei sexualităţii”, în Studii despre sexualitate, Editura Trei, 
Bucureşti, 2001. 
101 Ion Mânzat, Istoria psihologiei universale, Editura Univers Enciclopedic, Bucureşti, 2007, p.61. 

un eveniment traumatic prin care subiectul a trecut, relevându-se astfel importanţa 
realităţii psihice a pacientului, termen care desemnează modul în care subiectul percepe 
lumea exterioară, modul în care subiectul corelează evenimentele de viaţă, semnificaţia 
pe care el le-o atribuie. 
Prima accepţiune a termenului de psihanaliză, este cea care îl interesează pe 
Breton, dar aceasta nu înseamnă că dacă psihanaliza avea un rol terapeutic, acelaşi scop 
în vor avea şi creaţiile suprarealiste. Deşi fondată în Paris în 1924 de Breton împreună cu 
un grup de poeţi şi pictori, integrarea unor nume precum Max Ernst (Germania), Man 
Ray (Statele Unite ale Americii) sau Joan Miró (Catalonia) i-au dat mişcării suprarealiste 
o amploare internaţională.  
În această primă etapă, idealul suprarealiştilor era să „schimbe viaţa”, deziderat 
preluat de la Arthur Rimbaud care viza eliberarea omului de cenzurile mentale şi sociale, 
dar şi de opresiunea economică, subliniind faptul că poezia poate fi scrisă de oricine102. 
Dar proiectul lui Breton nu l-a convins nici pe Freud
103
 şi nici pe Zweig104. În lucrarea 
Les pas perdus, Breton
105
 relatează scurta şi decepţionanta vizită pe care i-a făcut-o lui 
Freud la Viena în 1921 iar în 1932, a corespondat cu el în legătură cu Interpretarea 
viselor. În Primul manifest al suprarealismului (1924) şi în Les Vases communicants 
(1932) sunt mai multe pagini care se referă la importanţa visului şi la necesara lui 
revalorizare ca urmare a teoriilor lui Freud, remarcând, în acelaşi timp, limitele 
interpretării freudiene. Dar, ideile lui Breton nu l-au convins pe Freud şi de aceea 
părintele psihanalizei va refuza să susţină acest proiect artistic. Când i-a propus, în 1937, 
să fie printre cei care contribuie la o antologie intitulată Trajectoire du rêve (1938), Freud 
                                               
102 Suprarealiştii au adus în prim planul literaturii franceze opera lui Comte de Lautréamont (pseudonimul 
lui Isidore Ducasse) care spune clar, încă din 1870, că „La poésie doit être faite par tous. Non par un. 
Pauvre Hugo! Pauvre Racine! Pauvre Coppée! Pauvre Corneille! Pauvre Boileau! Pauvre Scarron! Tics, 
tics, et tics.”, în Les Chants de Maldoror. Poésies, Collection „Poche critique”, Hachette, Paris, 1975, p. 86. 
103 Vezi Letters of Sigmund Freud, 1873-1939, ediţie îngrijită de Ernst L. Freud, Hogarth Press, Londra, 1960. 
104 Stefan Zweig, Lumea de ieri - Corespondenţă, memorii, jurnale, traducere de Ion Nastasia, Editura 
Univers, Bucureşti, 1988.  
105 Vezi Anexa 6 intitulată „Freud şi suprarealiştii”, din Iubirea şi Occidentul a lui Denis de Rougemont, 
traducere de Ioana Cândea-Marinescu, Cuvânt înainte de Virgil Cândea, Editura Univers, Bucureşti, 1987, 
p. 360. 
 107 
a răspuns : „O colecţie de vise fără de asocierile lor, fără înţelegerea circumstanţelor în 
care cineva visează, nu înseamnă nimic pentru mine şi mi-a luat destul de mult timp 
pentru a înţelege ceea ce ar putea însemna pentru ceilalţi ”106 (Breton, 1938, I).  
Asocierile libere specifice psihanalizei erau de obicei ignorate atunci când 
suprarealiştii îşi povestesc visele. Visele apar în Vasele comunicante (1932), dar Breton 
neagă „firul visului” în favoarea unei dinamici antagoniste de tip lupascian prin care eul 
creator îşi armonizază dorinţele conştiente cu tendinţele sale inconştiente, iar visul este 
un instrument capabil să aducă la suprafaţă aceste dorinţe inconştiente fără a le deforma 
în esenţa lor, fără a le asocia, ci prin redarea lor integrală într-o operă literară/ artistică. 
Contrar lui Freud, Breton va spune că visul este un mediu creator, un instigator la acţiune, 
fiind capabil să realizeze acea contradicţie ce cuprinde tensiunea dintre dorinţă şi 
realitate. Aşadar suprarealiştii nu au nici o legătură cu aspectul terapeutic al psihanalizei, 
ci fac din tehnica asocierii liberă o modalitate de producere a unei opere literare sau 
artistice în care inconştientul să se poată exprima într-o libertate non-raţională. 
 Există mai multe etape în istoria suprarealismului: prima etapă, cea pregătitoare, 
este cea cuprinsă între 1916-1924, când Breton îl descoperă şi îl valorifică pe Freud. În 
această perioadă apare revista Littérature (1919). Alături de Breton se află şi un grup de 
tineri artişti care rezonează la ideea că tehnicile suprarealiste poate elibera energiile 
creatoare ale inconştientului: dicteul automat, desenul automat, somnul hipnotic, viziunile 
hipnagogice, naraţiuni onirice, opere create în grup, jocuri scrise şi orale, colaje, tehnica 
frotajului
107
, decalcomania
108
, fotografie experimentală şi teatru experimental. Publicarea 
Primului manifest al suprarealismului (1924) a fost începutul celei de-a doua etape 
suprarealiste, considerată a fi perioada formativă, perioadă în care mişcarea publică La 
Révolution surréaliste: „Noi trebuie să-i fim recunoscători lui Freud, spunea Breton, 
                                               
106 Apud J. H. Matthews, în André Breton: sketch for an early portrait, John Benjamins Publishing 
Company, Amsterdam/ Philadephia, 1986, p. 
107 În 1925, Max Ernst inventează tehnica frotajului (“frottage”, de la francezul “frotter” care înseamnă “a 
freca”), care constă în frecarea creionului pe hârtia fixată în crăpăturile din parchet şi, ulterior, în 
completarea imaginilor astfel obţinute cu motive personale. 
108 Cel mai simplu si mai rapid mod de a decora un obiect este acela de a folosi decalcomania. 
Decalcomania  este procedeul prin care se transfera o imagine de pe hartie pe sticla, ceramica etc. 

pentru descoperirile pe care le-a făcut, deoarece imaginaţia este pe punctul de a-şi 
recâştiga propriile drepturi”109. 
În 1927 André Breton, Louis Aragon, Paul Éluard, şi Benjamin Peret s-au alăturat 
Partidului Comunist. În ciuda acestui fapt, Breton nu-şi pierde admiraţia pentru 
psihanaliză: „Suprarealismul care, aşa cum am văzut, a adoptat credinţa marxistă nu 
intenţionează să trateze cu superficialitate critica freudiană a ideilor”110. Dar, până la 
urmă Breton va ieşi din Partidul Comunist, care nu agrea simpatia sa pentru psihanaliza 
lui Freud. În această perioadă suprarealismul se dezvoltă şi în cinematografie (Luis 
Buñuel), în construirea de obiecte suprarealiste (Situation surréaliste de l'objet, Breton, 
1935), dar mai ales în literatură şi în artele plastice.  
Dar în 1930, Breton publică Al doilea manifest al suprarealismului şi vorbeşte de 
existenţa unui moment de criză profundă. Începe cea de-a treia etapă a mişcării 
suprarealiste, etapa a reevaluărilor, în care apare Le Surréalisme au service de la 
Révolution. În 1930 aici apar două articole de psihanalistul franco-american Jean Frois 
Wittmann, în 1933 apare corespondenţa Breton-Freud purtată în anul anterior, un eseu 
favorabil despre lucrarea de doctorat a lui Jacques Lacan semnată de René Crevel, care, 
în alte rânduri, scrie împotriva unui articol apărut în Revue française de psychanalyse. 
Tot în această publicaţie apare primul text scris de Salvador Dali unde el îşi dezvoltă 
celebra metodă „paranoico-critică”, ce foloseşte procesul paranoic interpretativ în scopuri 
creatoare, dublată de explorarea asiduă a propriului inconştient.  
În 1933 a apărut revista Minotaure. Deşi nu era publicaţia oficială a grupului 
suprarealist, influenţa acestuia asupra revistei era evidentă. Primul număr cuprindea 
„contribuţii de psihanaliză”, de exemplu Lacan şi Dali îşi explică propriile concepţii 
despre paranoia ca fenomen psihic activ, pe care Dali o compară cu pasivitatea specifică 
viselor sau dicteului automat. Mai multe expoziţii de o mare amploare confirmă 
dezvoltarea suprarealismului la nivel internaţional, fenomen ce s-a accelerat mai ales în 
timpul celui de-al doilea război mondial, care a dus la exilul lui Breton, André Masson şi 
                                               
109  Vezi La Révolution surréaliste (1924-1929), numerele 1-12, editat de Place Ne, Paris, 1997. 
110 André Breton, Second manifeste du surréalisme (1930), în Manifestes du surréalisme, Gallimard, Paris, 
1975, p. 71. 

Max Ernst în Statele Unite şi a lui Benjamin Péret in Mexic, care şi-a continuat acest exil 
şi după război. 
Breton, în calitate de lider al grupului a menţinut o strânsă legătură cu gândirea 
freudiană de-a lungul activităţii sale teoretice. Cel mai mult îl interesa logica 
inconştientului, conflictele dintre ego, id, şi supraeu, pe care le leagă de procesul creaţiei 
artistice, ce nu este străin la rândul său de idei freudiene precum sexualitate, fantezie,  
dorinţă, reprimare, instinctul morţii care se opune instinctului erotic pe care îl consideră 
ca fiind dialectic
111, dar nici de tot ceea ce însemnă reprezentare şi percepţie112. Începând 
cu sintagma „reprezentare mentală pură” situată „dincolo de adevărata percepţie” pe care 
o cerceta în celebrul Essais de psychanalyse (1927), el descrie tranziţia de la inconştient 
la sistemul perceptiv-conştient care are loc în zona creatoare a psihismului uman. Pentru 
Breton, ca şi cititor al lui Freud, la nivelul preconştient limbajul urmele percepţiilor 
acustice şi vizuale erau unificate şi căpătau o încărcătură afectivă. Însă, Breton a mers şi 
mai departe şi a văzut în aceste elemente preconştiente materialul brut al creaţiei, obţinut 
prin îndepărtarea reprimărilor cu ajutorul dicteului automat sau a desenului automat. Într-
o operă de artă, artistul trebuie să facă individualul să devină universal113.. 
Într-o scrisoare către Stefan Zweig, Freud, care deja îl întâlnise pe Dali la Londra, 
asocia şi el opera artistică cu elementele preconştiente ale psihicului uman, dar viziunea 
lui cuprindea în acest sens şi un principiu de organizare: „Dintr-o perspectivă critică se 
poate spune încă că noţiunea de artă sfidează expansiunea atâta timp cât proporţia 
cantitativă de elemente inconştiente tratamentul preconştient nu rămân în limite bine 
definite”114 (în). Scopul energiei creatoare a unui individ, rezultatul „iniţiativei” sale, 
după Breton, este să manipuleze relaţia dintre materialul inconştient şi preconştient şi să 
îl obiectiveze în opera de artă. Reprimarea era eliminată prin folosirea „tehnicilor 
suprarealiste”. Întâlnirea lui Freud cu Dali pare să fie singura dată când psihanalistul este 
                                               
111 Idem. 
112 André Breton, The Automatic Message (1933), în The Message. Art and Occultism, ediţie îngrijită de 
Claudia Dichter, Hans Günter Golinski, Michael Krajewski, Susanne Zander,  Editura Walther König, 
Köln, 2007, p. 33-55. 
113 André Breton, Position politique du surréalisme (1935), Editeur LGF - Le livre de poche, Paris, 1997. 
114 Scrisoarea din 20 iulie 1938, în Sigmund. Freud, Letters of Sigmund Freud (1873-1939), selectate şi 
editate de Ernst L. Freud, traducere de Tania Stern şi James Stern,. Hogarth Press, Londra, 1961. 

dispus să facă un efort pentru a înţelege folosirea suprarealistă a psihanalizei şi să o 
compare cu propriile sale idei. 
Există şi alte puncte de intersecţie între suprarealism şi psihanaliză: Adrien Borel 
îşi descrie propriile experienţe suprarealiste (1925), Salvador Dalì şi René Crevel fac un 
interviu cu Jacques Lacan, iar René Crevel, Antonin Artaud şi Robert Desnos sunt 
analizaţi de René Allendy, despre care ei vor scrie la rândul lor. În acelaşi context, André 
Embiricos, un poet şi teoretician suprarealist, dar şi psihanalist, va fonda împreună cu 
Marie Bonaparte, Societatea Greacă de Psihanaliză. 
 Gândirea lacaniană s-a dezvoltat în anii ‟60 şi, cu toate că avea anumite afinităţi 
cu suprarealismul, ea a rămas distinctă de mişcarea de avangardă. În 1971, pictorul 
suprarealist şi filosoful René Passeron împreună cu echipa sa de la C.N.R.S. au fondat 
Études poïétiques, în care analizează procesul artistic creator folosindu-se de conceptele 
lui Freud, dar au mai fost şi alţi psihanalişti care şi-au manifestat interesul faţă de 
curentul suprarealist. Dacă Breton afirma în 1934 că scopul suprarealismului115 este, prin 
schimbările pe care le-a adus la nivelul sensibilităţii artistice pe care a implicat-o, „este 
social incalculabil”, eliberarea de anumite prejudecăţi şi idei reprimate la nivel social, în 
acelaşi timp se poate spune că răspândirea psihanalizei a contribuit în felul ei la 
acceptarea şi înţelegerea ideilor inovatoare suprarealiste. Subliniind faptul că 
suprarealismul şi psihanaliza au întreţinut o relaţie de susţinere reciprocă prin prisma 
receptorilor de artă Pierre Baron116 afirmă că mişcarea suprarealistă datorează 
psihanalizei între „aproape tot” şi „nu mare lucru”. 
Pe de altă parte, în continuarea tradiţiei esoterice occidentale Breton punea în 
rezonanţă elementele inconştiente cu  profunzimile fiinţei umane, cu armonia cosmică şi 
cu legea analogiei
117. În literatura occidentală Novalis este primul care vorbeşte de 
aspiraţia sa către o „artă magică” şi înţelegea lumea exterioară ca fiind o proiecţie a 
minţii, punând în circulaţie două idei oculte care îi erau familiare şi lui Breton: aceea că 
                                               
115 André Breton, What is Surrealism? Selected Writings, edited and introduced by Franklin Rosemont, 
Pathfinder Press, New York, 1978. What is Surrealism? este titlul conferinţei ţinute de Breton la Bruxelles 
pe data de 1 iunie 1934. 
116 Pierre Baron, „De Freud a Breton”, în Champs des activités surréaliste, nr. 19, decembrie 1983, p. 24. 
117 Clifford Browder, André Breton: arbiter of surrealism, Librarie Droz, Geneva, Elveţia, 1967, p. 137. 

omul este un microcosmos şi că lumea materială este ca o mască care acoperă cele mai 
intime surse ale naturii
118. Ideea analogiei dintre macrocosm şi microcosmos îşi are 
originea în antichitate, a fost reluată de filosoful elveţian Paracelsus şi de scriitorii 
romantici. Paracelsus credea că toate elementele creaţiei se regăsesc în corpul uman, ceea 
ce face ca viaţa omului să fie inseparabilă de cea a universului, ceea ce va duce la 
întrepătrunderea lumii interioare cu cea exterioară din concepţia bretoniană despre lume. 
Şi dacă omul este un microcosmos, cunoaşterea de sine este echivalentă cu cunoaşterea 
naturii, ceea ce corespunde atitudinii suprarealiste conform căreia realitatea obiectivă este 
interpretată în lumina experienţei personale şi nu invers119. 
Ideea lui Novalis conform căreia lumea fizică este o carte de simboluri care 
trimite la o altă realitate (suprarealitate la Breton, „cealaltă parte” sau „suprafaţa” la 
Naum) care apare şi la predecesori precum misticul suedez Swedenborg, în sonetul 
Corespondenţe a lui Baudelaire, în anumite pasaje din Aurelia lui Nerval. Această teorie 
magică vorbeşte despre afinităţi secrete care există între diferite lucruri, cum ar fi de 
exemplu un porumbel, o rămurică de verbină şi o bucată de cupru, fiecare dintre acestea 
aparţinând unui alt nivel al Naturii, dar conform astrologiei ele sunt impregnate de acelaşi 
aflux cosmic guvernat de planeta Venus
120. Astfel, suprarealiştii vor citi hieroglifele 
universale, vor descifra limbajul straniu a lumii mai-mult-decât-reale ce leagă formele 
obişnuite ale realităţii cotidiene.  
Dar acest nivel al Realităţii intuit de suprarealişti nu este planul spiritual la care se 
referă adesea ocultiştii, nici o armonie cosmică pre-stabilită, în măsura în care aceasta ar 
implica o structură statică şi inteligentă sau un arhitect divin. Cel care stă la baza 
suprarealismului este suprarealul, un real de dincolo de real, de dincolo de ceea ce 
rezistă reprezentărilor şi raţionalizărilor, dar care permite realului să se exprime printr-o 
formă nouă, surprinzătoare şi şocantă de realitate, o suprarealitate, o realitate care rezistă 
raţionalizării noastre obişnuite, dar implică în acelaşi timp un nou de tip de 
raţionalizare care se referă la împăcarea contrariilor percepute ca fiind opuse şi care în 
                                               
118 André Breton, L'art magique, Phebus, Paris, 1991, p. 2-3. 
119 Vezi Manifeste de surréalisme (1924), în Manifestes du surréalisme, Gallimard, Paris, 1975, pp. 76-
77.p. 122 şi Arcane 17, Editeur LGF - Le livre de poche, Paris, 2004, paginile 53-54. 
120 André Breton, L'art magique, Phebus, Paris, 1991, pp. 15-16. 

plan logic se va numi logica contradicţiei bazată pe principiul terţului inclus a lui 
Lupasco, în artă se va numi suprarealism, iar în lumea cuantică se va numi cuantă, 
particulă elementară care nu cuantica nu poate fi divizata şi nici captată (fixată) putând fi 
simultan şi undă şi particulă. Iar acest suprareal, perceput ca un flux haotic de idei, 
imagini sau cuvinte ce scapă coerenţei de tip raţional, va fi captat pe nivelul 
suprarealităţii de imagini neobişnuite, prin întâlniri miraculoase, printr-o „frumuseţe 
convulsivă”, printr-o „iubire nebună” care la nivel literar îmbracă forma metaforei 
dinamice, de exemplu, ci nu a analogiei prefabricate a lui Charles Fourier care exclude 
frumuseţea de tip revelatoriu. 
 Instituind un nou tip de raţionalizare în planul suprarealităţii, Breton subliniază că 
aven de-a face cu un alt tip de realitate care depăşeşte convenţiile şi clişeele de orice fel 
(Primul manifest al suprarealismului) şi în care antagonismele de orice fel nu mai sunt 
percepute ca fiind contradictorii (Al doilea manifest al suprarealismului), deci alte legi 
guvernează în surprarealitate. Dacă ideile din primul Manifest al suprarealismului legate 
de depăşirea oricăror limite ale raţiunii trimit, în planul filosofiei ştiinţei, la 
supraraţionalismul lui Gaston Bachelard, cele din Al doilea manifest al suprarealismului 
nu trimit, aşa cum s-a spus adesea,  la Hegel (care vedea arta ca fiind o sinteză a 
generalului şi a particularului), ci aşa cum am subliniat în subcapitolul dedicat logicii 
artei la Lupasco, suprarealitatea lui Breton reprezintă un ţert care implică simultan 
trecutul şi prezentul, viaţa şi moartea etc. Aşadar, această unitate a contradicţiilor 
specifică artei şi literaturii suprarealiste aşa cum apare ea în Al doilea manifest al 
suprarealismului  este diferită de arta ca sinteză hegeliană, fiind mult mai aproape de 
terţul lupascian în care necesarul şi întâmplătorul, afirmativul şi negativul, spaţialul şi 
temporalul, coexistă ca virtualităţi contradictorii, ca posibilităţi antagonice. 
 Prin urmare, credem că logica artei a lui Stéphane Lupasco reprezintă una din 
sursele fundamentale ale esteticii suprarealiste a lui André Breton din Al doilea manifest 
al suprarealismului
121
, mai ales că Lupasco se bucura de aprecierea lui Breton122. 
                                               
121 Chiar în prima parte a textului teoretic putem citi următoarele: „Toate te duc cu gândul că există un 
punct privilegiat al spiritului unde viaţa şi moartea, realul şi imaginarul, trecutul şi viitorul, comunicabilul 
şi incomunicabilul, înaltul şi josul nu mai sunt percepute ca fiind contradictorii. Şi, de fapt, degeaba ne 
străduim să-i găsim activităţii suprarealiste alt scop decât speranţa atingerii acestui punct. Se înţelege clar 
 113 
4.2. Un nou nivel de realitate al artei şi un nou nivel de receptare a artei 
 
Am observat, până aici că, pe de o parte Breton se raportează la vechi domenii ale 
cunoaşterii (magie, alchimie artă primitivă, ocultism, mitologie, literatură), iar pe de altă 
parte este interesat de domenii noi ale cunoaşterii umane (psihiatrie, psihanaliză, teoriile 
relativităţii, mecanica cuantică, filosofia lupasciană), iar punctul central şi comun al 
acestor domenii este unul singur - profunzimile fiinţei umane sau profunzimile materiei, 
care este obiectul fizicii cuantice
123
. Originalitatea viziunii lui Breton vine în acest caz 
din faptul că gândirea sa aduce în atenţie noastră un nivel ridicat de noutate şi, implicit, 
ceea ce dă un nou nivel de complexitate a lumii. Nivelul ridicat de noutate este rezultatul 
modalităţii în care Breton reuşeşte să îmbine, într-un mod coerent, informaţiile din 
vechile şi noile discipline care îi servesc scopului propus, adică descoperirii unor noi 
modalităţi de a crea arta şi literatură, mai exact a artei şi literaturii suprarealiste, fapt ce îi 
va permite creatorului şi receptorului să aibă acces la un nou nivel de realitate, la o 
suprarelitate în care vechile antinomii sunt în armonie. Acest nou nivel de complexitate al 
gândirii bretoniene este dat tocmai de legăturile mentale, afective şi energetice pe care el  
                                                                                                                                            
cât de absurd ar fi să stabilim un sens doar destructiv sau doar constructiv, căci punctul de care vorbim este 
a fortiori cel în care construirea şi distrugerea nu mai pot fi îndreptate una împotriva celeilalte. Este clar şi 
faptul că suprarealismul nu este interesat să dea prea mare importanţă la ceea ce se întâmplă în preajma lui 
sub pretextul artei, sau mai degrabă al anti-artei, al filosofiei sau al anti-filosofiei, într-un cuvânt a tot ceea 
ce nu are ca scop aneantizarea fiinţei într-un suflet de gheaţă strălucitor, interior şi orb, ci într-un suflet de 
foc”. Vezi André Breton, „Second manifeste du surréalisme” (1930), în Manifestes du surréalisme, 
Gallimard, Paris, 1975, pp. 76-77. 
122 Basarab Nicolescu, Stéphane Lupasco şi lumea artei, în revista „Contemporanul”, Bucureşti, numărul 3 
din  martie 2007, p. 7-8. 
123 La modul cel mai general, fizica cuantică este o teorie fizică, care descrie comportamentul materiei la 
nivelul atomic şi subatomic, pe care fizica newtoniană şi electromagnetismul clasic nu îl lua în considerare 
şi nici nu îl poate explica. Exerciţiul imaginar pe care ni-l propune Basarab Nicolescu în Noi, particula şi 
lumea pentru a ne da seama de proporţiile lumii cuantice, este acela de împărţire mintală a unui centimetru 
în 10 părţi egale, apoi o unitate din cele obţinute să o împărţim din nou la 10 şi să repetăm această 
operaţiune de 13 ori. După acest mic exerciţiu devine mai clar de ce fizica cuantică este supranumită şi 
fizica micului infinit. 

le stabileşte vorbind de un nou tip de coerenţă a între om şi univers, un tip de coerenţă ce 
armonizează realitatea cu visul, conştientul cu inconştientul, trecutul cu viitorul.  
Pe lângă psihanaliză şi psihiatrie, Breton era interesat de ştiinţă, asemănând 
procesul creării unei opere artistice cu acul unui seismograf şi subliniind că descoperirile 
ştiinţifice pot contribui la înţelegerea de sine şi a lumii în care trăim: „Este bine să 
precizăm în ce stare de spirit Breton accepta investigaţia propriu-zis ştiinţifică, la care nu 
se temea să se refere, comparând textele obţinute prin automatism pe traseul unui ac de 
seismograf sau alt aparat înregistrator”124. 
Vorbind în primul Manifest suprarealist despre activitatea ştiinţifică în general, 
Breton o consideră drept o „reverie” printre altele şi îi enumeră cu indulgenţă şi, uneori 
cu umor, rezultatele. Ceea ce îl interesează este febra care o conduce ostil oricărei forme 
de pozitivism, el nu a crezut niciodată în această „religie a ştiinţei” pe care în anii 1900 o 
ridicaseră în slăvi cu ipocrizie când asta nu se întâmpla ca o banalitate. El a denunţat, în 
mod curios, resurgenţa în 1935, atunci când desemna trei concepţii ştiinţifice (celula, 
termodinamica, transformismul darwinian) care ar fi precedat sociologia modernă (despre 
care, volens nolens, el spunea că pune bazele unor speranţe pe care mereu le-am 
considerat excesive). 
În 1935, Breton atrage atenţia că se acordă „noii fizici” (cea a lui Einstein, 
desigur; este posibil să fi avut nişte cunoştinţe de mâna a doua şi despre teoriile lui Louis 
de Broglie) o „atenţie susţinută”, îndoindu-se, în acelaşi timp, de consecinţele 
acesteia.”125. Însă şi pregătirea de medic i-a uşurat accesul la psihanaliză şi psihiatrie: „se 
pare că suprarealismul n-ar fi luat direcţia pe care i-o ştim, mai ales în raporturile ei cu 
ştiinţa, dacă doi dintre principalii săi animatori, Aragon şi Breton, nu ar fi practicat ei 
înşişi medicina în timpul războiului”126, după cum subliniază Henri Béhar. Iar dacă este 
să ne referim la pasiunea pentru esoterism şi alchimie a lui Breton, este un lucru ştiut că 
aceasta era comună mai multor artişti şi scriitori suprarealişti. 
                                               
124 Gerard Legrand, Breton, Editions Pierre Belfond, Paris, 1977, p. 11-12. 
125 Idem. 
126 Henri Behar, în Melusine numărul XXVII / 2007, tema numărului fiind Suprarealismul şi ştiinţa, 
Cahiers du Centre de Recherche sur le Surréalisme, Paris, 2007, p. 4. 

În ceea ce priveşte lumea cuantică şi teoriile lui Einstein şi consecinţele lor în plan 
epistemologic, prietenia cu Lupasco este esenţială în această privinţă127: „Într-o 
întrevedere din 1952, André Parinaud îl întreabă pe André Breton: „«Nu credeţi că 
ştiinţele fizice care, de 50 de ani, ne schimbă încontinuu concepţia despre lume, au 
influenţat opera artiştilor?». André Breton îi răspundea: «Mărturisesc faptul că artiştii au 
fost în mare majoritate interesaţi, foarte puţini de teoria cuantelor şi de mecanica lui 
Heisenberg […]. Sunt de acord cu dumneavoastră că legăturile nu sunt absolut rupte, 
datorită unor gânditori ca Gaston Bachelard, căruia suprarealismul îi recunoaşte darul de 
a se fi putut oglindi într-un supraraţionalism, sau Ştefan Lupasco, care nu doar că a 
reabilitat statutul afectivităţii pe planul filosofiei dar, în plus, a împlinit într•un mod 
special aspiraţia poeţilor prin al său Eseu al unei teorii a cunoaşterii, în care înlocuieşte 
principiul non-contradicţiei cu principiul complementarităţii contradictorii»”. Breton face 
referire aici la Eseu asupra unei noi teorii a cunoaşterii, care este titlul celui de•al doilea 
volum al primei cărţi a lui Lupasco, Despre devenirea logică şi despre afectivitate, scrisă 
în 1935 (nota 2, teza de doctorat a lui Lupasco). 
Gavin Parkinson arată în studiul său că scrierile lui André Breton care au precedat 
Primul manifest al suprarealismului conţin deja elemente care ne arată destul de clar că 
există o anumită receptivitate faţă de noile idei din fizica modernă care revoluţionau în 
mod fundamental viziunea tradiţională despre natură. Importanţa acestor texte constă în 
faptul că ele subliniază strânsa legătura dintre înţelegerea comună a conceptelor specifice 
teoriei relativităţii şi sfera teoretică a suprarealismului. 
Dacă vom avea în vedere şocul dat filosofiei la sfârşitul anilor „20 de 
descoperirile din mecanica cuantică şi modalitatea în care aceste descoperiri erau filtrate 
de teoria suprarealistă, vom observa că, apoi, în anii „30, în mare parte datorită scrierilor 
epistemologice ale lui Gaston Bachelard şi Stéphane Lupasco, mişcarea suprarealistă va 
fi în continuare receptivă faţă de ceea ce se întâmplă cu ştiinţa modernă. Se cuvine să 
amintim, încă de aici că ne atrage atenţia, în acest sens, textul lui Breton intitulat „Criza 
obiectului” (1936), scris în dialog cu ceea ce Bachelard numea „noul spirit ştiinţific” în 
                                               
127 Vezi Basarab Nicolescu, Stepane Lupasco - de la lumea cuantică la lumea artei, în Mélusine, numărul  
XXVII (Le surréalisme et la science), Cahiers du Centre de Recherche sur le Surréalisme (Paris 3 
Sorbonne-Nouvelle), sub coordonarea lui Henri Béhar, Lausanne, Éditions L‟Age d‟Homme, martie 2007. 

cartea sa omonimă. Acest schimb de idei dintre gândirea lui Bachelard şi teoria 
suprarealistă, din intervalul 1930-1940, se referă la legătura dintre suprarealism şi 
filozofia franceză, relaţie ce nu a fost discutată sistematic până acum decât de Gavin 
Parkinson, însă fără a remarca contribuţia lui Stéphane Lupasco. 
Între 1914 şi 1921, Paul Valéry era mentorul tânărului poet André Breton. 
Pornind de la această relaţie, Gavin Parkinson îşi începe discuţia sa despre sursele şi 
folosirea fizicii moderne în opera lui Breton. De-a lungul vieţii sale, Valéry a fost în 
permanenţă receptiv faţă de ultimele noutăţi din ştiinţă, considerând că „fizica cuantică şi 
nucleară au pus oamenii de ştiinţă în faţă cu noi probleme legate de teorie, experimente, 
aparate de interpretare şi regândire a presupoziţiilor epistemologice.”128 Citind fluent în 
limba engleză, Valéry era deja familiarizat cu fizica clasică, citindu-i pe Faraday şi 
Maxwell, în anul 1893. Este anul în care el citeşte de asemenea cartea lui Kelvin, 
Lectures and Addresses (1889), din care Alfred Jarry va împrumuta mai târziu diferite 
idei din capitolele 37 şi 38 în lucrarea sa Gestes et Opinions du Docteur Faustroll (1898).  
Paul Valéry avea prieteni printre fizicieni, ca Marie Curie, Jean Perrin, Paul 
Langevin, Neils Bohr şi Louis de Broglie, cărora le vizita laboratoarele pentru a fi la 
curent cu ultimele cercetări, ajungând până la urmă să fie chiar invitat la unele colocvii 
ale acestora. Judith Robinson-Valéry spune că interesul pentru fizica modernă l-a 
apropiat pe Valéry de Einstein, a cărui teorie a relativităţii „îi stimula imaginaţia lui 
Valéry”129, astfel încât în Cahiers apar încă din 1906 referiri la teoria relativităţii în care 
el mărturiseşte că nu este interesat numai de aplicaţiile acesteia la spaţiu, timp şi 
gravitaţie, ci şi de eventualele modificări ale relaţiei dintre mintea umană şi lume130.  
În acelaşi fel putem spune că va proceda Breton când se va raporta la psihanaliză 
şi la fizica modernă. Între anii 1918-1922, referirile la teoria relativităţii din Cahiers sunt 
din ce în ce mai dese. În acelaşi interval de timp, Breton aflase cu siguranţă de la Valéry 
sau din ziare despre expediţia lui Eddington şi Crommelin, făcută în serviciul teoriei 
relativităţii cu scopul de a observa eclipsa de soare vizibilă în data de 29 mai 1919. 
                                               
128 Judith Robinson-Valéry, „The Fascination of Science”, în Paul Gifford şi Brian Stimpson, Reading Paul 
Valéry: Universe in Mind, Cambridege University Press, Cambridge, 1998, pp. 77-84. 
129 Judith Robinson-Valéry, „The Fascination of Science”, ed. cit., p. 77. 
130 Paul Valéry, Chaiers, tome II, Collection „Pleiade”, Editeur Gallimard, Paris, 1974, p. 845.  

Înainte să plece în Africa, Eddington descrie eclipsa ca având legătură cu „examinarea 
luminii”131. La nici un an de la această eclipsă, apărea la Paris volumul lui André Breton 
şi Philippe Soupault, celebrul Les Champs Magnétiques, ce cuprindea imagini poetice 
remarcabile, create din juxtapuneri spectaculoase şi peisaje exotice, depăşind orice fel de 
structuri narative sau lirice obişnuite.  
Volumul era scris folosind tehnica dicteului automat şi venea în continuarea 
neconvenţionalului promovat de Lautréamont în Les Chants de Maldoror (1869). 
Interesant este faptul că una din secţiunile primului volum de versuri suprarealist se 
numeşte „Eclipses” şi sugerează călătoria fizicienilor pe mare şi debarcarea lor în 
pădurile insulei Principe sau în căldura tropicală din Sobral: „Chinuită marea lumina 
aceste regiuni; iar vegetaţia abundentă şi aglomeraţiile de vapori dezveleau corpurile 
cereşti. Activitatea celestă era explorată pentru prima dată. Planetele se apropiau 
clandestin şi stelele tăceau sumbre aglomerate. Dealurile adunau în jurul lor ultimele 
întârzieri. În mlaştini rămânea numai memoria zborurilor. Nevoia de absurdităţi 
matematice nu fusese încă demonstrată.”132 Departe de spaţiile urbane ale modernităţii, 
„Eclipses” este plasat într-un „oraş nord-estic” pe „munţi de nisip şi fosile”, unde „marea 
îşi schimbă culoarea”, în timp ce pe strălucitoarele „plaje” cu vitralii sângerii ai putea 
auzi murmurul tandru al stelelor
133. Desigur că datorită titlului său, această secţiune a 
volumului cuprinde un imaginar lunar, solar şi stelar. Fie că este o coincidenţă, fie că nu, 
apariţia volumului suprarealist în sincronicitate cu eclipsa de soare, cele două evenimente 
au elemente comune, iar după această dată, Breton descrie dicteul automat ca fiind „o 
veritabilă fotografie a gândirii”134, iar cei care o practică sunt numiţi „modeste 
instrumente de înregistrare”, în Primul manifest al suprarealismului. 
                                               
131 Citat de Matthew Stanley, „An Expedition to Heal the Wounds of War”, în The 1919 Eclipse and 
Eddington as Quaker Adventurer, publicat în revista Isis, no. 94, 2003, pp. 57-89. 
132 André Breton and Philippe Soupault, The magnetic fields, trans. David Gascoyne, Atlas, London, 1985, 
p. 41. 
133 Breton and Soupault, Magnetic Fields, în  A. Breton, Oeuvres completes, vol. I, Bibliothèque de la 
Pléiade, Editura Gallimard, Paris, 1988, p. 62. 
134 André Breton, „Max Ernst‟ [1921], The lost steps, trans. Mark Polizzotti, Lincoln and London: 
University of Nebraska Press, 1966, pp. 60-61 sau Oeuvres completes, vol. I, Bibliothèque de la Pléiade, 
Editura Gallimard, Paris, 1988, pp. 245-246. 

Practic, se poate spune că două din trăsăturile definitorii ale operei lui Breton s-au 
datorat apropierii faţă de Paul Valéry şi consideraţiei pe care i-o purta acestuia din urmă: 
este vorba de răspândirea metaforelor care fac trimitere la concepte din fizică şi 
importanţa, ezitantă uneori este adevărat, pe care Breton o acorda în scrierile sale 
teoretice timpurii, unor elemente derivate din teoria relativităţii. Deoarece 
electromagnetismul se referă la electricitate şi magnetism, care creează câmpuri de 
atracţie şi respingere vizibile într-un fel sau altul, este posibil ca atât Valéry cât şi Breton 
să fi simţit o atracţie mai mare pentru aplicarea acestora la nivel poetic decât faţă de 
abstracta teorie generală a relativităţii, care se referă la gravitaţie şi unde numai câmpurile 
de atracţie sunt create. 
Călătoria lui Einstein la Paris din 1922, răspândirea neîntârziată şi în cea mai 
mare parte discuţiile libere despre fizică, temporalitate, relativitate au coincis cu apariţia 
primelor texte care aparţin mişcării suprarealiste. André Breton şi Louise Aragon sunt 
autorii unui text compus pentru croitorul lor din acea vreme şi colecţionaul Jacques 
Doucet, care intenţiona să pună bazele unei biblioteci ideale. Pe când Kant se întorcea la 
fizica newtoniană ca să creeze o nouă formă de raţionament prin depăşirea 
raţionalismului leibnizinian, ei îi spuneau lui Doucet că o sensibilitate similară este creată 
în continuitate astăzi odată cu „Poincaré, Freud, Einstein reprezintă etapele succesive ale 
acestei idei.”135. Pe de altă parte, Breton luase la cunoştinţă ideea de simultaneitate a 
evenimentelor în spaţiu-timp, aşa cum ne dăm seama din „Confesiune dispreţuitoare”: un 
eveniment poate fi cauza unui altul numai dacă ambele pot fi generate în acelaşi punct 
din spaţiu, ne spune Einstein. Aşa m-am gândit şi eu întotdeauna, în general. Eu neg 
lucrurile atâta timp cât ating pământul; eu iubesc la o anumită altitudine; ce-aş putea să 
fac la un nivel şi mai înalt? Totuşi, până oricare din aceste stări, nu am trecut niciodată 
prin acelaşi punct şi, la o anumită altitudine, mai înaltă, nu sunt înşelat de propriile-mi 
imagini.”136 
                                               
135 André Breton, „Projet pour la bibliotèque de Jacques Doucet” (februarie 1922), Oeuvres completes, vol. 
I, Bibliothèque de la Pléiade, Editura Gallimard, Paris, 1988, pp. 631-636. 
136 André Breton, Les pas perdus, în Oeuvres completes, vol. I, Bibliothèque de la Pléiade, Editura 
Gallimard, Paris, 1988, pp. 195 

Bineînţeles că Breton este interesat mai mult de o stare mentală decât de poziţia în 
spaţiu. În textul său în care simte nevoia să facă apel la teoria relativităţii şi prelua ideile 
din teoria lui Einstein care îl interesau şi le valorifica în cel mai pur mod interdisciplinar 
în contextul producerii unei opere de artă. Dacă din tehnica terapeutică a asocierii libere 
din psihanaliză Breton a scos tehnica dicteului automat pentru a face texte şi picturi 
suprarealiste (Primul manifest al suprarealismului, 1924), din filosofia non-aristotelică a 
lui Lupasco a scos punctul mintal în care contradicţiile nu mai sunt percepute ca fiind 
antagoniste (Al doilea manifest al suprarealismului, 1930), din teoria relativităţii a lui 
Einstein, el va extrage ideea că pentru a reprezenta o viziune suprarealistă îl literatură sau 
în artă, aceasta trebuie mai întâi trăită în simultaneitate la un nivel mintal mai înalt, în 
suprarealitate. Din acest motiv, într-o scrisoare către André Derain, Breton va spune 
despre opera lui Max Ernst: „uneori cred că noi îi datorăm acestuia un limbaj pictorial în 
concordanţă cu noua concepţie despre lucruri avansată de Einstein.”137.  
Breton face aici referire la un scurt text care însoţea prima expoziţie a lui Ernst 
din Paris, în mai 1921, în care admiraţia pentru colajele şi picturile lui Ernst îl face să 
compare dezorientarea (dépaysiement) privitorului, unul din elementele care va juca un 
rol fundamental în poetica suprarealistă, cu descrierea lui Einstein referitoare la 
„realităţile separate” pe care le experimentează observatorii într-o mişcare relativă a 
unuia faţă de celălalt: „Credinţa într-un timp absolut şi într-un spaţiu absolut este pe care 
de dispariţie. Dada nu îşi propune să fie modern. Judecă inutil, de asemenea, 
subiectivitatea legilor unei perspective date… Dar forţa minunată de a aduce împreună, 
fără a părăsi câmpul experienţei noastre, două realităţi îndepărtate şi din reconcilierea lor 
să genereze o scânteie; să punem la dispoziţia simţurilor noastre figuri abstracte înzestrate 
cu aceeaşi intensitate, cu aceeaşi valoare ca şi celelalte; şi, privându-ne de sistemele 
noastre de referinţă să ne dezorientăm în amintirile noastre, aceasta este preocuparea lui 
Dada pentru moment.”138. Iată că acea scânteie emotivă reprezintă originea mecanismului 
                                               
137 Scrisoarea din data de 3 octombrie 1921, citată de Werner Spies, în Max Ernst, Collages: The Invention 
of the Surrealist Universe, traducere de John William Gabriel, editată de Harry N. Williams, New York, 
1991, pp. 256, nota 333. 
138 André Breton, Les pas perdus, în Oeuvres completes, vol. I, Colecţia „Bibliothèque de la Pléiade”, 
Editura Gallimard, Paris, 1988, pp. 245-246. 

fundamental din poetica suprarealistă, cunoscut sub numele de merveilleux, care la 
naşterea sa era asociat cu noua viziune despre spaţiu şi timp. 
Parcurgerea etapelor care caracterizează viziunea suprarealistă promovată de 
Breton ne duce spre concluzia că pe lângă mitologie, alchimie, arta primitivă, magie, 
ştiinţa modernă contribuie şi ea în mod semnificativ la dezvoltarea literaturii şi artei 
suprarealiste. Astfel, gândirea ştiinţifică devine unul dintre domeniile cunoaşterii umane 
ce potenţează impulsul creator şi latent din inconştient, una din rădăcinile din care 
suprarealismul îşi extrage seva şi reconfigurează viziunea noastră despre om şi lume, 
despre relaţia artă şi ştiinţă, în general, despre relaţia dintre arta suprarealistă şi ştiinţa  
modernă, în particular. 

5.1. Discontinuitatea materiei ca sursă de inspiraţie în scrierile teoretice ale lui 
Salvador Dali 
 
În articolele pe care Dali le publică în anii „30, se găsesc multe referinţe la noua 
lume pe care o propune fizica cuantică. Un exemplu în acest caz este textul său, Capra 
sanitară (1930), în care spune că „fizica trebuie să creeze noua geometrie a gândirii, care 
va fi tocmai delirul interpretării de tip paranoic”139. 
În anii „40, apare ruptura lui Dali de mişcarea suprarealistă şi acesta se va muta la 
New York. În acei ani, este lansată bomba atomică, fapt care pune în evidenţă implicaţiile 
grave ale dezvoltării fizicii nucleare. Se deschide astfel o nouă cale pentru opera lui Dali. 
Începe să picteze în tablourile lui obiecte în suspensie, care se descompun în particule 
care plutesc în spaţiu şi începe să se intereseze de diferite lucrări ce aparţin acestor 
discipline. Broglie, Heisenberg, Schrödinger sunt autorii săi preferaţi în această perioadă. 
În plus, se înscrie la revista americană de popularizare a ştiinţei, Scientific American140. 
Conform afirmaţiilor lui Thomas F. Banchoff, se cuvine să abordăm raportul 
dintre opera lui Dali şi ştiinţa modernă sub semnul „intuiţiei” şi nu al „înţelegerii”141. De 
altfel, pictorul n-a pretins niciodată că ar avea o cunoaştere aprofundată a descoperirilor 
care l-au fascinat. Totuşi, în unghiul noutăţilor, el n-a ezitat să se plonjeze într•o 
multitudine de texte de vulgarizare ştiinţifică, ceea ce i-a permis să fie la curent şi să 
câştige stima oamenilor de ştiinţă care apreciau la el tocmai capacităţile sale intuitive.  
Ţinând cont de această observaţie, vom începe cercetarea noastră pornind de la 
cartea Încornoraţii vârstnicei picturi moderne142 ce cuprinde teoriile deconstructiviste şi  
                                               
139 Salvador Dalí, The Sanitary Goat, în volumul The Collected Writings of Salvador Dalí, ediţie ilustrată, 
Cambridge University Press, 1998, p. 229. 
140 Robert Descharnes, Salvador Dali, editat de Harry N Abrams Inc., New York, 1985, p. 114. 
141 Thomas F. Banchoff, în J. Ubeda, S. Marquès şi E. Ponce, Dimensiunea Dali. Obsesia unui geniu pentru 
ştiinţă, Barcelona, Media 3.14, DVD, 2004. 
142 Titlul original era Les Cocus du Vieil Art Moderne (în engleză The Cuckolded of the Old Modern Art) şi 
lucrarea a fost publicată la Grasset et Fasquelle, în 1956. Eseul lui Dali a fost tradus şi în limba română: 
vezi Salvador Dali, Încornoraţii vârstnicei picturi moderne, traducere din franceză şi note de Şerban 
Foarţă, prima ediţie, adnotată de traducător, Colecţia „Biblioteca Internaţională”, Editura EST, Bucureşti, 
1997. 

provocatoare ale lui Dali despre arta din vremea sa. Pictorul era sătul de raţionalitatea 
picturală franceză pe care pe care o numea „cassoulet carrésien”, de prestigiul lui Picasso 
„responsabil de urâţenia generalizată”, prin urmare va fi nevoit să îşi găsească propria 
metodă de creaţie, metoda paranioco-critică, şi să promoveze aplicarea fizicii nucleare în 
pictură. De fapt însăşi noţiunea de modernitate este i se pare suspectă lui Dali, preferând, 
o alta, ceva mai permanentă, anume aceea de „clasicism artizanal”. Esenţa cărţii se referă 
la îmbătrânirea prematură a artei moderne, la incapacitatea ei de a contribui în mod 
fundamental la înnoirea artei în general, fiind în acelaşi timp exprimată de autor într-un 
citat celebru: „Criticii vârstnicei picturi moderne fost-au derutaţi şi traşi pe sfoară de, mai 
ales, «modernul» însuşi. Or, nu cunosc nimic pe lume, care sa fi îmbătrânit mai repede şi 
mai penibil decât ceea ce ei taxau, de azi pe mâine, drept «modern».”143 
Pe de altă parte, în Epilogul care închide eseul său despre arta modernă Dali 
spune că mai există totuţi o idee care este vie, care nu a îmbătrâni şi de aceea ea poate fi 
fundamentului unui nou clasicism „ce este unul iminent”144: „Descoperirea cea mai 
transcendentă a epocii contemporane a fost făcută în recentul domeniu al fizicii nucleare 
şi se referă la structura nemanifestată a materiei, materiei căreia-i este proprie 
discontinuitatea. Ei bine, orice experienţă validă a picturii, astăzi, nu poate şi nu trebuie 
să plece, decât de la o singură idee (pe cât aceasta de concretă, pe atât de semnificativă): 
discontinuitatea amintită”145 (s.a.). După această deschidere în forţă cu care începe 
Epilogul, Dali simte nevoie să facă o scurtă trecere în revistă, din perspectivă diacronică, 
a acelora care au anticipat această descoperire: este vorba de „tuşele crepusculare 
vermeeriene” şi de „pulsaţia aeriană” a lui Velásquez, impresionismul fiind cel dintâi 
curent care cultivă diviziunea luminii. În aceeaşi ordine de idei, „cromosomaticele 
confetti” de pe pânzele lui George Seurat reflectă discontinuitatea materiei, iar merele din 
picturile lui Cézanne par să sufere şi ele din cauza aceleiaşi dinamici a discontinuităţii 
materiei. La Picasso acest fenomen aparţinând fizicii moderne corespunde fragmentării 
reintegrative a realităţii şi de a menţine în acelaşi timp aspectul figurativ al elementelor 
care compun realitatea reprezentată. De asemenea, „clivajele viscerale” ale italianului 
                                               
143 Salvador Dali, Încornoraţii vârstnicei picturi moderne, ed.cit., p. 27. 
144 Salvador Dali, Încornoraţii vârstnicei picturi moderne, ed.cit., p. 95. 
145 Idem. 

Umberto Boccioni şi Regele şi Regina lui Duchamp, fără a mai vorbi de imaginile 
expresive ale lui Goerges Mathieu sau de ceasurile moi ale lui însuşi Dali – par toate 
traversate de această lipsă de continuitate. Dar, ca într-un scenariu lupascian, această 
„forfotă dionisiacă”, prin care Dali descrie discontinuitatea, trebuie să fie inevitabil 
dublată de o cosmogonie apolinică, „catolico-monarhistă”, altfel există riscul ca aceste 
forţe vitale eterogene şi anti-tradiţionale ale picturii moderne să se consume în planul 
derizoriului şi amuzantului dacă ele nu vor fi însoţite de talent, geniu şi o remarcabilă 
capacitate tehnică de a picta. 
Aspiraţia de a atinge sublimul estetic este incarnată în textul lui Dali de 
„arhanghelul protonic”146, care îi va îngădui pictorului să se cufunde în „cromozomii 
fisionaţi ai filomelicei lui plasme”, aspiraţie care are ca scop atingerea comuniunii cu 
„divinitatea proprie” creatorului de artă. 
În eseul „Fotografia: pură creaţie a spiritului” din Revoluţia paranoico-critică, 
Salvador Dali se referă, printre altele la fotografie ca la o „nouă manieră de creaţie 
spirituală” care „plasează toate fazele realizării faptului poetic pe planul lor just”147. 
Luând ca exemplu imaginea unei orhidee şi cea din interiorul unei guri de tigru, unde 
„soarele aruncă mii de umbre în arhitectura laringelui”, Dali demonstrează cum arta 
fotografică devine sursa inepuizabilă a unor imagini noi, astfel încât „toate aparatele, 
recent fabricate, proaspete precum un trandafir, îşi oferă temperaturile lor inedite aerului 
eterat şi primăvăratic al fotografiei.”148 
În aceeaşi ordine de idei, Dali publică, într-o revistă de teologie, un scurt articol 
intitulat Reconstituirea corpului glorios în cer (1952) 
149, în care celebrează înălţarea 
Fecioarei la cer şi descoperirea legăturilor intra-atomice:  
„Voind să pictez, după cum sfătuiesc ruşii, o mare temă istorică din epoca noastră, 
consider drept cel mai important lucru recenta proclamare de către Papă a dogmei legată 
                                               
146 Salvador Dali, Încornoraţii vârstnicei picturi moderne, ed. cit., p. 99. 
147 Vezi Salvador Dali, Da. Revoluţia paranoico-critică. Arhanghelismul ştiinţific, ediţie îngrijită de Robert 
Descharnes, traducere din franceză de Mioara Izverna, prefaţă de Robert Descharnes, Colecţia „Biblioteca 
internaţională”, Editura EST-Samuel Tastet Éditeur, Bucureşti, 2005, p. 27. 
148 Salvador Dali, Da. Revoluţia paranoico-critică. Arhanghelismul ştiinţific, ed.cit., p. 28. 
149 Articolul lui Salvador Dalí, intitulat Reconstitution du corps glorieux dans le ciel, a apărut în revista 
Études Carmélitaines, numărul 2 din 1952, care avea ca tematică Magie des extrêmes, paginile 171-172 .  

de Adormirea a Fecioarei
150
. Nu puteam întreprinde această operă decât după 
„constituirea” „misticii mele nucleare”, momentan unicul lucru ce poate permite accesul 
imaginaţiei mele către o nouă cosmogonie care îi integrează metafizicii principiile 
generale ale progresului nemaiîntâlnit al diferitelor ştiinţe din zilele noastre. Astfel, în 
timpul ultimelor patru luni petrecute în Statele Unite, şi ca o consecinţă a studiilor mele 
ştiinţifice şi a extenuantelor mele „vise mistice” (dar îmbucurătoare până la paroxism), 
am ajuns să îmi imaginez vizual principalele elemente constitutive ale fizicii moderne, 
relevând formele lor şi particularităţile structurale cu un grad de precizie care nu a mai 
avut precedent până  în prezent în opera mea realistă. Astfel, continuându-i pe  Fra Luca 
Paccioli şi Leonardo, care au realizat în Pitagoricismul lor transcendent, cu corpurile 
solide sau vide derivate de la cele cinci corpuri solide platoniciene, Dali, pentru prima 
dată în lume, tocmai a desenat un electron, un proton, un mezon, un mezon Pi, şi chiar 
structura moale prin excelenţă (a acestui foarte nou „clei cosmic” de care eu vorbesc 
adesea aproape obsesiv) chiar înainte ca profesorul Fermi să-l folosească în cea mai 
strictă terminologie ştiinţifică.   
Din toate noile mele elemente mă gândesc să realizez în Spania, bucăţi de ghips 
după desenele mele, şi aceste bucăţi de ghips să fie încorsetate, îmbrăcate într-un fel de 
stofe foarte scumpe ale Renaşterii, ce vor constitui astfel fragmente din costumul 
Fecioarei care, de exemplu, păstrând forma unui electron conducându-se în tabloul meu 
ca atare, aş putea totuşi să pictez „după natura” scăldată în lumina eternă şi ultra-analitică 
din Port-Lligat. Artileriile intra-atomice încă necunoscute, dirijate către nucleu vor 
reconstitui materia organică ce va fi recunoscută în mod glorios începând cu vârful 
degetelor care se roagă şi continuând cu chipul surâzător pentru care, ca şi pentru 
Madona din Port-Lligat, Gala – soţia mea – îmi va servi drept model.  
Numai ajutorul Sfântului Duh şi ascetismul total în care mă voi afunda, izolându-
mă în Spania îmi vor putea permite să reuşesc această operă, dar chiar dacă voi eşua 
promit un lucru: ea va fi marcată cu sângele meu ca un spaniol autentic, aşa cum voia 
Nietzsche.” 
                                               
150 Este vorba de credinţa creştină, proclamată dogmă a religiei catolice începând cu 1 noiembrie 1950, 
conform căreia Fecioara Maria s-a ridicat la ceruri cu trupul şi cu sufletul; evenimentul este sărbătorit pe 
data de 15 august conform unei tradiţii foarte vechi. 

Pe de altă parte, Salvador Dalì în Manifestul anti-materiei (1959) mărturiseşte că: 
„În perioada suprarealistă am vrut să creez iconografia lumii interioare – o lume 
minunată, a tatălui meu Freud. Am perseverat în această direcţie. Astăzi lumea exterioară 
– aceea a fizicii – a depăşit pe cea a psihologiei. Tatăl meu este astăzi Dr. 
Heisenberg.”151. „Noua fizică”, cum o numeşte Breton, propunea o lume în care nu exista 
determinismul, în care particulele se puteau întâlni în acelaşi timp în două stări diferite, în 
care identitatea obiectelor se crea prin acelaşi act de observare. Acestea erau nişte 
concepte greu de înţeles, dar care deschideau căile imaginaţiei. Erau idei atât de 
stimulante, încât au devenit teme recurente în cadrul laboratorului de creaţie suprarealist 
şi, la fel de mult, şi în lucrările lor experimentale. 
În Psihologia non-euclidiană a unei fotografii (1935)152 Dali pune în relaţie 
noţiunea de spaţiu cu fenomenele delirante specifice metodei paranoico-critice: 
focalizându-şi atenţia asupra unei „bobine fără fir” găsită la marginea inferioară a unei 
fotografii pe care o descrie ca fiind „complet goală” şi „non-euclidiană”. „Existenţa 
imperceptibilă” şi „natura invizibilă” a bobine fără fir duce la erupţia bruscă şi specifică a 
„apariţiilor paranoice” şi, fără a descrie în detaliu toate detaliile argumentelor invocate de 
Dali, concluzia este că reprezentarea acestei bobine fără fir se face în alţi termeni decât 
aceia ai metafizicii lui Kant care concepe spaţiu şi timpul ca fiind absolute: „După Kant, 
templele timpului şi ale spaţiului, pe care fiica sa legitimă, intuiţia pură, le utiliza, aşa 
cum am văzut, drept nişte case de rendez-vous, aceste pretinse temple erau considerate şi 
de Kant ca nişte temple dubioase şi diferite unul de celălalt, ceea ce îl făcea să nu poată 
bănui că fiica sa, intuiţia pură, ar putea să le folosească în acelaşi fel, mergând să caute 
atât în unul cât şi în celălalt, acelaşi rău fizic; căci Kant consideră nu numai că timpul şi 
spaţiul sunt două lucruri diferite, dar şi că originea lor este cu totul diferită. Spaţiul este  
forma intuitivă a lumii exterioare, iar timpul forma intuitivă a lumii interioare şi, conform 
lui Kant, există întotdeauna un spaţiu în repaus absolut şi, independent de el, un timp tot 
absolut şi curgător; această stare de lucruri este total lichidată de teoria relativităţii, care 
                                               
151 Salvador Dalí, Anti-Matter Manifesto, în volumul The Collected Writings of Salvador Dalí, ediţie 
ilustrată, Cambridge University Press, 1998, p. 366. 
152 Salvador Dali, Psihologia non-euclidiană a unei fotografii, în volumul Da. Revoluţia paranoico-critică. 
Arhanghelismul ştiinţific, ed.cit., pp. 244-249. 

ne învaţă că nu există nici spaţiu şi nici timp absolut şi că doar unirea timpului cu spaţiul 
are o semnificaţie fizică”153. 
Această bobină, „abandonată la colţul străzii psihologiei” nu mai acceptă 
„imobilitatea anti-personală şi anti-antropomorfică a absolutului metafizic; ea este aici, 
iar aceste lucruri insignifiante sunt cele cărora noi, suprarealiştii, am învăţat, înaintea 
tuturor, să le ascultăm solicitările, cele pe care visele ni le revelează ca fiind cele ce 
caracterizează cu cea mai mare violenţă epoca noastră, viaţa noastră”154. Drept urmare, 
„psihologia nu este decât comportamentul uman faţă de această fizică”, realitatea fizică 
evidentă a acestei bobine, va concluziona Dali. Probabil că pictorul nu avea cunoştinţe 
matematice referitoare la geometria non-euclidiană, dar el a intuit că viziunea specifică 
geometriei lui Euclid a constituit un absolut metafizic care trebuie să fie respinsă în epoca 
modernă. Rolul viselor şi a metodei paranoico-critice este acela de a crea un spaţiu non-
euclidian chiar dacă în mare parte el pare să coincidă, la prima vedere, cu spaţiul de tip 
cartezian. 
Delimitându-se din ce în ce mai mult automatismul psihic de natură esenţialmente 
pasivă vizualizat de Breton, Dali elaborează, începând din 1933-1934, o adevărată „fizică 
a paranoiei”155, sprijinindu-se pe teoriile einsteiniene. El se focalizează atunci pe noţiunea 
de spaţiu-timp a teoriei generale a relativităţii, probabil influenţat de lectura articolului 
„Problema spaţiului, a eterului şi a câmpului fizic”156, în care Einstein descrie evoluţia 
conceptului de spaţiu, de la Euclid la cele mai recente descoperiri, şi subliniază aspectul 
novator al ultimei sale teorii. Fizicianul conferă noţiunii o „semnificaţie reală” şi îi neagă 
caracterul absolut care încă pare să caracterizeze spaţiu-timpul al relativităţii restrânse157. 
                                               
153 Salvador Dali, Psihologia non-euclidiană a unei fotografii, în volumul Da. Revoluţia paranoico-critică. 
Arhanghelismul ştiinţific, ed.cit., p. 248. 
154 Salvador Dali, Psihologia non-euclidiană a unei fotografii, în volumul Da. Revoluţia paranoico-critică. 
Arhanghelismul ştiinţific, ed.cit., p. 249. 
155 S. Dali, „Cucerirea iraţionalului”, Oui, Denoel, 2004, p. 267. 
156 În acest sens, vezi A. Ruffa, „Speciile de spaţii ale lui Dali suprarealist: către o reînţelegere a fizicii 
einsteiniene”, în Salvador Dali la intersecţia ştiinţelor, editat de A. Ruffa, P. Kaenel şi D. Chaperon, Actele 
colocviului, Desjonquères, 2007. 
157 A. Einstein, „Problema spaţiului, a eterului şi a câmpului fizic”, în Cum văd eu lumea, Flammarion, 
1979, p. 152. 

Departe de a avea „aspectul unui teritoriu pasiv”158, spaţiul participă la evenimentele 
fizice: masa determină curbura spaţiului; spaţiul (mai mult sau mai puţin curbat) defineşte 
traiectoria corpului. Structura spaţiu-timpului este deci variabilă şi în sine indeterminată, 
de unde necesitatea aplicării unei geometrii non-euclidiene159 pentru a fi descrisă. Or, 
Dali pare fascinat de caracterul activ al unei entităţi invizibile care interacţionează cu 
corpurile. În particular, în „Apariţii aerodinamice ale Fiinţelor-Obiecte”160, el revelează, 
reluând istoricul propus de Einstein şi turnúrile utilizate de fizicieni pentru a descrie 
diferitele etape, trecerea de la o concepţie abstractă şi pasivă la o concepţie concretă şi 
activă a spaţiului. Totuşi, nu pare să reţină decât ideea spaţiului care acţionează asupra 
corpurilor şi nu inversa şi conferă acestei acţiuni chiar o vizibilitate. Spaţiul dalinian, în 
loc să definească traiectoria corpurilor, le determină forma: el „expulsează” şi „presează” 
obiectele, curbându•le.  
Gândirea paranoică, în loc să rămână o imagine a unui spaţiu-timp morfologic, 
devine aici o entitate externă şi obiectivă care se concretizează la nivel vizual şi făţuieşte 
obiectele, imprimându•le propria curbură. Deci nici un motiv de mirare în faţa 
entuziasmului lui Dali pentru corpurile sau suprafeţele curbate. Tot în acord cu epoca sa, 
pictorul evocă şi maşinile şi alte obiecte „aerodinamice”161. Adjectivul cunoaşte o mare 
popularitate începând din 1929, în momentul în care motoarele ce oferă de cea mai mică 
rezistenţă posibilă în aer se popularizează. Dali nu ezită deci să-şi însuşească un termen la 
modă pentru a putea exprima acţiunea modelizatoare a unei forţe invizibile. Şi mai mult, 
sub auspiciile unei imagini de „moluscă”, folosită de Einstein pentru a desemna 
spaţiu-timpul şi evocată şi de Crevel162, Dali face elogiul obiectelor moi şi vâscoase la fel 
                                               
158 Ibid., p. 149. 
159 Spre deosebire de geometria euclidiană, geometriile non-euclidiene  permit descrierea spaţiilor mai mult 
sau mai puţin curbate sau segmentul cel mai scurt între două puncte este un arc de cerc numit geodezic şi în 
care nu există segmente paralele. 
160 S. Dali, „Apariţii aerodinamice ale Fiinţelor-Obiecte”, în Da, p. 243•48. 
161 Ibid., p. 246. 
162 A. Einstein, Teoria relativităţii restrânse şi generalizate, Gauthier-Villars, 1921, p. 87; R. Crevel, „La 
intersecţia dragostei, poeziei, ştiinţei şi revoluţiei”, în Spiritul contra raţiunii şi alte scrieri suprarealiste, 
Pauvert, 1986, p. 133.  

ca ceasurile sale. Spaţiul, prin carcaterul său indeterminat, este el însuşi „vâscos” şi 
generează obiecte „gelatinoase”163, conforme entităţii care le-a zămislit. 
Originalitatea metodei paranoic-critice stă, fără îndoială, în caracterul său 
structurat, adică fie prin aportul suprarealismului, datorat lui Breton, fie în virtutea 
activităţilor lui Dali din perioada 1928-1929. Totuşi, schimbarea formalistă în demersul 
artistic dalinian se înscrie în imaginarul colectiv al epocii. Aceeaşi tendinţă pare să aducă 
împreună domeniile cele mai variate. În cadrul acestui imaginar îşi va găsi Dali modelele 
care au stimulat pe plan teoretic metoda paranoic-critică. În contextul acestei contribuţii, 
am ales să evocăm două surse de inspiraţie care au marcat evoluţia gândirii pictorului în 
anii 30: Einstein şi Monod-Herzen. Într-adevăr, după ce s-a inspirat din lucrarea lui 
Prinzhorn despre arta nebunilor, care ajunge până la afirmarea caracterului obiectiv al 
delirului
164, pictorul îmbogăţeşte şi radicalizează această reflecţie, apropiindu-se într-un 
mod cu totul particular de noţiunea einsteiniană de spaţiu-timp. Pe de o parte, o opune 
viziunii kantiene şi neokantiene de spaţiu şi de timp; pe de altă parte, îi conferă o 
dimensiune formală. Realizând aceasta, atenţia sa se concentrează progresiv asupra 
morfologiei şi interesul său se manifestă mai ales asupra determinismului formal 
conceput de Monod•Herzen. 
Cu ajutorul intuiţiei creative stimulată de noi descoperiri oferite de teoriile 
ştiinţifice, Dali generează şi modelează de-a lungul anilor imaginarul teoretic al metodei 
paranoico-critice. Această reasimilare imaginativă a cunoştinţelor produce, la rândul său, 
o cunoaştere care beneficiază de propria obiectivitate şi care pune sub semnul întrebării 
imparţialitatea în mod obişnuit atribuită rezultatelor ştiinţifice. Dali deschide astfel calea 
explorării unei gândiri subconştiente obiective şi pune accentul pe procesul complet 
ocultat de Breton în definiţia iniţială a suprarealismului: reprezentarea iraţionalului. 
Conducătorul grupului se ataşează de valorizarea „purităţii”165 automatismului psihic. 
Negând, în plan teoretic, dimensiunea formală care este totuşi intrinsecă limbajului, el 
concepe o „gândire vorbită”, care, funcţionând într-un mod neutru prin cuvinte, se 
                                               
163 S. Dali, „Apariţii aerodinamice ale Fiinţelor-Obiecte”, op. cit., p. 246. 
164 În acest sens, vezi A. Ruffa, „Salvador Dali spre cucerirea iraţionalului”, în Ruptură şi tradiţie: rolul şi 
locul iraţionalului în creaţia artistică, ed. P. Vacher, Editura Murmures, Dijon, 2007. 
165 L. Jenny, „Avanturile automatismului”, în „Littérature”, nr. 72, decembrie 1988, p. 5. 

exprimă în deplina sa autenticitate fără a se lăsa „contaminată” de nici un proces 
formalizant. Dali, din contră, concepe o gândire subconştientă structurată şi structurantă, 
ce organizează spontan informaţiile senzoriale. Orice obiect perceput este automat 
transformat în obiect al dorinţei pe baza unei intuiţii spontane asupra unor analogii 
formale. Dacă pictorul insistă atât asupra caracterului sistematic al delirului, este pentru 
că structura este consubstanţială fenomenului delirant: gândirea paranoică, dintru început 
organizată, se concretizează prin organizarea lumii exterioare, de unde un interes pentru 
modalităţile de obiectivare ale subconştientului. 

5.2. Fascinaţia faţă de ştiinţa modernă, unul din elementele esenţiale pentru 
înţelegerea picturii lui Dali  
 
Salvador Dali era un artist bine informată în domeniul ştiinţific, fiindcă atât cărţile 
sale, cât şi revistele, conţin adnotări care îşi găsesc corespondent în elemente ce apar în 
tablourile şi în scrierile sale. Un exemplu este cartea din biblioteca sa, Geometria artei şi 
viaţa a matematicianului român Matila Ghyka166, din care s-a inspirat pentru unul dintre 
cele mai cunoscute tablouri ale sale: Leda atomică (Anexa 19). Pe Dali îl interesa 
aplicarea matematicii în artă, în maniera marilor clasici, ceea a şi pus în practică, 
încorporând „numărul de aur” în anumite tablouri ale sale. 
Leda Atomica (1949) este o pictură a lui Salvador Dali, expusă în prezent în 
Teatrul şi Muzeul Dalì din Figueres. Lucrarea o înfăţişează pe Leda, regina mitologică a 
Spartei, împreună cu o lebădă. Chipul Ledei este un portret frontal al soţiei pictorului, 
Gala, aşezată pe un piedestal, cu braţul stâng în jurul unei lebede care îşi întinde ciocul 
spre ea, dând impresia, pe de o parte, că are intenţia să o sărute, iar pe de alta, că îi 
şopteşte ceva la ureche. Diferite obiecte, printre care o carte, un echer, două taburete şi un 
ou plutesc în jurul figurii principale. Pentru a localiza imaginea, în fundal, pe ambele 
laturi ale tabloului, sunt reprezentate stâncile Capului Norfeu, situat pe Costa Brava în 
Catalonia. 
La nivel mitologic, Leda era o regină a Spartei de care s-a îndrăgostit însuşi Zeus 
şi în noaptea nunţii ei, el s-a transformat în lebădă si s-a culcat cu ea. În aceeaşi noapte, 
Leda s-a culcat şi cu soţul ei, Tyndareos. Conform tradiţiei, Leda a făcut două ouă: din 
primul ou au ieşit gemenii Castor şi Pollux (care erau nemuritori), iar din al doilea ou 
Elena şi Clitemnestra (care erau muritori). 
La nivel biografic, se pare că această poveste mitică a captat interesul lui Dalì 
încă din anul 1939 când a proiectat scenografia şi costumele, scriind şi libretul pentru un 
baletul Bacanală pe muzica lui Richard Wagner din opera Tannhaüser. Acest balet se 
baza pe povestea Ledei a fost prezentat la Metropolitan Opera din New York de 
compania Ballet Russe de Monte Carlo, pe o coregrafie de Léonide Massine. 
                                               
166 David Lomas, “Painting is dead - long live painting”: Notes on Dalí and Leonardo, în Papers of 
Surrealism, numărul 4, primăvara lui 2006, p. 12. 

Din punct de vedere compoziţional, lucrarea este organizată ca şi Family of 
Marsupial Centaurs (1940) unor legi ce ţin de geometria sacră pe care le cunoştea din 
cărţile matematicianului român Matila Ghyka, ale cărui scrieri, începând cu 1931 vorbeau 
despre armoniile şi proporţiile prezente în artă şi în natură. În centrul cercetărilor lui 
Ghyka, se afla numărul de aur (1+√5)/2, adesea pomenit sub numele de Φ (Phi). Probabil 
în 1947, adică exact în anul în care Dali lucra la Leda Atomica, pictorul suprarealist lua 
cina împreună cu matematicianul român. Curând după aceea, acesta din urmă îi trimitea 
prin poştă o copie a lucrării sale recente publicate în America, The Geometry of Art and 
Life, deşi probabil nu îşi imagina cât de important va fi acest studiu pentru Dali. În 
tabloul de care vorbim, Leda şi lebăda se înscriu în pentagonul de aur (Anexa 20) care 
încadrează personajele şi formula matematică care se poate observa în partea dreaptă de 
jos a imaginii, d =  = r  ≈ 1,902 r, despre care Ghyka spune că 
reprezintă modul în care se poate calcula latura pentagonului regulat (Anexa 21). 
Acum vom vorbi despre lucrarea lui Dali la nivelul său hermeneutic. Astfel, după 
ce prima bombă atomică a explodat la Hiroshima, Dalì şi-a îndreptat activitatea într-o 
direcţie nouă, bazată pe principiul că elementele specifice ale epocii moderne trebuiau 
asimilate de creaţiile artistice, dacă aceste creaţii erau cu adevărat contemporane. Dalí a 
căutat să reprezinte discontinuitatea materiei, incorporând un sentiment de levitaţie 
misterioasă în tabloul său. După cum, la nivelul atomic, nu există o atingere fizică între 
particule, Dalì suspendă chiar şi apa peste mal, un element care va reapare şi în alte 
lucrări ulterioare ale sale167.  Fiecare obiect din tablou este pictat astfel încât să apară 
imobil în spaţiu, deşi nu există nici un contact între aceste obiecte. Leda dă impresia că 
încearcă să atingă capul lebedei, fără a o face. Dali însuşi a descris tabloul în modul 
următor: „Dali ne arată o ierarhizare a emoţiilor libidoului său, care sunt suspendate ca şi 
cum ar pluti în aer, în conformitate cu teoria modernă a fizicii inter-atomice, în care 
nimic nu se atinge. Leda nu atinge lebăda; Leda nu atinge piedestalul; piedestalul nu 
atinge baza; baza nu atinge marea; marea nu atinge ţărmul…”168 
                                               
167 Elliott H. King, Dalí Atomicus, or the Prodigious Adventure of the Lacemaker and the Rhinoceros, 
Society for Literature and Science Annual Meeting October 10-13, 2002, Pasadena, California. 
168 Salvador Dali, „And Now to Make Masterpieces”, în revista Time. December 8, 1947 

Mâna dreaptă a Ledei caută să exprime o dorinţă, pe care nici ea însăşi nu o 
înţelege. Ar putea fi un simbol al procesului impregnării sale. Coaja oului ar putea 
reprezenta fructul unirii dintre Leda şi lebădă din care s-au născut gemeni. Pe degetul 
Ledei, Dali pictează verigheta, simbol al unei căsătorii mistice, reprezentând un mod 
oniric al pictorului de a-şi seduce soţia, Gala, care i-a servit ca model pentru imaginea 
Ledei. 
In legătură cu mitul clasic, Dalì se identifică cu nemuritorul Pollux, pe când 
fratele său mai mare (numit şi el Salvador), care murise înainte de naşterea artistului, l-ar 
reprezenta pe Castor, cel muritor dintre Dioscuri. O altă echivalenţă ar putea fi făcută 
între cele două gemene la care se referă mitul. Astfel, Ana Maria, sora lui Dali, ar fi 
Clitemnestra, cea muritoare dintre gemene, pe când Gala ar reprezenta-o pe divina 
Elena
169. Salvador Dalì însusi a scris: „Am început să o pictez pe Leda Atómica care o 
exaltează pe Gala, zeiţa metafizică şi am reuşit să creez „spaţiul suspendat”. 
Convingerile catolice ale lui Dali permit şi alte interpretări ale tabloului, care 
poate fi considerat ca o interpretare a Bunei Vestiri. Lebăda pare să-i şoptească Ledei la 
ureche o prevestire a viitorului ei, o posibilă referire la legenda conceperii lui Iisus 
Christos, realizată prin suflul Sfântului Duh intrând în urechea Fecioarei Maria. Leda se 
uită direct în ochii lebedei având expresia că înţelege misterul la care participă. 
În pictura sa, Nature Morte Vivante (1956), cunoscută şi ca Still Life-Fast 
Moving, se concentrează idei din sfera mecanicii cuantice  prin prisma secţiunii de aur cu 
motive care ţin de universul religios sau de cultura hispanică. Dali descrie pictura ca 
fiind„descompunerea unui vad cu fructe”170. El a pictat adesea natură moartă care 
înfăţişează o masă cu fructe, peşte sau pâine, dar în acest tablou aceste elemente sunt în 
mişcare - ceea ce ne trimite cu gândul la misticismul său nuclear. Cuţitul din centrul 
imaginii divide în mai multe secţiuni lucrarea, fiind pus pe secţiunea de aur. Fructele din 
partea dreaptă de sus a picturii se află într-o mişcare de tip nuclear ca şi vasul de frcute 
sau apa care se varsă din sticlă. O mână ţine un corn de rinocer în partea stângă a lucrării, 
                                               
169 Rosa M. Maurell - Mythological References in the work of Salvador Dalí: the myth of Leda. -Centre for 
Dalinian Studies - Hora Nova, May 30, 2000 
170 Gilles Néret, Salvador Dalí, traducere de Constantin Lucian, editura Noi Media Print şi Taschen, 
Bucureşti, 203, p. 80. 

în timp ce partea opusă este dominată de o conopidă văzută de sus. Tot ansamblul 
formează o spirală, o altă formă de care Dalì era obsedat în acea perioadă. Bucăţelele de 
hârtie colorată care se văd în partea centrală de jos a lucrării sunt bucăţi de materie care 
au căzut în timp ce el lucra la opera sa.  Ca întreg, pictura aceasta este o modalitate de a 
explora doctrina lui despre discontinuitatea materiei şi misticismul nuclear, conform 
căreia materia nu era aşa cum părea, ci are atribute pe care el însuşi abia le poate bănui şi, 
în acest fel, el se străduia să reprezinte partea nevăzută, ascunsă, profundă a materiei. 
  Din momentul aruncării bombei atomice la Hiroshima atomul a devenit „hrana 
preferata a gândirii” sale, mărturiseşte Dali. În 1951, Salvador Dali a scris Manifestul 
mistic
171
 ca rezultat al viziunii sale mistico-cuantice numite „misticism nuclear”, iar 
lucrarea sa Raphaelesque Head Exploding (Anexa 23) se afla printre primele lucrări în 
care subiectul este divizat în miriade de particule care sugerează atât capul lui Rafael cât 
si cel al Fecioarei si care au forma celebrului cornul de rinocer care simboliza castitatea 
în viziunea pictorului suprarealist. Lucrările specifice acestei perioade fac trimitere la 
legăturile intra-atomice: Dream Caused by the Flight of a Bumblebee around a 
Pomegranate a Second Before Awakening (1944), Raphaelesque Head Exploding (1951), 
Galatea of the Spheres (1952), Assompta Corpuscularia Lapislazulina (1952), 
Rhinocerotic Figure of Phidias’ Illisos or Paranoiac-Critical Study of Vermeer`s 
Lacemaker (1952), Feather Equilibrium sau Interatomic Balance of a Swans Feather 
(1947), Dematerialization near the nose of Nero (1947). 
Dali Atomicus (Anexa 24) este titlul unei fotografii celebre create de Philippe 
Halsman, singurul fotograf care a făcut cariera din realizarea de portrete cu oameni 
sărind. El spune ca modul în care o persoană sare îi dezvăluie adevărata personalitate. Iar 
unul dintre cele mai faimoase personaje care au sărit pentru el rămâne Dalì. Fotografia 
este omagiul adus de către Halsman pe de o parte noii ere atomice (când fizicienii 
afirmau că materia se află într-o stare permanentă de suspensie), pe de altă parte un tribut 
pentru capodopera suprarealistă a lui Dalì Leda Atomica (care în fotografie se află la 
dreapta, în spatele pisicilor, pictura încă neterminată la acea vreme). Au fost nevoie de 
şase ore, 28 de sărituri, o cameră plina de asistenţi care aruncau în aer cele trei pisici şi 
                                               
171 Salvador Dalí, The Mystic Manifesto, în volumul The Collected Writings of Salvador Dalí, ediţie 
ilustrată, Cambridge University Press, 1998, p. 229. 

găleţile cu apă, pentru a rezulta aceasta fotografie „cuantică”. Şevaletul şi tablourile au 
fost suspendate în aer cu fire nevăzute, iar soţia fotografului ţinea scaunul suspendat. 
În acest context, trebuie amintit că Lupasco i-a consacrat lui Dali un studiu apărut 
în numărul special Omagiu lui Salvador Dali, al revistei Secolul XX. Lupasco observă că, 
dintotdeauna, fiinţa umană a considerat că forţele divine vin din înalt, dintr-o lume de 
deasupra noastră, dintr-o „supra-lume” şi atribuie chiar numele de „suprarealism” acestei 
credinţe. Dar pe de altă parte, pentru Lupasco, cazul lui Dali arată toată importanţa „sub-
lumii” cuantice, iar pictorul catalan nu ar fi decât un vizionar care captează mişcarea 
artistică, continua creare şi anihilare a formelor, văzând faţă în faţă entităţi stranii, fără 
niciun corespondent în lumea noastră, dar care totuşi sunt reale în lumea lor proprie. De 
aceea Lupasco propune termenul de „subrealism” pentru a califica creaţia artistică a lui 
Dali. Lupasco menţionează de asemenea că Dali i-a mărturisit că Experienţa microfizică 
şi gândirea umană era cartea sa de căpătâi172. 
Este evident, în acest punct al demersului nostru, că în aceeaşi perioadă în care 
grupul suprarealist pleca din Paris, la începutul celui de-al doilea război mondial, o parte 
dintre membri lui se interesau de mecanica cuantică şi căutau să înţeleagă şi să asimileze 
noile idei din fizică în teoria suprarealistă. Acest fapt se regăseşte în diferite scrieri şi 
opere artistic care au emanat, pentru prima dată, din mediul suprarealist în jurul anului 
1920. Apoi, în timp ce scriitorii şi gânditorii care se aflau în afara domeniului fizicii şi-au 
exprimat fie îngrijorarea, fie entuziasmul prin prisma crizei epistemologice pe care o 
iscase mecanica cuantică, artiştii suprarealişti din a doua generaţie valorifică conceptele 
fizice şi le filtrează prin imaginarul suprarealist de la la începutul  anilor ‟30.  
Henry Charles Puech, istoric al religiilor comparate şi filozofiei vechi, a publicat 
în 1934 articolul Semnificaţie şi reprezentare, în revista suprarealistă Minotaure173, în 
care analizează problema reprezentării artistice într-o lume în care atât subiectul cât şi 
obiectul par să fie din ce în ce mai puţin comprehensibile, în termenii clasici ai totalităţii 
                                               
172 Basarab Nicolescu, Stéphane Lupasco- de la lumea cuantică la lumea artei, în Ce este realitatea? Eseu 
în jurul gândirii lui  Stéphane Lupasco, traducere din limba franceză de Simona Modreanu, Editura 
Junimea, Iaşi, 2009. 
173 Henri-Charles Puech, Signification et représentation, în revista Minotaure (iarna), numărul 6, 1934, p. 
52. 

„sau” ai „întregului”. Puech observă că arta modernă renunţă la modelul naturii ce 
caracteriza întreagă artă tradiţională şi se declară convins de faptul că arta modernă a 
luat-o înaintea fizicii şi literaturii, dat fiind faptul că aceste domenii ale cunoaşterii sunt 
dominate de reprezentarea vizuală bazată pe principiile unei lumi tridimensionale.  
În ambele sfere ale cunoaşterii se menţine concepţia conform căreia omul şi 
lumea (este vorba desigur de lumea macrofizică), subiectul şi obiectul, pot fi înţelese cu 
ajutorul unor reprezentări descriptive ale unuia de către celălalt, accentul căzând pe 
diferenţa dintre subiect şi obiect. În viziunea lui Puech, căutarea sensului de către om l-a 
lăsat pe acesta „să se caute pe sine într-o unitate care îl cuprinde şi pe care el o poate 
cuprinde fără să-l conducă spre o imagine a sa despre sine care prin extindere îi poate 
reda o imagine despre univers. În orice caz, nu exista nici o ruptură între om şi realitate, 
ci o corespondenţă între microcosmos şi macrocosm, sau o identitate între Fiinţă şi 
Reprezentare, comuniune a lumii obiective cu lumea subiectivă înăuntrul a ceva care se 
dovedea a fi capabil să fie reprezentat.”174 Dar, acest mod umanist de reprezentare a 
început să se zdruncine odată cu o nouă viziune asupra spaţiului şi timpului care a apărut 
în ştiinţa şi filozofia modernă. 
Mai întâi, prin afirmaţia conform căreia orice eveniment din spaţiu-timp este 
experimentat în mod diferit de fiecare dintre observatorii care sunt martori ai acestui 
eveniment – teoria relativităţii a lui Einstein, a distrus pentru totdeauna noţiunea de 
condiţii absolute ale fenomenelor. Prin urmare, orice act de cunoaştere era acum supus 
unui infinit număr de variabile, fizica punând capăt validităţii principiului contemplaţiei 
statice „conform unui sistem de referinţă stabil, care blocând vederea şi formând un 
ecran, permitea reprezentarea”175. La această situaţie, mecanica cuantică a mai adăugat un 
strat de incertitudine la îndoielnicul simţ al percepţiei umane, dat fiind faptul că ultimele 
descoperiri din domeniul cuantic puteau aduceau o nouă viziune asupra conceptului de 
invarianţă, dat fiind faptul că realitatea cuantică nu valida o singur tip de „conţinut”: 
substanţele solide se dizolvau şi puteau fi reconstituite ca fluide, materia ca radiaţie, 
particule ca „pachete de undă”, deterministul este înlocuit de calculul probabilităţilor, iar 
în locul sistemului de referinţă în care atomul era punctul ultim care putea fi reprezentat 
                                               
174 Idem. 
175 Ibidem. 

se vorbeşte, dacă ţinem neapărat să ajungem la o formă de reprezentare, despre un 
fragment iluzoriu care poate lua forma unei imagini cu încetele şi indeterminatele 
particule sau ca spaţiu pur, echivalentul „ultimei expresii a realităţii”, ca să folosim 
expresia lui Puech. 
Dar, dacă pe terenul fizicii avea loc demolarea noţiunii de simultaneitate a 
evenimentelor care au loc într-o singură „structură” temporală şi afirmarea „lipsei de 
formă” constantă a fenomenelor vizibile, în terenul psihanalizei s-a născut ideea conform 
căreia individul este rezultatul unui complex de forţe latente, fie că este vorba de 
evenimente, accidente sau asocieri pe care fiecare le aduce cu sine. Din această 
perspectivă, fiinţa umană reprezintă o întreagă istorie „care este prezentă în el şi care este 
numai pentru el”176. În acest punct, se produce ruptura între omul obişnuit şi 
reprezentările sale din lumea cotidiană şi omul de ştiinţă şi reprezentările sale ştiinţifice, 
care apar în faţa omului obişnuit ca fiind abstracte sau cel mult producătoare de diverse 
mijloace tehnologice. De aici, rezultă că rolul artei este unul singular, afirmă Puech, acela 
de a crea „un sistem de forţe semnificative”177, iar imaginea artistică nu mai este o „copie 
idealizată a realităţii” fiindcă nu mai corespunde cu realitatea ci,  devine ceva asemănător 
cu un obiect magic sau cu un simbol mintal, deci o reprezentare care este în acelaşi timp 
„reală şi simbolică”. Noua menire a artei nu mai este aceea de a reprezenta sau sugestiona 
în sensul obişnuit al simbolizării, ci de „a se impune şi de a interveni”. Poate că, scrie 
Puech, aceste noi descoperiri şi această nouă artă ne vor conduce spre „o revoluţie totală” 
în viziunea noastră despre lume „care, de aici înainte, nu mai poate fi o viziune”. 
În ceea ce-l priveşte pe Dali, eul său artistic se manifestă în mod plenar în a 
proiecta pictural un alt nivel al cotidianului (prezenţa elementelor cotidiene precum Port 
Lligat sau brânza de Camembert), al fragmentarismului cuantic şi al spaţiului intra-
atomic la care se adaugă elemente de tip oniric, formând un alt nivel de realitate (cel 
artistic), care în a doua perioadă de creaţie este influenţat de diferite interpretări ale 
principiilor mecanicii cuantice. Terţul în gândirea artistică a lui Dali îl reprezintă 
îmbinarea dintre antagonistele principii ale poeticii suprarealiste (plus tehnica paranoico-
critică) şi principiul secţiunii de aur, ce este caracteristic poeticii artei clasice, care se 
                                               
176 Ibidem. 
177 Ibidem. 

întâlnesc în opera lui Dali şi contribuie în mod esenţial la originalitatea operei sale. 
Principiul complexităţii ne arată la Dali modul în care elementele cotidiene, afectivo-
onirice, cuantice şi cele care ţin de geometria sacră pot alcătui o opera de artă care să fie 
în acord şi cu principiile artei, şi cu cele ale ştiinţei şi cu cele ale sacrului, fără a renunţa 
la propriile viziuni care ţin de sfera subiectului, a eului creator: „Opera mea nu este decât 
o reflectare, una din nenumăratele reflectări a ceea ce am realizat, scris şi gândit. Toate 
picturile mele reprezintă un mic fragment din cosmogonia mea completă.”178 
 
 
 
 
 
 
 
 
 
 
 
 
 
 
 
 
 
 
 
 
 
 
 
                                               
178 Salvador Dali citat de Max Gerard, în Dali, editat de Harry N. Abrams Inc., New York, 1968, p. 16 

6. PICTURA LUI MAX ERNST ŞI IMAGINARUL ŞTIINŢIFIC 

6.1. Ilustraţiile ştiinţifice şi tehnica inversiunii în pictura lui Max Ernst 
 
Max Ernst a fost atras de ştiinţă nu pentru obiectivitatea acesteia sau printr-o 
abordare limitată, ci mai degrabă datorită subiectelor puse la dispoziţie de către oamenii 
de ştiinţă. care în mod tradiţional erau mai mult sau mai puţin indisponibile artelor 
frumoase. În această căutare de subiecte noi, Ernst s-a alăturat multor alţi artişti moderni 
care considerau peisajele tradiţionale, nudurile academice şi, mai ales subiectele 
religioase ca fiind neputincioase pentru a conduce membrii unei societăţi industrializate 
şi foarte schimbătoare. La începutul secolului XX, artiştii precum Max Ernst urmăreau de 
asemenea desenele făcute de către copii şi sculpturile africane ca fiind surse non-
tradiţionale de inspiraţie.  
În acelaşi timp, subiectele ştiinţifice aduceau artiştilor rafinaţi din Europa şi 
America prototipuri vizuale clare şi complexe. De exemplu, în The Large Glass sau La 
mariée mise à nu par ses célibataires, même (1915-1923), Marcel Duchamp imaginează 
curtarea umană şi ritualuri sexuale în ceea ce pare a fi o elaborată parodie a procedurilor 
chimice şi mecanice ale cercetătorului ştiinţific (Anexa 25). Iar Analysis of Various 
Perversities (1922) a lui Paul Klee este un desen inventiv „de copil” al unui studiu 
anatomic complet cu aparate extravagante de laborator. Într-o înclinaţie diferită, un mod 
modern dinamic de vedere este găsit în Flight of the Swifts (1913) de către Giacomo 
Balla, futuristul italian, care evocă cronofotografiile unor păsări în zbor pe care Étienne-
Jules Marey le-a făcut în 1887 în timp ce cerceta mişcările animalelor. Subiectele 
ştiinţifice au fost văzute de către aceştia şi mulţi alţi artişti al secolului al XX-lea ca fiind 
bogate surse de idei vizuale care pot fi dezvoltate prin modalităţi extrem de subiective. 
Abordarea lui Ernst faţă de ştiinţă este una foarte personală: mai precis, el a văzut 
în ilustraţiile ştiinţifice o formă vizuală relativ liberă de înţelesurile convenţionale ale 
imaginilor artistice. De asemenea, ceea ce a găsit el în aceste diagrame şi fotografii nu 
erau aspecte ale realităţii externe sau adevăruri absolute, ci, mai degrabă, asociaţii cu 
propriile sale valori şi stări emoţionale. El nu era preocupat de abstracţiunile ştiinţifice – 
cu formule matematice sau grafice, dar în schimb a revenit asupra imaginilor care revelau 
proceduri şi investigaţii ştiinţifice, fiind interesat de modul în care oamenii de ştiinţă 

vizualizau ceea ce înainte era invizibil. De aceea majoritatea imaginilor pe care le studia 
Ernst erau din articole despre folosirea fotografiei în cercetările ştiinţifice. Ernst a găsit în 
imaginile ştiinţifice o modalitate nouă de a vedea arta şi le-a folosit pentru a face 
vizualizări ale invizibilului din interiorul său.  
O bună indicaţie a importanţei surselor ştiinţifice din metodele de lucru ale lui 
Ernst poate fi găsită în următorul citat în care el descrie un aspect al dezvoltării sale 
precedente ca şi artist: 
„Într-o zi din anul 1919, mă găseam pe timp de ploaie, într-un oraş de pe malul 
Rinului, şi am fost dintr-o dată surprins de obsesia pe care o stârnea asupra privirii mele 
enervate paginile unui catalog ilustrat în care apăreau obiecte pentru demonstraţii 
antropologice, microscopice, psihologice, mineralogice şi paleontologice. Găseam acolo 
desene atât de diferite, încât absurditatea însăşi a acestui ansamblu mi-a provocat o 
intensificare subită a capacităţilor vizionare şi a făcut să se nască o succesiune 
halucinantă de imagini contradictorii, imagini duble, triple şi multiple, suprapunându-se 
unele peste altele cu persistenţa şi rapiditatea proprii amintirilor amoroase şi a viziunilor 
din starea dintre veghe şi somn. Aceste imagini aduceau la rândul lor noi perspective 
pentru propria lor intersectare într-un plan neştiut nou (planul non-convenţiei). Era 
suficient atunci să adaug pe aceste pagini de catalog, pieptănând sau desenând, iar pentru 
asta nu trebuia decât să reproduc uşor ceea ce se vedea în mine, o culoare, linii de creion, 
un peisaj diferit de obiectele reprezentate, deşertul, cerul, o fisură geologică, un plafon, o 
singură linie dreaptă reprezentând orizontul, pentru a obţine o imagine fidelă şi fixă a 
halucinaţiei mele; pentru a transforma în drame dezvăluindu-mi cele mai secrete dorinţe, 
ceea ce înainte nu erau decât pagini banale de publicitate.”179 
O serie lucrări mici, de aproximativ 6 inch x 9 inci, picturi legate de diagramele 
ştiinţifice, făcute din 1919 până în începutul anului 1920, au fost probabil rezultatele 
experienţei care îl inspira, aşa descrie pictorul în fragmentul citat. Ernst nu a conceput sau 
nu a urmărit să anuleze imaginile găsite sau conţinutul lor ştiinţific, ci mai degrabă a 
subminat imaginile. El a acoperit notiţele explicative şi legăturile dintre ele şi imagini, 
dar unele baloane de sticlă, tuburi sau părţi anatomice s-au infiltrat în viziunea sa 
                                               
179 Max Ernst, „Au-delà de la peinture”, în Cahiers d‟Art, număr special dedicat lui Max Ernst, numerele 6-
7, 1937, în Ecritures, Paris, 1970, p. 259. 

picturală. Într-una din aceste serii de lucrări, Winter Landscape: Gassing of the 
Vulcanized Iron Maiden to Provide the Necessary Warmth for the Bed (1921), artistul a 
răsturnat reprezentarea ilustraţiei originale, mai exact a întors-o cu susul în jos. Această 
lucrare a fost făcută dintr-o diagramă care arăta fabricarea nitrogenului şi a acidului 
nitric. Ernst a luat ca bază pentru lucrarea sa sexuală sugestivă „a vulcanizării feciorei de 
fier” titlul şi procesele descrise în diagrama originală. Astfel ambele lucruri, cuvintele din 
titlu şi pictura conţin indicii şi aluzii către lumea reală, dar este o lume dezorientată, 
dezordonată, destructurată. 
În acest grup de lucrări timpurii ale lui Ernst, el pare să fi stabilit metode de a trata 
subiectele ştiinţifice: a schimbat presupusa obiectivitate a ştiinţei pentru a susţine viziuni 
personale prin anularea unor elemente, expunerea altora sau prin răsturnarea originalului. 
Profetică pare, de asemenea, alegerea subiectului care este de fapt o transformare creată 
de energia forţei. Această energie vizualizată a fost transformată de către Ernst într-o 
nouă vizualizare satirică a energiei sexuale – de cele mai multe ori propria energie 
sexuală, fiindcă preocuparea natura sa sexuală reprezintă, de fapt, recunoaşterea 
importanţei pe care o are energia creatoare în arta suprarealistă. Faptul că sexul este o 
forţă importantă, dacă nu chiar cea mai importantă, din viaţa unui om, dar şi pentru arta 
sa, este o idee împărtăşită de către grupul suprarealist, în general. 
În subversiunea lui Ernst asupra imaginilor ştiinţifice se poate observa o atitudine 
ambivalentă faţă de ştiinţă. Pe de o parte, Ernst era atras de subiectele care sugerau o 
bogăţie de semnificaţii psihice, iar pe de altă parte, el vedea metoda ştiinţifică ca fiind o 
parte a sistemului social falimentat de propria raţionalitate şi tehnologie, elemente ce au 
creat distrugerea a atâtor tinere vieţi şi speranţe în primul război mondial. Această 
atitudine ambivalentă a fost un rezultat direct şi al experimentelor dada care au avut loc 
în Germania imediat după război. Întreaga intenţie a membrilor dada a fost să satirizeze şi 
să fărâmiţeze vechile valori discreditate şi să le reasambleze într-o nouă formă care ar 
putea scoate la iveală lipsa lor de sens. 
Când Ernst s-a mutat la Paris în 1922, referinţele din lucrările sale legate de 
propria-i viaţă au devenit mai vizibile. El a adăugat comentariilor satirice asupra 
societăţii reflecţii asupra propriul său trecut, în special legate de dezvoltarea sa 
psihologică proprie. A continuat să răstoarne imagini existente ulterior, în special 

diagramele ştiinţifice, dar a făcut o schimbare majoră în metodele sale de a folosi aceste 
surse: Ernest cel timpuriu avea numeroase „colaje” în care combinând imaginile create 
anterior şi pictând adaosuri. Când a făcut trecerea de la dada la suprarealism, el a creat 
mai multe picturi cu elemente copiate într-o formă largă de la sursele pe care le folosise 
în mod direct în colaje anterioare. În asamblarea de colaje formate din picturi elaborate 
anterior, el evita să picteze pur si simplu imaginile peste, ci mai degrabă asambla 
elemente decupate din câteva surse – adesea fără a picta deloc adaosuri. În consecinţă, în 
ambele tipuri de lucrări, picturi şi colaje, Ernst avea mai mult control asupra compoziţiei 
şi alegerii elementelor. La ambele metode şi conţinuturi, Ernst răspundea elaborării 
abordării suprarealiste, care includea o personalizare a subiectului lucrării şi un 
rafinament al abordării. 
Au Rendez-vous des amis (1922) este un bun exemplu timpuriu cu un aspect al 
acestei schimbări. Deşi lucrarea este în întregime pictată, ea dă senzaţia că a fost 
„asamblată” din mai multe imagini separate. Participanţii la rendez-vous nu arată 
asemănător şi nici nu pot fi făcute legături între ei, iar umbrele şi dimensiunile nu sunt în 
întregime proporţionale. Această pictură pare a fi un colaj al experienţelor recente ale lui 
Ernst cu acest grup de avangardă din Paris. Peisajul montan sugerează Tirolul, unde Ernst 
a luat contact cu membrii grupului din Paris între 1921 şi 1922. Portretele separate puteau 
chiar să fi fost pictate din fotografii. În această pictură Ernst arată relaţiile schimbătoare 
care eventual vor duce la formarea grupului suprarealist. Tzara şi Picabia, dadaişti foarte 
importanţi, par mai puţin importanţi ca suprarealişti, însă Breton, cel care urma să fie 
curând Papa al suprarealismului, pare mare şi dinamic. Descrierea lui de Chirico, 
reprezentată de o statuie fără picioare, este un monument al unui un membru din 
avangardă care devenit un conservator.  
Interesant este că printre membrii fondatori ai grupului suprarealist şi a 
„mentorilor” lor erau imagini luate din La Nature, copii vechi găsite de Ernst în timp ce 
se uita prin anticariate
180
. La Nature era o cunoscută revistă de ştiinţă fondată în Franţa în 
1873 de către Gaston Tissandier, care înainte de 1900 era bogat ilustrată cu gravuri 
                                               
180 Vezi Charlotte Stokes, The Scientific Methods of Max Ernst: His Use of Scientific Subjects, from „La 
Nature”, în publicaţia „The Art Bulletin”, tipărit de College Art Association, vol. 62, numărul 3 pe 
septembrie / 1980, pp. 453-465. 

produse de către mulţi graficieni. Aceste imagini variau de la reprezentări serioase de 
diagrame ştiinţifice până la ilustraţii cu reprezentări din spectacole de circ sau erau chiar 
desene după experimente ştiinţifice ori reproduceri gravate ale fotografiilor ce arătau 
tehnologia modernă aplicată unui abator. Desigur că după 1900, fotografiile au început să 
înlocuiască aceste ilustraţii. Fondatorul revistei era de asemenea preocupat cu noile 
investigaţii pe tema fenomenului vizual creat de către fotografi şi astfel multe din primele 
descoperiri făcute de Muybridge şi Marey au fost prima dată publicate în La Nature. Iar 
unele din aceste reprezentaţii şi-au găsit probabil rostul în colajele şi picturile lui Max 
Ernst. John Russel, în monografia sa despre Ernst
181, a reuşit să scoată la iveală legătura 
dintre ilustraţiile ştiinţifice din La Nature şi picturile lui Ernst care fac trimitere la lumea 
sa interioară. 
Interesul lui Ernst pentru imaginile ştiinţifice nu era legat de cele contemporane, 
ci degrabă a ales imaginile arhaice din secolul XIX, adică dintre acelea ce erau 
contemporane cu propria sa copilărie. Nu numai că erau mai uşor de înţeles conceptele 
ştiinţifice din secolul XIX, dar, mai important, cercetătorul ştiinţific al secolului XIX era, 
mai mult decât opusul aceluia din secolul XX, preocupat de aceleaşi teme cu care erau 
interesaţi şi o parte dintre artiştii contemporani. Una din principalele preocupări ale 
oamenilor de ştiinţă din ultimul secol era de a elabora metode mai bune de „a face vizibil 
ceea ce este dincolo de limitele percepţiei umane”182. Când marele fotograf american 
Eadweard Muybridge a fost la Paris pentru a arăta descoperirile sale pe care le-a făcut 
fotografiind mişcarea animalelor, în mod special a cailor, el a arătat rezultatele 
cercetărilor sale la reşedinţa lui Jean-Louis-Ernst Meissonier, un pictor francez consacrat. 
Deopotrivă fotograf şi artist, Ernst dorea să vadă revelaţiile create de către fotografii 
despre natura mişcării pe care le considera ca fiind un mare bine făcut pictorilor. Aşadar, 
nu numai că a folosit într-un mod inventiv ilustraţiile ştiinţifice vechi dar a şi văzut în ele 
vestigii ale metodelor mai vechi şi mai simple ale unor scopuri ce caracterizau arta la fel 
de bine ca şi ştiinţa. 
                                               
181 John Russel, Max Ernst: Life and Work, New York,  Harry N. Abrams, 1967, p. 188. 
182 Françoise Forster-Hahn, „Marey, Muybridge and Meissonier: The Study of Movement in Science and 
Art”, publicat în Eadweard Muybridge: Standford Years (1872-1882), Standford, 1972, p. 85. 

La Nature reprezenta o sursă abundentă pentru imaginile raţionale şi oarecum 
naive pe care Ernst le putea decupa şi reconstrui prin colaje proiectând o lume nouă, o 
lume suprarealistă. Era necesar ca imaginile folosite – fie prin colaje, fie copiate în picturi 
– să fie recunoscute şi dar inversarea lor trebuie să fie cel puţin la fel de inteligibilă: în 
cerul din spatele personajelor din Au Rendez-vous des amis este un model derivat din 
halourile observate de pictor în jurul soarelui. Ernst a transformat acest pattern aşa cum a 
dorit el. Ca şi în Winter Landscape, intenţiile sale subversive au fost să pună imaginea 
într-o poziţie „imposibilă” sau inedită. De asemenea, alte trei elemente folosite în această 
lucrare au fost preluate din La Nature: mărul şi cuţitul,  „farfuria” din partea stângă-jos a 
lucrării.   
Obiectul care seamănă cu o „farfurie” este derivat din vederea unui ochi de pasăre 
şi a unei fortificaţii subterane construită cu tehnologia avansată din acea perioadă. 
Precum în modelul haloului din cer, Ernst a făcut modificări asupra originalului: cea mai 
evidentă schimbare fiind simplificarea structurii. Dar a mai făcut o schimbare de scală 
radicală şi tipică suprarealismului – cel puţin în relaţie cu figurile umane, astfel încât 
relaţia dintre farfurie şi peisaj este ambiguă.  
Modul în care era aşezată „farfuria” pe teren dă şi senzaţia vizuală de fortăreaţă, 
ceea ce ne arată că s-a inspirat şi din o altă ilustraţie de pe pagina opusă aceleia cu planul. 
El a transformat structura plată a fortului într-o formă concavă definită şi care nu-şi poate 
proteja interiorul de penetrarea cuţitului. Chiar mărul şi cuţitul sunt derivate de la o 
ilustraţie a unui mod de tăiere a unui măr – o aplicaţie uşoară a principiilor geometrice, 
dar şi ca o explicaţie a unei iluzii ingenioase. Această imagine abstractă, precum multe 
alte imagini din lucrările lui Ernst, sugerează mai multe lucruri fără a spune ceva cu 
exactitate. Mărul este simbolul păcatului originar din Eden, având o puternică încărcătură 
sexuală. Mărul tăiat ingenios sugerează decuparea ingenioasă a lui Ernst din sursele sale 
ştiinţifice pentru colaje. Proximitatea mărului faţă de autoportretul lui Ernst în pictură 
împuterniceşte această impresie. După un studiu mai amănunţit, mărul tăiat sugerează 
disecţia păcatului, explorarea energiei sexului care ţine de energiile creative ale artiştilor 
şi poeţilor suprarealişti. În folosirea acestor instrumente, Ernst a încălcat regulile 
proporţiei şi legile fizicii, însă referinţele ştiinţifice, sau mai bine zis parţial ştiinţifice, au 
rămas destul de clare. Ca într-un tabel ştiinţific al personalităţilor suprarealiste, el a 

folosit până şi numere care apar în diagrame de tip ştiinţific şi tehnologic pentru a 
identifica participanţii de la „întâlnirea prietenilor”. 
Metodele artistice imaginate de Ernst pentru a răsturna poziţiile originare ale 
imaginilor ştiinţifice ne trimit cu gândul la una din temele fundamentale ale artei 
suprarealiste: percepţiile noastre asupra lumii fizice nu sunt de încredere. La prima 
vedere el a fundamentat aranjamentul câtorva figuri din Au Rendez-vous des amis pe 
câteva ilustraţii mai complexe dintr-un articol din La Nature despre experimentarea 
centrului de gravitaţie. Neobişnuitul grup de prieteni din trei generaţii diferite de bărbaţi, 
cel mai tânăr stând în poală la următorul mai mare, este sursa pentru grupul aşezat din Au 
Rendez-vous des amis în care s-a făcut şi Ernst părtaş. Cele două personaje (Robert 
Desnos şi Johannes Theodor Baargeld) sunt inversate dacă raportăm pictura la ilustraţia 
din revista de popularizare a ştiinţei. Nu lipsit de importanţă este faptul că articolul 
ilustrat de aceste gravuri prezentau faptul că o persoană relativ slabă, o tânără, dacă este 
plasată într-o poziţie potrivită, ar putea face lucruri care ar părea să necesite mai multă 
forţă decât ar avea ea în mod normal. În toate cazuri, modul în care Ernst foloseşte 
materialele din La Nature este intenţionat şi pare să îşi propună „răstoarne” prejudecăţile 
noastre despre mărime, despre adâncime sau despre orientare. 
În scrierile poetice de mai târziu, Ernst vorbeşte despre a fi orb însă a putea vedea 
(o temă recurentă în poemele lui Gellu Naum, care vorbeşte despre „orbirea voluntară”). 
În Au Rendez-vous des amis el neagă simţul de a auzi – el ne oferă un spectacol mut. 
Pictorul german, în preajma poeţilor avangardişti din Paris, nu sugerează nici un fel de 
comunicare prin vorbire sau scriere, ci doar un fel de comunicare printr-un limbaj vizual, 
ca şi cum aceştia ar fi fost poeţi surdo-muţi. Este clar că Max Ernst credea că aceste 
simţuri reprezintă doar o parte din percepţiile limitate ale unei persoane. Dar, numai prin 
limitarea voluntară a simţurilor poate un poet sau pictor să „vadă” sau să „audă” într-un 
mod care îi permite să acceseze un nou nivel de percepţie artistică. Poate părea 
surprinzător, dar Ernst prin metoda sa de inversare a evidenţelor de tip ştiinţific 
respingere într-un mod foarte ferm ideea că peisajele şi sunetele lumii obiective ar fi în 
totalitate semnificative sau de încredere din perspectiva celui care caută să cunoască 
lucrurile în profunzime. 

În lucrarea Au Rendez-vous des amis avem de-a face, de asemenea, cu un tip de 
cercetare ştiinţifică ce urma să aibă o mare influenţă asupra suprarealiştilor: cercetarea 
psihanalitică. Ernst a fost student la psihologie înainte de primul război mondial, iar la 
acea vreme citise deja câteva din cărţile lui Freud în germană, fără a aştepta o traducere, 
cum au fost nevoiţi să facă unii dintre prietenii săi francezi. În mod ironic, tocmai 
scrierile lui Freud este posibil să fi plantat în mintea lui Ernst sâmburii neîncrederii în 
ştiinţă, fiindcă în analiza lucrărilor de artă, Freud face comentarii asupra bogăţiei de 
percepţii artistice în contrast cu abordarea ştiinţifică ce este limitată şi rece. 
Ernst apare, în acest context, mai aproape de ideea din centrul teoriilor freudiene 
conform căreia experienţele din copilărie afectau în mod decisiv acţiunile şi gândurile 
adultului. Se pare că Ernst a creat propria sa copilărie, în special relaţia sa cu tatăl său, 
Philippe Ernst, o principală preocupare în poezia şi pictura sa. Chiar Au Rendez-vous des 
amis (Anexa 26) arată precum un ciudat portret de familie formată doar din bărbaţi, cu 
membrii familiei călcând fiecare pe picioarele celuilalt şi indivizii grupaţi în mici alinieri. 
Un Ernst ce pare tânăr este aşezat pe piciorul unei figuri parentale şi cu barbă care îl 
reprezintă pe Dostoevsky. Într-adevăr, Dostoevsky era văzut ca un scriitor al secolului 
XIX care a pătruns în profunzimile vieţii interioare a personajelor sale, ceea ce l-a impus 
ca precursor pentru poeţii suprarealişti. O altă referinţă de „familie” sunt gesturile 
poeţilor şi pictorilor. Tatăl lui Ernst a fost profesor într-o şcoală pentru surzi, iar Ernst era 
familiar cu limbajul semnelor folosit de către ei. Gesturile din această pictură par să fie o 
parte evocativă mai degrabă decât un limbaj explicit. Ca desen de tip descriptiv a unei 
adunări de prieteni, pictura a fost comparată cu Disputa lui Raphael183. După Werner 
Spies, tatăl lui Ernst, pictor amator şi catolic devotat, făcuse o copie a acestei lucrări. 
Charlotte Stokes, pe de altă parte, afirmă că o mai bună analogie pentru Au Rendez-vous 
des amis ar putea fi celebra Şcoala din Atena a lui Raphael, pentru că nu numai că deţine 
un grup de de spirite înrudite simetric aranjate, dar include şi un autoportret al lui 
Raphael pe care Ernst l-a inversat în Au Rendez-vous des amis. În orice caz, portretul de 
familie al strămoşilor şi fraţilor artişti ai lui Ernst subminează tradiţii artistice precum 
acesta şi răstoarnă principiile ştiinţifice clasice. 
                                               
183 Werner Spies, Max Ernst – 1950-1970: The Returne of „La Belle Jardinière”, editat de Harry N. 
Abrams Inc., New York, 1971, p. 134. 

Un alt aspect relevant pentru cercetarea noastră este faptul că Max Ernst a creat, 
în 1923, o serie de picturi murale pe pereţii casei lui Paul şi Gala Eluard din Eaubonne. 
Aceste picturi murale conţin mai multe exemple de floră şi faună tipică modelelor apărute 
în La Nature. Precum obiectele din La Nature, obiectele din picturile murale par ciudate 
şi izolate. Într-una din secţiuni, Au Premier mot limpide, de exemplu, Ernst a derivat 
mâna dintr-o ilustraţie a percepţiei simţurilor. În acel experiment, persoana simte că 
atinge cu mâna două bile din atingerea cu degetele încrucişate a unei singure bile. Aici, 
iarăşi, avem de-a face cu neîncrederea în senzaţii şi percepţii, dar acest concept este 
localizat în sursa sa mai degrabă decât în lucrarea finală, deoarece, în lucrarea sa, Ernst a 
izolat mâna într-un cadru, decupând-o de corp. El a modificat şi desenul original pentru a 
creşte similaritatea degetelor cu picioarele încrucişate ale femeilor. Picioarele încrucişate 
reprezintă fie inhibiţii sexuale, fie negarea sexului altcuiva. Aspectul autobiografic al 
imaginii este văzut în MX-ul format de către coardă şi figuri, care trimit la prenumele 
său, Max. Chiar auto-reprezentarea sa din Au Rendez-vous des amis este cu degetele 
încrucişate într-un gest similar. 
O altă indicaţie a faptului că Ernst s-ar fi inspirat din La Nature în Au premier mot 
limpide este găsită într-o asociere similară a unei corzi, a unei bilei şi insectelor dintr-o 
ilustraţie care apare în acelaşi volum din La Nature ca şi ilustraţia cu degetele încrucişate. 
Această ilustraţie a fost dintr-un articol despre marea putere a insectelor comparativ cu 
mărimea lor fizică; pentru a putea face experimentul, anumite greutăţi au fost ataşate 
insectelor. Aspectul sadic al acestor greutăţi precum şi însăşi povara lor sunt exploatate în 
imaginea lui Ernst. În pictura lui Ernst ilustraţiile ştiinţifice joacă rolul lui A, răsturnarea 
acestora prin tehnica reprezentării joacă rolul lui non-A, iar terţul îl reprezintă opera 
artistică rezultată care nu este nici ilustraţie ştiinţifică, nici imaginaţie pură ci o imagine 
de pe un alt nivel artistic ce este traversată atât de fluxul raţional-ştiinţific, dar şi de 
fluxul non-raţional-artistic trezind în receptor un alt nivel de percepţia al artei care îi 
sugerează că simţurile sunt iluzorii şi limitate, dar o altfel de reprezentare la nivel vizual 
poate trezi o altfel de percepţie a lumii în planul „gândirii-privire” a receptorului, cum ar 
spune Nuam. 

6.1. Teme derivate din ştiinţa modernă în scrierile lui Max Ernst 
 
În romanul său La Femme 100 têtes, Ernst continuă să caute resurse artistice în 
materiale ştiinţifice. El a numit această lucrare un „roman colaj”, fiind creat din 147 de 
colaje publicate cu subtitluri poetice în 1929. Romanul începe cu un erou descendent din 
Rai şi o concepţie nu chiar imaculată şi se termină cu contemplări asupra morţii şi cu 
elemente care trimit la incipitul. La Femme 100 têtes  înseamnă fie „femeia cu o sută de 
capete”, fie „femeia fără cap” şi ea este ghidul nostru de-a lungul romanului. Personajul 
feminin este introdus încă din pagina de titlu. Inspiraţia pentru titlul romanului i-a oferit-o 
lui Ernst probabil bustul de femeie dintr-o ilustraţie a articolului „La Science foraine: Les 
Femmes à troit têtes”184 care explică simbolismul teatral al unei femei cu trei capete. 
Articolul de acest tip a face în mod clar o separare între ştiinţa modernă şi simbolurile 
care au făcut parte dintr-o altă practică „ştiinţifică” mai veche precum alchimia – o 
separare pe care Ernst a răsturnat-o, de asemenea. Ca un adevărat alchimist, Ernst a pus 
bustul din „Les Femmes à trois têtes” într-o reprezentare a unei fiinţe încălzite într-un 
cuptor. Ambiguităţile mai multor surse ale lui Ernst şi îndemânarea sa de a se juca cu ele 
sunt demonstrate de către cărămizile de sub cuptor, care pot fi văzute ca nişte chei ale 
unui pian de salon care sunt în conjuncţie cu un tors elegant. 
În al doilea colaj al romanului, Ernst şi-a rafinat manevrarea surselor şi a unificat 
într-o imagine cu mai multe teme derivate din ştiinţă. Poza care a servit ca bază pentru 
acest colaj este o ilustraţie din metodele lui Dr. Charcot pentru studierea şi tratarea 
isteriei. Alegerea acestei poze este în armonie cu interesul suprarealiştilor în implicaţiile 
creative ale tulburărilor mentale. În anul precedent celui în care a creat Ernst La Femme 
100 têtes, Breton şi Aragon sărbătoreau aniversarea cercetării lui Charcot în domeniul 
isteriei: 
„Isteria este o stare mentală mai mult sau mai puţin ireductibilă caracterizându-se 
prin subversiunea raporturilor care se stabilesc între subiect şi lumea morală din care se 
consideră practic a face parte, dincolo de orice sistem delirant. Această stare mentală este 
fondată pe nevoia unei seducţii reciproce, care explică miracolul îndată acceptat al 
                                               
184 Vezi Charlotte Stokes, op.cit., p. 459. 

sugestiei (sau al contra-sugestiei) medicale. Isteria nu este un fenomen patologic şi poate, 
în toate privinţele, să fie considerată ca un mod suprem de expresie.”185 
Femeile pe care Charcot le studia raportau viziuni precum acelea ale misticilor 
religioşi, iar Ernst a luat în considerare oportunitatea oferită de această ilustraţie pentru a 
parodia o scenă din Bunavestire, viziunea Fecioarei Maria. Sugerând că Fecioara este o 
femeie bolnavă aşezată pe un pat. Lângă ea este îngerul Buneivestiri, adică doctorul, care 
în ilustraţia originală îi face poză din motive ştiinţifice. Sorţul doctorului este similar 
celor purtate de muncitori şi măcelari şi îl fac să pară oarecum dezorientat. Ernst 
exploatează acest fapt şi conduita personajului sugerează atât o relaţie sexuală, cât şi una 
autoritară cu femeia. Privirea suspicioasă şi rezervată de pe faţa ei sugerează că ea este 
oricum numai entuziasmată nu de perspectiva acestei „concepţii imaculate”. Schimbarea 
făcută de Ernst în această scenă religioasă reprezintă de asemenea tulburarea creativă 
mentală pe are Charcot o studia şi pe care Aragon şi Breton o sărbătoreau. Ernst era 
preocupat de problemele vizualizării invizibilului care în concepţia sa ţineau de un 
anumit statut mintal. El a alterat imaginea originală pentru a fi mai de aproape de 
adevărul său interior şi subiectiv. 
Ernst nu numai că a folosit imaginile ştiinţifice în mod direct, dar a şi răsturnat 
tradiţia artistică a Buneivestiri prin inserarea elementelor extrase din gravurile ştiinţifice 
sau pseudo-ştiinţifice din La Nature: o sticlă de vin, un iepure, o „izbucnire solară” şi un 
copil. Ambele elemente acoperă elementele fotografice originare – astfel obscurizând 
adevăratul înţeles al scenei - şi parodiind simbolurile insistente ce sunt de obicei incluse 
în picturile tradiţionale ce prezintă Bunavestire. Iepurele ce îşi are originea dintr-o 
fotografie dintr-un pliant de circ înlocuieşte Porumbelul Sfântului Duh, iar dintr-un 
faimos articol ştiinţific despre felul în care curenţii de aer se mişcă în jurul obiectelor, 
Ernst a luat o sticlă de vin. Sticla, asociată cu dispoziţia bună gratuită, înlocuieşte vaza de 
lilieci, care era simbolică pentru puritatea Fecioarei. Forma falică a sticlei este juxtapusă 
cu haloul din centrul „izbucnirii solare”. Această imagine a unei încărcături electrice 
văzută prin apă sub forma de cercuri concentrice de lumină face trimitere la orgasmul 
feminin şi la momentul conceperii. În mod ironic, această imagine electrică se referă la 
                                               
185 André Breton şi Louis Aragon, „Le Cinquantenaire de l‟hystérie”,  în La Révolution surréaliste, numărul 
11, anul al IV-lea, p. 22. 

subiectul original al scenei, deoarece ilustraţia este o imagine fotografică a încărcăturilor 
electrice. Astfel, este o vizualizare modernă, ştiinţifică, a luminii şi energiei care imită 
razele de lumină divină ce vin de la Dumnezeu. Acest colaj este o dovadă în plus a 
numeroaselor teme ştiinţifice pe care Ernst le valorifică într-un mod surprinzător şi 
neconvenţional. La anumite niveluri, el examinează metodele de a face energia invizibilă 
să fie vizibilă la fel cum încearcă să exploateze potenţialul creativ al unei minţi 
dezorientate. 
Precum în multe alte lucrări ale lui Ernst, el şi-a racordat propria experienţă în 
acest colaj şi în La Femme 100 têtes, în general. Gestul retoric de disperare făcut de către 
copil în a doua ilustraţie din La Femme 100 têtes şi titlul sunt în legătură cu o declaraţie 
autobiografică făcută de Ernst în „Au-delà de la peinture”: De asemenea, aceeaşi temă 
plasată de la început în La Femme 100 têtes îi dă un aer autobiografic care este menţinut 
şi consolidat de-a lungul romanului. În continuare, dezorientarea creativă a minţii, 
imaginile pseudo-religioase şi răsturnarea imaginilor ştiinţifice găsite în La Femme 100 
têtes sunt în mod tainic legate de propriul său fel de a vedea lucrurile. 
Mai departe în roman, Ernst introduce importanta temă a orbirii. În ilustraţia 108, 
corps aveugle, orbit de către o mască sau o denaturare, presimte calea sa până într-o 
pădure. Deasupra lui pluteşte o minge într-un fel de cort. În roman, corps aveugle este 
asociat cu inabilitatea de a-şi putea vedea propriul viitor sau de a putea vedea dincolo de 
propria moarte a cuiva. Într-adevăr, în ultimul capitol, la sfârşitul vieţii eroului, el este 
dominat de către fiinţe oarbe. În La Femme 100 têtes apare des imaginea corps aveugle 
(„corp orb”), dar în lucrări mai târzii Ernst a schimbat conceptul cu nageur aveugle 
(„înotătorul orb”). După ce a făcut această schimbare, el a modificat de asemenea 
înţelesul orbirii. Orbirea este o calitate pe care Ernst o explora sub înţelesul de auto-
revelaţie. Vederea şi orbirea nu sunt opuse; mai degrabă, orbirea este un aspect al vederii, 
este vederea ochiului interior. 
În numărul revistei View dedicat lui Ernst186, el a scris că în timp ce era copil şi 
era întrebat „Ce îţi place ţie cel mai mult să faci?”, el de obicei răspundea „Să privesc.”. 
Însă când se confrunta cu realismul din picturile tatălui său, Ernst a spus despre reacţia sa 
                                               
186 Max Ernst, „Some Data of the Youth of M.E.: As Told By Myself”, în publicaţia „View”, seria a doua, 1 
aprilie 1942, p. 30 

din copilărie: „Copilul simţea o revoltă crescândă în inima sa împotriva realismului 
obişnuit şi a decis să se orienteze către o concepţie mai echitabilă a relaţiei dintre lumea 
subiectivă şi lumea obiectivă.” Orbirea este o metaforă pentru o limitare şi focalizare a 
receptivităţii unui artist, eliberându-i mintea de detalii inutile ale lumii vizibile astfel 
încât împrejurimile din lumea sa interioară să poată deveni, de asemenea, vizibile.  
Blind Swimmer (Anexa 27) este numele câtorva picturi datate din 1934 şi de mai 
târziu. Revenind la folosirea imaginilor din La Nature, Ernst a luat ideea pentru aceste 
picturi din fotografii ale energiei vizualizate. The Blind Swimmer (The Effect of Touch) – 
vezi Anexa 28 – era bazat pe două ilustraţii. Reprezentarea din stânga este dintr-un set de 
fotografii care prezenta experimente legate de curenţii de aer: obiecte de forme variate 
sunt poziţionate în unghiuri care sunt în relaţie cu jeturi de fum paralele. Imaginea cu o 
mână dreaptă din pictură este bazată pe un desen cu acelaşi experiment făcut în apă. Deşi 
ambele ilustraţii arată un obiect staţionar plasat într-o substanţă care pluteşte în jurul său, 
experimentele erau făcute pentru a testa felul în care anumite obiecte, precum eliciile sau 
caroseria unei bărci, se mişcă prin aer sau apă. Ernst se joacă cu mişcarea 
interschimbabilă de nedefinit şi structura acestor imagini. Cealaltă pictură a lui Ernst cu 
această temă, numită The Blind Swimmer, este bazată pe un desen schematic după o 
fotografie care arată efectele magnetismului. 
Ernst a transformat aceste imagini ştiinţifice ale energiei în imagini personale şi, 
după cum descria Lippard187, în imagini erotice. Orbirea ar putea fi o metaforă pentru 
lipsa de intervenţie intelectuală în experienţa sexuală. Despre primul Blind Swimmer, ea a 
scris: „…o sămânţă este împinsă de către un obiect vertical prin canale de dungi ritmice, 
dar ratează oul plasat într-o parte.”188 Despre celălat Blind Swimmer, ea a scris: 
„…ilustrarea este destul de clară; „înotătorul orb” fiind un eufemism poetic pentru 
organul masculin (imaginea sa fiind văzută cu capul înainte, precum un peşte fără ochi cu 
o „gură” mare) iar imaginea din pictură fiind o „ilustrare” evidentă a pasajului sămânţei 
(ce poate fi văzută ca un ou sau pupila unui ochi) prin vagin, presupunând cum şi face, 
prin dungile sale ritmice şi repetitive, presiunile curbare ale acţiunii de dragoste şi 
                                               
187 Lucy Lippard, „The World of Dadamax Ernst”, în Art News, LXXIV, aprilie 1975, p. 29. 
188 Idem. 

posibilă procreare, în timp ce schema verticală implică „elanul” unui orgasm”189. În 
conformitate cu interpretarea erotică a lui Lippard asupra orbirii, figura masculină din 
care dibuie prin peisaj, mingea care pluteşte în afara razei sale de acţiune, este o versiune 
specifică din secolul al XIX-lea a ilustrărilor şi ideilor pe care Ernst le-a exprimat în 1934 
despre picturile sale Blind Swimmer. 
Deşi aceste picturi ale lui Ernst expuneau ilustraţii sexuale de penetrare şi forţe 
magnetice, ele de asemenea au şi alte implicaţii. Ernst folosea termenul de „înnotător 
orb” în scrierile sale pentru a se referi în mod particular la procesul de a face artă şi la 
intensitatea participării la viaţă în general. Cât despre alte cazuri în care Ernst a folosit 
diagrame ştiinţifice, Blind Swimmer (The Effect of Touch) conţin paradoxuri. Cu toate că 
prezintă o imagine unificată (mai degrabă decât o imagine fragmentată de colaj), o 
examinare a surselor din La Nature dezvăluie faptul că un curent care pluteşte din partea 
dreaptă în jos, iar curentul din stânga pluteşte în sus. Semnificaţia acestei imagini a fost 
schimbată de la o ilustraţie a unei investigaţii ştiinţifice într-o serie de întrebări personale 
despre acţiune şi contra-acţiune – sau despre acţiune şi stază. Ce este nemişcarea? Dar ce 
este mişcarea? Este energie interioară invizibilă şi contradictorie pe care Ernst a 
vizualizat-o. Dacă privim articolele pentru care au fost făcute ilustraţiile, putem vedea că 
Ernst a studiat textele şi ilustraţiile. Articolele fac ceva mai mult decât să raporteze 
simple experimente; articolele şi ilustraţiile demonstrează utilitatea fotografiei în 
asemenea experimente. Pictura lui Ernst, precum şi sursele sale, sunt bazate pe dorinţa de 
a face forţa simţită – dar invizibilă – să fie cumva vizibilă. 
Probabil ultima dată când Ernst a folosit motivul obiectelor prinse în curentul unei 
mişcări a fost în 1962 în The Garden of France (Anexa 29). În această lucrare Ernst 
reprezintă obiectul în contextul său original; îl plasează într-un curent lichid, dar mărit la 
scala geografică a debitului râurilor. Precum Blind Swimmer din 1934, The Garden of 
France are cursuri de apă contradictorii şi implicaţii ale erotismului frustrat: inserarea de 
model de apă curgătoare ratează figura feminină precum şi-a ratat perechea mai abstractă 
din pictura anterioară. În zona centrală, părţi de corp feminin nud se întrevăd printr-un 
peisaj precum o hartă. Precum mâinile/picioarele care sunt puse în evidenţă de la 
fereastră în figura 7, şi şoldurile şi picioarele care sunt expuse în The Garden of France 
                                               
189 Ibidem. 

par să frustreze şi la fel de mult să tenteze. Acest nud este probabil bazat pe faimoasa 
pictură Birth of Venus a lui Alexandre Cabanel. Canabel, un pictor academic francez al 
secolului XIX, era faimos pentru picturi „tentante şi sugestive” precum aceasta. Acest 
nud reprezintă aspectele erotice ale tradiţiilor academice care par să-l fi fascinat pe Ernst 
şi pe care el le-a citat des în numeroase colaje ale sale derivate din surse ale secolului 
XIX. 
În 1964, doi ani mai târziu după executarea The Garden of France, Ernst a creat o 
ediţie limitată a gravurilor originale numite Maximiliana ou l’exercice illégal de 
l’astronomie. Subiectul lucrării este Wilhelm Tempel, un astronom puţin-înţeles din 
secolul XIX. (El şi munca sa au fost ignorate sau dizolvate în mare parte deoarece el nu 
deţinea gradele oficiale, studiind singur). Tipic pentru relaţia lui Ernst cu subiectele 
ştiinţifice şi lucrările sale în general, Ernst presăra referinţe la propria sa viaţă în povestea 
sa, echivalându-se cu Tempel şi cu Maximiliana, corpul ceresc descoperit şi numit de 
către Tempel. În lung şi în lat sunt scrieri misterioase şi ilizibile şi desene stranii. Pentru 
The Illegal Practice of Astronomy, un film făcut în conjuncţie cu proiectul său, Ernst a 
revenit iar către La Nature pentru colajul pe această temă al observatorului. Deci până la 
cariera târzie a artistului el a revenit şi a folosit în mod direct ilustraţiile ştiinţifice din La 
Nature, găsind în obiectivitatea lor şi evocaţiile naïveté evenimentele din propria sa viaţă. 
De-a lungul întregii sale cariere, Ernst a folosit imaginile ştiinţifice pe care el le-a 
descoperit pe diverse niveluri. El nu a văzut în acestea ilustraţii ale unei realităţi obiective 
ci evocări ale unei vieţi interioare bogate şi evident subiective. Cu siguranţă contempla în 
mod frecvent reprezentări ale stărilor de energie care ar fi altfel invizibile. Imaginile 
ştiinţifice la fel de bine şi metodele prin care erau create îşi au importanţa lor, dar printre 
preocupările sale cu subiectele proaspete aduse de către ştiinţă şi metodele ştiinţifice se 
afla şi o dorinţă de a suci raţionalitatea, de a satiriza seriozitatea investigaţiilor ştiinţifice. 
Energia pe care Ernst o scoate din aceste imagini ştiinţifice este o reprezentare a forţei 
personale. Aceasta poate fi privită ca o forţă sexuală sublimată, fiindcă în picturile sale, 
şi în mod special în scrierile sale, există o preocupare constantă pentru viaţa sa creativă, 
pentru viaţa sa de artist – cu forţele sale interioare care-l menţin activ la nivel artistic. 
Pentru Ernst, ştiinţa este o metaforă pentru cunoaşterea obţinută prin simţuri, însă 
el subminează această cunoaştere prin scoaterea la suprafaţă a ambiguităţii din percepţiile 

ştiinţifice. Când mixează metodele suprarealiste sau când foloseşte simpla asociere şi 
exploatare a hazardului cu percepţia ştiinţifică el face imaginile ştiinţifice să pară valide 
şi vitale şi în plan artistic, chiar dacă ele sunt răsturnate. Aşadar, înfăţişarea dovezilor 
simţurilor şi ale reprezentărilor simţului de a pipăi într-o formă vizuală nu sunt simple 
satire ale metodelor ştiinţifice, ci devin metode de explorare a sinelui. După cum ar fi 
spus Ernst, experimentele sale l-au dus de partea cealaltă a vederii, a vederii care nu se 
vede, a vederii de dincolo de văz. Vederea lui Ernst ţine de trezirea vederii interioare, de 
răsturnarea vederii prin prisma celor ştiute şi învăţate, de împrospătarea vederii ce duce 
spre auto-cunaştere. 

7. RENÉ MAGRITTE ŞI TEORIA RELATIVITĂŢII 

7.1. Modalităţi de receptare a teoriei relativităţii în opera artistică a lui René 
Magritte 
 
Născut 14 martie1879 la Ulm, Germania, Albert Einstein a fost descris de către 
foştii săi profesor mai degrabă ca un cursant destul de lent, poate şi datorită faptului că el 
nu a vorbit până la vârsta de trei ani, ceea ce ne aminteşte de poetul român de la Lancrăm. 
Cu toate acestea, atunci când Einstein avea doar 12 de ani, el l-a întrebat pe un profesor 
de-al său cum ar arăta el într-o oglindă pe care o ducea dacă s-ar mişca cu viteza 
luminii
190
. Se pare că aici se află germenele teoriei restrânse a relativităţii pe care 
Einstein a formulat-o în 1905. De fapt, în 1917, Einstein va sublinia că teoria generală a 
relativităţii a fost prima mare teorie despre gravitaţie de la Newton, care a postulat-o cu 
mai mult de 250 de ani înainte
191
.  
 Esenţa viziunii lui Einstein o reprezintă conceptual de relativitate, a cărui descrie 
a devenit deja celebră: „Atunci când eşti cu o fată frumoasă timp de două ore, par ca şi 
cum ar fi două minute. Atunci când stai pe un cuptor încins timp de două minute, pare ca 
şi cum ai fi stat două ore; aceasta este relativitatea.”192 După Einstein nu există cantităţi 
absolute, deoarece magnitudinea cantităţilor depinde de viteza relativă dintre obiect şi 
observator şi orice eveniment sau măsurătoare este înţeleasă ca fiind diferită în funcţie de 
viteza observatorului. Astfel, singura constantă rămâne viteza luminii în vid. Printre 
rezultatele uimitoare pe care teoria restrânsă a relativităţii le aducea în prim plan, se 
numără următoarele: dacă un obiect atingea o viteză apropiată de cea a luminii, atunci  
a) va părea ca şi cum ar fi mai scurt, iar dacă ar atinge viteza luminii, acesta va 
apărea ca şi cum ar avea lungimea 0;  
                                               
190 Vezi capitolul „Fascinaţia faţă de ştiinţă”, în Michael White, John Gribbin, Albert Einstein – omul 
mileniului II, traducere de Mihnea Columbeanu, Editura Lider, Bucureşti, 2007. 
191 idem. 
192 Aceasta este explicaţia pe care Einstein a dat-o secretarei sale Helen Dukas pentru a o transmite 
jurnaliştilor şi celor nefamiliarizaţi cu ştiinţa modernă, pentru a face teoria relativităţii accesibilă. Vezi Best 
Quotes of „54, „55, „56 (1957) de James B. Simpson, citat în Fred R. Shapiro and Joseph Epstein, The Yale 
Book of Quotations, 2006, p. 230. 

b) trecerea timpului pentru obiect va părea mai înceată decât ceea ce vedem noi, 
timpul devine infinit mai încet dacă obiectul se mişcă cu viteza luminii raportat la un 
observator; 
 c) cu cât un obiect se apropie din ce în ce mai mult de viteza luminii, acesta 
începe să acumuleze energie şi, prin urmare, masă. Aşadar, dacă un obiect ar atinge 
viteza luminii, acesta va avea o masă (şi o energie) infinită.   
Toate aceste idei vor avea ecou în mai multe opere ale pictorilor suprarealişti. 
Belgianul René Magritte (1898-1967), unul dintre cei mai importanţi artişti suprarealişti a 
contribuit cu mai multe picturi la reprezentarea unor idei care sunt compatibile cu teoria 
relativităţii a lui Einstein. 
De exemplu, faptul că un călător care atinge viteza luminii devine complet plat, 
astfel că faţa sa poate fi văzută în partea din spate a craniului său, se regăseşte în pictura 
ludică a lui Magritte The glass house (1939). Casa de sticlă ar putea fi un portret al lui 
Edward James deşi o mare parte dintre exegeţi tind să creadă că este chiar Magritte. 
Sticla din titlu transparenţa sau capacitatea de a vedea prin ceva. Magritte a folosit acelaşi 
titlu pentru o lucrare diferită din 1959. 
Lucrarea este un bun exemplu pentru a vedea faţa şi spatele unui obiect sau 
persoane în acelaşi timp. Această temă o cercetează pictorul încă din 1926 când a lucrat 
la Marriage at Midnight, unde întâlnim reprezentarea simultană a capului din faţă şi din 
spate. Se întrevede chiar o trimitere la lucrarea lui De Chirico, The Two Sisters  (1915): 
Magritte obişnuieşte să se folosească inter-reprezentări cu imagini din opera lui De 
Chirco: în cazul acesta imaginea femeii fără faţă (probabil o mireasă) care seamănă 
izbitor cu sora sa. Vederea din spate a unui cap bărbătesc decapitat priveşte spre o faţadă 
deconstruită. Masa este uşor disproporţionată, iar umbra nu are pare să aibă vreun sens. 
În mod ciudat, copacii din fundal sunt inversaţi. 
La prima vedere, Casa de sticlă creează o ambiguitate în mintea observatorului, 
însă, odată ce se familiarizează cu teoria relativităţii a lui Einstein, imaginea creată de 
artistul belgian poate fi considerată plauzibilă. În ochii lui Magritte, realitatea are o 
natură subversivă ca şi teoria lui Einstein din moment ce conceptul de „relativitate” pare 
să domine această realitate, fie ea fizică sau artistică. Natura subversivă a artei lui 
Magritte ţine atât de şocant şi terifiant, cât şi de miraculos şi enigmatic: în primele 

secunde în care privim tabloul există o impresie de şoc provocată de neobinuita 
reprezentare a personajului central cu faţa la spate, dar în acelaşi timp există şi un mister 
provocat de faptul că bărbatul din imagine are o expresie firească ceea ce ne face să 
observăm că este vorba de un colaj aplicat pe partea din spate a capului personajului, 
astfel încât vedem şi faţa şi spatele personajului în acelaşi timp.  
În termenii principiului terţului inclus, A = faţa, non-A = spatele şi T = imaginea 
creată de Magritte. Lucrările sale mizează foarte mult pe simplitate şi precizie pentru ca 
apoi să poate introduce un element destructurant sau subversiv (non-A) care este în 
contrast cu imaginea obişnuită (A) cu scopul de a ridica un semn de întrebare asupra 
modului în care ne percepem pe noi înşine şi a modului în care percepem lumea: 
„Magritte consideră colajul ca fiind o componentă esenţială a culturii moderne. El 
introduce o ruptură în însuşi principiul reprezentării. Însă, în timp ruptura aceasta este un 
aspect fundamental în tehnica lui Magrittte, ea şi ce a care a schimbat limbajul [artistic] 
în mod radical. Aici atingem un punct extrem de important al poeticii suprarealiste. De la 
început, desenul a fost un element foarte important în cercetarea pe care Magritte o făcea 
şi care se poate observa în toată opera sa. De la gravuri la schiţe introduse în litere, el a 
construit imaginea în timp ce testez ideea potrivit căreia toate desenele sunt o poveste în 
acţiune. Descoperind modul în care Magritte foloseşte suporturile şi tehnicile sale vom 
găsi specificul procesului său creator. De la literă la imagine, laboratorul lucrărilor sale 
funcţionează pe principiul unei minţi aflată în perpetuă mişcare. ”193 Într-adevăr noul 
limbaj artistic suprarealist bazat pe o reprezentare ce presupune implicit o gândire de tip 
terţiar aduce cu sine un dinamism care se manifestă atât la nivelul gândirii creatoare a 
subiectului artistic, dar care îşi are şi corespondentul său la nivelul de percepţie al 
receptorului care este pus într-o stare de gândire activă, de gândire în mişcare generată de 
şocul şi stranietatea imaginii reprezentate care îl face să nu ia lucrurile ca atare, aşa cum 
apar la prima vedere şi să îşi pună un semn de întrebare: de ce se vede faţa personajului 
din tablou la spate? Poate pentru faptul că a ajuns la o viteză atât de apropiată de viteza 
luminii încât capul se iar faţa şi spatele chipului se suprapun oarecum şi se interferează. 
                                               
193 Michel Draguet, în textul catalogului care însoţea expoziţia „Magritte - All in Paper”, 8 martie-19 iunie 
2006, Musée Maillol, Paris. 

Puterea de a trezi un sens artistic în mintea receptorului şi de a face acea imagine 
reprezentată vie şi suficient de dinamică încât să trezească anumite idei şi sentimente în 
fiinţa receptorului (este aproape un act magic în această narativitate implicită din picturile 
lui Magritte ce ne aminteşte că magia şi povestea sunt la origini înrudite; în germană 
cuvântul „spiel” care înseamnă „poveste” are aceeaşi etimologie cu cuvântul „spell” din 
engleză care înseamnă „vrajă”). Valoarea unei poveşti, fie ea vizuală sau auditivă, fie ea 
în viaţă sau pe o scenă, se referă şi la faptul că deşi este o emanaţie a unui subiect creator 
ea devine o formă de a împărtăşi celorlalţi o viziune, de a îi face pe ceilalţi să participe la 
expansiunea mesajului ei depăşind nivelul subiectiv iniţial şi trecând prin terţ la un nivel 
trans-subiectiv, unde subiectul se întâlneşte cu obiectul. Dar, ceea ce vrem să subliniem 
este că „povestea” din tabloul lui Magritte începe din punctul T, din momentul în care 
receptorul realizează terţul şi înţelege că, pe un alt nivel de realitate, faţa şi spatele sunt 
numai două faţete ale aceleaşi monede, deci faţa se poate transforma în spate şi spatele 
poate trece în faţă, la fel cum masa se poate transforma în energie şi energia în masă. 
Chambre d'Écoute (The Listening Room, 1952), prezintă cum mărimea unui măr 
în relaţie cu o cameră poate crea senzaţia că la viteza luminii masa mărului se apropie de 
infinit după cum am aflat din teoria relativităţii. O versiune ulterioară a acestei lucrări, 
având exact acelaşi nume, a fost făcută în 1958. Ambele au elemente comune, cum este 
mărul verde), dar şi elemente care le diferenţiază, precum podeaua din lemn şi fereastra 
cu geam având o ramă albă (versiunea din 1952) şi camera din cărămidă gri cu o fereastră 
fără giurgiuvele (versiunea din 1958). Această pictură are o serie de elemente pe care le 
regăsim şi în alte lucrări ale sale: mărul apare şi în The Son of Man (1964), unde fructul 
acoperă faţa unui om cu pălărie melon sau în This is not an Apple (1964) unde mărul este 
însoţit de celebra propoziţie „Ceci n'est pas une pomme”. Inspirat probabil de conceptul 
de relativitate Magritte se joacă cu ideea de „proporţie” prin juxtapunerea unor obiecte de 
mărimi obişnuite cu unele de mărimi neobişnuite. În Elective Affinities (1933) un ou este 
reprezentat ca ocupând tot spaţiul unei colivii 
De asemenea, în The Tomb of the Wrestlers (1961) un trandafir umple o cameră, 
iar în Personal Values (1951- 1952) obiecte de uz casnic precum un pieptene, o oglindă 
sau un săpun sunt puse lângă mobila obişnuită dintr-un dormitor – între acele obiecte de 
uz casnic care au o mărime neobişnuită şi mobila de mărime obişnuită se crează o 

tensiune, un antagonism între obişnuit şi neobişnuit care este specifică lucrărilor lui 
Magritte. Din ciocnirea între firesc şi nefiresc se naşte terţul lui Magritte care prin 
contradicţia de la nivel vizual trimite la contradicţiile de la nivel percepţiei interioare a 
privitorului. Deşi în tablourile lui Magritte apar obiecte concrete, imaginea reprezentată 
dă senzaţia de inconsistenţă, de subtilitate, ceea ce sugerează că imaginea nu este numai 
materială şi exterioară, ci ţine şi de modul în care subiectul (fie că este vorba de eul 
artistic, fie că ne referim la receptorul acestui tablou): colivia cu ou în interior este 
suspendată de un fel de rama rectangulară plată, iar oul arată de parcă ar fi în acelaşi plan 
cu obiectul care ţine colivia suspendată ceea ce este incompatibil cu forma ovală a oului. 
Forma oului este astfel închisă de cuşca la fel cum vechea gândirea filosofică şi artistică 
asociată cu geometria euclidiană şi cu fizica clasică este cea care ne limitează perspectiva 
asupra spaţului-timp, asupra noii viziuni despre lume pe care le descrie fizica modernă. 
Dacă ştiinţa aduce o nouă perspectivă asupra lumii prin prisma raţiunii şi a intelectului, 
arta aduce o nouă perspectivă prin prisma intuiţiei (sau a subconştientului) şi a percepţiei 
vizuale înnoite de noile tehnici avangardiste în general, suprarealiste în general. Aceasta 
este una din interpretările posibile ale artei lui Magritte, dintr-o perspectivă 
transdisciplianră. 
Revenind acea expansiune sau dilatare temporală de care vorbeşte Einstein în 
teoria relativităţii, lucrarea „The Persistence of Memory” (1904-1989) a lui de către 
Salvador Dali, demonstrează capacitatea timpului de a se dilata. În această pictură, ceea 
ce-a rămas dintr-o brânză de Camembert şi moliciunea acesteia, pe care Dali a văzut-o 
după cină în timp ce stătea în casă din cauza unei migrene, l-a inspirat să picteze 
extraordinarele ceasuri moi. Moliciunea ceasurilor din imagine creează o senzaţie de 
întindere a timpului şi consecvent, un interval de timp de, să spunem, o secundă, ce se va 
întinde la infinit dacă un ceas identic ar fi atins viteza luminii. În acest moment al 
cercetării noastre, este interesant de menţionat faptul că Einstein nu a fost primul care a 
dezvăluit că percepţia asupra timpului poate fi una relativă: orice poate citi în Geneza 
29:19-21că există o idee asemănătoare, deşi contextul este unul neştiinţific: „Astfel Iacob 
a servit şapte ani pentru a obţine pe Raşela, dar aceşti ani au părut doar zile pentru el 
datorită iubirii sale pentru ea”.  

Alte aspecte ale lumii lui Einstein care au traversat sfera artelor suprarealiste se 
po găsi şi în alte lucrări. Pictura lui Magritte, The Pleasure Principle (1937) se referă la 
două idei ştiinţifice ce sunt în relaţie cu universul lui Einstein,. Prima idee este legată de 
raportul de echivalenţă dintre energie şi masă al lui Einstein, unde masa este transformată 
în energie prin explozie, în conformitate cu E = mC
2, precum o bombă atomică. Einstein 
spune că masa este energie concentrată, reprezentată de către corpul unei persoane în 
pictură, unde energia este masa dispersată, reprezentată de faţa personajului. Al doilea 
personaj din pictură poate demonstra, atribuindu-se un efect exploziv, crearea universului 
în urma unui big-bang. În conformitate cu teoriile fizice acceptate, universul s-a născut o 
dată cu o auto-explozie tip big-bang, care s-ar fi întâmplat în urmă cu 15 miliarde de ani. 
Povestea din spatele lucrării The Pleasure Principle ne arată că, în timp ce lucra la 
portretul unui prieten, Edward James, după o fotografie făcută de Man Ray, Magritte a 
substituit chipul modelului său cu explozia de lumină produsă de către bliţul unui aparat 
de fotografiat. 
Ideea de bază din teoria generală a relativităţii a lui Einstein, numită principiul de 
echivalenţă, este că gravitaţia care trage într-o direcţie este complet echivalentă cu 
acceleraţia din direcţie opusă. Einstein, de asemenea, a vizualizat cum dacă cineva 
călătoreşte într-un satelit ce se mişcă la o viteză constantă departe de influenţa gravitaţiei, 
el va pluti pur şi simplu. Mai departe, într-un asemenea satelit nu există direcţii de genul 
în „sus” sau în „jos”. Această situaţie este reprezentată într-o pictură de Stella Zak, 
născută în Ucraina şi momentan trăind şi lucrând în Israel. Stella s-a specializat în a picta 
pe Albert Einstein, care poate fi văzut plutind, că demonstrează absenţa „susului” sau 
„josului”. 
O gaură neagră este unul din elementele constructive ale universului ce posedă un 
câmp gravitaţional atât de intens că nici o materie nu-i poate scăpa, la fel ca şi lumina. De 
aceea, nu o putem vedea. Teoria generală a relativităţii a lui Einstein a făcut ca găurile 
negre să pară posibile şi mai uşor de înţeles pentru oamenii care nu sunt fizicieni. 
Oamenii de ştiinţă sunt de părere că adânc în interiorul unei găuri negre am putea găsi 
centrul acesteia, numit singularitate, în care toate lucrurile dispar din universul nostru. 
Însă, pe baza unei teorii ipotetice există posibilitatea că un lucru care ar putea scăpa din 
singularitate, va cădea ca printr-un portal şi va ieşi printr-o gaură albă. Din punct de 

vedere diacronic, se pare că pictorul flamand Hieronymus Bosch (c.1450-1516), a fost 
primul care a imaginat în picturile Hell, o gaura neagră şi gaura albă. Gaura albă 
menţionată este o cale de ieşire şi urmează întotdeauna gaura neagră şi o înconjoară. 
Dacă, la început ideile ştiinţifice ale lui Einstein păreau foarte abstracte şi greu de 
înţeles, arta a contribuit, fără să îşi propună, la o accesibilizare a noutăţilor din domeniul 
ştiinţei şi la o dezabstractizare a ştiinţei moderne, chiar dacă pentru pictură aceasta a 
implicat revoluţionarea limbajului artistic. Astfel, cercetând noi niveluri ale interiorului 
fiinţei umane cu ajutorul imaginaţiei, subconştientului şi intuiţiei arta a contribuit în mod 
fundamental la apropierea oamenilor faţă de ideile ştiinţifice noi care în mod frecvent 
sunt dincolo de raţiunea umană obişnuită, reuşind să îşi găsească noi instrumente de 
exprimare a unor noi tărâmuri artistice şi ştiinţifice aflate într-un dialog dinamic şi 
continuu.  
Astfel, imaginarul şi conceptele specifice ştiinţei moderne au stimulat imaginaţia 
artiştilor şi scriitorilor suprarealişti ceea ce a dus la crearea unor noi tehnici de producere 
a unei opere de artă, la ridicarea artei pe un alt nivel de exprimare, la deschiderea unor 
noi punţi între intuiţia creatorului suprarealist şi setea receptorului de nou, de enigmatic, 
de straniu sau de a descoperi pur şi simplu altceva: „ [Pictura] cel puţin ascunde faţa 
parţial. Ei bine, tu vezi aparenta faţă, mărul, ascunzând vizibilul dar ascuns, faţa unei 
persoane. Este ceva ce se întâmplă în mod constant. Tot ceea ce noi vedem ascunde un alt 
lucru, iar noi întotdeauna vrem să vedem ceea ce este ascuns de ceea ce vedem. Există un 
interes faţă de ceea ce este ascuns şi pe care vizibilul nu ni-l arată. Acest interes ia forma 
unui sentiment destul de intens, un fel de conflict, am putea spune, vizibilul care este 
ascuns şi vizibilul care este prezent.”194. 
 
 
 
 
 
 
 
                                               
194 Magritte face aceste afirmaţii într-un interviu luat la radio de Jean Neyens în 1965, citat de Harry 
Torczyner, în Magritte: Ideas and Images, traducere de Richard Millen, Editura Harry N. Abrams, New 
York, 1977, p.172. 

7.2. Un alt tip de discontinuitate: spaţiul interstiţial dintre obiecte în picturile lui 
Magritte 
 
În conferinţa pe care o ţine în 1937 la Londra Magritte îşi prezintă propria 
concepţie asupra relaţiei dintre cuvinte, imagini şi obiecte reale. Al doilea exemplu pe 
care îl foloseşte în discursul său este: „O imagine poate să înlocuiască un cuvânt. Aş vrea 
să demonstrez asta folosindu-mă de un text al lui André Breton în care am înlocuit un 
cuvânt printr-o imagine.”195 Iată exemplul: „Numai dacă soarele ar putea să strălucească 
în seara asta”. «Soarele» din exemplul lui Magritte este înlocuit cu un soare desenat, 
explorându-se astfel funcţia hieroglifică a imaginii. Textelul ales este primul vers din 
poemul lui Breton Egreta din volumul Clar de pământ (1923). Încercarea lui Breton de a 
unifica ziua şi noaptea pare să găsească o rezolvare şi o împlinire în pictura lui Magritte, 
Imperiul luminilor (Anexa 31). Respectiva pictură are relaţii intertextuale cu o pictură a 
lui Max Ernst, Zi şi noapte, între 1941-1942, care creează de asemenea simultaneitatea 
zilei cu noaptea.  
Un an cheie în relaţia dintre Breton şi Magritte este anul 1946 în timpul căruia 
pictorul îşi declină public opoziţia faţă de Breton şi suprarealism, pe care îl numeşte 
„acest venerabil cuvânt”196. Breton, în Suprarealismul şi pictura, dedică lui Magritte doar 
câteva rânduri fiindcă Magritte era împotriva conceptului suprarealist de model intern şi a 
interesului suprarealiştilor pentru automatism şi psihanaliză: „Ideea de «model interior» 
ar putea deveni o noţiune periculoasă. Ea riscă să lase să se înţeleagă faptul că tabloul 
există în spiritul pictorului înainte ca aceasta să fie pictat. Realitatea este alta şi infinit 
mai complexă. Ea este făcută dintr-un amestec aproape inextricabil de iluminări parţiale, 
de acte, reîntoarceri, dorinţe, plăceri specifice, distracţii, somnuri, treziri, şi în fine tabloul 
există.”197 Nougé atrage atenţia asupra faptului că acest concept ar putea duce la o 
suprasimplificare a operei de artă înţeleasă ca reprezentând doar ceea ce ea înregistrează, 
                                               
195 René Magritte, „Conferinţa de la Londra”, Écrits complets, Flammarion, Paris, 1979, p. 96. 
196 Vezi Le surrealisme en plein soleil (1946), în Magritte de Gary Garrels, Harry N. Abrams, New York, 
2000, p. 109. 
197 Paul Nougé, Histoire de ne pas rire, Editions L‟Age d‟Homme, Lausanne, 1980, p. 246. 

neglijându-se fluxul imaginilor mentale, a creaţiei în sine şi că astfel opera de arta ar 
rămâne numai o înregistrare sau o copie a ceva aprioric. 
„Cabinetul curiozităţilor” sau Wunderkammer este un model recurent în opera lui 
Magritte. El oferă forma în care pictorul alege să reprezinte temele sale din On the 
Threshold of Liberty (1930) şi este modul prin care exprimă ideea de compartimentare şi 
cea de imagini luate din enciclopedii. De asemenea, acest model este strâns legat cu alte 
părţi ale operei lui Magritte cum ar fi cea în care foloseşte tromple l’oeil şi tehnica 
înrămării interioare. „Cabinetul curiozităţilor” este unul dintre cele mai importante puncte 
de interes comune dintre Magritte şi ceilalţi suprarealişti. Toţi erau interesaţi de forme 
diferite de exprimare a conţinutului enciclopedic şi a ordonării obiectelor.  
Examinând modul acestor artişti de a folosi această tehnică, putem înţelege de ce 
ea reprezintă un dialog inter-pictural. Structura acestui Wunderkammer se regăseşte în 
ordonările lui Max Ernst din  Vox Angelica (Anexa 33) şi în pictura lui Duchamp  
intitulată Boite-en-valise  (Anexa 34). Tehnica aceasta constă în acumularea artefactelor 
de pe pereţii atelierului lui Breton din strada Fontaine 42 din Paris. În toate aceste cazuri 
structura tabloului este concepută ca o recapitulare a celor mai importante etape ale 
itinerarului artistic străbătut de pictor, o recapitulare genealogică. Deşi suprarealiştii au 
văzut în tradiţia „cabinetului curiozităţilor” o legătură cu ordinea subconştientă a relaţiei 
dintre obiecte, dintre natural şi artificial, Magritte încearcă să se îndepărteze de aceste 
convenţii şi relaţii. El doreşte tocmai să pună în evidenţă artificialitatea acestui procedeu. 
Magritte redirecţionează atenţia de la concepţia că acest „cabinet” este un spaţiu 
unificator spre ideea personală că ceea ce contează este tocmai spaţiu interstiţial dintre 
obiecte. 
 Primele colecţii profesioniste de obiecte care făceau parte din familia 
Wunderkammer, apărute în secolele XVI-XVII198, nu mizau pe ideea de specializare, ci 
erau ansambluri create din dorinţa de a include acolo „toate disciplinele, începând cu arta 
şi terminând cu ştiinţa”199.  
                                               
198 Vezi capitolul „Wunderkammer”, în Vertigo sau lista infinită de Umberto Eco, traducere de Oana 
Sălişteanu, Editura Rao, 2009. 
199 Patricia Allmer, René Magritte: beyond painting, p. 22. 
 166 
Tehnica acumulărilor de obiecte într-un spaţiu pictural închis avea la bază o 
credinţă mistică, cea a corespondenţelor universale – orice fenomen natural nu poate avea 
loc izolat de mediul înconjurător. Astfel, o realitate trebuia repusă în relaţia cu întregul, 
multiplicitatea perspectivelor. Un obiect din ştiinţele naturale era descris nu numai din 
punct de vedere ştiinţific ci se urmărea o gamă largă de semnificaţii, care depăşeau 
cunoştinţele empirice. Observând caracteristicile acestui mod de a descrie, Patricia 
Allmer arată că în acea epocă ştiinţa şi misticismul nu aveau nici metode separate şi nici 
conţinuturi separate de investigat200. Wunderkammer nu miza pe diferenţa dintre ştiinţele 
naturale şi artă, ci din contră, pe alăturarea naturalului cu artificialul, până la o stranie 
senzaţie de indeterminare.  
„Vasele comunicante” ale suprarealiştilor sunt un ecou al încercării medievale de 
a crea legături între obiecte, de a pune alături realităţi separate, punând în evidenţă 
conexiunile ascunse sau invizibile dintre acestea. „Obiectele găsite” colectate de 
suprarealişti de pe străzile pariziene aveau o valoare în sine, stimulau imaginaţia 
deţinătorului. De aici şi până la conexiunile suprarealiste dintre oameni nu e decât un 
singur pas, astfel încât străzile comunicante ale Parisului devin cabinet al curiozităţilor 
plin de vitalitate. Celebrul atelier al lui Breton este o „cameră a minunilor”, a întregului 
suprarealism, explicând de unde a pornit acest curent, prin obiectele de artă primitivă sau 
cele din perioada clasică, şi unde a ajuns, la operele lui Picabia, Giacometti sau Matta. 
Arta lui Magritte nu poate fi inclusă în mod automat în fascinaţia suprarealiştilor 
pentru adoptarea conceptului de Wunderkammer. Aşa cum am arătat mai sus Magritte nu 
era interesat de întâlnirile întâmplătoare dintre obiecte, ci de cele create intenţionat, 
plănuite cu atenţie în arhitectura tabloului. De asemenea, nu a fost pasionat de obiectele 
găsite, străine sau obscure şi nici măcar de cele exotice. El s-a orientat spre obiectele 
comune, banale, preluate din planul cotidian.  
 Multiplele reprezentări ale cutiilor şi compartimentelor, care apar în opera lui 
Magritte, sunt expresii ale unei lumi compartimentate, folosindu-se patternul din 
Wunderkammer. Cheie viselor este împărţită în patru imagini, fiecare fiind însoţită de 
cuvinte. Tipul acesta de reprezentare pare desprins dintr-o arhivă de tip ştiinţific precum 
ierbarul, folosită în arta medievală a cabinetului curiozităţilor. Pictura lui Magritte 
                                               
200 Idem.  

seamănă cu un exerciţiu de gramatică, care demonstrează folosirea articolului hotărât 
masculin şi feminin şi prescurtarea lor în franceză: „le ciel” şi „l‟oiseau”, „la table” şi 
„l‟éponge”. Magritte vrea să sublinieze aici ideea de structură şi cea de convenţie cu 
scopul de a deconstrui această realitate şi îmbinarea convenţională dintre imagini şi 
cuvinte: pe nivelul superior este valiza sub care scrie „le ciel” şi briceagul sub care scrie 
„l‟oiseau”, iar pe nivelul inferior frunza sub care scrie „la table” şi buretele sub care scrie 
„l‟éponge”. Pe nivelul superior sunt notate obiecte din sfera naturală (cerul şi pasărea), 
iar pe nivelul inferior sunt obiecte din sfera artificialului (masa şi buretele). Amestecul 
celor două nivele de realitate este procedeul specific tehnicii Wunderkammer.  
Opera lui Magritte nu mai indică însă credinţa magică între aceste niveluri, aşa 
cum nu mai avem de-a face cu discontinuitatea dintre semnificant şi semnificat, aşa cum 
imaginea nu mai corespunde cuvântului său obişnuit.  Jocul cu non-corespondenţele 
apare ca o regula în acest caz, însă pictorul suprarealist tinde să distrugă convenţiile. 
Astfel, el îşi întăreşte propria regulă printr-o excepţie: ultimul compartiment al picturii 
sale respectă în mod surprinzător identitatea dintre imagine  şi cuvânt. Discontinuitatea 
semantică pe care o aplică la celelalte trei imagini din structura tabloului este abandonată 
în ultimul caz: discontinuitatea nu înseamnă lipsa oricărei continuităţi, ci existenţa unui 
alt tip de continuitate care surprinde prin gradul de liberate al continuităţii neobişnuite 
faţă de nivelul obişnuit de continuitate. 
Tehnica Wunderkammer nu mai este folosită aici pentru a evoca cunoscutul stil 
suprarealist – corespondenţe subconştiente şi miraculoase, punându-se astfel la îndoială 
realitatea comună, ci întreaga organizare a realităţii este aşezată sub semnul 
relativismului, fragmentarului, discontinuităţii. Realitatea din compartimentele lui 
Magritte sugerează universul discontinuu al stărilor interstiţiale, . 
 Pictura Threshold of Liberty arată trei pereţi, fiecare constând în imagini 
compartimentate. Aceste imagini sunt preluate din convenţia picturală printre care 
reprezentări comune ale elementelor foc şi cer, reprezentări ale corpului feminin, bucăţi 
din texturi de tapet, suprafeţe metalice sau lemnoase. La acestea se adaugă partea din faţă 
a unei case obişnuite precum şi un tun îndreptat spre centrul picturii. Este vorba iarăşi de 
un amestec de natural şi artificial, însă ceea ce Magritte adaugă aici este impresia de plan 
interior, de închisoare din colaje din care privitorul nu are scăpare. Este probabil cea mai 

puternică critică adusă canonului artistic care devenise auto-suficient şi din care pictorii 
nu mai puteau ieşi. Ideea de integralitate a conţinutului artistic este realizată prin 
ansamblul de peisaj, spaţiu arhitectural, tehnica nudului şi, ceea ce nu putea lipsi este 
procedeul tehnica colajului şi a asocierilor automate promovată de contemporanii săi.  

8.1. Principiul terţului inclus şi gândirea teoretică non-dualistă a lui Gellu Naum 
 
În ceea ce priveşte opera lui Gellu Naum nu se poate spune că ea s-ar afla în mod 
direct sub influenţa descoperirilor din ştiinţa modernă, dar la o lectură puţin mai atentă, 
sunt cel puţin două motive pentru care autorul se încadrează în sfera noastră de interes. 
Primul se referă la faptul că textele sale teoretice despre ceea ce înseamnă poet, 
poezie, suprarealism etc. sunt construite, de multe ori, pe enunţuri care trimit cititorul cu 
gândul la principiul terţului inclus, la gândirea non-dualistă, la filosofia non-aristotelică 
lupasciană. Aceasta nu înseamnă neapărat că Naum l-a citit pe Lupasco, ci că există o 
afinitate între modul în care Naum îşi proiectează universul său poetic şi modul în care 
Lupasco îşi concepe viziunea sa filosofică.  
În timp ce primul motiv se referă la gândirea teoretică a lui Gellu Naum, cel de-al 
doilea are legătură cu chiar modul intim în care eul poetic se vede în relaţie cu sine său 
profund şi în relaţie cu lumea descrisă în poemele sale. Dacă Lupasco punea în analogie 
legile de la nivel microfizic cu legile psihicului uman, Naum va vorbi despre continuum-
ul interior-exterior ca de o trăsătură fundamentală a universului său poetic, amintind de 
continuum-ul spaţiu-timp din teoria relativităţii a lui Einstein. Desigur în cazul lui Naum 
este vorba de un univers suprarealist, de imaginaţie poetică şi de imagini poetice 
suprarealiste care cultivă surpriza, enigmaticul, contradicţia, iar în cazul lui Einstein este 
vorba de universul fizic, de raţionamente foarte clare şi de precizia formulelor 
matematice. 
Deschiderea universului poetic al lui Gellu Naum şi terţialitatea sa sunt evidente 
din moment ce o găsim, de exemplu chiar în titlul unui poem din volumul Descrierea 
turnului (1975), sub forma unui îndemn care îl implică pe cititor în discursul său liric: 
„Să reintrăm în paranteza pe care n-am s-o închid niciodată”. Originalitatea gândirii 
poetice naumiene este una conştientă, asumată, care lasă categoria obişnuitului de-o parte 
şi de aceea ea poate fi considerată „o paranteză”, dar, pentru a nu ne lăsa să credem că 
aceasta este o operaţie pur mentală, ci una din trăirile care definesc eul liric , de ceea ce 
critica literară a numit onto-poetică, ceea ce face ca suprarealitatea să fie incarnarea unui 
fapt trăit în cotidian, în intimitatea subiectului liric, care prin atitudinea sa poate avea 

acces dincolo de realitatea obişnuită: „În atitudini se păstrează o cheie uitată”201. Aşadar 
se poate spune că subiectul poetic influenţează realitatea poetică, la fel cum subiectul 
poate influenţa un experiment ştiinţific în teoria relativităţii a lui Einstein. Nu numai că la 
Naum subiectul liric îşi are importanţa sa pentru a cunoaşterea realitatea poetică, ci el 
joacă un rol fundamental în a percepe o realitate neobişnuită, „interior-exteriorul” 
naumian. 
 
Este firesc să subliniem că Naum întotdeauna a repetat că suprarealitatea nu este 
ficţiune aşa cum este literatura, ci ţine de profunzimile subiectului liric, mai exact de 
evenimentele sale interioare cele mai importante, dovadă şi subtitlul pe care Ion Pop îl dă 
monografiei dedicate lui Naum: „poezia contra literaturii”. Practic poezia şi literatura se 
află într-un raport antagonic de tipul: literatură/ convenţie/ ficţiune/ mimesis vs. poezie/ 
hazard obiectiv/ non-ficţiune/ autenticitate. 
Din punct de vedere transdisciplinar, Naum afirmă cu tărie importanţa subiectului 
poetic în transcenderea realităţii obişnuite (a se înţelege clişeizate, banalizate, 
mecanicizate, plină de rutină şi convenţionalitate), dar şi a viziunii obişnuite despre 
poezie ca rod al fanteziei, a literaturii ca realitate de hârtie: „Angajată la început în 
confruntarea cu Literatura, poezia poate deveni şi chiar devine o experienţă existenţială, 
un mod de viaţă ”202. 
                                               
201 Gellu Naum, Spectrul longevităţii - 122 de cadavre, poezie în colaborare cu Virgil Teodorescu, Colecţia 
Suprarealistă, Bucureşti, 1946. 
202 Ion Pop, Gellu Naum. Poezia contra literaturii, Editura Casa Cărţii de Ştiinţă, Cluj-Napoca, 2001. 

De altfel unul dintre terţurile care definesc creaţia poetică naumiană apare în 
celebrul text teoretic Teribilul interzis
203: „Ceea ce avem de distrus este poezia. Ceea ce 
avem de menţinut este poezia. Cum lesne se poate observa poezia este două lucruri bine 
distincte”. Aşadar ecuaţia terţiară arată în felul următor: „avem de distrus poezia” (A) şi 
„avem de menţinut poezia” (non-A), iar „poezia este două bine lucruri distincte” (T), 
ceea ce ne subliniază ca există un antagonism care are o natură dinamică prin excelenţă: 
„Între aceste două lucruri bine distincte, prin integrarea lor, avem de situat poezia lui 
Gellu Naum. […] Tulburătoare în Athanor rămâne tentativa pe cont propriu (fără acel 
«avem de…»), efectuată pentru a menţine ori a reconstitui poezia, şi nu oricum şi 
oricând, ci imediat după ce ea, poezia, a fost distrusă, după ce i s-a demonstrat practic 
imposibilitatea”204. 
Însuşi cuvântul pare să aibă la Gellu Naum două învelişuri sau două nivele de 
conţinut semantic, aşa cum aflăm din Partea cealaltă: „Înapoia fiecărui cuvânt stă 
întotdeauna celălalt cuvânt şi aproape întotdeauna acesta din urmă este cel adevărat”. 
Aceste două conţinuturi semantice sunt într-un raport de dinamic antagonic creator la 
nivel poetic, astfel încât „langajul”, ca sa folosim termenul consacrat de autorul 
Athanorului, este proiecţia terţiară a acestui proces semantic contradictoriu dintre 
„cuvânt” şi „celălalt cuvânt”. Numai dacă cititorul va ştii să diferenţieze şi să pună 
împreună cele două tipuri de „cuvânt”, ceea ce implică în mod firesc înţelegerea 
                                               
203 Gellu Naum, Teribilul interzis, cu un frontispiciu de Paul Păun, manifest, Colecţia Suprarealistă, 
Bucureşti, f.e., 1945. 
204 „Gellu Naum: Athanor”, în Lucian Raicu, Structuri literare, Editura Eminescu, Bucureşti, 1973. 

raportului dinamic care angajează cuvântul „obişnuit” şi cuvântul „pohetic” care este în 
fond generatorul „langajului” ce, la rândul său, ne oferă trecerea de la „faţă” la 
„suprafaţă”. 
Dar ce este acest „langaj al perturbaţiunii”? În Castelul orbilor205, Naum se referă 
în mod direct la acest tip de limbaj care „acţionează şi transformă”, adică dezmorţeşte 
limbajul de clişeele şi amorţirile sale semantice care implicit anchilozează gândirea 
umane. Această modificare/ deranjare asumată de la nivelul limbajului se impune ca 
„sursă fecundă şi sigură a clarităţii”. În acest context poetul „spune totdeauna mai mult 
decât vorbeşte”, iar în ceea ce priveşte semnificaţia „langajului” evident că acesta are mai 
multe niveluri de semnificaţie din moment ce acesta „nu îşi schimba sensul” şi „nu 
marchează decât unul din aspectul posibilului”, ci poate să creeze o stare poetică de 
„necesitate invariabilă” în care pohemul reprezintă „o erezie capabile să sfărâme 
dogmele”, mai precis comportamentul imitativ, afectivul convenţionalizat şi şabloanele 
mintale: „Poezia este incompatibilă cu cea mai minimă îngrădire dogmatică. Imensul ei 
spaţiu demonstrează cât este de insuficient tot ceea ce poate fi imaginat ca formă sau 
figură”206. Poezia este prin excelenţă o formă de libertate, o formă de eliberare şi de aceea 
orice limitare, orice îngrădire îi ştirbeşte din natura sa, fapt ce o face să se situeze dincolo 
de orice legi, fie ele şi poetice.  
Din acest motiv, în limbaj transdisciplinar, vom spune că pentru Gellu Naum, 
poezia se situează în acea zonă de non-rezistenţă dintre subiect şi obiect, dintre ceea ce 
noi suntem obişnuiţi să privim ca „interior” sau suntem obişnuiţi să vedem ca fiind 
„exterior”, într-un spaţiu al intersectării, al punţilor dintre subiectul poetic şi universul 
poetic, dintre cititor şi lumea sa interior îmbogăţită şi redinamizată de lectura poeziei şi 
redescoperirea sensului, a spaţiului interior-exterior. De aici se poate trage concluzia că 
„langajul” joacă rol de terţ în două situaţii fundamentale din punct de vedere ontologic: 
(1) „langajul” reprezintă T-ul dintre eul liric (subiect/ interior) şi opera sa poetică (obiect/ 
exterior), un T care reface o lume poetică pornind de la experienţe personale 
fundamentale şi transmisibile cu ajutorul „langajului” interior-exterior (o formă 
denaturată intenţionat a limbajului obişnuit tocmai fiindcă are un nivel scăzut de 
                                               
205 Gellu Naum, Castelul orbilor, proză, Colecţia Suprarealistă, f.e., 1946, pp. 354-356. 
206 Idem. 

raţionalizare dat fiind prezenţa elementelor contradictorii la tot pasul) şi (2) „langajul” 
reprezintă T-ul dintre eul receptor (subiect/ interior) şi opera sa poetică (obiect/ exterior), 
un T care reface legăturile dintre cititor şi propriile sale lumi interioare uitate şi 
devitalizate de „intelectul” pe care Naum îl vede ca un factor patologic în Calea 
Şearpelui207. Deci, „langajul” este pe de o parte un instrumentul cu ajutorul căruia ia 
naştere o operă suprarealistă, în sensul pe care Naum îl dă acestui cuvânt, iar, pe de altă 
parte „langajul” este mijlocul prin care un cititor îşi poate redescoperi propria unitate 
interioară: „Poezia este un avans, un promiţător avans, o profeţie a gândirii noi şi reale. În 
jocul magnific de umbre şi de lumini al perturbaţiunii, verbul îşi regăseşte funcţia reală 
de realizare, omul speriat, bântuit de propriile lui creaţii, îşi regăseşte posibilităţile de 
intervenţie şi de legătură”208. 
„Langajul”lui Naum este un Ianus care priveşte cu una din feţe spre „pohet” şi cu 
cealaltă faţă spre „cihitor”, am putea spune. „Langajul” este prin excelenţă o punte de 
emitere/ diseminare/ expansiune a eului liric (element yang/ activ raportat la opera 
poetică) în opera suprarealistă sau o punte de receptare/ primire/ interiorizare a (element 
yin/ pasiv raportat la opera poetică) între cititor şi opera suprarealistă. Aşadar, opera 
suprarealistă reprezintă un fel de punere în echilibru între cel care dă şi cel care primeşte, 
o armonie între virtualizarea operei pe care pohetul o anticipează şi actualizarea operei pe 
care cititorul, implicit, o caută: „Ultima ta şansă e reconstituirea din fragmente”, afirmă 
Naum
209
 
Aşadar, în momentul care pohetul creează cu ajutorul „langajului” pohezia el se 
raportează la prezenţa implicită a cititorului, la fel cum prezenţa pohetului este implicită 
în actul lecturii realizat de cititor: de aceea pohetul are o existenţă mediumică faţă de 
cititor, iar cititorul este prezenţă spectrală sau fantomatică faţă de pohetul creator. În acest 
fel vom înţelege de ce Naum şi defineşte creaţia poetică drept „arheologie mediumică”: 
fiindcă poehtul este transmiţătorul unei stări mai înalte, martorul unei suprarealităţi pe 
                                               
207 Gellu Naum, Calea Şearpelui, ediţie îngrijită şi prefaţată de Simona Popescu, Editura Paralela 45, Piteşti 
2002. 
208 Gellu Naum, Castelul orbilor, ed. cit., pp. 354-356. 
209 Gellu Naum, Spectrul longevităţii - 122 de cadavre, poezie în colaborare cu Virgil Teodorescu, Colecţia 
Suprarealistă, Bucureşti, 1946. 

care o transmite într-un fel non-raţional, mediumic, reconstruind, prin lectură, arhitectura 
interioară a cititorului, articulaţiile prăfuite, latente, îngropate ale eului profund. Pentru 
pohet, „langajul” reprezintă unitatea cunoaşterii, iar pentru cititor „langajul” reprezintă 
unitatea lumii. „Poezia este o ştiinţă a acţiunii. Tehnicile ei îşi au locul firesc lângă marile 
tehnici ale acţiunii. Legăturile pe care ea le asigură sunt de natură magică: graţie ei, 
oamenii îşi regăsesc contactul; dar acest contact este asemenea focului, asemenea panicii, 
asemenea iubirii, asemenea revoltei, asemenea morţii care ne primeşte sângele”210. 
Şi procesul de creaţie a unui poem este tot un proces de tip terţiar din moment ce 
„Se poate numi poet numai acela care poate deforma cu preciziune”211, pohetul asemenea 
Suprarealistului lui Victor Brauner care are ca model prima carte din Tarot, Magicianul, 
este un stăpânitor, iar dacă Magicianul este un stăpânitor al elementelor primordiale care 
se află pe masa sa sub forma celor patru simboluri (monede – pământ, cupe-apă, bâte-foc, 
spade-aer), pohetul este cel care stăpâneşte contrariile şi contradicţia, cel care poate 
înlătura vălul convenţionalului pentru a scoate la iveală poezia vie. 
Din moment ce raţiunea refuză întotdeauna misterul, acţiunea de a scrie poezie 
devine o activitate a non-raţiunii, partea nocturnă a raţiunii pentru care visele şi poezia 
sunt emanaţii ale acesteia şi datorită acestui aspect nocturn, Naum o numea „orbirea 
voluntară” („Noaptea, îi spune el Simonei Popescu, este dată şi pentru ca să vezi mai 
bine. Ia aminte la prietenele noastre pisicile. Ştiu ele ce ştiu”212 ), dar, în acelaşi timp, 
pentru a exprima mai bine activitatea eului profund şi creator, denumea procesul de 
creaţie a unei opere suprarealiste prin sintagme ca „distrugerea ochiului” sau, şi mai 
relevant, „privirea gândire”. Aceasta din urmă este ea însăşi o atitudine psihică de tip 
terţiar care îmbină un simţ concret precum vederea cu un proces abstract precum 
gândirea, iar rezultatul celor două îl reprezintă „privirea gândire”. Un alt aspect pe care 
vrem să-l subliniem aici este faptul că privirea se referă, de fapt, la contemplaţie şi este în 
această triadă elementul activ, iar gândirea se referă la găsirea unui alt tip de coerenţă a 
cuvintelor care nu are de aface cu raţiunea, de aceea versurile pot părea iraţionale, un alt 
tip de comunicare, având rolul de element pasiv, receptor al mesajului nocturn obţinut  
                                               
210 Gellu Naum, Castelul orbilor, ed. cit., pp. 354-356. 
211 Gellu Naum, Teribilul interzis, ed. cit., pp. 57. 
212 Simona Popescu, Clava. Critificţiune cu Gellu Naum, Editura Paralela 45, Piteşti, 2004, p. 162. 

prin procesul contemplaţiei: „Aminteşte-ţi, o, aminteşte-ţi, că nimic nu este întâmplător. / 
Te învârteşti ca un fluture orb în lumina altuia sau întâmplarea altuia e / determinată de 
tine, fluture clarvăzător. / Până când ai să fii liber, deasupra acestora pluteşte perdeaua 
groasă şi grea / a propriilor tăi ochi”213. 
De asemenea, se cuvine să observăm că până şi la un nivel mai concret, adică la 
nivel stilistic, gândirea poetică terţiară a lui Gellu Naum se reflectă şi în abundenţa 
oximoronului: „căldură glaciară”, „ focul negru”, „rigori lichide”, „o zonă a clarităţii 
haotice”, „încâlceala asta lucidă”, „reperele unei haotice stabilităţi” etc. 
În concluzie, gândirea terţiară a lui Gellu Naum nu face decât să ne treacă de pe 
un nivel de realitate (obişnuită) pe alt nivel de realitate (supraobişnuită), înţelegând că 
sensul superior al unei realităţi îşi are sâmburele în nivelul inferior, dar atitudinea 
pohetului şi vigilenţa cititorului sunt cele care fac posibilă activarea următorului nivel de 
realitate, a următorului nivel de semnificaţie al operei, a următorului nivel de percepţie al 
cititorului. Astfel, printr-o lectură de tip transdisciplinar, putem pătrunde în profunzimea 
urmelor pe care Naum le-a descris în poemele sale. Urme ale interferenţei dintre realitate 
şi suprarealitate. 
 
 
 
 
 
 
 
 
 
 
 
 
 
 
                                               
213 Gellu Naum, Calea Şearpelui, Editura Paralela 45, Piteşti, 2002, p. 11. 

8.1. Poezia lui Gellu Naum şi relativitatea spaţiului interior-exterior 
 
Pentru a observa relativitatea spaţiului interior-exterior în opera lui Gellu Naum 
ne vom folosi de o analiză secvenţială, o analiză a raporturilor care se stabilesc între 
imaginile poetice şi a ansamblului poetico-semantic pe care ele îl formează. Pe de o parte 
ne va succesiunea imaginilor poetice, iar, pe de altă parte, vom încerca să găsim 
configuraţia de ansamblu a imaginilor care formează un poem, fiindcă în discursul liric se 
pot distinge mai multe niveluri hermeneutice care alcătuiesc un scenariu poetic 
definitoriu pentru poetica suprarealistă. O astfel de analiză succesivă a imaginilor poetice 
ne va facilita accesul la semnificaţiile non-dualiste ale acestora, care nu sunt nici onirice, 
nici cotidiene, nici fantastice, nici realiste, nici raţionale, dar nici delirante. Este un 
altceva care are o natură terţiară de tipul „şi…, şi…” sau, mai bine zis, „nici…, nici…”, 
este o punte între conştient şi inconştient, dar nu trebuie confundat cu ele: „Contrariul 
conştientului (care nu se reduce numai la a fi contrariul conştientului, ci e miezul nostru 
real) poartă un nume pe care n-am să-l rostesc… Vreau să-ţi repet doar că e altceva, cu 
totul altceva decât inconştientul şi că mişcarea sa este cu totul alta decât cea pe care 
încearcă să ne-o înfăţişeze Jung şi ceilalţi…”214. 
Creatorul acestei lumi non-dualiste este eul „ce doarme în trezie” (T din principiul 
terţului inclus, unde A este eul din starea de veghe, eul raţional şi non-A este eul din 
starea de somn, eul inconştient), de unde şi impresia că spaţiul poetic naumian are o 
natură onirică, însă este numai o primă impresie de suprafaţă, fiindcă el are o coerenţă 
aparte, diferită de cea vislui. Dincolo de această aparenţă, se află o conştiinţă a 
contemplării care permite vederea fără a interveni în obiectul vederii. De aceea, poate cel 
mai potrivit de introducere în spaţiul poetic al lui Gellu Naum este Alfabet acvatic: 
„Aşteptarea cu mâinile în vis/ Plămânii deasupra nărilor/ O pasăre care aduce un cuţit// 
Te scot goală din oglinda în flăcări” (volumul Culoarul somnului, 1940). Aşteptarea cu 
mâinile în vis este o imagine aducătoare de linişte, acea linişte pe care Naum o invocă 
foarte des şi pe care o contrapune inteligenţei deoarece cuvintele trebuie citite cu liniştea, 
                                               
214 Sanda Roşescu, Despre interior-exterior. Gellu Naum în dialog cu Sanda Roşescu, Editura Paralela 45, 
Piteşti, 2003, p. 75. 

nu cu inteligenţa. Mâinile în vis sunt mâinile unificate, mâinile care activează capacitatea 
de linişte activă a oricărui om, iar această linişte activă nu este decât un alt tip de 
înţelegere, precedată de ascultare, de atentă ascultare. Pentru Naum, raţiunea, raportată la 
eul profund, este centrifugă, în timp ce non-raţiunea, aducătoare de linişte activă, este 
centripetă, este aducătoare de conştiinţă asupra lumii care se află între interior şi exterior. 
Acesta este spaţiul care defineşte universul liric naumian şi care face obiectul acestui 
subcapitol.  
Bineînţeles că pătrunderea în acest spaţiu presupune o inversare a legilor, conform 
principiilor transdisciplinare: „Plămânii deasupra norilor” – adică centrul eului emiţător 
nu se mai află în exterior, descentrat, ci îşi întoarce atenţia spre sine, spre locul unde 
exteriorul penetrează interiorul – „plămânii”. Pe scurt, plămânii guvernează nările acum, 
nu nările domină plămânii. E o anatomie inversată care este întărită în mod magic prin 
repetiţie, desigur printr-un alt exemplu care arată dominanta elementului subtil şi 
ascensional asupra elementului grosier şi descendent, ascuţit: „O pasăre care aduce un 
cuţit”. Cele două elemente suprarealiste sunt într-un antagonism pur: o pasăre nu poate 
aduce un cuţit decât în suprarealitate. În acest spaţiu, nici aflat în stare de veghe, nici 
oniric, creşte tensiunea lupaşciană a aşteptării şi pasărea (încarnare a plămânilor din 
planul fizic în planul suprareal) îşi depăşeşte oglindirea inversată, cuţitul (încarnare a 
păsării în plan subreal). Este un joc de oglinzi care conduce la întâlnirea cu Sinea: „Te 
scot goală din oglinda în flăcări”. Titlul poemului face trimitere la mediul acvatic 
(asemănător naşterilor din primul capitol al Zenobiei), iar mediul acvatic la Naum se 
referă la starea de androgin, la apele primordiale, la starea adamică: „Iubirea ţine de 
elementul apă. Ea e adâncă, liniştită, când e liberă”215. Flăcările care însoţesc acest proces 
de autocunoaştere şi oglindire trimit la purificarea ignică care apare în orice proces de 
autoiniţiere.  
Iar acest proces nu apare loc decât printr-un ritual poetic (pe care l-am descris 
anterior) şi într-un spaţiu poetic pe care-l vom descrie în continuare şi care este 
caracterizat de o geometrie poetică, în mod intuitiv non-euclidiană şi implicit legată de 
starea primordială interioară care este asociată cu acest tip de geometrie non-dualistă: 
„Tată al somnului văr al săgeţii frate al echilibrului/ aleargă aleargă prin ploaie// Vesela 
                                               
215 Gellu Naum, Calea Şearpelui, ed.cit., p. 28. 

asimetria începutului/ urmăreşte pe asfalt o linie dreaptă/ la capătul căreia aşteaptă 
oboseala” (Aventura cercului, volumul Athanor). Oboseala de la final este tot o aluzie 
fină, poate chiar ironică pentru a feri versurile de o interpretare prea convenţională a lor, 
la timpul adamic, în care Creaţia s-a împlinit în a şaptea zi, ziua în care Creatorul s-a 
odihnit. 
Non-dualismul spaţiului naumian este evocat şi într-un alt poem din acelaşi volum 
prin deja cunoscuta anatomie a celor trei regnuri unificate la nivelul psyche-ului (al eului 
profund): „Mâna mea stângă şi ochiul meu drept/ mănuşa mea stângă şi gheata mea 
dreaptă/ lampa mea dreaptă şi calul meu stâng/ mărul meu stâng şi glasul meu drept/ 
haina mea dreaptă şi urechea mea stângă/ pălăria mea stângă şi urechea mea dreaptă/ 
cheia mea dreaptă şi covorul meu stâng etc. etc.” (Torsiunea lui Moebius, volumul 
Athanor).  
Acest non-dualism asemenea continuum-ului spaţiu-timp din teoria relativităţii a 
lui Einstein se poate reprezenta la nivel vizual prin această bandă a lui Moebius, deoarece 
în momentul în care noi ne situăm pe un punct al acestei benzi şi ne mişcăm într-un sens, 
vom ajunge mereu în acelaşi punct de unde am plecat, fiindcă mişcarea are loc pe o 
singură suprafaţă, cu toate că, fiind spiralată, ea are un interior şi un exterior, dar datorită 
acestei caracteristici inedite, ea a devenit un fel de simbol al deschierii şi al multiplicării 
infinite. Partea stângă şi partea dreaptă sau partea interioară şi partea exterioară se pot 
suprapune fără să se părăsească perimetrul acestei benzi, ceea ce îl face pe Naum să 
descrie atât Sinea, cât şi universul său poetic din această relaţie dinamică dintre interior şi 
exterior, sugerând în acelaşi timp faptul că sunt interdependente şi nedespărţite. În fizică, 
banda lui Moebius exprimă posibilitatea de a reduce numărul mărimilor fizice 
fundamentale. În poemul lui Naum, ea exprimă posibilitatea de a reduce numărul 
mărimilor poetice fundamentale, ca sistemul infinit al tablei de şah sau în infinitul 
exprimat metaforic în Aleph-ul lui Borges. 
Non-linearitatea spaţiului poetic naumian revine şi în Triunghiul domesticit: 
„Câteva cuvinte mototolite în ochiul drept/ o lacrimă în gură şi un sunet pe umăr// Fireşte 
e o simplă călătorie/ de la bine la rău de la rece la cald/ în barca asta plină de cuie// Poate 
că totul se petrece într-o vacă”. În această călătorie, spre propria moarte naturală, pe o 
barcă străină de orice confort au tot felul de evenimente personale, bune sau rele, care te 
 180 
întăresc sau care te fac mai slab de înger – nici nu contează atâta timp cât tu refaci 
legătura cu lumea personală şi cu lumea de dincolo de propria persoană („Schimbarea 
lucrurilor” se numeşte un poem în care contemplaţia apare ca proces fundamental al lumii 
interior-exterioare), legătură ce înseamnă perceperea realităţii ca întreg, ca organism viu 
şi conştient de sine şi de tot ceea ce este dincoace şi dincolo de sine de unde şi trimiterea 
la universul care „se petrece într-o vacă”. Domesticirea triunghiului este apropierea de 
triunghi, asimilarea lui, apropierea de principiul terţului, realizarea legăturii eu (interior) 
– celălalt (exterior) – lume (interior-exterior) – unitatea fiinţei şi unitatea cunoaşterii 
nemaifiind percepute în dualitate, ci în complementaritate „pohetică”. 
În acest sens, amintim un dialog al Simonei Popescu cu Gellu Naum: „«Cum aţi 
scris asta?», îl întrebam. «Nu contează», răspundea. «E un vis?» «E dicteu?» Din frânturi 
de conversaţie am dedus că încerca prin poezia lui (aşa cum se întâmplă şi în vis, în mod 
inconştient) să interpreteze lucrurile care i se întâmplau în viaţă, zi de zi (şi noapte de 
noapte). Mai bine spus încerca o interpretare a propriei vieţi cu ajutorul acestei 
misterioase combinaţii, dintre vis şi poezie, care era «combinaţia» lui personală, cea mai 
potrivită pentru interpretarea continuă care i se impunea ca o necesitate”216.Această 
„combinaţie” reprezintă o intersectarea a realului cu oniricul, a vizibilului cu invizibilul, a 
conştientului cu inconştientul, o punte între gândire şi non-gândire, singura care stabileşte 
o coerenţă între laturile antagoniste ale fiinţe umane, ale lumii în care eul poetic îşi caută 
împlinirea şi sensul personal. Prin descoperirea acestei „combinaţii” Gellu Naum a făcut 
un salt onto-poetic, descoperind o nouă dimensiune interioară dincolo de conştient şi 
inconştient şi dând o nouă dimensiune poeticii suprarealsite, trecând dincolo de 
suprarealism într-un spaţiu poetic subiectivizat la maxim, expansionat atât de mult la 
nivel subiectiv încât poate atinge uneori planul obiectiv al vechilor arhetipuri care nu au 
apucat să intre în convenţionalul raţiunii care le-a dus pe nivelul cel mai jos al acestora şi 
le-a transformat în semne convenţionale, le-a trecut din planul „presimţirii”, ca să folosim 
limbajul lui Naum, în planul previzibilului, golind semnul de orice conţinut enigmatic.  
Titlul dat volumului Descrierea turnului (1975) nu face decât să trimită la o 
anumită capacitate interioară de a se situa pe un nivel mai înalt de înţelegere a lumii prin 
prisma „privirii-gândire”: „existenţa mea expresivă era generată dinăuntru de o imensă/ 
                                               
216 Simona Popescu, Clava. Critificţiune cu Gellu Naum, Editura Paralela 45, Piteşti, 2004, p.73. 

unitate internă” (Dimineţile cu domnişoara Peşte). Aceste monologuri care au valoare 
unor dialoguri cu Sinea, iar Sinea nu putea avea decât o origine acvatică care sugerează 
liniştea şi primordialitatea, ca de altfel şi intervalul zilei invocat în titlul poemului. Acest 
poem, Dimineţile cu domnişoara Peşte, cuprinde cele trei etape esenţiale de acces la 
„partea cealaltă”: (1) depăşirea iluziei celor cinci simţuri şi a liniarităţii ce caracterizează 
universul raţional, (2) discernerea părţii conştiente şi a părţii inconştiente, fără a rămâne 
ataşat de partea inconştientă (acestea sunt cele două sisteme enorme din psycheul uman), 
(3) descoperirea stării T („de-a lungul medianei” unde este posibilă întâlnirea dintre 
conştient şi inconştient şi descoperirea spaţiului interior-exterior).  
În planul intuitiv al poeziei Gellu Naum descrie acest spaţiu median în termeni ce 
rezonează cu teoria relativităţii a lui Einstein: simultaneitatea acţiunilor săvârşite de eul 
poetic („imaginile singurătăţii îmi acopereau şi îmi descopereau simultan pleoapele”), 
dominanta celor cinci simţuri („cele cinci găuri de pe feţele oamenilor”) asupra celor care 
nu au acces la suprarealitate, prezenţa celor două elemente antagoniste („două enorme 
sisteme care/ păreau despărţite printr-o linie/ ele se mişcau într-un spaţiu nelimitat”) care 
permit descoperirea medianei (ţerţul poetic fundamental din universul poetic naumian): 
„imaginile singurătăţii îmi acopereau şi îmi descopereau simultan pleoapele/ deşi cele 
cinci găuri de pe feţele oamenilor/ întunecau un univers aproape luminat// la picioarele 
unei scări în melc/ vedeam desprinzându-se două enorme sisteme care/ păreau despărţite 
printr-o linie/ ele se mişcau într-un spaţiu nelimitat/ din profunzimile lor se revărsau raze 
de o minunată luminozitate/ culori din ce în ce mai clare/ sistemele se apropiau unul de 
altul se atrăgeau şi se respingeau”.  
Ceea ce este şi mai şocant, este continuarea poemului care ne aminteşte de 
ciocnirile atomice de la nivel microfizic: „razele se spărgeau reciproc transformându-se 
într-o infinitate de puncte strălucitoare/ de-a lungul medianei/ de sus îmi vedeam iubita 
înaltă de 98 de metri/ o panglică neagră îi împodobea gâtul şi-i punea în valoare pielea de 
crin/ având acces la stările acelea/ îmi dădeam seama că undeva la frontiera dintre haos şi 
ordine există o idee înspăimântătoare/ pe suprafaţa mea expresivă acolo unde germinează 
legăturile/ şi locurile goale dintre forme/ intuiam efectele previzibile ale unor legi 
aproape fizice/ natura mea constituia calitatea lor fundamentală/ şi rezistam tentaţiilor 
nostalgice folosind adesea combinaţii aspre […]”. Dacă Lupasco sublinia corespondenţa 

unor legi de la nivel microfizic la nivel psihologic
217, Naum aduce în atenţia cititorului o 
posibilă analogie între evenimentele de la nivel microfizic şi evenimentele de la nivel 
interior-exterior – şi le numim evenimente fiindcă ele sunt momente de maximă 
intensitate, de comuniune cu fiinţa iubită care îi favorizează accesul la „stările acelea”, 
unde există alte legi (Naum foloseşte chiar cuvântul legi!) care nu sunt nici fizice, nici 
metafizice, sunt „aproape fizice”. Această intersectare de niveluri de percepţie se numeşte 
în poezia lui Naum „certitudine eruptivă”, fiind o stare de certitudine care nu vine dintr-
un raţionament sau dintr-un discurs de tip argumentativ ci dintr-o trăire în care 
elementele raţionale sunt „certe”, clare, iar elementele iraţionale sunt „eruptive”, 
spontane – ambele formând simultan un „mod de cunoaştere în care realitatea internă 
întâlneşte pe cea exterioară, ambele căpătând un singur sens, al lor, în care orice altă 
intervenţie decât cea naturală, cea mai profundă şi pentru asta mai misterios naturală este 
exclusă”218, după cum le descrie naratorul din volumul cu accente teoretice, intitulat 
Medium.  
Revenind la intensitatea acestor trăiri Naum explică Sandei Roşescu în ce măsură 
erau aceste trăiri conştiente: „(Dacă te simţi ispitită să găseşti un termen antinomic pentru 
conştientul acesta, pe care tot îl pomenesc, te avertizez, până una-alta, să nu te gândeşti 
nici un moment la inconştient, fie el chiar colectiv…) Pentru mine, singurele adevăruri 
(iartă-mi cuvântul) pe care nu simţeam nevoia să le pun în cumpănă erau cele care mi se 
impuneau singure, la capătul unor întâmplări cu accentuată tentă aş zice poetică, 
întâmplări trăite din plin… „Adevărurile” acelea eu le numeam, într-un mod destul de 
pretenţios, „certitudini eruptive”… De fapt, erau nişte iluminări laice, iar declanşarea lor 
mi se pare mult mai fericit exprimată prin ceea ce limbajul omului de pe stradă numeşte 
„a-ţi cădea fisa”… Nu te lăsa înşelată de eticheta conştientă a „hazardului obiectiv” lipită 
peste unele asemenea întâmplări iluminatoare… De cele mai multe ori, din cauza reacţiei 
acute a conştientului în asemenea momente, desfăşurarea faptului nu e deloc 
                                               
217 După Lupasco, orice sistem implică un triplu aspect: macrofizic, biologic si cuantic (microfizic sau 
psihic). Lumea microscopică si cea psihică, precizează Lupasco, sunt manifestări diferite în cadrul 
dinamismului tridialectic. Vezi Stéphane Lupasco, Universul psihic, traducere de Vasile Sporici, Editura 
Institutul European, Iaşi, 2000. 
218 Gellu Naum, Medium (fragment), în volumul Întrebătorul, Editura Eminescu, Bucureşti, 1996, p.  

spectaculoasă; aş zice chiar că lucrurile par nefiresc de simple, de mediocre […].”219 În 
ceea ce priveşte legătură acestor adevăruri „care i se impuneau singure” cu latura 
nocturnă a fiinţei, ceea ce numim de obicei inconştient, Naum explică ce înţelege prin 
„haosul” de care pomenea în Dimineţile cu domnişoara Peşte: „calitatea noastră de a găsi 
soluţiile cele mai potrivite chiar în anarhia totală care ne populează somnul, mai ales în 
această anarhie care se pare că este starea ei cea mai convenabilă”220 
Poemele lui Gellu Naum se situează într-un spaţiu în care la nivelul subiect-
obiectului cunoscutul (ce gravitează în jurul celor cinci simţuri) întâlneşte necunoscutul 
(ce depăşeşte graniţa celor cinci simţuri spre inconştient). „Simţul” cu care acest spaţiu 
terţiar poate fi perceput este „privirea-gândire”: „Cum am putea cu degetele oarbe să 
descifrăm o urmă de potecă spre un orice pe care nu-l cunoaştem?”, se întreabă eui poetic 
într-un poem din ciclul Malul albastru. Unul din răspunsurile posibile este acesta: „Nu 
există nimic care să poată fi comparabil. […] // Ea cunoaşte cele mai ascunse poteci, 
drumurile cele mai simple. Înălţimile cele mai / mari le mângâie şi fundul prăpăstiilor. 
Ochiul ei este strălucitor, vegetal, magic. […] E un vulcan tăcut, arzând şi purificând în 
propria ei strălucire.”221 Cum era de aşteptat această cale a schimbării de piele nu poate fi 
şi nici nu trebuie să fie comparată cu nimic altceva pentru a nu-i falsifica natura şi 
identitatea. Este o cale ascunsă, dar la îndemâna fiecăruia, este o cale înaltă, dar care 
cunoaşte şi abisul, iar cunoaşterea pe care ne-o oferă ţine de „privirea-gândire” (ochiul) 
care este luminoasă, vegetală şi, mai ales, magică fiindcă ea reface legăturile esenţiale ale 
fiinţei. 
Timpul scriitori este asociat cu un spaţiu-vehicul, adică te proiectează pe un alt 
nivel de realitate poetică, unde antagonismele nu mai sunt percepute ca fiind 
contradictorii, după cum prevedea André Breton încă din Al doilea manifest al 
suprarealismului: „Timpul cerut de scriitură nu coincide cu durata celor relatate aici. Ele 
se derulau între extreme, fie cu viteza denumită îndeobşte a gândului, fie cu încetinitorul. 
Constant era doar spaţiul care îmi desfiinţa ideea că as fi putut evada din el: mă aflam 
într-o cuşcă fără margini, cu gratiile în afară şi în mine.  […] Acum, de pe capac, îi 
                                               
219 Sande Roşescu, Despre interior-exterior. Gellu Naum în dialog cu Sanda Roşescu, ed. cit., p. 15 
220 Gellu Naum, , Medium (fragment), ed.cit., p. 
221 Gellu Naum, Calea Şearpelui, ed.cit., p. 46. 

urmăream mişcările: plutea în faţa mea, cu încetinitorul, purtată parca de lunga ei rochie. 
Reamintesc ca ne aflam la etajul opt sau nouă al blocului, dar convertirea spaţiului-
vehicul făcea să mi se para că totul se petrecea la nivelul subsolului. între pavajul străzii 
deasupra căreia plutea fără să-l atingă şi franjurile de pe poale întrezăream neantul. […] 
în lunga, cenuşia rochie, Jeni-Pop executa dansul plutire. Ea nu era departe, nici 
aproape, deşi se depărta şi se apropia.”222 (s.n.)  Relativitatea spaţiului interior-exterior 
din poemele lui Naum nu este numai o intuire a unor principii care ţin de lumea fizică, 
descoperite prin explorarea şi cunoaşterea propriei lumi interior dar deschide noi 
perspective spre un nou nivel al artei şi al poezie, un nivel poetic caracterizat de 
simultaneitate, non-dualitate şi complexitate, după cum am arătat folosindu-ne de 
rafinamentul metodologiei transdisciplinare. 
 
 
 
 
 
 
 
 
 
 
 
 
 
 
 
 
 
 
 
                                               
222 Gellu Naum, Zenobia, Editura Cartea Românească, Bucureşti, 1985, p. 98. 

În mod evident ştiinţa modernă a avut o influenţă atotcuprinzătoare asupra vieţii şi 
ideilor din secolul al XX-lea. Oricare ar fi opiniile lor despre ştiinţă, artiştii moderni s-au 
raportat la descoperirile din ştiinţa modernă, încercând fie să reflecte, fie să modifice 
până la negare şi inversare, metodele şi ideile din diferitele studii ştiinţifice, în lucrările 
lor artistice. Unii artişti încearcă să reprezinte o obiectivitate „fotografică” în lucrările lor, 
în timp ce alţii explorează, până la excluderea tuturor acestor tendinţe, o problemă 
artistică aparent limitată, dar care şi aşa reflectă prin îngustarea subiectului cecetat o 
caracteristică specifică metodelor ştiinţifice moderne. Raportarea scriitorilor şi artiştilor 
suprarealişti este diferită, surprinzătoare şi, de cele mai multe ori, imprevizibilă, însă de 
fiecare dată când vom analiza această raportare am încercat să fim nuanţaţi şi să tratăm 
subiectul cercetării noastre cu atenţie, precizie şi rafinament. 
Gavin Parkinson, singurul cercetător care a tratat în mod sistematic relaţia 
mişcării suprarealiste cu ştiinţa modernă, subliniază în studiul său că de fiecare dată când 
au fost aduse argumente pentru a sublinia  
Mai precis, în argument am subliniat modul în care poetica suprarealistă poate fi 
pusă în relaţie cu cei trei piloni fundamentali ai metodologiei trandisciplinare:  
(1) – existenţa nivelurilor de realitate: nici un tip de cercetare a mişcării 
suprarealiste nu poate începe fără a sublinia într-un fel sau altul că arta de tip tradiţional 
şi arta de tip avangardist reprezintă două niveluri de realitate total diferite, prin simplul 
motiv că privesc în mod total diferit (antagonist, cum ar spune Lupasco) modul în care se 
produce o operă de artă/ literară, modul în care este receptată o operă de artă/ literară, dar 
mai ales funcţia unei opere de artă/ literară care în mod tradiţional era privită ca un obiect 
estetic sursă a unei emoţii de ordin estetic, iar din perspectiva suprarealistă ea aduce o 
schimbare la nivel mintal prin explorarea impulsurilor subconştiente şi eliberarea de 
cenzura raţionalului limitat (de care vorbeşte Breton în primul Manifest suprarealist),  
care va permite ulterior unificarea contrariilor (de care vorbeşte Breton în Al doilea 
manifest suprarealist) atât la nivelul subiectului emiţător sau receptor, dar mai ales la 
nivelul interacţiunii dintre subiectul receptor (privitorul/cititorul) şi obiectul receptat 
(opera), fiindcă literatura nu mai este ficţiune şi artificial, ci trăire şi autenticitate care, 
de exemplu, în romanul Nadja lui Breton se va manifesta prin fotografii cu locurile unde 

a fost Nadja, cu mărturii ale ei, cu tot felul de elemente care au legătură cu viaţa intimă a 
lui André Breton; 
(2) – principiul terţului inclus: din punctul de vedere al logicii terţului inclus, A 
reprezintă tipul de artă/ literatură tradiţională, non-A reprezintă tipul de artă/ literatură 
avangardistă, iar T este suprarealitatea, care nu este nici artă/ literatură, nici non-artă/ 
literatură, deşi are elemente specifice artei/ literaturii, dar şi elemente artistice/ literare pe 
care le elimină sau le depăşeşte, reuşind să ofere o nouă perspectivă asupra artei şi 
literaturii şi, în fond, asupra capacităţii umane infinit creatoare; 
(3) – principiul complexităţii: arta şi literatura suprarealistă au dat un plus de 
profunzime literaturii şi artei care s-a reflectat atât în mulţimea de tehnici de creare a unei 
opere suprarealiste (dicteul automat al lui Breton, metoda paranoic-critică a lui Dali sau 
colajele lui Max Ernst din pictură, dar şi din literatură – fiind primul autor al unui roman-
colaj etc.), cât şi revoluţia pe care au provocat-o la nivelul artei gândirii,  artei şi 
literaturii; de asemenea, ţinem să subliniem că suprarealismul este probabil curentul 
artistic care a influenţat două domenii care definesc cultura modernă şi postmodernă: 
modă (fashion) şi la publicitate (advertsing). Acestea sunt contribuţiile noastre originale 
din argumentul acestei lucrări. 
Primul capitol al lucrării este o analiză cronologică focalizată pe studiile celor mai 
importanţi patru cercetători, în opinia noastră, care au urmărit relaţia dintre suprarealism 
(uneori cu referire şi la alte curente de avangardă) şi ştiinţa modernă: Linda Dalrymple 
Henderson (Cea de-a patra dimensiune şi geometria non-euclidiană în arta modernă, 
1983), Leonard Shlain (Artă & fizică: viziuni paralele despre spaţiu, timp, lumină, 1991), 
Arthur I. Miller (Einstein, Picasso: spaţiu, timp şi frumuseţea care face ravagii, 2002) şi 
Gavin Parkinson (Suprarealism, artă şi ştiinţă modernă: teoria relativităţii,mecanica 
cuantică şi epistemologia, 2007). Studiul Lindei Dalrymple Henderson porneşte de la 
observaţia că în primele trei decenii ale secolului al XX-lea, cea de-a patra dimensiune şi 
geometriile non-euclidiene erau subiecte care îi interesau pe artiştii din toate marile 
curente ale artei moderne  şi care i-au încurajat să se delimiteze de realitatea vizuală şi să 
respingă sistemul ce se baza pe o unică perspectivă care de secole definea lumea ca fiind 
tridimensională (un bun exemplu în acest sens este pictura Moartea lui Euclid de Barnett 
Newman).  Leonard Shlain observă în cartea sa că deşi arta interpretează lumea vizibilă, 

iar fizica cercetează mecanismele nevăzute ale acestei lumi sau legile care guvernează din 
spate planul vizibil, cele două domenii ce apar ca opuse în plan epistemologic se şi 
intersectează, ba chiar capacitatea vizionară a marilor artişti exprimată în concepţia lor 
despre lumină, spaţiu şi timp au instituit un nou model mintal care a generat acel tip de 
întrebări ce au condus la configurarea unor noi paradigme ştiinţifice. Ceea ce vrem să 
subliniem este faptul că aceste două studii sunt complementare: Linda Dalrymple 
Henderson ne demonstrează că ştiinţa modernă a stimulat şi dinamizat imaginaţia 
artiştilor avangardişti care au revoluţionat limbajul artistic, în timp de Leonard Shlain 
vine din direcţia opusă şi spune că arta, la rândul ei, ar fi putut anticipa sau ar fi putut 
trezi întrebări în mintea oamenilor de ştiinţă ceea ce ar însemna că şi arta a contribuit la 
dezvoltarea teoriilor ştiinţifice. În opinia noastră, idei precum a patra dimensiune sau 
geometria non-euclidiană au traversat într-un fel de proces de du-te vino atât arta, cât şi 
ştiinţa modernă creând, în mod inconştient, punţi de tip transdisciplinar între domenii ale 
cunoaşterii care nu aveau aparent nici un element în comun. De fapt, nu contează prea 
mult din ce direcţie (artistică sau ştiinţifică) veneau aceste idei inovatoare, ci mai degrabă 
faptul că ele erau fructificate în mod genial atât de omenii de ştiinţă, cât şi de artişti sau 
scriitori. În mod cert cei mai importanţi gânditori din ambele domenii erau receptivi la 
ideile noi care circulau la acea vreme. 
Profesorul englezul Arthur I. Miller este autorul unui studiu comparativ care îi are 
în centru pe Einstein şi Picasso – acest studiu este important deoarece ne confirmă, la un 
mod mai individualizat faţă de studiile anterioare care se referau mai multe personalităţi 
artistice, teoria noastră de natură transdisciplinară: ideile inovatoare traversează simultan 
mai multe niveluri ale cunoaşterii şi se manifestă în mod fascinant în fiecare dintre 
aceste domenii. Mai exact atât Einstein, cât şi Picasso erau interesaţi, în fond, de aceleaşi 
probleme: (1) simultaneitatea şi (2) natura spaţiului şi a timpului, doar că cercetările lui 
Einstein au dus la descoperirea teoriei relativităţii, iar cercetările lui Picasso au avut ca 
rezultat apariţia unui nou limbaj artistic celebru cu ajutorul a ceea ce numim astăzi 
simultaneitatea geometrică cubistă. 
Studiul lui Gavin Parkinson este cel mai apropiat de subiectul nostru de cercetare, 
dat fiind faptul că autori precum Breton, Dali sau Max Ernst apar şi în lucrarea noastră, 
însă René Magritte sau Gellu Naum nu apar în cartea profesorului londonez de istoria 

artei. Această carte are meritul de a fi prima cercetare sistematică din perspectiva istoriei, 
teoriei receptării şi hermeneuticii a relaţiei dintre suprarealism şi teoria relativităţii, 
precum şi dintre suprarealism şi mecanica cuantică – pentru a numi numai două dintre 
descoperirile care au revoluţionat ştiinţa modernă. Trecând peste faptul că studiul este 
cuprinzător şi bine documentat, cel de-al doilea mare merit al acestei cărţi este că 
subliniază (pe lângă faptul că din punct de vedere istoric arta şi ştiinţa nu sunt strict 
antagonice, ci complementare) cum epistemologia derivată din noile descoperiri 
ştiinţifice de la începutul secolului al XX-lea a devenit cunoscută marelui public prin 
scrierile de filosofie a ştiinţei şi de istoria ştiinţei, un rol important avându-l în acest sens 
gânditori ca Louis de Broglie, Gaston Bachelard şi Stéphane Lupasco, pe care Gavin 
Parkinson îl omite, dar care va ocupa un spaţiu semnificativ în lucrarea noastră. 
 Aşadar, cel de-al doilea capitol este dedicat lui Stéphane Lupasco din două 
motive: pe de o parte fiindcă înţelegerea gândirii lui Lupasco ne va ajuta în aplicarea 
metodologiei transdiciplianre (fiind considerat un mare precursor al acesteia) pe parcursul 
acestei lucrări, iar, pe de altă parte, ne vom referi la concepţia estetică a lui Lupasco ce, 
după părerea noastră, a contribuit în mod esenţial la viziunea estetică a lui André Breton 
aşa cum apare ea în Al doilea manifest al suprarealismului, fără a mai pune la socoteală 
că cei doi gânditori se cunoşteau, iar Breton şi-a manifestat în mod explicit admiraţia 
pentru filosoful de origine română, după cum aflăm din articolul lui Basarab Nicolescu, 
Stéphane Lupasco şi lumea artei. 
 Cel de-al treilea capitol al lucrării se referă la legătura dintre principiile 
metodologiei transdisciplinare şi bazele sale ştiinţifice moderne, ceea ce ne lămureşte şi 
mai mult motivele pentru care am ales o abordare transdisciplinară a relaţiei dintre 
suprarealism şi ştiinţa modernă: practic ştiinţa modernă este elementul comun atât 
metodologiei transdisciplinare, cât şi mişcării suprarealiste. De aceea am considerat că o 
metodologie care are o configuraţie bazată pe trei piloni care îşi au rădăcina în gândirea 
ştiinţifică modernă este cea mai potrivită cale de a pătrunde în profunzimile 
suprarealismului şi de a descoperi noi faţete ale acestei mişcări artistice de avangardă. De 
asemenea, am definit aici conceptele fundamentele de care ne vom folosi pe parcursul 
lucrării (ca disciplinaritate, multidisciplinaritate, interdisciplinaritate, 
transdiscisciplinaritate, nivel de realitate, terţ inclus, principiul complexităţii, zonă de 

non-rezistenţă etc.) şi am subliniat noutatea metodologiei transdisciplinare în raport cu 
orizontul pluridisciplinarităţii şi cel al interdiscipliniratităţii: pluridisciplinaritatea şi 
interdisciplinaritatea rămân circumscrise teritoriului disciplinar, pe când 
transdisciplinaritatea „priveşte, cum o indică prefixul trans-, ceea ce este în acelaşi timp, 
între discipline, înăuntrul diferitelor discipline şi dincolo de orice disciplină”, conform 
definiţiei lui Basarab Nicolescu. 
 Cel de-al patrulea capitol al lucrării se referă la punctele de intersecţie unde 
gândirea artistică a lui Breton întâlneşte gândirea ştiinţifică: dacă ideile din primul 
Manifest al suprarealismului legate de depăşirea oricăror limite ale raţiunii trimit, în 
planul filosofiei ştiinţei, la supraraţionalismul lui Gaston Bachelard, cele din Al doilea 
manifest al suprarealismului nu trimit, aşa cum s-a spus adesea,  la Hegel (care vedea 
arta ca fiind o sinteză a generalului şi a particularului), ci la logica artei a lui Lupasco, 
fiindcă suprarealitatea lui Breton reprezintă un terţ inclus, ce implică simultan trecutul şi 
prezentul, viaţa şi moartea etc., deci este pe un alt nivel de realitate. Sinteza, antiteza şi 
teza lui Hegel se află, în schimb, pe acelaşi nivel de realitate. 
 Cel de-al cincelea capitol este dedicat textelor şi picturilor lui Dali în care 
influenţa ştiinţei moderne este mai mult decât evidentă. De exemplu, în Epilogul care 
închide eseul său Încornoraţii vârstnicei picturi moderne, el consideră discontinuitatea 
materiei „cea mai transcendentă descoperire a epocii contemporane” inspirat fiind 
probabil de „arhanghelul protonic” al universului micro-fizic. Atât în picturi, cât şi în 
textele teoretice, spectaculosul şi forţa operelor lui Dali credem că vine din ineditul 
asocierii dintre elemente aflate pe niveluri semantice şi vizuale atât de diferite încât nu 
puteau fi generate decât de metoda sa paranoico-critcă: ca exemplu ne vom referi la 
înălţarea Fecioarei la cer pe care Dali o pune în relaţie cu descoperirea legăturilor intra-
atomice în Reconstituirea corpului glorios în cer (1952) pe care îl publică într-o revistă 
de teologie. În pictură este suprarealist modul în care îmbină un element ce ţine de pictura 
clasică veche (numărul de aur, pentagonul regulat, mitologia greacă) şi discontinuitatea 
din mecanica cuantică aşa cum se poate vedea în Leda Atomica, de exemplu. 
Originalitatea gândirii, deci şi a picturii, lui Dali vine din faptul că terţul din operele sale 
este un antagonism dinamic alcătuit din elemente opuse de tipul geometrie sacră/ 
geometrie non-euclidiană, atomic/ angelic sau mitologie/ mecanică cuantică pe care nici 

un alt artist (suprarealist), de până la el, nu le folosise pentru a crea propriul univers 
artistic. 
Cel de-al şaselea capitol este dedicat gândirii lui Max Ernst care inspirându-se din 
imaginile din revista de popularizare a ştiinţei La Nature foloseşte aceeaşi gândire de tip 
terţiar pentru a crea imagini originale: imaginea originală este decupată sau desenată (A) 
după care este inversată (non-A) pentru a i se adăuga alte elemente care vor completa 
reprezentările subversive (T) ale lui Ernst. Absolut toate lucrările analizate aici sunt 
ironice şi serioase în acelaşi timp, ludice şi foarte precis configurate, accesibile la prima 
vedere şi foarte greu de descifrat la o privire mai atentă. Printre lucrările analizate se 
numără celebrul tablou Au Rendez-vous des amis (1922) şi primul roman-colaj din 
literatură, La Femme 100 têtes (1929), care desigur că are un titlu ce trimite la terţ prin 
dinamismul antagonic generat de citirea titlului său ce poate avea, la propriu, două 
semnificaţii total opuse în acelaşi timp. 
René Magritte se află în centrul celui de-al şaptelea capitol. Tabloul The glass 
house (1939) este un bun exemplu pentru a vedea faţa şi spatele unui obiect sau persoane 
în acelaşi timp. În teoria relativităţii, dacă un călător care atinge viteza luminii devine 
complet plat, astfel că faţa sa poate fi văzută în partea din spate a craniului său. Aceasta e 
legătura cu teoria lui Einstein care pare să-l fi inspirat pe Magritte. Dintr-o perspectivă 
transdisciplianră faţa personajului este A, iar spatele non-A, iar imaginea în ansamblul 
său este T. În general, lucrările lui Magritte mizează foarte mult pe simplitate şi precizie 
pentru ca apoi să poate introduce un element destructurant sau subversiv (non-A) care 
este în contrast cu imaginea obişnuită (A) cu scopul de a ridica un semn de întrebare (de 
natură terţiară) asupra modului în care ne percepem pe noi înşine şi a modului în care 
percepem lumea: omul acela cu faţa la ceafă nu poate exista în realitate (deci este non-A), 
dar, în acelaşi timp îl putem vedea (deci este A), apoi teoria relativităţii ne spune cp acest 
om poate avea faţa la ceafă dacă mişcarea capului atinge o viteză apropiată de viteza 
luminii (deci este A), dar noi nu l-am putea vedea la o asemenea viteză decât foarte plat şi 
am percepe faţa ca fiind suprapusă spatelui ceea ce nu pare verosimil (non-A). Însăşi 
sticla din titlu trimite la transparenţă sau la capacitatea de a vedea prin ceva, adică de a 
trece dincolo de simţurile înşelătoare, dincolo de antagonisme, în sfera terţului, a unui alt 
nivel de imaginaţie, de percepţie, de înţelegere. Aceasta este suprarealitatea lui Magritte.  

Opera lui Gellu Naum, care este obiectul ultimului capitol, nu se poate spune că 
ea s-ar afla în mod direct sub influenţa descoperirilor din ştiinţa modernă, dar la o lectură 
puţin mai atentă, sunt cel puţin două motive pentru care autorul se încadrează în sfera 
noastră de interes: (1) textele sale teoretice despre ceea ce înseamnă poet, poezie, 
suprarealism etc. sunt construite, de multe ori, pe enunţuri care trimit cititorul cu gândul 
la principiul terţului inclus, la gândirea non-dualistă, la filosofia non-aristotelică 
lupasciană şi (2) modul intim în care eul poetic se vede în relaţie cu sine său profund şi în 
relaţie cu lumea descrisă în poemele sale se reflectă în continuum-ul interior-exterior care 
e o trăsătură fundamentală a universului său poetic, amintind de continuum-ul spaţiu-timp 
din teoria relativităţii a lui Einstein Astfel, poezia se situează în acea zonă de non-
rezistenţă dintre subiect şi obiect, dintre ceea ce noi suntem obişnuiţi să privim ca 
„interior” sau suntem obişnuiţi să vedem ca fiind „exterior”, într-un spaţiu al intersectării, 
al punţilor dintre subiectul poetic şi universul poetic, dintre cititor şi lumea sa interior 
îmbogăţită şi redinamizată de lectura poeziei şi redescoperirea spaţiului interior-exterior. 
În concluzie, o abordare transdisciplinară a artei şi literaturii suprarealiste se 
dovedeşte a fi fructuoasă din cel puţin trei motive pe care noi le-am subliniat şi le 
subliniem şi în încheiere: (1) ne facilitează accesul la suprarealitate care este esenţa 
acestei mişcări artistice prin analizarea artei şi literaturii cu ajutorul nivelelor de realitate 
şi a punţilor care se stabilesc la mai multe niveluri între subiectul cunoscător şi obiectul 
de cunoscut, (2) ne arată că gândirea de tip terţiar/ non-aristotelic domină gândirea 
teoretică a suprarealiştilor, indiferent că este vorba de Breton, Dali, Magritte sau Naum şi 
(3) modul în care fiecare dintre autorii suprarealişti se raportează la descoperirile din 
ştiinţa modernă este diferit la fiecare în parte, dar, în acelaşi timp, există o poetică 
suprarealistă comună care se reflectă în opera fiecăruia dintre aceştia, astfel încât 
principul complexităţii se dovedeşte a fi unul esenţial în raportarea suprarealiştilor faţă de 
diferite domenii ale cunoaşterii sau faţă de alţi autori suprarealişti. Mişcarea suprarealistă 
pare prima şi singura mişcare artistică care a fost interesată în mod sistematic de nivelul 
de dezvoltare din plan ştiinţific şi a căutat să vadă în ce sens legile care guvernează 
nivelul exteriorul (microfizic sau macrofizic) poate conduce la noi descoperiri la nivel 
interior (psihic) creând astfel punte de legătură între exterior şi interior, o punte a 
„langajului” artistic. 

